
Scriitorul islandez Ragnar Jónasson s-a născut în 
Reykjavik în 1976. Lucrează ca avocat şi predă legislaţia 
privind dreptul de autor la Facultatea de Drept a 
Universităţii din Reykjavik. În trecut, a lucrat în televiziune 
şi radio, chiar ca reporter pentru Radiodifuziunea 
Naţională lIslandeză. Inainte să-şi înceapă cariera de 
scriitor, Ragnar a tradus paisprezece romane ale Agathei 
Christie în islandeză şi a publicat mai multe povestiri 
scurte în reviste literare din Germania, Marea Britanie şi 
Islanda. 

Cărţile lui Ragnar s-au vândut în peste 2 milioane de 
exemplare în toată lumea, iar numărul e în continuă 
creştere. Ragnar a devenit bestseller 41 în Germania, 
Franţa, Marea Britanie (Kindle) şi Australia (tot Kindle). 
Fata care a murit este primul roman islandez care a intrat 
în lista de bestselleruri Sunday Times. 

Cele două serii care l-au consacrat pe Ragnar sunt Dark 
Iceland (care îl are în centru pe tânărul Ari Thor) şi Hulda 
(cu detectiva care poartă acelaşi nume). Drepturile pentru 
Dark Iceland s-au vândut deja în 30 de ţări. 

Ragnar a fondat prima filială a Crime Writers’ 
Association din afara Marii Britanii, în Islanda, şi e 
cofondator al festivalului internaţional de literatură 
mystery & thriller Iceland Noir, care a fost declarat în The 
Guardian „cel mai bun festival de literatură polițistă din 
lume.” Locuieşte în Reykjavik cu soţia şi cele două fiice. 


PRIMA ZI 
— 0a 0a 


I 


— Cum m-ai găsit? întrebă femeia. 

Glasul îi tremura, iar pe faţă i se citea spaima. 

Inspectoarea de poliţie Hulda Hermannsdóttir simţi cum 
îi e stârnit interesul, deşi lunga ei experienţă o învățase să 
se aştepte la o reacţie de surescitare din partea celor 
interogaţi, chiar şi atunci când nu aveau nimic de ascuns. 
Să te chestioneze poliţia e întotdeauna intimidant, 
indiferent dacă e vorba de un interogatoriu oficial sau de o 
conversaţie informală ca aceea. Stăteau faţă în faţă într-o 
cafenea înghesuită de lângă cantina personalului de la 
azilul pentru bătrâni din Reykjavik, unde lucra femeia. 
Avea cam patruzeci de ani, păr tuns scurt şi o înfăţişare 
obosită, parcă tulburată de vizita inopinată a Huldei. 
Bineînţeles, putea fi o explicaţie cât se poate de nevinovată 
pentru starea femeii, dar Hulda era aproape sigură că avea 
ceva de ascuns. De-a lungul timpului vorbise cu atât de 
mulţi suspecți încât învățase să se prindă când lumea 
încerca s-o ducă de nas. Unii i-ar fi putut spune intuiţie, 
dar Hulda nu suporta cuvântul, considerându-l un semn de 
lene în munca de poliţist. 

— Cum te-am găsit? repetă cu calm. Dar nu voiai să fii 
găsită? 

Îi întorcea femeii cuvintele pe dos, dar trebuia să 
înceapă cumva conversaţia. 

— Cum? Ba da... 

În aer plutea un iz de cafea - nu puteai s-o numeşti chiar 
aromă încăperea prea mică era întunecoasă, iar mobila era 
învechită, cu un aspect tern, impersonal. 

Femeia ţinea mâna pe masă. Când o ridică înapoi la 
obraz, lăsă o urmă umedă pe tăblie. În mod normal, Hulda 
ar fi fost încântată de semnul limpede că îşi găsise 
vinovatul, dar nu simţi nici urmă din mulţumirea obişnuită. 

— Trebuie să-ţi pun câteva întrebări despre un incident 
care a avut loc săptămâna trecută, continuă Hulda după o 
pauză scurtă. 

Aşa cum îi era obiceiul, vorbea destul de repede, pe un 
ton prietenos şi energic, o latură a personajului pe care-l 
juca în viaţa ei profesională chiar şi atunci când îndeplinea 
sarcini dificile, ca aceea. Seara, când era singură acasă, 
putea fi exact opusul acelui personaj, când toate rezervele 
de energie îi erau epuizate şi o lăsau pradă oboselii şi 
depresiei. 

Femeia încuviinţă dând din cap: era limpede că ştia ce 
urmează. 

— Unde erai vineri dimineaţă? 

Răspunsul veni imediat: 

— La serviciu, din câte-mi amintesc. 

Hulda se simţi aproape uşurată că femeia n-avea de 
gând să renunţe la libertate fără să lupte. 

— Eşti sigură? întrebă ea. 

Aşteptă cu luare aminte reacţia femeii şi se sprijini de 
spătarul scaunului, cu braţele încrucişate, adoptând 
postura pe care o avea de obicei la interogatorii. Unii ar fi 
interpretat-o drept un semn că se află în defensivă sau că 
nu dă dovadă de empatie. In defensivă? Ţi-ai găsit! Făcea 
gestul acela numai ca să nu-şi lase mâinile s-o încurce şi s- 
o distragă atunci când trebuia să se concentreze. Cât 
despre lipsa empatiei, nu simţea nevoia să-şi folosească 
emoţiile mai mult decât ar fi făcut-o în mod natural - 
oricum serviciul îşi punea suficient de mult amprenta 
asupra ei. Îşi desfăşura interogatoriile cu integritate şi cu 
un grad de dăruire care - era conştientă - friza obsesia. 

— Eşti sigură? repetă ea. Putem verifica foarte uşor. Nu 
ţi-ai dori să te prind cu minciuna. 

Femeia nu zise nimic, însă era clar că nu se simte în 
largul ei. 

— Un bărbat a fost lovit de o maşină, spuse Hulda pe un 
ton neutru. 

— Da? 

— Da, probabil ai citit în ziar sau ai văzut la televizor. 

— Ce? A, da, poate. 

După un scurt moment de tăcere, femeia adăugă: 

— Cum se simte? 

— O să supravieţuiască, dacă asta încerci să afli. 

— Nu, nu tocmai... Eu... A 

— Dar n-o să-şi revină niciodată pe deplin. Incă e în 
comă. Deci ştii de accident? 

— Eu... Probabil că am citit ceva undeva... 

— În ziar nu scrie, dar bărbatul era un pedofil 
condamnat. 

Când femeia nu reacţionă, Hulda merse mai departe: 

— Dar sigur ştiai asta când l-ai doborât. 

În continuare nicio reacţie. 

— A fost condamnat la închisoare acum mulţi ani şi îşi 
ispăşise pedeapsa. 

Femeia o întrerupse: 

— Ce te face să crezi că am avut vreo legătură cu asta? 

— După cum spuneam, îşi ispăşise pedeapsa. Dar în 
cadrul anchetei am descoperit că asta nu însemna că se şi 
oprise. Vezi tu, am avut motive să credem că accidentul n- 
a fost unul întâmplător, aşa că am căutat prin 
apartamentul lui ca să găsim un posibil mobil. Atunci am 
găsit toate acele poze. 

— Poze? 

Acum femeia părea puternic tulburată. 

— Poze cu ce? 

Îşi ţinea respiraţia. 

— Copii. 

Era limpede că femeia voia cu disperare să întrebe mai 
multe, dar se abţinea. 

— Inclusiv cu fiul tău, adăugă Hulda, ca răspuns la 
întrebarea nerostită. 

Pe chipul femeii începură să curgă lacrimi. 

— Poze... cu fiul meu, bâigui ea, suspinând. 

— De ce nu l-ai reclamat? întrebă Hulda, încercând să 
nu pară că o acuză. 

— Ce? Nu ştiu. Bineînţeles, asta ar fi trebuit să fac... 
Dar, vezi tu, mă gândeam la el. Mă gândeam la fiul meu. 
N-aş fi suportat să-i fac aşa ceva. Ar fi trebuit... să le spună 
oamenilor... să depună mărturie la tribunal. Poate că a fost 
o greşeală... 

— Să-l calci pe individ cu maşina? Da, a fost. 

După o scurtă ezitare, femeia continuă: 

— Păi, da, dar... 

Hulda aşteptă, acordându-i spaţiul necesar să-şi dezvolte 
mărturisirea. Totuşi, la dezlegarea acestui caz nu avea 
sentimentul obişnuit de victorie. De obicei se concentra să 
exceleze în profesia ei şi se mândrea cu numărul de cazuri 
complicate pe care le rezolvase de-a lungul timpului. Acum 
problema era că nu se lăsa deloc convinsă că femeia care 
stătea în faţa ei era adevăratul criminal, în ciuda vinei pe 
care o purta. S-ar fi spus mai degrabă că e victima. 

Suspinând incontrolabil, ea spuse: 

— L-am... l-am urmărit... 

Apoi vocea i se frânse, gâtuită. 

— L-ai urmărit? Locuieşti în aceeaşi zonă, nu-i aşa? 

— Da, şopti femeia, de astă dată ţinându-şi glasul sub 
control, furia dându-i o putere neaşteptată. L-am 
supravegheat pe ticălosul ăla. Nu suportam gândul că ar 
putea continua să facă lucrurile alea. M-am tot trezit din 
pricina coşmarurilor, visând că alesese o nouă victimă. Şi... 
şi... de fiecare dată era vina mea, pentru că nu depusesem 
plângere împotriva lui. Înţelegi? N 

Hulda încuviinţă dând din cap. Ințelegea, fără îndoială. 

— Apoi l-am văzut, lângă şcoală. Tocmai îl lăsasem pe 
fiul meu acolo. Am parcat şi l-am urmărit - stătea de vorbă 
cu nişte băieţi cu... cu rânjetul ăla dezgustător pe mutră. A 
mai rămas o vreme pe la locul de joacă şi m-am înfuriat 
cumplit. Nu se oprise - cei ca el nu se opresc niciodată. 

Se şterse pe obraji, însă lacrimile continuau să-i curgă 
pe chip. 

— Aşa e. 

— Apoi, dintr-odată, mi s-a ivit ocazia. Când a plecat de 
la şcoală l-am urmărit. A traversat. Nu mai era nimeni în 
preajmă, nimeni care să mă vadă, aşa că pur şi simplu am 
călcat acceleraţia. Nu ştiu la ce mă gândeam - de fapt, nu 
cred că gândeam deloc. 

Femeia începu iar să suspine puternic şi îşi îngropă faţa 
în palme înainte să-şi continue povestea, cu glas tremurat: 

— Nu voiam să-l omor, sau cel puţin nu cred. Mi-era 
doar frică şi eram furioasă. Acum ce-o să se-ntâmple cu 
mine? Nu pot... nu pot să merg la închisoare. Suntem doar 
noi doi, eu şi fiul meu. Taică-su e inutil. N-o să-l ia în grijă 
sub nicio formă. 

Fără să rostească vreun cuvânt, Hulda se ridică şi puse 
o mână pe umărul femeii. 


II 


Tânăra mamă stătea lângă geam şi aştepta. Ca de obicei, 
se îmbrăcase elegant pentru vizita ei. Cel mai bun palton 
pe care-l avea arăta puţin cam uzat, însă banii erau la 
limită, aşa că trebuia să meargă şi aşa. O puneau de 
fiecare dată să aştepte, parcă vrând s-o pedepsească, să-i 
amintească de greşeala pe care o făcuse şi să-i dea ocazia 
să reflecteze la calea greşită pe care o urmase. Mai rău, 
afară ploua, iar paltonul îi era umed. 

Trecură câteva minute de tăcere pe care le resimţi ca pe 
o veşnicie înainte ca o asistentă să intre într-un sfârşit în 
cameră ducând-o pe fetiţă. Inima mamei sări o bătaie, cum 
făcea de fiecare dată când îşi vedea fiica prin sticlă. Se 
simţi copleşită de amărăciune şi disperare, dar făcu un 
efort curajos să nu trădeze nimic în exterior. Deşi copila 
avea doar şase luni - împlinite chiar în ziua aceea, de fapt 
- şi era puţin probabil să-şi amintească ceva despre vizită, 
mama ei simţea instinctiv că era esenţial ca orice amintiri 
i-ar fi rămas să fie pozitive, ca vizitele acelea să fie 
întâmplări fericite. 

Însă copila nu părea deloc fericită şi, mai rău, nu schiţă 
aproape nicio reacţie faţă de femeia aflată de partea 
cealaltă a sticlei. Parcă s-ar fi uitat la o străină: o femeie 
ciudată, îmbrăcată cu un palton jilav, pe care n-o mai 
văzuse niciodată. Şi totuşi, nu cu mult timp înainte se 
aflase în braţele mamei ei, la maternitatea spitalului. 

Femeia avea dreptul la două vizite pe săptămână. Nu 
era destul. De fiecare dată când venea acolo simţea cum 
distanţa dintre ele creşte. Numai două vizite pe 
săptămână, cu un strat de sticlă între ele. j 

Mama încercă să-i spună ceva fiicei sale. Incercă să 
vorbească prin geam. Ştia că sunetul urma să răzbată de 
partea cealaltă, dar ce folos ar fi avut cuvintele? Fetiţa era 
prea mică să înţeleagă. Ceea ce avea ea nevoie era să fie 
legănată în braţele mamei ei. 

Abţinându-se din greu să nu plângă, femeia zâmbi spre 


e 10 - 


fiica ei, spunându-i cu glas scăzut cât de mult o iubeşte. 

— Ai grijă să mănânci cât trebuie, spuse ea. Să fii 
cuminte cu doamnele asistente. 

De fapt, în loc să spună vorbele astea, ar fi vrut să 
spargă geamul şi să înşface copila din braţele asistentei, s- 
o ţină strâns la piept şi să nu-i mai dea drumul niciodată. 

Fără să-şi dea seama, aproape că se lipise de geam. Lovi 
uşor sticla, iar gura fetiţei schiţă un zâmbet care-i topi 
mamei ei inima. Prima lacrimă ieşi la iveală şi îi cobori de- 
a lungul obrazului. Bătu puţin mai tare, dar copila tresări 
şi începu să plângă. 

Nereuşind să se abţină, mama începu să bată din ce în 
ce mai tare în geam, strigând: 

— Daţi-mi-o! O vreau pe fiica mea! 

Asistenta se ridică şi ieşi în grabă din salon cu copila, 
însă nici atunci mama nu conteni loviturile şi strigătele. 

Brusc simţi o mână fermă pe umăr. Incetă să bată în 
geam şi se uită la femeia în vârstă care stătea în spatele ei. 
Se mai întâlniseră. 

— Ştii că nu e bine ce faci, spuse femeia cu blândeţe. Nu 
te putem lăsa să vii în vizită dacă faci un asemenea 
scandal. O s-o sperii pe cea mică. 

Cuvintele răsunară în mintea mamei. Le auzise pe toate: 
că era în interesul copilului să nu formeze o legătură prea 
puternică cu mama, că aşteptarea dintre vizite nu ar face 
decât să devină mai dificilă. Că trebuia să înţeleagă că 
aranjamentul acela era pentru binele fiicei ei. 

Pentru ea nu avea niciun sens, dar se prefăcea că 
înţelege, îngrozită de gândul că i s-ar putea interzice 
vizitele. 

Când ieşi din nou în ploaie, se hotări ca, odată ce erau 
din nou împreună, să nu-i povestească niciodată fiicei ei 
despre perioada aceea, despre geamul acela şi despre 
separarea impusă. Spera doar ca fetiţa să nu-şi amintească 
nimic. 

III 


Era aproape ora şase când Hulda termină interogatoriul 
femeii, aşa că porni direct spre casă. Avea nevoie de timp 
să se gândească înainte să facă următorul pas. 

Vara se apropia, iar zilele deveneau tot mai lungi, însă 
nu se vedea nici urmă de soare, numai ploaie şi iar ploaie. 

Işi amintea că în trecut verile fuseseră mai calde şi mai 
luminoase, scăldate în razele soarelui. Aşa de multe 
amintiri - prea multe, la drept vorbind. Nu-i venea să 
creadă că mai avea puţin şi făcea şaizeci şi cinci de ani. Nu 
simţea că se apropie de vârsta aceea şi că la orizont 
pândea borna celor şaptezeci de ani. 

A-ţi accepta vârsta era una, a-ţi accepta pensionarea era 
cu totul altceva. Însă nu avea cum s-o evite: mult prea 
curând, urma să iasă la pensie. Nu că ar fi ştiut cum ar fi 
trebuit să se simtă cineva de vârsta ei. Mama ei fusese 
deja bătrână la şaizeci de ani, dacă nu chiar mai devreme, 
dar acum, că ajunsese ea însăşi la pragul acela, Hulda nu 
simţea nicio diferenţă reală între patruzeci şi cinci de ani 
şi şaizeci şi patru. Poate că în ultima vreme avea mai 
puţină rezistenţă, însă n-ai fi observat. Vederea îi era încă 
destul de bună, deşi auzul nu mai era chiar ca odinioară. 

În plus, se menținea în formă - ăsta era rezultatul iubirii 
ei pentru natură. Avea chiar şi un certificat care dovedea 
că nu e bătrână. „În formă excelentă”, spusese doctorul 
tânăr - mult prea tânăr ca să fie doctor, desigur - la cel 
mai recent control medical. De fapt, îi spusese: „În formă 
excelentă pentru vârsta dumneavoastră”. 

lşi păstrase silueta, iar părul tuns scurt era încă negru 
natural, cu numai câteva fire albe ici-colo. Numai când se 
uita în oglindă observa ravagiile timpului. Uneori nu-i 
venea să-şi creadă ochilor, avea senzaţia că persoana din 
reflexie era o străină, cineva pe care ar fi preferat să nu-l 
recunoască, deşi chipul îi era cunoscut. Riduri ici-colo, 
cearcăne, pielea care-i atârna... Cine era femeia asta şi ce 
căuta în oglinda Huldei? 

Stătea în fotoliul bun, fotoliul mamei ei, şi se uita pe 
fereastra din living. Nu avea o mare privelişte - vedea 
exact ce te-ai aştepta să vezi de la etajul patru al unui bloc. 

Nu fusese mereu aşa. Din când în când îşi acorda un 
moment trecător de nostalgie pentru zilele din trecut, 
pentru viaţa de familie din casa lor de lângă mare, din 
Alftanes. Îşi dădea voie să-şi amintească. Cântecul 
păsărilor era mult mai puternic şi mai insistent acolo. Nu 
trebuia decât să ieşi în grădină şi erai aproape de natură. 
Sigur, apropierea de mare însemna că bătea vântul, dar 
aerul proaspăt de ocean, deşi rece, fusese pentru Hulda un 
colac de salvare. Obişnuia să stea pe mal, mai jos de casa 
lor, să închidă ochii, să-şi umple mintea cu sunetele naturii 
- mugetul valurilor, ţipetele pescăruşilor - şi pur şi simplu 
să respire. 

Anii trecuseră în zbor. Parcă mai ieri devenise mamă, se 
căsătorise... Dar când începea să numere anii îşi dădea 
seama că toate astea se întâmplaseră cu o viaţă de om 
înainte. Timpul era ca un acordeon: acum era comprimat, o 
clipă mai târziu se întindea la nesfârşit. 

Ştia că urma să ducă dorul slujbei, în pofida momentelor 
când se simţise ofensată că nu-i sunt apreciate talentele. În 
ciuda plafonului de sticlă de care se lovise de atâtea ori cu 
capul. 

Adevărul era că se temea îngrozitor să fie singură, cu 
toate că la orizont se întrevedea un punct luminos. Încă nu 
ştia încotro avea să se îndrepte prietenia cu bărbatul de la 
clubul de drumeţii, însă posibilităţile care se deschideau 
erau deopotrivă ademenitoare şi tulburătoare. Fusese 
singură, mai mult sau mai puţin, de când rămăsese văduvă, 
iar la început nu încurajase cu nimic avansurile bărbatului. 
Rămăsese fixată asupra dezavantajelor pe care le-ar fi avut 
o relaţie şi asupra grijilor cu privire la vârsta ei, lucru care 
n-o caracteriza. De obicei, făcea tot posibilul să uite de 
acest aspect, să considere că e tânără la suflet. Insă de 
data aceasta cifra - şaizeci şi patru! - îi bloca drumul. Se 
tot întreba dacă era cu adevărat o idee bună să înceapă o 
nouă relaţie la vârsta ei, dar în curând îşi dăduse seama că 

astfel de întrebări nu erau decât un pretext ca să evite să- 
şi asume un risc. li era teamă, atâta tot. 

Orice s-ar fi întâmplat, Hulda era hotărâtă să ia lucrurile 
încet. Nu era nevoie să se grăbească în nicio direcţie. Il 
plăcea şi se vedea fără probleme petrecându-şi anii de pe 
urmă împreună cu el. Nu era vorba despre iubire - uitase 
sentimentul -, dar pentru ea iubirea nu era ceva necesar. 
Împărtăşeau pasiunea pentru natură, lucru care nu era de 
colo, şi îi plăcea compania lui. Dar ştia că mai exista un 
motiv pentru care fusese de acord să mai iasă cu el după 
acea primă întâlnire. Dacă era să fie sinceră cu sine, 
ieşirea iminentă la pensie fusese factorul decisiv: nu 
suporta gândul să îmbătrânească singură. 

IV 


E-mailul o tulbură pe Hulda, cu toate că rugămintea din 
el părea simplă. Şeful ei voia să se întâlnească la ora nouă 
în dimineaţa aceea şi să stea de vorbă. E-mailul fusese 
trimis târziu în seara dinainte, lucru neobişnuit în sine, iar 
lui nu-i stătea deloc în fire să-şi înceapă ziua stând la o 
şuetă cu ea. Hulda îl văzuse luând parte la tot felul de 
întâlniri informale dimineaţa, însă ea nu fusese niciodată 
invitată la ele. Nu erau atât şedinţe de lucru cât întruniri 
de gaşcă, iar ea fără îndoială nu făcea parte din gaşcă. În 
ciuda tuturor anilor în care ocupase o poziţie cu 
răspundere, încă avea impresia că nu se bucura de 
încrederea totală a superiorilor - şi nici a subalternilor, de 
altfel. Conducerea nu reuşise s-o evite complet când venise 
vorba despre promovare, dar, în cele din urmă, Hulda se 
lovise de un zid. Posturile pentru care aplica ajungeau tot 
timpul pe mâna colegilor ei mai tineri, iar într-un final 
acceptase inevitabilul. În loc să candideze pentru posturi 
care să-i aducă mai multă recunoaştere, se mulţumise să-şi 
desfăşoare cât putea de bine munca de inspector. 

Aşa că străbătu coridorul spre biroul lui Magnus cu o 
emoție destul de puternică. El răspunse imediat ce auzi 
bătaia în uşă, afabil ca de fiecare dată, însă Hulda avea 
sentimentul că amabilitatea lui era doar de faţadă. 

— Ia loc, Hulda, o invită el, iar ea se zburli identificând 
în glasul lui ceva ce i se păru o notă de superioritate, 
conştientă sau nu. 

— Am multe pe cap, zise ea. E ceva important? 

— la loc, repetă el. Trebuie să discutăm puţin despre 
situaţia ta. 

Magnus avea puţin peste patruzeci de ani. Urcase 
repede în ierarhia poliţiei. Era înalt, cu un aspect sănătos, 
cu toate că neobişnuit de slab pentru un bărbat de vârsta 
lui. 

Ea se aşeză, simțind un gol în stomac. Situaţia ei? 

— Nu mai ai mult, începu Magnus şi zâmbi. 

Când Hulda nu spuse nimic, el îşi drese glasul şi încercă 
din nou, încă şi mai stângaci: 

— Vreau să spun, e ultimul an cu noi, nu-i aşa? 

— Da, aşa e, răspunse ea nesigură. O să ies la pensie la 
sfârşitul anului viitor. 

— Exact. Ideea e că... 

Se întrerupse, parcă încercând să-şi aleagă cuvintele cu 
grijă: 

— „luna viitoare o să ni se alăture un tânăr. Un tip care 
a realizat foarte multe. 

Hulda tot nu pricepea încotro se îndreaptă conversaţia. 

— O să-ţi preia locul, continuă Magnus. Avem mare 
noroc că am pus mâna pe el. Ar fi putut să plece în 
străinătate sau în sectorul privat. 

Hulda parcă încasase un pumn în stomac. 

— Poftim? Să-mi preia locul? Cum... cum adică? 

— O să-ţi preia postul şi biroul. 

Hulda rămase fără cuvinte. Gândurile începură să-i 
gonească prin minte. 

— Când? întrebă cu glas răguşit, când izbuti din nou să 
rostească un cuvânt. 

— În două săptămâni... 

— Dar... cu mine cum rămâne? 

Vestea o zdrobise. 

— Poţi să pleci acum, imediat. Şi-aşa nu mai ai mult 
timp. E nevoie doar de o formalitate ca să-ţi devansăm cu 
câteva luni punerea pe liber. 

— Punere pe liber? Imediat? 

— Da. Cu salariul întreg, desigur. Nu eşti dată afară, 
Hulda, doar o să-ţi iei liber câteva luni, apoi o să ieşi direct 
la pensie. N-o să afecteze suma pe care o primeşti. N-ai de 
ce să fii aşa surprinsă. E un târg bun. Nu încerc să te fur la 
bani. 

— Un târg bun? 

— Normal. O să ai mai mult timp pentru hobbyurile tale. 
O să poţi petrece mai mult timp cu... 

Din nou, se întrerupse în mijlocul frazei - ar fi trebuit să 
ştie că Hulda nu avea rude. 

— E o ofertă generoasă, dar nu vreau să ies la pensie 
mai devreme, zise Hulda răspicat, încercând să-şi ţină sub 
control expresia feţei. Mersi oricum. 

— De fapt, nu e o ofertă - am luat deja hotărârea. 

Vocea lui Magnus se înăsprise. 

— De când e doar hotărârea ta? Eu n-am nimic de zis? 

— Îmi pare rău, Hulda. Avem nevoie de biroul tău. 

Şi ai nevoie să te înconjori de o echipă mai tânără, îşi 
spuse ea. 

— Astea-s mulţumirile pe care le primesc? 

Işi auzea singură tremurul vocii. 

— Nu, n-o lua aşa. Nu e ceva care să reflecte abilităţile 
tale. Haide, Hulda, ştii foarte bine că eşti unul dintre cei 
mai buni ofiţeri pe care-i avem. Amândoi ştim asta foarte 
bine. 

— Şi cum rămâne cu cazurile mele? 

— Pe majoritatea le-am alocat deja altor membri ai 
echipei. Inainte să pleci, poţi să stai cu tipul nou şi să-l pui 
în temă. Cel mai important caz pe care-l ai acum e 
pedofilul călcat de maşină. Ai avansat în vreo direcţie? 

Ea cumpăni o clipă. Şi-ar fi satisfăcut orgoliul dacă ar fi 
plecat pe cai mari, cu cazul închis, cu mărturisirea 
obţinută oficial. O femeie care, într-un moment de nebunie, 
luase legea în propriile mâini ca să împiedice ca alţi copii 
să cadă în ghearele unui agresor. Poate că atacul avusese 
un sâmbure de dreptate, poate că răzbunarea fusese 
întrucâtva justificată... 

— Mă tem că nu sunt nici pe-aproape să-l finalizez, 
spuse după o scurtă pauză. Dacă mă întrebi pe mine, 
probabil a fost un accident. Recomand să punem cazul la 
păstrare deocamdată şi să sperăm că şoferul o să iasă în 
faţă la momentul potrivit. 

— Hmm, da. Bine, fie. O să organizăm o mică petrecere 
ca să ne luăm rămas-bun formal, cândva anul ăsta, când 
ieşi la pensie oficial. Dar poţi să-ţi eliberezi biroul astăzi, 
dacă vrei. 

— Vrei să plec... azi? 

— Da, dacă vrei. Sau poţi să mai stai două săptămâni, 

dacă preferi. 

— Da, te rog, spuse ea imediat, regretând apoi acel „te 
rog”. O să plec când începe omul nou, dar până atunci o să 
lucrez în continuare la cazurile mele. 

— Ţi-am spus deja că toate au fost realocate. Dar, mă 
rog, bănuiesc că poţi să arunci o privire peste un caz 
nerezolvat. Pe oricare îl vrei. Ce zici? 

Pe moment îi veni să se ridice şi să iasă val-vârtej, să nu 
se mai întoarcă niciodată, dar nu avea de gând să-i ofere 
această satisfacţie. 

— Bine, aşa o să fac. Îmi aleg orice caz vreau? 

— Ăăă, da, absolut. Orice vrei. Orice crezi că te va ţine 
ocupată. 

Hulda avu impresia foarte clară că Magnus voia s-o vadă 
plecată din birou - avea chestiuni mai presante de care să 
se ocupe. 

— Foarte bine. Atunci o să încerc să mă ţin ocupată, zise 
ea sarcastic, se ridică şi ieşi fără să salute şi fără vreun 
cuvânt de mulţumire. 

V 


Hulda se împletici până în biroul ei, năucită. Se simţea 
ca şi cum ar fi fost dată afară, ca şi cum i-ar fi un dat şut 
pe uşă. Ca şi cum toţii anii în poliţie n-ar fi contat absolut 
deloc. Pentru ea era o experienţă complet nouă. Ştia că 
reacţionează exagerat, că n-ar trebui să ia lucrurile aşa, 
dar nu reuşea să scape de senzaţia bolnăvicioasă că în ea 
se deschisese o prăpastie. 

Se aşeză la birou şi se uită cu o privire goală la 
computer, neavând energie nici să-l pornească. Încăperea 
aceea, care până atunci îi fusese ca o a doua casă, i se 
părea brusc străină, de parcă noul proprietar pusese deja 
stăpânire pe ea. Vechiul scaun i se părea incomod, masa 
din lemn maro părea obosită şi uzată, documentele îşi 
pierduseră orice însemnătate pentru ea. Nu mai suporta 
gândul de a mai petrece nici măcar o clipă acolo. 

Avea nevoie de ceva care s-o distragă, ceva care să-i ia 
mintea de la ceea ce se întâmplase. Ce altceva mai bun să 
facă decât să se pună la mintea lui Magnus şi să sape 
printre cazurile nerezolvate? În realitate, însă, Hulda nu 
avea nevoie să se gândească de două ori. Exista un 
incident neelucidat care ţipa să fie reexaminat. 

Investigația iniţială fusese condusă de unul dintre 
colegii ei - ea doar urmărise desfăşurarea -, dar acest 
lucru se putea dovedi un avantaj, pentru că îi permitea să 
abordeze dovezile cu mintea limpede. 

Cazul însemna o moarte neexplicată, care aproape cu 
certitudine avea să rămână un mister dacă nu ieşeau la 
lumină dovezi noi. Poate că avea să se dovedească o 
binecuvântare deghizată, o ocazie ivită pe neaşteptate. 
Femeia moartă nu avea pe nimeni care să vorbească în 
numele ei, însă Hulda putea acum să-i ia apărarea, chiar 
dacă pentru scurt timp. În două săptămâni se puteau face 
multe. Nu se aştepta în mod realist să elucideze cazul, însă 
merita să încerce. Mai mult, lucrul ăsta avea să-i dea un 
scop. Era ferm hotărâtă să apară la birou în fiecare zi până 

venea „tânărul” acela s-o expulzeze. Îi trecu prin minte să 
depună o plângere oficială la Resurse Umane despre 
modul cum fusese tratată şi să ceară să rămână şi restul 
anului, însă avea destul timp să se gândească la asta mai 
târziu. Acum voia să-şi canalizeze energiile spre ceva 
pozitiv. 

Primul lucru pe care-l făcu fu să caute dosarul ca să-şi 
împrospăteze amintirea detaliilor. Cadavrul tinerei fusese 
descoperit într-o dimineaţă întunecată de iarnă într-un golf 
stâncos de pe Vatnsleysustrond, o porţiune de coastă slab 
populată din peninsula Reykjanes, la vreo treizeci de 
kilometri sud de Reykjavik. Hulda nu fusese niciodată în 
golful acela, nu avusese niciun motiv deosebit să meargă 
acolo, însă cunoştea zona, trecuse de multe ori pe acolo în 
drum spre aeroport. Era un colţ de ţară mohorât, bătut de 
vânturi, deoarece câmpiile de lavă lipsite de copaci nu 
ofereau niciun adăpost împotriva furtunilor care loveau 
ţărmul din sud-vest, dinspre Oceanul Atlantic. 

În răstimpul de mai mult de un an, incidentul dispăruse 
din amintirea publicului. Nu că la momentul respectiv ar fi 
atras prea multă atenţie din partea presei. După ştirile 
obişnuite despre descoperirea cadavrului, cazul primise 
doar puţină atenţie - reflectorul ştirilor se îndreptase în 
alte direcţii. Cu toate că Islanda era una dintre cele mai 
sigure ţări din lume, înregistrându-se numai una sau două 
crime pe an - şi uneori nici măcar una singură -, morţile 
accidentale erau mult mai frecvente, iar jurnaliştii nu erau 
incitaţi să scrie despre ele. 

Nu indiferența mass-media o deranja pe Hulda. O 
îngrijora bănuiala că inspectorul-şef care se ocupase de 
caz se făcuse vinovat de neglijenţă. Alexander - nu avusese 
niciodată prea multă încredere în capacităţile lui. In opinia 
ei, nu era nici riguros, nici deosebit de inteligent şi se 
agăța de postul de inspector-şef numai printr-un amestec 
de încăpățânare şi relaţii sus-puse. Intr-o lume mai 
cinstită, Hulda ar fi fost superiorul lui - ştia că e mai 
inteligentă, conştiincioasă şi experimentată - dar, în ciuda 
acestui lucru, rămăsese împotmolită. In momente de genul 

acesta nu izbutise să-şi alunge resentimentele care o 
rodeau. Ar fi dat orice ca să aibă autoritatea să intervină şi 
să-i ia cazul din mâini unui detectiv care era limpede că nu 
se ridica la înălţimea misiunii. 

Lipsa de entuziasm a lui Alexander pentru anchetă 
fusese extrem de evidentă în timpul şedinţelor de echipă 
unde, cu o voce plictisită, făcuse tot posibilul să prezinte 
orice fel de dovezi care ar fi putut indica o moarte 
accidentală. Raportul lui, descoperea Hulda acum, era 
superficial. Făcea o sinteză nesatisfăcătoare şi lapidară a 
rezultatelor autopsiei şi se încheia cu formula clasică în 
cazul trupurilor aduse la mal de apă că era imposibil de 
stabilit dacă la mijloc existase vreun gest necurat din 
partea altcuiva. În mod nesurprinzător, ancheta nu 
descoperise nimic util iar cazul fusese pus la naftalină în 
favoarea altora, „mai urgente”. Hulda nu putea să nu se 
întrebe cât de diferit ar fi fost răspunsul dacă femeia ar fi 
fost islandeză. Putea să pună pariu că ancheta ar fi fost 
dată pe mâinile unui investigator mai competent dacă 
publicul ar fi cerut rezultate. 

Femeia moartă avea douăzeci şi şapte de ani, aceeaşi 
vârstă pe care o avea Hulda când o născuse pe fiica ei. 
Douăzeci şi şapte de ani, în floarea vârstei - mult prea 
tânără să fie subiectul unei anchete de poliţie, al unui caz 
nerezolvat pe care nimeni nu părea nici pe departe 
interesat să-l redeschidă, cu excepţia Huldei. 

Conform raportului de după autopsie, femeia se înecase 
în apa sărată. Rănile de la cap puteau sugera că fusese 
agresată înainte, dar la fel de bine putea să fi alunecat, să- 
şi fi pierdut cunoştinţa şi să fi căzut în mare. 

Numele victimei era Elena. Era o refugiată din Rusia 
care căuta azil şi intrase în Islanda cu numai patru luni 
înainte. Poate că motivul pentru care Huldei îi era atât de 
greu să lase lucrurile aşa cum erau era tocmai 
repeziciunea cu care toată lumea uitase de Elena. Tânăra 
venise dintr-o ţară străină căutând un refugiu şi nu găsise 
decât un mormânt sub apă. Şi nimănui nu-i păsa. Hulda 
ştia că, dacă nu profita de acea ultimă ocazie să dea de 

capăt misterului, nimeni altcineva nu avea să se 
sinchisească. Povestea Elenei avea să ajungă în neant - iar 
ea urma să devină doar fata care venise în Islanda şi 
murise. 

VI 


Hulda merse cu maşina la sud de Reykjavik, urmând 
drumul pe care obişnuia să-l străbată atunci când făcea 
zilnic naveta pe vremea când locuiau în căsuţa de lângă 
mare de pe Alftanes. Nu mai fusese acolo de ani întregi, de 
când vânduse casa şi hotărâse să nu se mai întoarcă 
vreodată. Peninsula îi apăru acum înaintea ochilor, cu 
terenul jos şi înverzit, de partea cealaltă a golfului din 
dreapta ei. Alftanes fusese mereu semirurală, o lume în 
sine, distinctă de întinderea urbană care era Reykjavik, 
însă de atunci se ridicase aici un întreg cartier nou. 

Pe măsură ce Alftanes rămase în urmă, luând cu sine 
viaţa ei de odinioară, Hulda se concentră asupra 
destinaţiei sale, micul oraş Njardvik, aflat în apropiere de 
aeroportul Keflavik din peninsula Reykjanes. Avea de gând 
să viziteze căminul pentru refugiaţi unde, conform 
dosarului, locuia Elena la vremea când murise. 

Hulda şi-ar fi putut lua liber restul zilei şi să meargă 
acasă. În ciuda ploii, în aer plutea o notă de primăvară. 
Acum că venise luna mai, începeai să observi cât de târziu 
se întuneca. Serile luminoase însemnau promisiunea 
soarelui de la miezul nopţii. Era o perioadă a anului 
minunată, care încuraja viaţa, când întunericul iernii 
nordice dădea treptat înapoi, iar serile deveneau în mod 
imperceptibil tot mai luminoase în fiecare zi până la 
mijlocul lui iunie, când noaptea era alungată cu totul. În 
minte îi reveni amintirea vie a nopţilor de vară 
spectaculoase de la vechea locuinţă din Álftanes. În 
grădina din spate, unde aveai spaţiu să respiri cu adevărat, 
puteai privi cum soarele coboară în mare în timp ce cerul 
arăta ca şi cum ar fi fost cuprins de flăcări portocalii şi 
roşii, iar păsările de pe mal ţipau toată noaptea în 
asfinţitul molcom. Într-un apartament înghesuit dintr-un 
bloc de la oraş toate anotimpurile păreau la fel, zilele se 
contopeau într-o ceaţă monotonă iar timpul fugea cu o 
viteză năucitoare. 

De parcă vara n-ar fi fost şi-aşa destul de scurtă. În 
punctul ei culminant, în iulie, întunericul urma să-şi 
înceapă insidioasa întoarcere, strecurându-se din nou în 
viaţa locuitorilor insulei, mai întâi doar sub forma unei 
sugestii de amurg, dar până în august, una dintre lunile 
căreia Huldei îi plăceau cel mai puţin, nopţile aveau să se 
închidă din nou, ca o amintire a faptului că iarna era pe- 
aproape. 

Nu, nu se putea pune problema să se mai întoarcă acasă 
acum, după ce Magnus aruncase bomba. Înţepenită între 
cei patru pereți ai apartamentului ei, avea să 
înnebunească, fără ceva care s-o distragă de la gândul, 
care parcă îi distrugea sufletul, că trebuia să renunţe la 
meserie. Pensia era un lucru pentru care Hulda nu se 
pregătise psihic niciodată - asta până în ziua aceea, când 
devenise brusc un fapt rece, obiectiv. 

Gândurile i se întoarseră în prezent. Era recunoscătoare 
pentru porțiunile cu două benzi pe sens, unde putea 
rămâne pe prima bandă, lăsându-i pe şoferii mai 
nerăbdători să treacă în goană pe lângă ea. Conducea o 
Skoda din anii '80, o relicvă a vremurilor când majoritatea 
islandezilor conduceau maşini din Europa de Est la preţuri 
accesibile - modele sovietice sau ceheşti, de obicei - 
provenite din ţările cu care Islanda făcea comerţ cu peşte. 
Era un model verde-deschis, cu două uşi, care nu avusese 
niciodată o acceleraţie grozavă şi în ultima vreme cerea tot 
mai multă întreţinere. Deşi avea simţ practic, Hulda nu era 
vreun mecanic, însă din fericire cunoştea un bărbat care 
trăia pentru ocazia de a meşteri la maşini vechi - el ţinuse 
credincioasa Skoda pe drum atâta vreme. Deocamdată. 

Trecuse mult timp de când Hulda nu mai condusese în 
sud, de-a lungul coastei. Rareori avea nevoie să ajungă pe 
peninsula Reykjanes. Nici chiar aeroportul internaţional, 
punctul principal de interes din zonele acelea, nu o 
atrăgea. Nu că nu i-ar fi plăcut să călătorească în 
străinătate - ţi-ai găsit! -, dar finanţele ei gâtuiau din faşă 
orice plan de genul acela. Salariul de la poliţie nu se 
potrivea cu vacantele din străinătate, în niciun caz nu după 

ce-şi acoperea cheltuielile zilnice. Pe vremuri, un astfel de 
lux se afla la îndemână. Soţul ei condusese propria firmă 
de investiţii folosindu-se de ceea ce ea presupusese în mod 
naiv că ar fi fost un venit foarte respectabil, aşa că, după 
moartea lui subită, pentru Hulda fusese un şoc să afle că 
siguranţa lor financiară fusese o iluzie. Odată ce avocaţii îi 
desţeleniră afacerile, datoriile pe care le moştenise se 
dovediseră mai mari decât bunurile disponibile. Partea 
bună era că avea să vândă casa lor superbă şi să o ia de la 
capăt, aproape de la zero, la vârsta de mijloc. Lăsase 
chestiunile financiare în totalitate pe mâna soţului ei şi nu 
punea niciodată bani deoparte pentru sine, aşa că nu se 
dovedise deloc uşor să înveţe să nu se întindă mai mult 
decât îi era plapuma cu noul ei buget redus. Iniţial 
cumpărase un apartament mic, pe care apoi îl vânduse, iar 
acum locuia într-un apartament puţin mai mare dintr-un 
bloc. Printr-un ghinion incredibil, făcuse schimbarea la 
noua locuinţă cu o ipotecă indexată, în ajunul colapsului 
bancar, iar acum rămăsese pe cap cu o datorie uriaşă şi o 
rată lunară dureros de mare. 

Huldei i se păruse mereu că drumul cu maşina până la 
aeroport era mohorât şi îţi tăia buna-dispoziţie. Câmpurile 
de lavă întunecată se întindeau de-o parte şi de alta a 
asfaltului, goale, bătute de vânturi, netede, cu monotonia 
întreruptă în sud numai de forma conică a Vârfului Keilir şi 
a altor munţi joşi, iar în nord contopindu-se cu marea 
cenuşie, înşelătoare. Era o zonă periculoasă, ticsită de 
cratere vulcanice şi aburi, rănită de forţele sălbatice de 
sub scoarţa pământului, aici, unde Islanda încăleca locul 
de întâlnire a două plăci continentale. Munţii erau o 
destinaţie populară printre amatorii de căţărări - dar altfel 
era un peisaj pe care mai bine îl priveai de la distanţă 
decât să-l experimentezi cu piciorul. Oricine se aventura în 
câmpurile de lavă putea foarte uşor să se accidenteze sau 
pur şi simplu să dispară. 

Dar astăzi soarele strălucea pe toată întinderea 
peninsulei, cu toate că vântul bătea cu putere, şi, privind 
în urmă peste golf, Hulda văzu nori de ploaie încă 

atârnând joşi deasupra Reykjavikului. În cele din urmă, o 
serie de blocuri albe, cu acoperişuri albastre, se înălţară în 
dreapta ei din terenul lipsit de forme, semnalând periferia 
Njardvikului, iar Hulda se încadră cât să intre în oraş. Nu 
era mare dar, cum nu îl cunoştea, conduse o vreme fără 
ţintă printre străduţe înainte să dibuiască, într-un târziu, 
căminul. 

Nu-i anunţase dinainte că urma să vină - nici măcar nu-i 
trecuse prin cap în graba ei de a pleca de la secţie, departe 
de atmosfera oprimantă care păruse să se prăvălească 
asupra biroului în secunda în care primise veştile rele. Îşi 
imagina întruna că holurile erau pline de oameni care o 
bârfeau, că toţi colegii aflaseră că fusese dată afară, că era 
depăşită, că devenise un balast la care se renunţase în 
favoarea unui model mai tânăr. Fir-ar a naibii de treabă! 

Tânăra de la recepţie nu putea să aibă mai mult de 
douăzeci şi cinci de ani. Hulda se prezentă ca inspector de 
poliţie, fără să dea amănunte asupra motivului pentru care 
venise acolo. Tânăra nici măcar nu clipi. 

— A, da? Cu ce pot să v-ajut? Vreţi să staţi de vorbă cu 
vreunul dintre locatari? 

Din câte reuşise Hulda să descopere, căminul era folosit 
în exclusivitate pentru cazarea celor care căutau azil. Era 
un loc neprimitor. Aproape că simţea disperarea în aer, 
liniştea şi tensiunea. Pereţii erau zugrăviți într-un alb rece 
şi nimic din ambianța aceea nu-i sugera că se află într-o 
locuinţă, sau măcar într-un hotel. Era un loc unde oamenii 
aşteptau între lumi să-şi afle soarta. 

— Nu, aş vrea doar să vorbesc puţin cu persoana care 
conduce aici. 

— Sigur. Eu sunt. Dóra. 

Huldei îi luă o clipă să priceapă că tânăra din faţa ei era 
directoarea căminului. 

— A, bun, spuse ea jenată, ruşinată de preconcepţiile pe 
care le avea. 

Nici prin cap nu-i trecuse că aşchiuţa aceea de fată ar fi 
putut conduce căminul. 

— Putem vorbi undeva între patru ochi? 

Dóra avea păr şaten şi o atitudine profesională. Deşi 
zâmbetul îi era destul de prietenos, avea o privire 
deconcertant de tăioasă. 

— Sigur, nicio problemă, răspunse. Am un birou în 
spate. 

Se ridică fără să mai rostească vreun cuvânt şi o porni în 
faţă pe culoar cu un mers energic, iar Hulda o urmă. Biroul 
era mic şi impersonal, avea geamurile acoperite cu jaluzele 
închise la culoare şi un singur bec pe tavan, care arunca o 
lumină necruțătoare asupra puţinelor obiecte dinăuntru. 
Pe masă nici urmă de cărţi sau hârtii, doar un laptop. 

Se aşezară, iar Dora aşteptă în tăcere ca Hulda să-i 
explice de ce se afla acolo. Căutând cuvintele potrivite, 
Hulda începu: 

— Motivul pentru care sunt aici e că... anchetez 
moartea, survenită cu puţin mai mult de un an în urmă, a 
unei femei care s-a numărat printre locatarii tăi. 

— Moartea? 

— Da. O chema Elena. Căuta azil. 

— A, ea. M-am prins. Dar... 

Dóra se încruntă, nedumerită. 

— Am crezut că au închis cazul. M-a sunat, ştiţi 
dumneavoastră, detectivul. Am uitat cum îl cheamă... 

— Alexander, o ajută Hulda, imaginându-şi-l: slinos, 
supraponderal, având în ochi o privire goală care pe ea o 
făcea mereu să scrâşnească din dinţi. 

— Da, Alexander, aşa e. A sunat să-mi spună că închide 
cazul pentru că ancheta nu a fost concludentă şi că, din 
punctul lui de vedere, era vorba despre un accident. Sau 
poate o sinucidere - Elena aştepta de secole să afle 
rezultatul solicitării ei. 

— Ai zice că aşteptase de o perioadă anormal de lungă? 
Am înţeles că a stat aici patru luni. 

— A, nu, nu chiar, nu e un termen neobişnuit, dar cred 
că aşteptarea afectează pe toată lumea diferit. Poate fi 
stresant. 

— Ai fost de acord cu el? 

— Eu? 

— Da, tu. Crezi s-a aruncat în mare ca să se sinucidă? 

— Nu mă pricep. Habar n-am ce ar trebui să cred. Nue 
ca şi cum aş fi anchetat eu cazul. Poate că... cum îl 
cheamă... 

— Alexander. 

— Da, Alexander - poate că ştia ceva ce eu nu ştiam. 

Dóra dădu din umeri. 

Mă îndoiesc profund, îşi spuse Hulda în sinea ei, 
rezistând ispitei de a rosti cuvintele cu voce tare. 

— Dar sigur te-ai întrebat şi tu ce s-ar fi putut întâmpla. 

— Ei, da, normal, dar suntem foarte ocupați aici. Lumea 
vine şi pleacă tot timpul - s-a întâmplat ca ea să plece aşa. 
Oricum, n-am timp de pierdut gândindu-mă la aşa ceva. 

— Dar sigur o cunoşteai. 

— Nu chiar. Nu mai mult decât pe oricare dintre ceilalţi. 
Uitaţi ce e, am o afacere de condus aici. Din asta îmi câştig 
pâinea, aşa că trebuie să mă concentrez la managementul 
de zi cu zi. Pentru locatari poate că e o chestie de viaţă şi 
de moarte, dar eu doar încerc să fac locul ăsta să 
funcţioneze. 

— E cineva pe-aici care e posibil s-o fi cunoscut mai 
bine? 

Dóra păru să cadă pe gânduri. 

— Mă îndoiesc. Nu mai e nimeni. Cum am spus, lumea 
vine şi pleacă întruna. 

— Stai să văd dacă am înţeles: vrei să spui că niciunul 
dintre locatarii actuali nu avea cum să fie aici când Elena 
era în viaţă? 

— Mă rog, există mereu posibilitatea... 

— Poţi să verifici? 

— Bănuiesc că da. i 

Dóra se întoarse spre laptop şi dădu câteva dickuri. Intr- 
un târziu ridică privirea. 

— Doi tipi din Irak - încă sunt aici. Puteţi să vă întâlniți 
cu ei imediat. Şi o siriancă. 

— Cu ea pot să stau de vorbă? 

— Mă îndoiesc. 

— De ce? 

— A plecat cine ştie pe unde. Avocatul ei a venit mai 
devreme şi cred că s-au dus la Reykjavik. S-au făcut nişte 
paşi înainte în dosarul ei - foarte bine, din partea mea, 
oricum nu face decât să se încuie în cameră şi să aştepte. 
Abia dacă vine şi la masă. Asta-i tot ce ştiu - avocaţii nu-mi 
spun nimic, bineînţeles - dar uitându-mă la ei am bănuit că 
se întâmplă ceva. Să sperăm că sunt veşti bune, cu toate 
că nu poţi şti niciodată sigur. 

— Spune-mi despre Elena. Cum se comporta? Care era 
situaţia ei? 

— N-am nici cea mai vagă idee. 

— Avea un avocat care să lucreze la cazul ei? 

— Da, bănuiesc că da - deşi nu-mi amintesc cine era, 
asta dacă am ştiut vreodată. 

— Bun, atunci ai idee cine ar fi putut să fie? 

— De obicei sunt aceiaşi de fiecare dată, zise Dora şi 
recită trei nume pe care Hulda le notă. 

— Aş putea să-i văd camera? 

— De ce se ocupă iar poliţia de chestia asta? întrebă 
Dóra. 

— Uite ce e, poţi să-mi arăţi camera? se răsti Hulda, 
care începea să-şi piardă răbdarea. 

— Bine, bine, spuse Dora iritată. Nişte bune maniere nu 
strică, să ştii. Nu-i de glumă să fii amestecat în aşa ceva. 

— Eşti amestecată? 

— Of, aţi înţeles la ce mă refer. Camera ei e la etaj, dar 
acum o foloseşte altcineva. Nu putem să intrăm pur şi 
simplu peste el. 

— Poţi măcar să verifici dacă e în cameră? 

Dora ieşi val-vârtej din birou, străbătu culoarul şi începu 
să urce pe scări, iar Hulda porni în grabă în urma ei. După 
ce trecu pe lângă mai multe camere, Dora se opri în 
dreptul unei uşi şi bătu. Deschise un tânăr, iar Dora îi 
explică în engleză că poliţia voia să-i cerceteze încăperea. 
Vizibil alarmat, bărbatul întrebă nesigur pe el: 

— Vor trimis la mine acasă? 

Repetă întrebarea de mai multe ori până când Dora 
izbuti să-l liniştească spunându-i că vizita poliţiei n-avea 

nicio legătură cu el. Aproape dându-i lacrimile de bucurie, 
dădu aprobator din cap fără tragere de inimă, cu toate că 
Hulda ştia că, prin lege, nu era obligat să le dea voie să 
intre. Pe de altă parte, era puţin probabil ca sărmanul om 
să îndrăznească să insiste să-i fie respectate drepturile în 
faţa reprezentantului poliţiei dintr-o ţară străină. Se simţi 
puţin ruşinată că-l supune la episodul acela. Totuşi, 
scopurile scuzau mijloacele. Nu avea mult timp la 
dispoziţie. 

— Vorbea engleză? o întrebă Hulda pe Dóra după ce 
intrară în cameră. 

Actualul ocupant rămăsese stingher afară, pe culoar. 

— Poftim? 

Dóra aruncă o privire împrejur. 

— Rusoaica. Elena. 

— Foarte puţin. Poate că înţelegea câte ceva, dar nu 
putea să discute în engleză, doar în rusă. 

— De asta n-ai ajuns s-o cunoşti mai bine? 

Dora clătină din cap, vizibil amuzată. 

— Nu, nu ajung să cunosc pe niciunul, indiferent de 
limba pe care o vorbesc. 

— Nu-i prea mult loc aici. 

— Nu conduc un hotel de lux, răspunse Dora. 

— Stătea singură în cameră? 

— Da. Şi nu era vreo mare bătaie de cap, din câte ţin 
minte. 

— Nu era vreo mare bătaie de cap? 

— Da. Nu făcea scandal - ştiţi la ce mă refer. Nu toţi 
reuşesc să facă faţă aşteptării. Poate fi greu. 

Incăperea îngustă, asemănătoare unei celule, conţinea 
un pat, un birou minuscul şi un soi de dulap. Erau puţine 
obiecte personale, în afară de o pereche de pantaloni de 
trening care zăceau pe pat şi un sandvici pe jumătate 
mâncat lăsat pe masă. 

— N-au televizor? remarcă Hulda. 

— V-am mai zis, ăsta nu e hotel de lux. Televizor există 
jos, în hol. 

— E vreo şansă să-şi fi lăsat pe-aici o parte dintre 

lucruri? 

— Mă tem că nu-mi amintesc. Dacă lumea pleacă şi nu 
mai apare, de obicei arunc toate obiectele rămase. 

— Sau dacă pleacă şi mor. 

— Da. 

Din cameră nu avea ce să afle, cel puţin la o primă 
privire. Hulda se mai uită o dată împrejur, rapid, măcar ca 
să încerce să se imagineze în locul fetei moarte, să încerce 
să-şi dea seama cum trebuie să-i fi fost viaţa în acele 
ultime luni, aruncată în derivă într-o ţară străină, într-un 
cămin neprietenos unde nimeni nu-i vorbea limba. Prinsă 
între cei patru pereţi ai unei camere mici, tot aşa cum 
Hulda se simţea uneori prizonieră în propriul apartament, 
singură, fără rude, fără nimeni căruia să-i pese de ea. Asta 
era partea cea mai rea - să nu ai pe nimeni căruia să-i 
pese. 

Preţ de numai o clipă, Hulda închise ochii şi încercă să 
inspire atmosfera locului, dar nu reuşi decât să simtă 
mirosul supei de ciuperci, care se răspândise din bucătărie 
în toată clădirea. 

VII 


Înainte să plece, Hulda schimbă câteva cuvinte cu cei 
doi bărbaţi din Irak Cel cu care stătu de vorbă ştia engleză 
destul de bine. L.ocuiau în Islanda de mai bine de un an şi 
erau vizibil bucuroşi că au ocazia să discute cu un ofiţer de 
poliţie, pentru că aparent o considerau un reprezentant al 
autorităţilor. Înainte să le poată adresa întrebările, Hulda 
se văzu silită să asculte un şuvoi de plângeri despre cum 
erau administrate cazurile lor şi despre tratamentul pe 
care trebuiseră să-l îndure. Când reuşi, în cele din urmă, 
să mai strecoare câte-un cuvânt, stabili faptul că şi-o 
aminteau pe Elena, deşi în principal din cauza morţii 
subite. Se dovedi că, de fapt, nu vorbiseră niciodată cu ea, 
pentru că nu ştiau nici boabă de rusă, aşadar Hulda nu mai 
avea nimic de aflat din conversaţia aceea. 

La recepţie, în drum spre ieşire, Hulda îi mulţumi Dórei 
şi o rugă să o sune când apărea sirianca, în speranţa puţin 
probabilă că ştia ceva despre Elena. 

— Aşa o să fac, promise Dóra, însă Hulda nu avea iluzia 
că tânăra urma să acorde vreo prioritate acestei chestiuni. 

Trei sferturi de oră mai târziu, Hulda era din nou la 
Reykjavik. Opri maşina în dreptul secţiei de poliţie, dar nu 
avea nicio intenţie reală să intre. În loc de asta, încercă să- 
şi dea seama care dintre avocaţi se ocupase de cazul 
Elenei. Nu fu nevoie decât de două telefoane ca să afle că 
bărbatul pe care-l căuta era un avocat de vârstă mijlocie 
care lucrase câţiva ani pentru poliţie, înainte să-şi 
deschidă propria firmă. Şi-o aminti imediat pe Hulda. 

— Mă îndoiesc că pot să-ţi spun prea multe, zise pe un 
ton amical, dar eşti binevenită. Ştii unde suntem? 

— Vă găsesc. Pot să vin acum? 


— Te rog, spuse el. 


Biroul avocatului se dovedi un spaţiu modest din centrul 
oraşului, care nici măcar nu avea nevoie de recepţie. 
Albert Albertsson, care ieşise să o întâmpine personal pe 

Hulda, păru să-i citească gândurile: 

— Suntem foarte chibzuiţi pe-aici, explică el. Nu 
aruncăm bani pe mofturi. Punem cu toţii mâna să facem 
orice e nevoie. Oricum, mă bucur să te revăd. 

Albert avusese mereu comportamentul şi tonul cald, cu 
modulaţii plăcute, al unui individ numai bun să fie gazda 
unei emisiuni târzii, care să stea de vorbă cu ascultătorii 
pe fundalul unei muzici liniştitoare. Nici în vis nu puteai 
spune despre el că e chipeş, însă avea genul de faţă blândă 
care inspira încredere. 

Biroul în care o conduse Albert nici că putea fi mai 
diferit de spaţiul gol, lipsit de suflet, meschin în care lucra 
Dora la cămin. Pereţii erau acoperiţi cu tablouri, pe un raft 
de lângă birou erau înşirate nişte fotografii, iar pe fiecare 
suprafaţă disponibilă erau stivuite hârtii. Huldei i se păru 
puţin copleşitor. Părea exagerat, ca o încercare de a 
acoperi faptul că Albert nu avea, de fapt, chiar atât de mult 
de lucru. Pozele şi tablourile acelea s-ar fi potrivit mai bine 
într-o casă decât într-un spaţiu destinat lucrului - asta 
dacă nu cumva locul acela îi servea şi drept casă. 

— Ai preluat cazul? întrebă el după ce se aşezară. 

Hulda ezită abia perceptibil: 

— Da, deocamdată. 

— Ceva nou? 

— Deocamdată nimic despre care să pot comenta, 
răspunse ea. Alexander a vorbit cu tine pe parcursul 
anchetei iniţiale? 

— Da. Am avut o întâlnire, dar nu cred că am reuşit să-l 
ajut prea mult. 

— Tu te-ai ocupat de la bun început de solicitarea 
Elenei? 

— Da. Preiau multe cazuri de drepturi ale omului. Pe 
lângă celelalte la care lucrez, desigur. 

— Poţi să-mi spui istoricul cazului ei? 

— Păi, căuta azil în Islanda pe motiv că acasă, în Rusia, 
fusese persecutată. 

— Dar solicitarea nu a avut succes? 

— Poftim? Nu, din contră, lucrurile progresau bine. 

— Cât de bine? 

— Erau pe cale să-i acorde azil. 

Hulda fu luată complet pe nepregătite. 

— Stai o clipă: vrei să-mi spui că urma să primească 
azil? 

— Da, era pe ţeavă. 

— Ea ştia chestia asta? 

— Da, bineînţeles. A aflat cu o zi înainte să moară. 

— Lui Alexander i-ai spus? 

— Normal, deşi nu văd ce relevanţă are. 

Alexander „uitase” să precizeze acest amănunt în raport. 

— Face mai puţin probabil să-şi fi luat singură viaţa, 
observă Hulda. 

— Nu neapărat, contracară Albert. Procesul ăsta îi 
supune pe candidaţi la un stres uriaş. 

— Cum ţi s-a părut? În general, vreau să zic. Era veselă? 
Sau mai degrabă predispusă la depresie? 

— Greu de zis. 

Albert se aplecă în faţă pe deasupra biroului. 

— Greu de zis, repetă el, pentru că vorbea foarte puţină 
engleză, iar eu nu ştiu rusă. 

— Să înţeleg că foloseaţi un interpret? 

— Da, când era nevoie. Procesul a generat destul de 
multă hârţogăraie. 

— Poate că ar trebui să vorbesc cu interpretul, mormăi 
Hulda, mai mult pentru sine decât pentru Albert. 

— Dacă zici tu că te ajută... îl cheamă Bjartur. Locuieşte 
în partea de vest a oraşului, lucrează de acasă. Dar găseşti 
toate informaţiile în dosare. Poţi să le iei cu împrumut, 
dacă vrei. 

— Mersi, ar fi minunat. 

— Era muziciană, adăugă Albert deodată, într-o doară. 

— Muziciană? 

— Da, mi-am dat seama că-i plăcea la nebunie muzica. 
Partenera mea are o chitară în birou, iar Elena a luat-o la 
un moment dat şi ne-a cântat câteva melodii. 

— Ce ai mai aflat despre ea? întrebă Hulda. 

— Ce altceva... Nu prea multe, răspunse Albert. Nu prea 

aflăm niciodată mare lucru despre azilanţii pe care-i 
reprezentăm, şi eu încerc să nu mă apropii prea mult. De 
obicei sunt respinşi, după cum ştii. 

Rămase tăcut o clipă, apoi adăugă: 

—A fost foarte trist. Biata fată... Dar suicidul 
întotdeauna e trist. 

— Suicid? 

— Da. Nu la concluzia asta a ajuns ancheta lui 
Alexander? 

— Da, aşa e. Ancheta lui Alexander. 

VIII 


— Am crezut că a fost închis cazul. 

Interpretul, Bjartur, se aşeză într-un scaun de birou atât 
de vechi şi şubred că probabil era din anii '80. 

— Dar, dacă nu, te ajut cu bucurie oricum pot. 

— Mulţumesc. Alexander a vorbit cu tine pe atunci? I-ai 
putut da vreo informaţie? 

— Alexander? 

Sub coama lui frumoasă, blondă, chipul lui Bjartur era 
impasibil. Numele i se potrivea de minune. Bjartur 
înseamnă „strălucitor”. Stăteau într-un garaj transformat 
în birou, lipit de o casă dintr-o suburbie de bogaţi din 
partea de vest a oraşului. Înconjurată de mare din trei 
părţi, zona era plăcută, chiar dacă vântul sufla cam tare. 
Când ajunsese, Hulda sunase la soneria de la intrare şi o 
femeie în vârstă o îndrumase spre garaj, „unde îşi are 
Bjartur biroul”. Nu exista niciun scaun pentru vizitatori, 
aşa că Hulda se mulţumi să se cocoaţe pe marginea unui 
pat vechi care era îngropat sub cărţi, multe în rusă, sau cel 
puţin aşa deduse după scrisul de pe cotor. Deşi sunase 
înainte ca să-l anunţe că vine spre el, Bjartur nu părea să 
se fi dat peste cap să facă ordine. Podeaua era ticsită de 
grămezi de hârtii, cizme şi cutii de pizza, iar într-un colţ 
era un morman de haine murdare. 

— Alexander e coleg cu mine la poliţie, explică ea şi 
simţi un gust neplăcut în gură. El s-a ocupat de anchetă. 

— A, ei bine, eu nu l-am cunoscut niciodată. Eşti prima 
persoană care vorbeşte cu mine despre caz. 

Hulda simţi din nou cum se aprinde în interiorul ei focul 
resentimentelor. Dacă ar fi fost promovată deasupra lui 
Alexander, aşa cum ar fi meritat, l-ar fi trimis de mult 
acasă. 

— Care-i treaba? întrebă Bjartur întrerupându-i firul 
gândurilor. A ieşit ceva nou la lumină? 

Hulda se folosi de acelaşi răspuns pe care i-l dăduse mai 
devreme avocatului: 

— Nimic despre care să pot comenta deocamdată. 

Adevărul era că nu avea nicio pistă în afară de propria 
intuiţie, însă nu era nevoie să recunoască acest lucru. În 
plus, pe tot parcursul zilei devenise tot mai convinsă că 
decizia de a redeschide ancheta fusese cea corectă: 
indiferent care fusese cauza morţii Elenei, era limpede că 
ancheta iniţială fusese ruşinos de superficială. 

— Te-ai întâlnit des cu ea? 

— Nu foarte des, nu. Accept joburile astea oricând apar. 
Nu implică multă treabă, iar plata e bună. E greu să 
trăieşti numai din traduceri. 

— Dar te descurci? 

— La limită. Fac şi muncă de interpretariat pentru ruşi, 
unii dintre ei aflaţi în aceeaşi situaţie ca... 

— Elena, îl ajută Hulda. 

Nici măcar Bjartur nu-şi amintea numele. Era 
extraordinar cât de repede dispărea din amintirea 
oamenilor prezenţa fetei în Islanda. Se părea că nimeni nu 
dădea pe ea nici cât o ceapă degerată. 

— Elena, sigur. Da, din când în când mai fac 
interpretariat pentru oameni aflaţi în situaţia ei, dar în 
principal lucrez ca ghid turistic pentru ruşi, le arăt 
împrejurimile. Unii dintre ei înoată în bani, deci plata nu-i 
rea. În afară de asta, mai traduc câte-o povestire sau câte- 
o carte, ba chiar scriu şi eu câte ceva... 

— Ce impresia ţi-a lăsat? îl întrerupse Hulda. [i s-a 
părut că are tendinţe sinucigaşe? 

— Pui şi tu nişte întrebări... zise Bjartur, oprit din 
dorinţa de a vorbi despre sine. Greu de zis. Poate. Aşa cum 
te-ai aştepta, nu era tocmai fericită aici. Dar nu a fost... 
vreau să spun, doar a fost vorba despre sinucidere, nu? 

— Probabil că nu, de fapt, răspunse Hulda cu o 
convingere nefondată. 

Avea o bănuială că interpretul ştia mai multe decât 
spunea. $mecheria era să evite să-l strângă prea tare cu 
uşa - nu trebuia decât să aibă răbdare şi să-i dea voie să se 
deschidă în ritmul lui. 

— Ai studiat în Rusia? întrebă ea. 

Păru descumpănit de schimbarea bruscă a subiectului. 

— Cum? O, da. La Universitatea de Stat din Moscova. M- 
am îndrăgostit de oraş şi de limbă. Tu ai fost vreodată? 

Hulda scutură din cap. 

— E un loc incredibil. Ar trebui să mergi, cândva. 

— Am înţeles, spuse Hulda, ştiind că n-o s-o facă 
niciodată. 

— E incredibil, dar dificil, continuă Bjartur. E un loc 
dificil în care să fii turist. Totul e atât de străin - limba, 
alfabetul chirilic... 

— Dar tu vorbeşti rusă fluent, nu? 

— A, sigur, răspunse el cu un aer degajat, de mulţi ani. 

— Deci nu ţi-a fost greu să comunici cu Elena? 

— Greu? Nu, bineînţeles că nu. 

— Şi despre ce vorbeaţi? x 

— Nu cine ştie ce, de fapt, recunoscu el. In mare parte 
făceam doar interpretariat pentru întâlnirile cu avocatul. 

— El mi-a spus că era pasionată de muzică, zise Hulda 
într-o tentativă de a face conversaţia să înainteze. 

— A, da, aşa e. De fapt, chiar mi-a vorbit despre asta. 
Scrie - scria - muzică. În Rusia nu avea nicio şansă să 
ajungă la profesionişti, dar ăsta îi era visul: să fie 
compozitoare aici. Ne-a cântat o melodie în biroul 
avocatului. Era destul de bună - mă rog, nu era rea, 
înţelegi. Însă era complet nerealist. Nimeni nu poate să 
trăiască în Islanda compunând muzică. 

— La fel cum nu poate nici din traduceri? | 

Bjartur zâmbi, dar nu înghiţi momeala. În loc de asta, 
după o scurtă pauză, zise: 

— De fapt, mai era ceva... 

— Mai era ceva? întrebă Hulda vrând să-l încurajeze. 

Îşi dădea seama după expresia de pe chipul lui că era 
nehotărât dacă să continue sau nu. 

— Dar mai bine ţii asta doar pentru tine. 

— Ce să ţin doar pentru mine? 

— Uite ce e, nu vreau să fiu târât în ceva... nu pot... 

— Ce s-a întâmplat? întrebă Hulda pe tonul ei cel mai 
prietenos. 

— A zis ceva la un moment dat... Apropo, ce-ţi zic acum 
e strict neoficial. 

Hulda se sili să zâmbească politicos, rezistând dorinţei 
de a-i sublinia diferenţa între un poliţist şi un jurnalist. 
Deşi nu avea nicio intenţie să facă promisiuni, păstră o 
tăcere diplomatică, nevrând nici să-l sperie. 

Tactica funcţionă. După o clipă de ezitare, Bjartur 
continuă: 

— Cred că e posibil să fi fost din branşă. 

— Din branşă? Adică a fost prostituată? întrebă Hulda. 
De ce crezi asta? 

— Mi-a zis ea. 

— Chestia asta n-a apărut în niciun raport, zise Hulda 
furioasă, cu toate că furia ei era îndreptată mai degrabă 
spre figura absentă a lui Alexander decât spre Bjartur. 

— Nu, n-avea cum. Mi-a spus asta prima dată când ne- 
am întâlnit, dar n-a mai vrut să afle nimeni. Mi-a dat 
impresia că era speriată. 

— De ce? 

— De cine, vrei să spui. 

— De un islandez? 

— Nu ştiu sigur. 

Ezită o clipă, vrând parcă să se mai gândească puţin. 

— Sincer să fiu, din ce mi-a spus am rămas cu impresia 
că fusese adusă în Islanda numai pentru asta. 

— Vorbeşti serios? Vrei să spui că dosarul pentru azil 
era doar o acoperire? 

— E posibil. Mi-a vorbit cam vag despre toată povestea, 
dar era foarte limpede că nu voia ca ştirea să ajungă mai 
departe. 

— Deci avocatul ei nu ştia asta? 

— Nu cred, nu. Eu cu siguranţă nu i-am spus nimic. Am 
păstrat secretul. 

După o clipă adăugă, uşor jenat: 

— Până acum, bineînţeles. 

— De ce naiba n-ai mai spus nimănui? vru să afle Hulda, 
folosind un ton mai aspru decât intenţionase. 

După o altă scurtă pauză, Bjartur răspunse, cam jalnic: 


e 39 œ 


— Nu m-a întrebat nimeni. 

IX 


Tânăra mamă se întoarse acasă pe jos, ca de obicei, dar 
în seara aceea era neobişnuit de obosită. Fusese o zi lungă 
la Hótel Borg, vremea fusese întunecată şi mohorâtă, 
vântul şi ploaia o încetineau. Fişa postului de la hotelul 
islandez emblematic din centrul oraşului era destul de 
vagă. Uneori trebuia să curețe camerele oaspeţilor, iar 
alteori ajuta la restaurant şi în bar, de multe ori până 
târziu în noapte. Accepta orice tură i se oferea, cât timp nu 
se suprapunea cu vizitele la fiica ei. 

Fusese o zi de sărbătoare, 1 decembrie, Ziua 
Suveranităţii, când Islanda sărbătorea independenţa 
parţială faţă de Danemarca, obţinută cu treizeci de ani 
înainte, în 1918. Seara, mai mulţi se adunaseră la hotel 
pentru o petrecere, se lăsase cu cântece şi discursuri, iar 
binecunoscutul poet Tómas Gudmundson îşi recitase 
câteva dintre lucrări. 

Crăciunul se apropia cu paşi mari şi voia să cumpere un 
cadou pentru fiica ei, cu toate că nu era sigură ce să-i ia. 
Trebuia să fie ceva special, asta era tot ce ştia. Şi trebuia 
să aibă şi nişte bani ca să cumpere cadoul. La Gamla Bi6 
era un film pe care voia neapărat să-l vadă, Boom Town, cu 
Clark Gable în rolul principal, dar probabil că trebuia să 
renunţe la el, pentru că voia să economisească fiecare 
bănuţ pentru fiica ei. 

Cum îi invidiase pe tinerii studenţi din seara aceea! Cum 
tânjise să fie una dintre ei! Ştia că are potenţialul să facă 
ceva cu viaţa ei, dar că nu o să-l atingă niciodată. Islanda 
se voia o societate fără clase, toată lumea se voia egală cu 
toată lumea, fără vreo pătură superioară, de mijloc sau 
inferioară. Se presupunea că au cu toţii aceeaşi şansă la 
reuşită. Dar ştia că era numai un mit - n-avea să-şi 
depăşească niciodată statutul de atunci, avea să continue 
cu slujbe plătite prost, lipsite de siguranţă. O mamă 
singură provenită dintr-o familie săracă. N-avea nicio 
şansă. 

Dar era hotărâtă ca lucrurile să fie diferite pentru fata 
ei. 

X 


Dezvăluirea lui Bjartur aruncase o nouă lumină în 
ancheta Huldei - dacă i se putea spune anchetă. Era o 
informaţie-bombă. Nu doar că investigația lui Alexander 
fusese dată în vileag drept extrem de superficială, dar 
moartea tinerei din Rusia putea fi privită acum din alt 
unghi. Se punea întrebarea în ce moment ar trebui Hulda 
să-şi informeze şeful în privinţa noii turnuri. În clipa aceea, 
Magnus nici măcar nu ştia ce caz nerezolvat alesese. Fără 
îndoială că era ocupat să se felicite singur pentru felul 
elegant în care o îndepărtase - asta dacă măcar se gândea 
la ea -, probabil bănuia că stă la birou şi ia la rând dosare 
vechi ca să-şi omoare timpul în vreme ce ceasul bătea 
apropierea momentului când avea să iasă la pensie. 

În realitate, nu mai fusese în apropierea secţiei de 
dimineaţă, de la întâlnirea fatidică. Spre surprinderea ei, 
ziua trecuse mult mai repede decât se temuse: după toată 
vânzoleala nu mai avusese niciun pic de timp să-şi plângă 
de milă. Pentru asta avea la dispoziţie tot restul serii. Dar, 
nu - avea de gând să meargă devreme la culcare, să 
doarmă mult şi bine, să-şi limpezească mintea şi să amâne 
orice decizie în legătură cu următorul pas până a doua zi 
de dimineaţă. Se putea hotărî atunci dacă avea energia - şi 
curajul - să se cufunde cu totul în cazul rusoaicei sau dacă, 
pur şi simplu, urma să arunce prosopul şi să înceapă să se 
obişnuiască cu viaţa de pensionar. Să recunoască faţă de 
sine că îşi încheiase cariera de poliţist. Să nu mai încerce 
să se opună inevitabilului. Să nu mai alerge după fantome 
care era posibil să nu fi existat niciodată. 

Indiferent care avea să-i fie decizia, mai era un fir pe 
care trebuia să-l înnoade. Se aşeză în vechiul fotoliu 
confortabil al mamei ei, cu telefonul în mână, cumpăni o 
vreme, amânând să apeleze numărul nefericitei asistente 
pe care o interogase cu o zi înainte - femeia care îl călcase 
cu maşina pe dobitocul ăla jegos de pedofil şi tremurase ca 
varga din pricina nervilor şi a vinei pe tot parcursul 

interogatoriului. Probabil că trecea printr-un fel de iad, 
bolnavă de grijă pentru că fusese separată de fiul ei şi 
trebuia să petreacă ani întregi în spatele gratiilor. La urma 
urmei, mărturisise. Dar, până atunci, Hulda nu doar că nu 
scrisese vreun raport formal al discuţiei cu ea, ba chiar îl 
minţise pe şeful ei şi îi spusese că rezolvarea cazului nu se 
întrevedea nici pe departe. Întrebarea căreia trebuia să-i 
găsească răspuns în conştiinţă, înainte s-o sune pe biata 
femeie, era dacă să meargă în continuare cu minciuna şi să 
facă pe dracu-n patru ca să-i scutească pe mamă şi fiu de 
alte nedreptăţi, sau dacă în raport să scrie adevărul, 
conştientă că femeia avea să fie aproape inevitabil 
condamnată. 

De fapt, nu fusese niciodată vreo îndoială reală în 
privinţa răspunsului. Exista un singur parcurs pe care-l 
putea urma Hulda. 

În agendă, la numele femeii existau un număr de mobil 
şi unul de fix. La mobil nu răspunse, iar fixul sună o 
veşnicie înainte să ridice într-un târziu receptorul. Hulda 
se prezentă: 

— Sunt Hulda Hermannsdóttir, de la poliţia islandeză. 
Am vorbit ieri. 

— A... da... desigur, răspunse femeia cu voce gâtuită. 

Trase aer adânc în piept şi suspină. 

— Am revizuit incidentul, minţi Hulda folosind dinadins 
limba de lemn a poliţiei, şi am ajuns la concluzia că nu 
avem dovezi suficiente să vă acuzăm. 

— Ce... cum adică? se bâlbâi femeia. 

Parcă începuse să plângă. 

— Nu am de gând să duc lucrurile mai departe, nu în 
privinţa dumneavoastră. 

La celălalt capăt al firului se lăsă o tăcere uluită, apoi 
femeia îngăimă: 

— Dar cum rămâne... cum rămâne cu ce v-am zis? 

— N-ar fi de niciun folos să continuăm pe pista asta, să 
vă mai târâm prin tribunale. 

Din nou, tăcere. Apoi: 

— Vreţi... vreţi să spuneţi că n-o să... că n-o să mă 

arestaţi? Am... am tremurat întruna de când... de când am 
vorbit. Credeam că o să... 

— Aşa e. Nu, n-o să vă arestez. Şi, cum în curând o să ies 
la pensie, cu puţin noroc nici n-o să mai auziţi vreodată 
ceva despre asta. 

Să iasă la pensie. Era prima oară când o spusese cu voce 
tare, iar expresia îi răsuna ciudat în urechi. O lovi din nou 
cât de caraghios de nepregătită era pentru pragul acela, 
oricât de previzibil fusese el. 

— Cum rămâne cu ceilalţi... cum rămâne cu colegii 
dumneavoastră de la poliţie? 

— Nu vă faceţi griji, n-o să scriu despre mărturisire în 
raport. Sigur, nu pot să anticipez ce o să se întâmple cu 
cazul după ce plec eu, dar din punctul meu de vedere nu 
aţi recunoscut nimic când v-am interogat. Am înţeles 
corect? 

— Cum? A, da, sigur. Vă mulţumesc... 

Ceva o făcu pe Hulda să adauge: 

— Dar să nu mă înţelegeţi greşit - asta nu vă absolvă de 
vină. Poate că pot să înţeleg de ce aţi făcut ce aţi făcut, dar 
va trebui să trăiţi tot restul zilelor cu asta. Totuşi, în opinia 
mea, dacă aţi fi fost închisă şi dacă fiul dumneavoastră ar fi 
fost separat de mama lui lucrurile ar fi stat mai rău. 

— Mulţumesc, repetă femeia din inimă, printre suspine 
care deveniseră acum limpezi la celălalt capăt al firului. 
Mulţumesc, reuşi să mai îngaime o dată înainte ca Hulda 
să închidă. 

Când era ocupată sau sub presiune, Hulda uita deseori 
să mănânce, dar acum se asigură că ia ceva. Cina fu 
aceeaşi din seara precedentă: brânză pe pâine prăjită. De 
când murise Jón, renunţase cu totul să mai gătească. La 
început făcuse un efort, dar cu timpul, şi obişnuindu-se să 
trăiască singură, se descurca la prânz cu o masă caldă la 
cantină, iar seara supravieţuia cu o dietă pe bază de fast 
food sau sandviciuri. 

Era în mijlocul gustării simple şi asculta ştirile la radio 
când îi sună telefonul. Văzând cine era, primul impuls fu să 
ignore apelul, dar obişnuinţa şi simţul datoriei o împinseră 

să răspundă. După cum îi stătea în fire, se aruncă direct în 
subiect, fără măcar să se sinchisească să se prezinte - dar 
e drept că Alexander nu avusese niciodată maniere: 

— De-a ce naiba te joci? izbucni el. 

Hulda şi-l imagină, încruntat tot, cu bărbie dublă şi 
pleoapele care-i atârnau sub nişte sprâncene stufoase. 

Nu avea de gând să-l lase s-o zăpăcească. 

— Despre ce vorbeşti? întrebă ea pe cel mai firesc ton de 
care era în stare. 

— Termină odată, Hulda. Ştii la fel de bine ca şi mine, ce 
mama dracului! Rusoaica aia care s-a înecat singură. 

— Nici nu-ţi aminteşti cum o cheamă? 

Întrebarea păru să-l prindă cu garda jos. O clipă rămase 
fără cuvinte, lucru care nu-i stătea în fire. Dar îşi reveni 
repede. 

— Ce legătură are? Ce vreau să... 

— O chema Elena, îl întrerupse Hulda. 

— Mi se rupe cum o chema! 

Ridicase tonul. Fără îndoială că se învineţise la faţă. 

— De ce-ţi bagi nasul în chestia asta, Hulda? Parcă 
plecaseşi. 

Deci vestea se răspândise. 

— Cred că ai fost greşit informat, spuse ea pe un ton 
neutru. 

— Ei nu zău? Din câte-am auzit... 

Se gândi mai bine. 

— Mă rog. De ce te bagi peste cazul meu? 

— Pentru că m-a rugat Magnus, răspunse Hulda. 

Povestea era trasă de păr, dar nu conta. 

— Încerci dinadins să mă subminezi, asta se întâmplă 
aici. Am rezolvat deja cazul ăla. 

— Nu într-un mod care să-ţi facă cinste, spuse Hulda 
glacial. 

— N-a fost nimic dubios! se inflamă el, aproape 
zbierând. Tâmpita era pe cale să fie deportată aşa că s-a 
aruncat în mare. Sfârşitul poveştii. 

— Ba din contră, cererea de azil urma să-i fie aprobată, 
iar ea ştia asta. 

La celălalt capăt se lăsă brusc tăcerea. După un 
moment, Alexander întrebă, aproape înecându-se: 

— Cum? Ce tot spui acolo? 

— Cazul e departe de a fi închis, asta-i tot. Şi m-ai 
întrerupt de la cină, aşa că dacă nu mai e şi altceva... 

— Te-am întrerupt de la cină? Da, sigur - un sandvici 
obosit în faţa televizorului, zise el răuvoitor. 

Şi, după ce lansă bomba de despărţire, închise. 

Fusese o lovitură sub centură. Adevărul era că Hulda 
era mereu singură - singura femeie dintr-un grup de 
bărbaţi, majoritatea căsătoriţi dacă nu cu prima, atunci cu 
a doua soţie, şi înconjurați de familii extinse. Nu era prima 
oară când îşi atrăsese o remarcă de genul acela. Venea la 
pachet, alături de glumele nesărate şi chiar agresiunile 
verbale. Putea fi înţepătoare cu alţii, ştia asta, dar fusese 
nevoită să-şi formeze o carapace groasă ca să 
supravieţuiască, iar lucrul ăsta părea să le dea băieţilor 
liber la tachinări. 

Sigur, ar fi trebuit să poată să nu ia în seamă remarca 
urâcioasă a lui Alexander, dar, în loc de asta, ca să-i arate 
că se înşală, hotărî să-l sune pe Pétur de la clubul de 
plimbări. Încă se gândea la el ca la un prieten, nu ca la un 
iubit - simţea că relaţia lor e prea platonică pentru aşa 
ceva. Ori de câte ori erau împreună se pomenea dorindu-și 
să aibă douăzeci sau treizeci de ani mai puţin - atunci n-ar 
fi fost aşa complicat să facă următoarea mişcare, să treacă 
de la pupături politicoase pe obraz la ceva mai intim. Pe de 
altă parte, erau momente când, vorbind la telefon cu el, se 
simţea timidă ca în tinereţe - un semn, îşi zicea, că relaţia 
lor era pe drumul cel bun, că poate ea chiar îşi dorea mai 
mult. 

Ca de obicei, răspunse repede. Lucid şi prezent, cum îi 
stătea în fire. 

— Mă întrebam, începu ea neîncrezătoare, adică, mă 
întrebam dacă ai vrea să vii pe-aici în seara asta la o cafea. 

În clipa în care cuvintele îi alunecară pe gură afară îşi 
dădu seama că puteau fi interpretate greşit. Să invite un 
bărbat la cafea aşa, din senin... li veni să adauge că nu-l 

invita să rămână peste noapte, dar îşi muşcă buza şi speră 
doar că el n-o să vadă în propunere altceva decât ce 
intenţionase ea. 

— Mi-ar face mare plăcere, răspunse el fără să ezite 
nicio clipă. 

Era mereu hotărât, niciodată nu se împotmolea în detalii 
şi nici nu făcea din ţânţar armăsar - calităţi pe care Hulda 
le aprecia. Chiar şi aşa, era un pas mare pentru ei, pentru 
că nu-l mai invitase niciodată acasă. Oare îi era ruşine de 
apartament? se întrebă tot Hulda. Pe lângă casa lor veche 
de pe Álftanes, cu ferestrele ei mari şi grădina întinsă - da, 
poate. Dar în principal era din pricina apărărilor invizibile 
pe care le ridicase în jurul ei, apărări pe care fusese 
reticentă să le coboare pentru el până acum, când, având 
nevoie disperată de companie, hotărâse să-şi asume riscul. 

— Să vin acum? întrebă el. 

— Da, sigur, ar fi minunat. Dacă poţi. 

Îşi pierdea cumpătul caraghios de mult când vorbea cu 
el - nu-i stătea deloc în fire. În general îşi ţinea sub un 
control atent fiecare aspect al vieţii. 

— Sigur. Unde locuieşti? 

Îi recită în grabă adresa şi încheie cu: 

— Etajul patru, numele e scris pe sonerie. 

— Ajung imediat, spuse el şi închise fără să-şi ia rămas- 


bun. 


— În sfârşit mă inviţi pe la tine! fu primul lucru pe care-l 
zise Petur când Hulda îi deschise uşa. 

Având puţin peste şaptezeci de ani, era puţin mai în 
vârstă decât Hulda însă îşi purta anii bine, nu arăta nici 
mult mai tânăr, nici mult mai bătrân decât era de fapt, cu 
toate că barba sură îi dădea un oarecare aer de bunic. 
Hulda nu se abţinu să nu se întrebe, doar o clipă, cum ar fi 
arătat Jon la şaptezeci de ani. 

Aproape înainte ca ea să-şi dea seama ce se întâmplă, 
Pétur intră în living şi se aşeză în scaunul ei preferat. 
Hulda simţi un junghi de iritare: fotoliul mamei era locul 
ei, dar bineînţeles că nu zise asta cu voce tare. La urma 

urmei, era mulţumită că el se afla acolo, era bucuroasă că 
dorise cineva să-şi petreacă seara împreună cu ea. Se 
obişnuise cu singurătatea, în măsura în care era posibil, 
însă nu exista cu adevărat nimic care să înlocuiască 
compania unei alte fiinţe omeneşti. Uneori încercase să 
iasă în oraş de una singură, la prânz sau cină, dar se 
simţise mult prea conştientă de sine şi jenată, aşa că acum 
prefera să mănânce la cantina de la secţie sau singură, 
acasă. 

Il întrebă dacă voia o cafea. 

— Mersi, fără lapte. 

Pétur era medic. leşise la pensie înainte de vreme, la 
şaizeci de ani, când soţia lui se îmbolnăvise, şi îi spusese 
Huldei, fără să intre în detalii, că izbutiseră să aibă câţiva 
buni împreună înainte de sfârşit. Informaţia asta îi era 
suficientă - nu dorea să-l facă să retrăiască durerea aceea 
şi spera că şi el avea să fie la fel de înţelegător şi să nu-i 
ceară să redeschidă rănile din vechime. Nu-i spusese decât 
că Jon murise brusc la cincizeci şi doi de ani. „Cu mult 
înainte de vreme”, adăugase, rostind ceva evident. 

Sub atitudinea prietenoasă a lui Petur se simţea o notă 
de oţel, combinaţie despre care Hulda bănuia că îl făcuse 
un medic bun. Era limpede că se descurcase bine în viaţă. 
Mersese în vizită la casa lui din râvnitul cartier Fossvogur. 
Era spațioasă, cu tavan înalt şi un living înnobilat cu 
mobilă frumoasă, tablouri în ulei pe pereţi, rafturi ticsite 
de cărţi din toate domeniile şi chiar şi un pian de concert, 
care ocupa locul de onoare din mijlocul încăperii. De când 
văzuse locuinţa începuse să aibă fantezii în care se vedea 
trăind acolo, petrecându-şi zilele cuibărită într-un living 
superb dintr-o casă plină de cultură. Putea să scape de 
apartamentul ei mohorât din blocul acela înalt şi să 
folosească banii ca să-şi achite datoriile şi să se bucure de 
pensie într-o casă mare dintr-un cartier elegant. Dar, 
desigur, nu ăsta era motivul principal. Adevărul era că se 
simţea bine în compania lui Pétur, şi treptat începea să 
realizeze că era posibil să fie gata să meargă mai departe, 
să se dedice unei relaţii după atâţia ani de singurătate. 

— Am avut o zi de spaimă, zise ea, apoi intră în 
bucătărie şi luă cafeaua pe care o pregătise dinainte. 

Când se întoarse în livingul înghesuit şi îi oferi lui Petur 
o ceaşcă, el zâmbi în semn de mulţumire şi o aşteptă să 
continue ce începuse, emanând răbdare şi blândeţe. 
Fusese chirurg, dar Hulda îşi dăduse seama că ar fi putut 
să fie şi un psihiatru excelent: era un bărbat care ştia să 
asculte. 

— Nu o să mai lucrez, spuse ea când tăcerea deveni 
stânjenitoare. 

— Până la urmă trebuia să vină şi momentul ăsta, nu 
crezi? întrebă el. Nu-i chiar aşa rău cum pare, să ştii. O să 
ai mai mult timp pentru pasiunile tale, mai mult timp să te 
bucuri de viaţă. 

El cu siguranţă ştia să facă asta, îşi spuse Hulda, lăsând 
invidia să-i amărască gândurile preţ de o clipă. Din postura 
de doctor cu o carieră strălucită, el nu trebuia să se 
confrunte cu probleme financiare la bătrâneţe. 

— Da, trebuia să vină şi momentul ăsta, îi dădu ea 
dreptate cu glas încet. Dar nu încă. 

Mai bine să fie sinceră cu el, să nu încerce să-l ducă de 
nas. 

— Drept să-ţi spun, mi s-a dat ordinul de plecare. Mai 
am numai două săptămâni. Au angajat un tinerel în locul 
meu. 

— Fir-ar să fie! Şi ai încasat asta, pur şi simplu? Nu-ţi 
stă în fire. 

— De fapt, începu ea, blestemându-se în gând că nu 
luptase mai mult când îi dăduse Magnus vestea, măcar am 
reuşit să mai smulg de la şeful meu un ultim caz pe care 
să-l duc la bun sfârşit. 

— Aşa mai vii de-acasă! Ceva interesant? 

— O crimă... cred. 

— Vorbeşti serios? Două săptămâni ca să rezolvi o 
crimă? Nu ţi-e teamă că n-o să reuşeşti şi că pe urmă, când 
ieşi la pensie, chestia asta n-o să-ţi dea pace? 

Nu se gândise, dar Petur avea dreptate. 

— Acum e prea târziu să dau înapoi, zise ea fără prea 

multă convingere. Oricum, nu e sută la sută limpede că a 
fost vorba despre crimă. 

— Despre ce e cazul? întrebă el, reuşind să pară cu 
adevărat interesat. 

— O tânără a fost găsită moartă într-un golf din 
Vatnsleysustrond. 

— De curând? 

— Acum mai mult de un an. 

Petur se încruntă. 

— Nu-mi amintesc. 

— Cazul n-a atras prea multă atenţie din partea presei. 
Fata ceruse azil. 

— Ceruse azil... Nu, clar n-am auzit nimic despre asta. 

Nu mulţi au auzit, îşi zise Hulda în gând. 

— Cum a murit? întrebă el. 

— S-a înecat, însă are răni pe corp. Detectivul care s-a 
ocupat de caz - nu unul dintre oamenii noştri cei mai breji, 
aş putea să adaug - l-a tratat superficial şi a concluzionat 
că a fost o sinucidere. Eu nu sunt aşa de sigură. 

Mulțumită de cât înaintase în ziua aceea, îi povesti pe 
scurt ce descoperise dar, spre dezamăgirea ei, Petur părea 
sceptic. 

— Eşti sigură, întrebă el cu o notă de ezitare în glas, că 
nu transformi cazul în ceva mai mare decât e de fapt? 

Pe Hulda o luă puţin prin surprindere francheţea lui, dar 
o altă parte a fiinţei ei aprecie reacţia. 

— Nu, nu sunt deloc sigură, recunoscu ea. Dar sunt 
hotărâtă să continui cercetările. 

— Mi se pare corect, spuse el. 


Se făcea târziu. Făcuseră trecerea de la cafea la vin roşu 
cu câteva ore înainte. Petur rămăsese mai mult decât 
anticipase vreunul dintre ei dar, departe de a se plânge, 
Hulda se bucura de companie. Norii de ploaie se risipiseră 
în sfârşit, făcând loc soarelui, iar cerul era înşelător de 
luminos, nepotrivit cu ora înaintată. 

Vinul nu fusese ideea Huldei. După ce îşi terminase 
cafeaua, Petur o întrebase dacă nu cumva are un strop de 

brandy. Ea se scuzase, dar îi spusese că are pe undeva 
două sticle de vin. 

— Îmi place cum sună. Fac bine la ticăitoare, spusese el. 

Cine era ea să pună la îndoială cuvântul unui medic? 

— Mi se pare puţin neobişnuit, remarcă Pétur cu grijă, 
încercând marea cu degetul, că nu ai la vedere nicio poză 
cu familia ta. 

Observaţia o luă pe Hulda prin surprindere, dar încercă 
să răspundă pe un ton detaşat: 

— Nu mi-a plăcut niciodată chestia asta. Nu ştiu de ce. 

— Cred că înţeleg. Eu probabil că am prea multe poze cu 
soţia mea prin casă. Poate că de asta mi-a şi luat atât de 
mult să trec mai departe. Am rămas blocat în trecut, la 
propriu. 

Oftă din greu. Începuseră deja a doua sticlă. 

— Dar părinţii tăi? Fraţii şi surorile? Nici cu ei n-ai poze? 

— N-am fraţi şi surori, zise Hulda. 

Nu continuă imediat, dar Pétur aşteptă răbdător, 
sorbind vinul. 

— Eu şi mama n-am fost niciodată prea apropiate, spuse 
ea în cele din urmă, parcă vrând să justifice absenţa 
fotografiilor, cu toate că nu exista niciun motiv pentru care 
să-şi ceară scuze. 

— Acum cât timp a murit? 

— Cincisprezece ani. Nici nu era aşa bătrână, avea doar 
şaptezeci de ani, spuse Hulda, conştientă cât de 
înspăimântător de curând avea să atingă şi ea aceeaşi 
vârstă - numai cinci ani. 

Iar ultimii cinci ani trecuseră pe lângă ea într-o clipită. 

— Probabil nu era prea mare când te-a avut pe tine, 
remarcă Petur după ce făcu nişte calcule rapide în minte. 

— Douăzeci de ani... deşi nu cred că pe atunci asta 
însemna că e prea tânără. 

— Şi tatăl tău? 

— Nu l-am cunoscut niciodată. 

— Serios? A murit înainte să te naşti? 

— Nu. Pur şi simplu nu l-am cunoscut niciodată. Nu era 
islandez. 

Gândurile îi plutiră în trecut. 

— De fapt, o dată, acum mulţi ani, am plecat în 
străinătate ca să încerc să-i dau de urmă, dar asta e altă 
poveste... 

li zâmbi politicos lui Pétur. Deşi tolera întrebările acelea 
personale, nu se omora după ele. Fără îndoială că el se 
aştepta de la ea să facă la fel, să-l întrebe despre familia şi 
trecutul lui, ca să se apropie mai mult. Dar asta nu avea să 
se întâmple. Nu încă. Simţea că ştie suficient despre el cât 
să continue aşa: îşi pierduse soţia şi locuia singur (într-o 
casă mult prea mare pentru el) şi, cel mai important, părea 
un om cumsecade, bun; sincer şi de încredere. Pentru 
Hulda, era suficient. 

— Da, spuse el rupând tăcerea, puţin ametit. Suntem 
două suflete singure, asta-i clar. Unii iau hotărârea asta 
devreme în viaţă... să fie singuri, adică. Dar, în cazul 
nostru, cred că la mijloc a fost soarta. 

Făcu o pauză. 

— Eu şi soţia mea am luat hotărârea conştientă să 
amânăm momentul când o să avem copii - până când a fost 
prea târziu ca să ne mai putem răzgândi. Spre sfârşit am 
discutat mult dacă a fost sau nu o greşeală. 

După o clipă, adăugă: 

— Nu cred în regrete. Viaţa e cum e, se derulează într- 
un fel sau altul. Dar, acestea fiind zise, chiar mi-aş dori ca 
în punctul ăsta al existenţei mele să nu fiu atât de singur. 

Hulda nu se aşteptase la gradul ăsta de sinceritate. Nu 
ştia ce să spună şi, după o scurtă tăcere, Pétur continuă: 

— Nu ştiu cum aţi ajuns voi doi să nu aveţi copii şi nu am 
de gând să-mi vâr nasul, dar genul ăsta de lucruri, hotărâri 
de genul ăsta, au un impact profund asupra vieţii noastre. 
Contează, chiar contează. Nu eşti de-acord? 

Hulda încuviinţă dând din cap, aruncă o privire discretă 
la ceas, apoi la sticlă, iar Petur înţelese mesajul: era 
momentul să-şi ureze noapte bună. 


e 53» 


XI 


Indiferent cât de ocupată ar fi fost, apărea mereu la timp 
ca să-şi viziteze fiica. De două ori pe săptămână, negreşit, 
fără să rateze vreodată o zi. Indiferent cât de tare ningea, 
indiferent cât de sălbatice erau furtunile. Nici măcar boala 
n-o întorcea din drum, pentru că sticla care le despărţea 
făcea în aşa fel încât să n-o poată infecta pe copilă. De 
două ori, vizitele îi pricinuiseră necazuri cu angajatorii 
neînţelegători, iar a doua oară îşi depusese preavizul. Fiica 
ei era pe primul loc. 

Fizic, cel puţin, fetiţei părea să-i meargă de minune. A 
doua ei aniversare se apropia cu paşi repezi şi era 
sănătoasă şi înaltă pentru vârsta ei, însă în ochi avea o 
privire pierdută care o tulbura pe mama ei. 

Poate că, în adâncul fiinţei, ştia că trecuse prea mult 
timp, că vizitele ei nu aveau niciun rezultat, că firul 
invizibil care le lega pe mamă şi fiică se rupsese la un 
moment dat în timpul celor doi ani de separare. Poate că 
se întâmplase chiar la început, în ziua când, împotriva 
voinţei ei, îşi lăsase fiica pe mâna unor străini. Părinţii ei, 
ruşinaţi că fiica lor avea un copil din flori şi dorind să 
ascundă situaţia, consideraseră că aşa era cel mai bine. O 
puseseră în faţa unei alegeri dure: ori să-şi dea copilul 
spre adopţie - lucru care nici prin cap nu-i trecea -, ori să-l 
trimită într-un azil de copii „pentru început”. 

Locuia cu părinţii ei când se născuse fetiţa şi nu-şi putea 
permite să se mute într-o locuinţă doar a ei, aşa că 
alegerea fusese simplă: cum nici nu se punea problema să- 
şi abandoneze definitiv copila, a doua variantă i se păruse 
răul cel mai mic. 

După ce terminase perioada de învăţământ obligatoriu 
nu se mai instruise în nicio direcţie, iar acum i se părea că 
e prea târziu să mai facă ceva în sensul ăsta. În orice caz, 
părinţii ei nu o încurajaseră niciodată să înveţe, punându- 
şi în schimb toate speranţele pe umerii fratelui ei mai mic, 
care era acum la Universitatea din Reykjavik. 

Însă lucrurile erau pe cale să se schimbe. Lucra de doi 
ani, îşi pusese bani deoparte şi, cu toate că încă locuia cu 
ai ei, în scurt timp avea să-şi poată permite să se mute 
singură. lar atunci avea să-şi poată împlini visul mult dorit 
de a-şi recăpăta fiica de la azil. 

Relaţia cu părinţii devenise tot mai tensionată. La 
început, prea neputincioasă să le reziste atunci când 
rămăsese însărcinată, le permisese să se poarte cu ea 
precum cu o cârpă. Acum îi era teamă că n-avea să-i poată 
ierta niciodată pentru că o separaseră de copilul ei. Privind 
în urmă, nu putea înţelege cum de acceptase aşa ceva. 

Nu spera decât ca micuța să găsească puterea să o 
poată ierta. 


e 55» 


XII 


După ce-şi luă rămas-bun de la Petur cu un sărut 
nevinovat pe obraz, Hulda se întoarse în living şi îşi 
revendică vechiul fotoliu. Era prea neliniştită să se ducă 
imediat la culcare, nu putea suporta gândul să stea singură 
în întuneric, avându-şi doar gândurile drept companie - 
erau prea multe care îi dădeau târcoale, gata să sară 
asupra ei, unul mai supărător decât altul. 

Rusoaica era încă gândul principal din mintea ei, deşi 
încercase s-o împingă la o parte cât timp băuse vin cu 
Petur. Vinul - bună idee: mai rămăsese o gură. N-avea rost 
să-l irosească. Se întinse după sticlă şi îşi turnă restul în 
pahar. Rusoaica... Dar gândul la Elena o conduse inevitabil 
pe Hulda la circumstanţele în care dosarul tinerei îi 
ajunsese pe masă: se putea spune fără niciun dubiu că 
astăzi fusese concediată. I se zisese să-şi strângă lucrurile 
din birou. Fusese măturată ca un gunoi vechi. 

Intr-o tentativă de a-şi distrage atenţia, începu să se 
gândească la Petur, dar şi acest lucru se dovedi 
problematic, pentru că nu voia să rişte să spere prea mult 
în viitorul relaţiei lor. Vizita decursese bine, dar acum 
trebuiau să facă pasul următor. Nu voia să-l piardă şi îi era 
teamă că dacă lua lucrurile prea încet putea ajunge să 
închidă uşa definitiv. Şi, realist vorbind, de câte alte şanse 
mai putea avea parte? 

Pradă acestei dileme rămase aşezată privind distrată în 
paharul ei, sorbind din când în când vinul, până când din 
ungherele întunecate ale minţii se strecurară afară 
chipurile la care nu voia să se gândească, chipurile la care 
nu contenea să se gândească: Jón şi fiica ei. 

Într-un târziu simţi cum pleoapele îi devin grele şi îşi 
dădu seama că e suficient de obosită cât să meargă la 
culcare, ştiind sigur că va putea să doarmă fără ca demonii 
dinăuntrul ei s-o chinuie nejustificat de mult. 

Măcar de data asta opri deşteptătorul de pe măsuţa de 
lângă pat, ceasul care de atâţia ani o trezise fix la ora şase 

în fiecare zi lucrătoare, aproape fără excepţie. Ei bine, de 
data asta ceasul se putea odihni, şi la fel şi Hulda. Fără să 
stea prea mult pe gânduri trecu şi telefonul pe „silenţios”, 
lucru pe care numai rareori îl făcea, pentru că slujba ei era 
extrem de importantă pentru ea şi îi plăcea să fie 
disponibilă zi şi noapte. Nu întotdeauna puteai să desfăşori 
anchete complexe în intervalul orelor de lucru - sau poate 
niciodată. 
Închise ochii şi se lăsă să plutească în lumea viselor. 

A DOUA ZI 
——90———————— 


e 58 œ» 


I 


Hulda fu uluită să descopere că era aproape ora 
unsprezece. Nu-şi amintea când dormise ultima dată până 
atât de târziu. Lumina din dormitor era aprinsă, ca de 
obicei. Nu-i plăcea să doarmă pe întuneric. 

Nevenindu-i să creadă, verifică din nou deşteptătorul, 
dar nu era nici urmă de îndoială. Oboseala acumulată 
probabil că o prinsese din urmă. Rămase întinsă o vreme, 
desfătându-se cu faptul că de data aceea nu se grăbea 
nicăieri şi, în timp ce făcea asta, îşi aminti frânturi de vise. 
Elena îi apăruse într-unul dintre vise, iar Hulda îşi amintea 
cum călătorise înapoi la Njardvik, în celula mică şi lipsită 
de confort de la cămin. Nu izbutea să rememoreze toate 
amănuntele, doar sentimentul că visul o tulburase, cu 
toate că nici nu se compara cu cel care îi revenea în minte 
în fiecare noapte, atât de îngrozitor încât uneori se trezea 
din somn gâfâind, îngrozitor nu pentru că imaginaţia i-o 
lua razna ci, din contră, pentru că era amintirea unor 
întâmplări reale pe care Hulda, oricât de tare încerca, nu 
reuşea să le uite. 

Se ridică în capul oaselor şi trase aer adânc în piept ca 
să risipească fantasmele. Lucrul de care avea nevoie în 
clipa aceea era o cană de cafea tare. 

Îşi dădu seama că ar fi putut, până la urmă, să se 
obişnuiască să nu lucreze. Nu tu angajamente, nu tu 
alarmă de dimineaţă - o viaţă confortabilă şi monotonă de 
pensionar, într-un apartament de la etajul patru. 

Numai că nu avea nici cea mai mică intenţie să se 
obişnuiască aşa. 

Avea nevoie de un scop în viaţă. Pe termen scurt, 
trebuia să rezolve cazul morţii Elenei, sau cel puţin să-şi 
dea toată silinţa. Ştia că un astfel de succes i-ar fi permis 
să se retragă în glorie dar, mai mult decât atât, simţea o 
nevoie copleşitoare să-i facă dreptate bietei fete. Pe 
termen lung, voia să se aşeze la casa ei împreună cu 
cineva, să scape de singurătate şi poate - poate - că Petur 

era alesul. 

Nu-i dădu prin minte să-şi verifice telefonul până nu 
terminase deja pe jumătate prima ceaşcă de cafea pentru 
că, spre deosebire de actuala generaţie obsedată de 
smartphone-uri, ea nu căzuse sub stăpânirea aparatului. 
Colegii mai tineri de la secţie abia dacă se puteau dezlipi 
de ecrane timp de un minut, în vreme ce, dacă ar fi avut de 
ales, Hulda ar fi preferat să nu se uite deloc la alei. 

Aşa că fu o surpriză faptul că cineva încercase să o sune, 
de două ori, de pe un număr pe care nu-l recunoştea. Un 
telefon dat serviciului telefonic de informaţii dezvălui că 
numărul era al căminului care îi apărea atât de des în vise. 

Răspunse un tânăr. 

— Bună dimineaţa, mă numesc Hulda Hermannsdóttir. 
Sunt de la poliţie. 

— Aşa. Bună dimineaţa, răspunse el. 

— Cineva a încercat să mă contacteze azi-dimineaţă de 
la numărul acesta pe la ora opt. 

— A, da? De pe numărul ăsta? Poate a fost Dóra, dar 
putea fi oricine, sincer. Eu nu, zise el cu un şuvoi continuu 
de cuvinte aproape imposibil de înţeles. 

— Cum adică „oricine”? întrebă Hulda. 

— Ei, ştiţi cum e, toţi locatarii au acces la telefonul ăsta. 

Dezvoltă puţin: 

— Dar numai pentru apeluri interne. Numerele 
internaţionale sunt blocate, altfel puteţi fi sigură că factura 
ar fi până-n tavan. 

Râse. 

Hulda n-avea chef de glume. 

— Aveţi cum să aflaţi cine m-a sunat? Sau aţi putea să 
mi-o daţi pe Dóra? 

— Pe Dora? Scuze, nu se poate. 

— De ce nu? întrebă Hulda, care începea să-şi piardă 
răbdarea. 

Era limpede că o jumătate de ceaşcă de cafea nu era 
suficientă. 

— A fost de noapte şi acum doarme. Şi n-are sens s-o 
deranjez, pentru că probabil are telefonul închis. 

— Dar e urgent, protestă Hulda, cu toate că era 
conştientă că putea la fel de bine să nu fie. Daţi-mi 
numărul de fix, vă rog. 

Tânărul râse din nou. 

— Fixul? Nimeni nu mai foloseşte telefon fix. 

— Atunci puteţi s-o rugaţi doar să mă sune? 

— Bine, o să încerc să ţin minte. Pe numărul de la care 
vorbiţi acum? 

— Da, zise Hulda, apoi îşi aminti ceva în ultima clipă. 
Aveţi acolo o fată din Siria. Trebuie să vorbesc cu ea. E în 
cameră? 

— Din Siria? Nu ştiu. Vedeţi, sunt nou, nu ştiu încă pe 
nimeni. Dóra ar şti mai bine. 

Hulda abandonă lupta. 

— Las-o baltă, încheie ea aspru. O să sun mai târziu. 

— Ok. Atunci să nu-i mai dau mesajul, să nu-i mai zic să 
vă sune? 

— Pentru Dumnezeu, da, te rog, spune-i să mă sune. 
Mulţumesc. 

Hulda închise, oftă exasperată şi îşi mai turnă cafea. 

II 


Prima zi în noua lor casă: un apartament la demisol, atât 
de mic încât cuvântul „apartament” era o uşoară 
exagerare însă, chiar şi aşa, era o zi mare. 

Într-un final, mult prea târziu, se mutase din casa 
părinţilor ei, luându-şi un rămas-bun călduros, dar 
promiţându-şi în sinea ei să nu se mai întoarcă niciodată. 
După aceea plecase să-şi ia fiica, puţin nesigură de cum 
avea să fie primită sau dacă urma să aibă voie să o ia. 

Grijile i se  dovediseră nefondate.  Asistenta-şefă 
remarcase faptul că cei doi ani în care copila rămăsese la 
ei era o perioadă neobişnuit de lungă - în mod normal, 
copiii petreceau numai câteva luni acolo. De asemenea, o 
avertizase că fiica ei urma să aibă nevoie de un răgaz să se 
acomodeze cu schimbarea, dar le urase amândurora tot 
binele din lume. E o fată bună, mai spusese. 

Şi, Doamne, cât de greu fusese! Copila urlase întruna, 
nu o lăsase pe mama ei s-o ia în braţe, refuzase să meargă 
cu ea. Nu era reuniunea la care mama visase de atâta 
amar de vreme. 

Când reuşiseră în sfârşit să plece, asistenta adăugase: 

— Uneori adoarme greu. 

— Adoarme greu? repetase mama. Ştiţi de ce? 

Asistenta-şefa păru că ezită, parcă încercând să-şi dea 
seama cât ar fi înţelept să dezvăluie despre perioada în 
care o avuseseră în grijă pe fetiţă, dar până la urmă 
recunoscu fără tragere de inimă: 

— Mai devreme anul acesta a fost la noi un copil care 
obişnuia să... 

Ezită iar. 

— „.„.se pare că se distra împungându-i pe ceilalţi copii 
cu degetul în ochi în timp ce dormeau. 

Auzind asta, mamei îi trecuse un fior pe şira spinării. 

— La început am crezut că s-a întâmplat o dată şi gata, 
continuase asistenta-şefă, dar până la urmă am fost 
nevoite să intervenim. Fiica dumneavoastră e un copil 

sensibil, aşa că pe ea a afectat-o mai mult decât pe 
majoritatea. De atunci a început să aibă probleme cu 
somnul. Îi e prea frică de întuneric ca să închidă ochii. 
Sinceră să fiu, a fost o mare problemă. 

În acea primă zi, fetiţei nu-i plăcu noua casă sau 
prezenţa mamei. Refuză să vorbească şi evită privirea 
femeii. La început nici nu dori să mănânce, cu toate că 
până la urmă cedă. Şi, în mod inevitabil, când se lăsă 
seara, refuză să meargă la culcare. Cântecele de leagăn nu 
funcţionară mult timp şi, în disperarea ei, tânăra începu să 
se întrebe dacă nu cumva făcuse o mare greşeală. Poate că 
ar fi trebuit să dea copila spre adopţie de la bun început în 
loc să facă acel compromis, din care rămăsese mamă 
numai cu numele. Acum era doar femeia care apărea în 
mod regulat de cealaltă parte a unui panou de sticlă, 
încercând să se gândească ce să spună, rostind platitudini 
care nu puteau înlocui niciodată iubirea şi siguranţa 
adevărate. 

Fetiţa nu izbuti să se lupte cu oboseala la nesfârşit, cu 
toate că se strădui din răsputeri. Într-un târziu, mama 
reuşi să o adoarmă lăsând lumina din dormitor aprinsă. 
Istovită, adormi şi ea imediat după aceea, întinzându-se în 
pat lângă fiica ei. Nu fusese niciodată mai fericită decât în 
clipa aceea. 

III 


Hulda rămase puţin surprinsă să nu primească niciun 
semn de la Magnus. După ce Alexander o făcuse cu ou şi 
cu oţet cu o seară înainte, se aşteptase la un telefon de 
acelaşi fel din partea şefului ei. Existau numai două 
explicaţii posibile pentru care acest lucru nu se 
întâmplase: prima era că Magnus hotărâse să ignore 
plângerile lui Alexander şi s-o lase pe Hulda să-şi vadă de 
anchetă în linişte. Dar asta era foarte puţin probabil, 
pentru că cei doi erau prieteni la cataramă şi, dacă 
Alexander s-ar fi plâns, cu certitudine Magnus l-ar fi 
susţinut. A doua explicaţie, mai plauzibilă, era că 
Alexander până la urmă nu dăduse buzna s-o pârască la 
Magnus, poate pentru că în adâncul fiinţei ştia că făcuse 
ancheta praf. Probabil se ruga ca Hulda să nu reuşească să 
mai descopere vreo informaţie nouă, astfel încât toată 
afacerea să se scufunde încet, până nu mai rămânea nicio 
urmă din ea. Se întrebă, în schimb, cum de aflase 
Alexander că ea se ocupa de moartea Elenei, însă cel mai 
probabil era că îi spusese Albert, pentru că se ştiau de pe 
vremea când Albert era în poliţie. 

Pe cât de convenabil era faptul că Magnus nu 
intervenise, Hulda ştia că nu se putea baza pe asta prea 
mult timp. Primise două săptămâni să lucreze la caz, însă 
exista riscul real să i se ordone să finalizeze investigația 
înainte de expirarea termenului, poate cu un preaviz de 
numai o zi în care să-şi strângă lucrurile, astfel că era 
esenţial să folosească bine timpul care-i rămăsese. Prima 
misiune de pe agenda de lucru era să urmeze pista pe care 
i-o oferise interpretul, Bjartur. lar când venea vorba de 
industria sexului sau traficul de carne vie, izvorul 
înţelepciunii din poliţie era un ofiţer cunoscut sub numele 
de Thrândur. De fapt, fusese botezat Tróndur, pentru că 
era pe jumătate feroez, dar, cum locuise toată viaţa în 
Islanda, de obicei folosea varianta locală a numelui. Hulda 
nu se apropiase niciodată de el în mod deosebit, dar 

trebuia să admită că opinia ei despre Thrândur şi alţi 
colegi bărbaţi era influenţată de faptul că nu făcea parte 
din clica lor. Ca să-i acorde puţin credit, însă, măcar 
Thrândur era un anchetator competent: era precaut, 
inteligent şi în general obținea rezultate bune, spre 
deosebire de Alexander. 

Thrândur nu răspunse la telefonul de birou, aşa că 
încercă pe mobil. Sună parcă la nesfârşit până când, într- 
un târziu, răspunse. 

— Thrândur la telefon, spuse el formal. 

Hulda constată cu neplăcere că asta însemna că nu se 
sinchisise să-i adauge numărul la lista de contacte, în 
ciuda anilor în care lucraseră împreună. 

— Thrândur, aici Hulda. Ne-am putea întâlni puţin să 
schimbăm două vorbe? 

— A, Hulda! N-am mai vorbit de o grămadă de timp, 
spuse el cu o politeţe pe care ea o simţi prefăcută. Azi am 
liber, de fapt - trebuia să-mi iau o parte din zilele de 
concediu rămase de vara trecută. Poate aştepta până 
mâine? 

Ea se gândi o clipă. Fiecare minut conta. Trebuia să 
avanseze cumva astăzi, iar aceea era pista cea mai 
promițătoare pe care o avea. 

— Îmi pare rău, e urgent. 

— Bine, dă-i drumul. 

— Aş putea să trec pe la tine să ne vedem? 

Ştia că aşa era mai probabil să obţină un rezultat: dacă 
ar fi minţit-o, ar fi avut şanse mai mari să-şi dea seama de 
asta din limbajul corpului lui. 

— Păi, sunt pe terenul de golf. 

Amănuntul ăsta nu o surprinse: Thrândur era cel mai 
bun jucător din poliţie. 

— Şi sunt gata să încep traseul. Poţi să vii repede? 

— Unde eşti? 

— Urridavellir. 

Numele nu-i spunea nimic. 

— Terenul de la Heidmork, explică el văzând că Hulda 
nu are nicio reacţie. 

Îi explică drumul până acolo. 

— Ajung imediat la tine, minţi ea, conştientă că vechea 
ei Skoda n-avea să facă faţă provocării. 

În timp ce conducea prin partea de sud-est a oraşului, se 
pomeni gândindu-se la Petur. La seara plăcută pe care o 
petrecuseră împreună şi la cât de mult îi lipsise genul 
acela de companie. Se gândi şi la ce-i spusese despre 
trecutul ei, şi încă mai mult la ceea ce rămăsese nerostit. 
Deocamdată. Urmau să aibă destul timp pentru asta mai 
târziu. 

Chiar dincolo de periferia oraşului, Rezervaţia Naturală 
Heidmork o întâmpină cu verdele ei proaspăt, 
primăvăratec. Coniferele, mestecenii şi arbuştii scunzi 
erau surprinşi la jumătatea drumului dintre cenuşiul 
monoton al iernii şi deplina glorie din timpul verii. În 
jungla de beton din Reykjavik, aflată în continuă 
expansiune, Heidmork reprezenta o oază liniştită de copaci 
şi poteci pentru drumeţii unde lumea se putea bucura de 
zile în natură împreună cu familiile. 

Thrândur îi dădu indicaţii limpezi, iar o carieră 
îndelungată în poliţie o învățase să fie atentă la detalii, 
astfel că nu-i fu greu să găsească drumul până la terenul 
de golf. In ciuda curbelor sinuoase ale traseului cu pietriş 
care făceau imposibil să vezi dacă din faţă venea vreo 
maşină, Hulda şi Skoda ei reuşiră să ajungă la destinaţie 
tefere. 

Thrândur o aştepta în parcare, îmbrăcat din cap până-n 
picioare într-un costum de golf elegant, alcătuit dintr-un 
pulovăr în carouri şi şapcă, având alături un cărucior şi un 
set de crose. Hulda nu era în măsură să-i judece 
costumaţia însă, dată fiind mania lui Thrândur pentru golf, 
bănuia că nu s-ar fi încurcat decât cu cele mai bune 
lucruri. 

— Sunt puţin cam presat de timp, spuse el în timp ce ea 
se apropia, nereuşind să-şi ascundă o nuanţă de nerăbdare 
din glas. 

Parcă vrând să-şi întărească spusele, aruncă o privire 
spre ceasul mare din club. 

— Despre ce voiai să discutăm? 

Hulda nu era obişnuită să i se spună ce să facă dar era 
limpede că Thrândur nu avea de gând să lase pe nimeni şi 
nimic să intervină între el şi joc. 

Ea trecu direct la subiect. 

— E vorba despre o fată din Rusia care a murit acum un 
an. O chema Elena. A 

— Nu-mi spune nimic, mă tem, zise el. Imi pare rău că 
nu te pot ajuta. 

Politeţea întruchipată, în ciuda faptului că era evident că 
se grăbea. 

— A venit în ţară căutând azil politic, apoi a fost găsită 
moartă pe Vatnesleysustrond. Ancheta iniţială a fost cam 
dubioasă, dar tocmai am aflat că e posibil să fi fost adusă 
aici ca să lucreze ca prostituată, poate în cadrul unei reţele 
de trafic de carne vie. 

Urmări cu mare atenţie reacţia lui Thrândur, observând 
că îi stârnise interesul. 

— De asta voiam să vorbesc cu tine, încheie ea. 

— Nu... nu ştiu nimic despre asta, spuse pe un alt ton, 
mai ezitant, mai evaziv. N-am auzit niciodată de vreo 
Elena. 

Apoi, ca şi cum ar fi uitat, zise: 

— Îmi pare rău. 

— Nu e ceva nemaiauzit, nu? insistă Hulda. Mai vin în 
ţara asta oameni sub pretextul că vor azil politic când, de 
fapt, fac parte dintr-o reţea de prostituție, nu-i aşa? 

Făcuse rapid nişte cercetări online înainte să vină aici şi 
descoperise destule încât să-şi susţină afirmaţia, sau cel 
puţin cât să-l sondeze de Thrândur după mai multe 
informaţii. 

— Păi, da, sigur, se mai întâmplă, cred, dar nu e ceva ce 
urmărim în clipa de faţă. Mi se pare că ţi s-au dat 
informaţii greşite. 

— Dacă s-ar fi întâmplat cu adevărat aşa ceva, continuă 
Hulda, există nişte nume pe care să mi le poţi da, cineva 
care ar putea fi implicat într-o nebunie de genul ăsta? 
Cineva de aici, din Islanda? 

— Nu-mi vine nimeni în minte, răspunse el - o fracțiune 
de secundă prea repede, îşi zise ea, fără vreo pauză de 
gândire, ca şi cum ar fi preferat să stea departe de orice 
investigaţii în direcţia aceea. Poate că a fost o chestie 
unică - o fi adus-o cineva în ţară şi apoi a dispărut. E 
scenariul cel mai probabil, nu crezi? 

— E posibil, spuse ea rar. Cred. În cazul ăsta, cine ar fi 
candidaţii cei mai probabili? Dacă e cineva care să ştie, tu 
eşti acela. 

Era politicoasă, dar insistentă. 

— Îmi pare rău, Hulda, repetă el, dar n-am nici cea mai 
vagă idee. Nu e chiar aşa simplu cum înţeleg că ţi se pare. 
Din păcate, în Islanda nu prea avem crimă organizată de 
genul ăsta. Scuze, uite ce e, chiar trebuie să plec - dacă 
întârzii, ratez prima cupă. 

Ea încuviinţă dând din cap, cu toate că regulile golfului 
nu-i spuneau absolut nimic. 

— Mersi oricum, Thrândur. M-am bucurat să mă consult 
cu tine. 

— Nicio problemă, Hulda. Oricând. 

Apoi adăugă, iar ea avu impresia că-i simte o notă de 
sarcasm în voce: 

— Să te bucuri de pensie! 

Îl privi cum îşi cară greoi crosele pe cărare până la o 
movilă joasă unde stăteau alţi trei jucători, evident 
aşteptându-l pe el. Era o zi superbă pentru golf. Cerul era 
de un albastru pur, senin - o adevărată bucurie după iarna 
mohorâtă, cu toate că frigul încă muşca uşor. 

Se părea că Thrândur urma să dea startul, sau cum s-o fi 
zicând. Vâri mâna în sac după o crosă apoi, observând că 
Hulda încă stătea în parcare, privindu-l, îi zâmbi stingher 
şi se opri, aşteptând-o să plece. Ea îi făcu semn cu mâna, 
neclintindu-se nici măcar un milimetru, savurându-i 
disconfortul. El îşi mută privirea şi se pregăti să lovească, 
stând cu spatele la Hulda şi cu crosa ridicată deasupra 
capului ca o armă. Apoi, după ce duse crosa în spate, lovi 
mingea cu o forţă cumplită. Mingea zbură în afara 
gazonului şi ateriză de cealaltă parte a gardului de sârmă 

ghimpată. După reacţiile lui 'Thrândur şi ale tovarăşilor săi, 
Hulda se prinse că nu asta îi fusese intenţia. 

IV 


Fata încă era închisă în cochilia ei, nu arăta nicio emoție 
în afara plânsetelor necontenite, însă mama ei refuza să se 
dea bătută. Prăpastia dintre ele trebuia străbătută cumva. 
Fetiţa parcă o pedepsea pentru absenţa ei, lucru cumplit 
de nedrept, pentru că mama nu avusese nicio putere să 
acţioneze altfel. Nu avusese nicio alegere reală în sensul 
ăsta. Iar acum era singură cu fiica ei şi abia dacă reuşea să 
închidă un ochi toată noaptea de grija viitorului. Cum avea 
să reuşească să lucreze şi să crească un copil de una 
singură? Aproape toate femeile pe care le cunoştea erau 
gospodine căsătorite, care aveau destul timp pentru casă 
şi copii. Nu doar societatea îi era împotrivă - nici acele 
aşa-zise prietene nu-şi ascundeau dezacordul faţă de 
situaţia ei de mamă singură. Între timp, părinţii ei, încă 
neclintiţi în privinţa ideii că fetiţa ar fi trebuit dată spre 
adopţie, reacţionaseră prost la decizia de a pleca de una 
singură şi se ţineau la distanţă de ea. In majoritatea zilelor 
simţea că nu are la cine să apeleze pentru ajutor. 

Departe de a fi întărită de dificultăţi, se simţea doborâtă, 
câte puţin în fiecare zi. 

Când era la serviciu, mama nu avea de ales decât să-şi 
încredinţeze fiica unei bone care locuia în apropiere, o 
femeie rece, severă, cu idei învechite despre creşterea 
copiilor. În fiecare zi de lucru mama îşi simţea inima prinsă 
într-o menghină când o lăsa pe fetiţa ei în apartamentul 
îmbâcsit al bonei, aflat la demisol, unde duhnea a fum de 
țigară. Dar trebuia să lucreze, altfel nu s-ar fi putut 
întreţine pe ea şi pe fiica ei, iar femeia aceea era singura 
din cartier care oferea servicii pe care mama şi le 
permitea. 

Nu deveni niciodată mai simplu să-şi ia rămas-bun de la 
fiica ei. Cu toate că ştia că urmează să o ia de acolo la 
sfârşitul zilei, fiecare despărţire părea o repetare a primei 
separări. Se ruga ca fetiţa să nu simtă la fel. Copila 
plângea de fiecare dată, însă nu era limpede dacă 


e 70 - 


separarea de mama ei era motivul lacrimilor sale. 

Îşi zise că totul avea să fie bine până la urmă, că relaţia 
dintre mamă şi fiică o să devină, în cele din urmă, normală. 
Nu cerea decât normalitate. Dar, în adâncul fiinţei, simţea 
- ştia - că nu avea să se întâmple niciodată. Pagubele erau 
imposibil de reparat. 

V 


Era limpede că Thrândur ţinuse informaţii pentru sine, 
însă Hulda nu avea de gând să lase lucrul ăsta s-o 
descurajeze. Printre puținii ei prieteni din poliție se 
număra o persoană care avea contactele necesare din 
lumea necurată unde îşi petrecea Thrândur zilele. 

Cum Hulda nu-şi dorea absolut deloc să pună piciorul în 
secţie, stabili cu prietena ei să se întâlnească la cafeneaua 
din Kjarvalsstadir, o galerie de artă aflată chiar lângă 
centrul oraşului. Deşi, din cine ştie ce motiv, avea un 
sentiment al datoriei faţă de Elena, era conştientă şi de 
faptul că dosarul acela era un mijloc de a evita sentimentul 
cumplit de respingere care o copleşea de fiecare dată când 
rememora conversaţia cu Magnus. 

În cafenea nu mai era nimeni, în afară de un cuplu de 
tineri - turişti, judecând după rucsaci şi aparatul de 
fotografiat - care mâncau nişte plăcintă cu mere. Era atât 
de limpede că se iubesc, la fel ca ea şi Jon pe vremuri. Jón 
nu-i câştigase uşor inima, dar Hulda se îndrăgostise 
profund de el cândva, iar amintirea era încă dureros de 
vie. Pentru Pétur nu simţea o asemenea emoție agitându-i- 
se în piept, însă nu era nicio problemă: îl plăcea cu 
adevărat şi îşi putea imagina un fel de viitor alături de el. 
Era suficient. Probabil îşi pierduse capacitatea să iubească 
- nu doar probabil; cu siguranţă - şi ştia foarte clar clipa în 
care se întâmplase asta. 

Plăcinta cu mere era atât de apetisantă încât Hulda ceru 
o porţie în timp ce aştepta şi tocmai termina ultima 
înghiţitură când prietena ei intră în cafeneaua galeriei. 
Karen era cu douăzeci de ani mai tânără decât ea, dar se 
înţeleseseră bine mereu. Hulda o luase sub aripa ei - nu în 
vreun sens matern, pentru că nu s-ar fi putut gândi 
niciodată la Karen ca la o fiică, ci asemenea unui învăţător 
care-şi ia sub aripă un elev. Se vedea pe sine în femeia mai 
tânără şi încercase s-o călăuzească prin labirintul care era 
lumea patriarhală a poliţiei. Karen se dovedise un ucenic 

capabil. Acum pornise o ascensiune rapidă în rang şi 
primea oportunităţi şi posturi la care Hulda nu putea decât 
visa. Urmărise succesele meteorice ale protejatei ei cu o 
mândrie deloc neamestecată cu invidie, auzind mereu o 
voce în cap care întreba: tu de ce n-ai ajuns mai sus? 

Era o întrebare pentru care nu găsise un răspuns 
mulţumitor. Fără îndoială că fusese vorba despre 
nenumărați factori, printre care atitudinea de pe vremuri 
faţă de femei, însă adevărul era că i se păruse mereu dificil 
să stabilească legături cu colegii, îi ţinuse mereu la 
distanţă şi plătise preţul pentru asta în cariera ei. 

— Hulda, scumpo, ce mai faci? E adevărat că pleci? Ai 
plecat deja? 

Karen se strecură pe scaunul aflat vizavi de ea. 

— Mă tem că nu pot să stau mult - sunt căpiată la 
serviciu, ştii cum e. 

Karen lucrase pentru Thrândur la Moravuri, dar acum 
făcuse pasul următor pe scara ierarhică. 

— Nu vrei o cafea? întrebă Hulda. Şi o bucată de 
prăjitură? 

— Prăjitură clar nu, în ultima vreme mănânc fără gluten, 
dar o cafea o să beau. 

Karen se ridică din nou. 

— Mă duc să-mi iau eu. 

— Nu, te rog, lasă-mă pe mine... 

— Nu, nici să n-aud, o întrerupse Karen pe un ton care 
Huldei i se păru compătimitor. 

De parcă ar fi rămas lefteră dacă ar fi cumpărat o cafea, 
acum, în pragul pensionării. Dacă era un lucru pe care 
Hulda nu-l putea suporta, acela era să-i fie cuiva milă de 
ea. Totuşi, nu avea de gând să piardă timpul certându-se 
pe un subiect atât de neînsemnat, aşa că o lăsă aşa cum 
căzuse. 

— Chiar ar trebui să luăm prânzul împreună din când în 
când, zise Karen întorcându-se cu un cappuccino, ca să nu 
pierdem contactul una cu cealaltă. Sigur, ştiu că eşti mai 
în vârstă decât mine, dar nu mi-am dat seama că eşti atât 
de în vârstă. 

În chip surprinzător, lui Karen asta părea să i se pară un 
compliment. Era radioasă, deloc stânjenită de remarca 
nelalocul ei. Poate credea că şi Hulda avea să fie flatată de 
mesajul prin care încercase să-i transmită că arăta mai 
tânără decât era, de fapt. 

Hulda încercă să-şi alunge iritarea, însă începea să-şi 
dea tot mai clar seama că nu fuseseră, de fapt, niciodată 
prietene. Karen avusese nevoie de sprijinul şi prietenia ei 
cât îşi croise drum prin ierarhie, dar acum era limpede că 
Hulda nu-i mai era de folos şi putea fi aruncată deoparte. 
Se blestemă în gând că nu-şi dăduse seama de asta mai 
devreme, însă în momentul acela avea nevoie de Karen. 

— les la pensie, zise ea. 

— Da, am auzit. Tuturor o să ne fie extrem de dor de 
tine, scumpo, ştii asta. : 

— Da, ştiu. Şi mie, spuse Hulda nesinceră. În fine, am un 
mărunţiş pe care m-a rugat Magnús să-l lămuresc înainte 
să plec. Ceva asupra căruia mi-a zis că ar trebui să-şi 
arunce privirea un ofiţer cu experienţă. 

Era zgârcită cu adevărul, însă Hulda se obişnuise să facă 
asta. 

— Serios, te-a rugat Maggi asta? 

Karen părea surprinsă într-un mod deloc măgulitor. 

Huldei nu i-ar fi trecut niciodată prin cap să-i spună 
şefului ei „Maggi”. 

— Da. Are legătură cu o rusoaică tânără care a murit în 
urmă cu puţin peste un an. E posibil să fi lucrat aici ca 
prostituată, sub acoperirea că îşi căuta azil politic. 

Chipul lui Karen parcă se golise de orice expresie. 
Aruncă o privire la ceas şi zâmbi de complezenţă, în mod 
limpede nerăbdătoare să plece. 

După o tăcere scurtă, destul de stânjenitoare, zise: 

— Îmi pare rău, nu cred că pot să te ajut. Oricum n-am 
auzit de caz. Ştii că m-am mutat de acolo. 

— Da, ştiu asta, spuse Hulda cu calm, dar aveam 
impresia că eşti destul de bine informată în legătură cu 
lumea aceea, că ştii numele şi chipurile jucătorilor 
principali. Dar poate că am înţeles eu greşit ce fel de 

treburi ţi se... 

Lăsă fraza în suspensie. Îi trecuse prin minte s-o întrebe 
pe Karen făţiş dacă asta însemna că nu-i fusese încredinţat 
niciodată ceva important, dar bănuia că se făcuse foarte 
bine înţeleasă. 

— Nu, aşa e, ai dreptate. Spune tot, zise Karen, muşcând 
momeala. 

— Există personaje pe care încă nu am reuşit să punem 
mâna şi care sunt suspectate de... mă rog, de faptul că ar fi 
angrenate în lumea aceea? 

— Nu ştiu cum mai arată azi peisajul, dar e cineva care- 
mi vine în minte. Deşi... 

Karen dădu să se retragă, însă Hulda n-avea de gând s-o 
scape din plasă. Aşteptă... apoi mai aşteptă încă puţin - 
era un lucru pe care chiar ştia să-l facă. Ca un făcut, Karen 
se simţi brusc obligată să continue: 

— Dar a fost greu să-i punem ceva în cârcă, aşa că 
practic am renunţat. Îl cheamă Áki Ákason, poate ai auzit 
de el. E angrosist. 

Numele îi suna cunoscut, asta fără doar şi poate, însă 
Hulda nu reuşea să-i atribuie un chip. 

— E tânăr sau bătrân? 

— Are vreo patruzeci de ani. Locuieşte în partea de vest 
a oraşului, într-o casă de fiţe care trebuie să fi costat un 
purcoi de bani. 

— Vânzarea angro poate fi profitabilă. 

— Nu chiar atât de profitabilă, crede-mă. E băgat până-n 
gât în treburi murdare. Dar uneori pur şi simplu nu găseşti 
nimic cu care să-l agăţi, aşa că o laşi baltă şi treci mai 
departe. Pentru Dumnezeu, te rog să nu mai spui nimănui 
- oficial, individul e curat ca lacrima. 

— Stai liniştită, o să ţin doar pentru mine, o asigură 
Hulda. E interesant, dar mă îndoiesc că o să mă ajute în 
mod direct. Ce îmi trebuie e o legătură cu fata moartă. 

— Am înţeles. În fine... 

Aşa se despărţiră, fără pic de căldură de vreuna dintre 
părţi, în ciuda vorbelor ei, Hulda avea cu siguranţă de 
gând să-i facă o vizită angrosistului. La urma urmei, ce 

avea de pierdut? 

VI 


Deşi viaţa alături de fiica ei se aşeza într-o rutină, nu 
arăta chiar cum şi-o imaginase mama ei. I se părea o luptă 
grea, nemiloasă. Copila era obraznică, iritabilă şi retrasă 
în sine, cu toate că mama făcea tot posibilul s-o răsfeţe cu 
toată iubirea şi blândeţea de care era în stare. Serile erau 
cele mai dificile: micuţei îi era atât de frică de întuneric 
încât nu voia să doarmă decât cu lumina aprinsă. Situaţia 
financiară le era precară, iar toate grijile pricinuite de 
copilă, de bani şi de viitor îşi spuneau cuvântul. 

Începuse să-i pară rău că nu-i spusese tatălui fetei că 
purta în pântece copilul lui. Era un soldat american care 
poposise pentru scurt timp în Islanda după război, iar 
relaţia lor fusese chiar mai scurtă de atât, durând numai o 
noapte sau două. Când îşi dăduse seama că aşteaptă un 
copil, rămăsese trează nopţi la rândul, măcinată de 
întrebarea dacă să-l caute, însă bariera i se păruse 
insurmontabilă. Pur şi simplu nu reuşise să se mobilizeze, 
fiind prea ruşinată de relaţia lor şi de rezultatul ei. Sigur, 
amândoi erau la fel de vinovaţi pentru ce se întâmplase, 
însă el era liber să-şi ia tălpăşiţa înapoi spre casă, lăsând-o 
pe ea să se confrunte cu consecinţele: sarcina, un copil din 
flori şi ruşinea faţă de rude şi prieteni. 

Acum, bineînţeles, era prea târziu. El se întorsese în 
America. Cu toate că femeia ştia în ce stat locuieşte, lucrul 
ăsta nu îi era de prea mare folos pentru că, oricât de 
incredibil ar fi sunat, nu-i ştia numele de familie. Probabil 
i-l spusese la un moment dat, însă engleza ei era limitată şi 
probabil nu înţelesese. În plus, la momentul respectiv i se 
păruse irelevant. Dacă nu i-ar fi fost atât de cumplit de 
ruşine, ar fi pus mâna pe el în secunda în care aflase că e 
gravidă, pentru că pe atunci soldatul încă mai era în 
Islanda. Însă gândul că ar trebui să călătorească până la 
baza americană de la Keflavik şi să ceară să stea de vorbă 
cu un soldat căruia îi cunoştea doar numele mic, când 
burta deja începea să i se rotunjească... Dumnezeule, nu, 

n-ar fi reuşit Şi totuşi, acum, îi venea să-şi dea palme că se 
comportase atât de jalnic. Îşi dorea să-şi fi luat inima în 
dinţi de dragul copilului, de dragul fetiţei care avusese un 
început atât de greu în viaţă şi care probabil n-avea să-şi 
cunoască niciodată tatăl. lar el n-avea să ştie niciodată că 
avea o fiică frumoasă în pustiurile îngheţate ale Islandei. 
Pentru chipeşul soldat tânăr nu fusese decât o misiune 
printre multe altele dar, cu toate că era posibil să fie 
singura dată când vizita ţara aceea, lăsase în urmă o 
amintire permanentă a trecerii lui pe acolo. 

Îi era groază la gândul că într-o bună zi avea să 
trebuiască să-i explice asta fiicei ei. 

VII 


Hulda era încă la Kjarvalsstadir când o sună Dóra, de la 
cămin. 

— N-am reuşit să dau de tine de dimineaţă, spuse ea. Te- 
am întrerupt din ce făceai? 

După plecarea lui Karen, Hulda rămăsese în cafenea, 
simțindu-se ostenită şi descurajată. Avusese nevoie să mai 
stea puţin acolo înainte să-şi găsească energia să iasă 
înapoi în primăvara islandeză care, de astă dată, anunţa un 
sfârşit, nu un început. Fapt este că pur şi simplu nu reuşea 
să se împace cu ideea de a renunţa la serviciu. Nu doar 
maniera dezinteresată în care îi dăduse vestea şeful ei o 
năucise atât de tare, şi nici nu era doar supărarea că 
trebuia să plece mai devreme decât plănuise - era 
supărată că trebuia să plece, pur şi simplu. Orice s-ar fi 
spus despre colegii ei, compania lor era ca un colac de 
salvare pentru ea. Chiar şi ciorovăielile şi invidiile lor erau 
de preferat captivităţii între cei patru pereţi ai 
apartamentului ei unde, neavând nimic care să-i distragă 
atenţia, era năpădită de amintiri. Nu doar năpădită - 
sufocată. De când se ştia dormise agitat, chiar şi înainte să 
fi început coşmarurile recurente. Singurul lucru care o 
împingea înainte erau anchetele ei, presiunea de la 
serviciu. Noaptea precedentă fusese tipică - visele despre 
tânăra moartă dăduseră la o parte amintirile nedorite, 
regretul, vina. Oare ar fi putut face lucrurile altfel...? 

Hulda rămase aşezată, cugetând cu amărăciune asupra 
sorții ei. Era singura persoană rămasă în cafeneaua 
galeriei; plecaseră până şi turiştii. Nimeni nu era interesat 
de arta islandeză sau de plăcinta islandeză cu mere şi 
frişcă într-o zi aşa minunată şi însorită, în ciuda brizei 
răcoroase dinspre nord. La urma urmei, undeva tot puteai 
să găseşti un loc unde să te adăposteşti. 

Oare aşa urmau să i se desfăşoare toate zilele după ce 
ieşea la pensie? Oare avea să stea prin cafenele încercând 
să umple ceasurile lungi şi goale? Cumpăni dacă să-l sune 

sau nu pe Pétur şi să-l invite la o cafea, dar îşi stăvili 
impulsul, nedorind să pară prea dornică. 

lar acum Dóra o întreba dacă o întrerupe din ceva. Cât 
de ironic... _ 

— Nu, răspunse Hulda, alegând purul adevăr. Îmi pare 
rău că n-am auzit telefonul mai devreme. Sper că nu era 
nimic urgent. 

— A, nu, nu, deloc. Sinceră să fiu, nu prea înţeleg de ce- 
ţi baţi capul cu asta. Fata a murit acum o grămadă de timp 
şi restul lumii e mulţumită - dacă înţelegi ce vreau să zic. 

Hulda înţelegea chiar prea bine. Neavând pe nimeni să 
vorbească în numele ei, sărmana rusoaică fusese tratată 
superficial de poliţie. Deşi nu era vina ei, Hulda se simţea 
ruşinată. 

— Mi-am amintit ceva din întâmplare - probabil n-are 
absolut nicio relevanţă, dar nu se ştie niciodată, poate că 
te ajută. 

Hulda sări imediat la marginea scaunului, cu urechile 
ciulite. 

— A venit o dată un tip s-o ia - un necunoscut. 

— Un necunoscut? 

— Da, nu era unul dintre avocaţii care se ocupă de 
obicei de solicitările pentru azil politic. Şi nici interpretul 
de rusă. Altcineva. 

— Zici că a luat-o de acolo? 

— Da, am văzut-o cum intră în maşina lui în dreptul 
căminului. Adineauri mi-am amintit. 

La cum îi suna glasul, Dóra părea destul de mândră de 
ea că găsise noi informaţii pe care să le comunice. 

— Vezi tu, mi-am amintit că m-am întrebat unde mergea 
cu individul ăsta pentru că, bineînţeles, ea nu cunoştea 
niciun islandez. 

— El era islandez? întrebă Hulda în timp ce-şi scoase 
caietul şi notă detaliile. 

Brusc se simţea cuprinsă de energie. 

— Da. 

— De unde ştii? Ai vorbit cu el? 

— Ce, eu? Nu. Am dat peste ei afară, deşi probabil că el 

intrase la recepţie să întrebe de ea. Tocmai îmi începeam 
tura sau ceva de genul ăsta. 

— De unde ştii că era islandez? repetă Hulda. 

— Pe islandezi îi recunoşti dintr-o mie, arată cu toţii la 
fel - ştii la ce mă refer. Mutră islandeză tipică, înfăţişare 
islandeză... 

— Poţi să-l descrii? 

— Nu, a trecut prea mult timp de-atunci. 

— Era slab? Gras? 

Hulda oftă în sinea ei la gândul că trebuia să-i smulgă 
fetei informaţiile cu cleştele. 

— Da, gras, aşa e. Cam rotund şi antipatic, din câte-mi 
amintesc. 

— Deci nu genul tău? întrebă Hulda. 

— Doamne, nu! Îmi amintesc că m-am gândit că poate 
tipa îşi găsise un iubit, dar mi s-au părut atât de nepotriviţi 
- ea era frumoasă, înaltă şi graţioasă, dar el era scund şi 
gras. 

— Şi nu-l mai văzuseşi niciodată până atunci? 

— Nu, nu cred. 

— Îţi aminteşti când s-a întâmplat asta? 

— Cred că glumeşti. Nu-mi amintesc nici ce-am mâncat 
la micul dejun. Dumnezeule, a fost, nu ştiu, cu ceva timp 
înainte să moară ea, zise Dora, dând o explicaţie care era 
evidentă de la sine. 

— Crezi că ar fi putut fi iubitul ei? 

Din câte aflase în timpul discuţiei cu Bjartur, Hulda îşi 
formase propria teorie cu privire la ce se întâmplase, dar 
voia să ştie dacă şi în Dora se născuse o bănuială 
asemănătoare. Însă nu o întrebă direct. Nu avea rost să 
stârnească vreun zvon - cel puţin, nu încă. 

— Păi nu, nu chiar, doar mi-a trecut prin minte. Dacă ar 
fi avut un iubit islandez, sunt sigură că ar fi fost un tip mult 
mai în formă decât individul ăsta. 

— Ai idee ce treabă ar fi putut avea cu ea? 

— Nu. Dar, pe de altă parte, nici nu-mi bag nasul. Am 
destule pe cap încercând să conduc locul ăsta. Ce fac 
locatarii nu-i problema mea. 

— Cam ce vârstă avea? 

— Greu de zis. Era doar un individ oarecare. Parcă de 
vârstă mijlocie. Mai mare decât ea. 

— Ai văzut ce maşină conducea? 

— Hei, da, o maşină off-road mare. Toţi cei ca el conduc 
maşini 4x4, de obicei negre. 

— Ce fel de 4x4? 

— Nu mă-ntreba pe mine, nu ştiu să fac diferenţa între 
ele. Mi se pare că toate arată la fel. 

— E posibil ca asta să se fi întâmplat în ziua în care ea a 
murit? 

— Ştii ceva, nu sunt sigură, zise Dora. E posibil să fi fost 
cu o zi înainte, dar mă îndoiesc. Doar aş fi făcut legătura 
între cele două lucruri încă de atunci, nu? 

— N-am de unde să ştiu, remarcă Hulda. 

— Nu, aşa e. 

— L-ai mai văzut pe bărbatul ăsta de atunci? 

— Nu, nu cred. 

— Foarte interesant, Dora. Mersi că m-ai sunat. Poţi să 
mă contactezi dacă-ţi mai aminteşti şi altceva? Absolut 
orice. 

— Da, sigur. E destul de incitantă, nu-i aşa? Joaca asta 
de-a detectivii. Adică, uneori mai citesc şi eu cărţi polițiste, 
dar niciodată n-am crezut că o să fiu amestecată într-un 
caz. 

— Nu-i chiar acelaşi lucru, începu Hulda pe un ton menit 
s-o tempereze pe Dora dar apoi, întrezărind o deschidere, 
îşi schimbă abordarea şi adăugă pe un ton de încurajare: 
Dar ai putea să-mi faci un serviciu şi să fii cu ochii-n patru 
acolo, la tine? 

— Cum adică? 

— Mai întreabă prin jur, poate-şi aminteşte cineva vreun 
amănunt care ar putea fi important. Vezi tu, eu cred că 
Elena a fost omorâtă, şi depinde de noi să încercăm să 
găsim vinovatul. 

Simţi un junghi de îndoială: oare o punea pe fata asta 
într-o postură compromiţătoare? Poate chiar în pericol? 
Alungă gândul. Nu aşa funcționau lucrurile într-un loc mic 


e 382 œ» 


şi liniştit ca Islanda. Aici, oamenii ucideau o singură dată: 
în vâltoarea momentului, sub influenţa alcoolului sau a 
drogurilor, într-un acces de furie sau gelozie. Nici vorbă de 
crimă cu premeditare, cu atât mai puţin de vreun criminal 
care să ucidă de mai multe ori în felul ăsta. Se afla pe 
urmele unui ucigaş, asta era limpede, nu avea nicio 
îndoială, însă Dora se afla în siguranţă. 

— Sigur. Întreb prin jur, nicio problemă. 

— Ce s-a întâmplat cu sirianca? întrebă Hulda. Aş putea 
vorbi cu ea acum? 

— Nu, îmi pare rău, nu poţi. Au luat-o poliţiştii. 

— Cum adică? 

— E deportată. Se mai întâmplă. Ştii, seamănă puţin cu 
jocul din copilărie cu „scaunele muzicale”. Incepe muzica, 
toată lumea se ridică şi merge în cerc şi, când muzica se 
opreşte, unul dintre scaune e scos din joc şi cineva se 
pomeneşte ghinionist. Azi a fost rândul siriencei. 

VIII 


Spusese o dată sau de două ori că i-ar plăcea la nebunie 
să iasă din oraş şi să mai vadă părţi din Islanda. Să meargă 
la ţară, departe de oraş - nu că acolo unde locuia s-ar fi 
putut spune că era chiar oraş. Nici Reykjavik nu era mult 
mai mare decât un sat, prin comparaţie cu ce era ea 
obişnuită. 

Adusese în discuţie ideea excursiei pe jumătate în 
glumă, neaşteptându-se să se concretizeze ceva, cu atât 
mai puțin pe vremea aceea neprimitoare. Un vânt înghețat, 
tăios, sufla dinspre mare, zi şi noapte, însoțit uneori de 
ploaie, alteori, mai des, de zăpadă. Albul imaculat era 
superb de privit de la fereastră, dar schimbările constante 
ale vremii însemnau că nu-şi păstra prea mult frumuseţea 
ca de poză, transformându-se mai întâi într-o lapoviţă 
cenuşie, apoi solidificându-se în timpul îinghețurilor 
inevitabile care urmau, pentru ca pe urmă să fie acoperită 
iar de o altă ninsoare. 

Aşa că fusese surprinsă când el sunase să-i propună o 
excursie scurtă, de un weekend, ca să vadă zăpada, după 
cum se exprimase. Ea aruncase o privire pe fereastră la 
ploaia care cădea necontenit, auzi şuieratul vântului prin 
geam şi se cutremură. Până la urmă ai o singură viaţă, îşi 
zisese. Mai bine să spună da şi să experimenteze ceva nou, 
o aventură la marginea Cercului Arctic. 

— N-o să fie frig? întrebase ea. Mi se pare că îngheți 
afară. 

— Mai frig de-atât, răspunsese el, adăugând, de parcă i- 
ar fi citit gândurile. O să fie o aventură. 

Deci gândeau la fel. 

Se auzi spunând da. Însă avea şi întrebări: unde 
mergem? Cum ajungem acolo? Ce să iau cu mine? 

El o îndemnă să stea liniştită. O să plece cu maşina lui 
4x4. Nu că ar fi avut mult de mers. Vremea era 
imprevizibilă şi nu voiau să rişte. Doar suficient de departe 
cât să scape de toate, cât ea să poată gusta sălbăticia. 


e 384» 


Încercă din nou: 

— Unde mergem? 

El tot nu voia să-i spună. 

— O să vezi, îi răspunse în cele din urmă, apoi o întrebă 
dacă are vreo haină groasă pe care s-o ia cu sine, o 
pufoaică. 

Când ea îi răspunse că nu avea nimic potrivit, el se oferi 
să-i împrumute una. O mai sfătui să-şi ia şi lenjerie de corp 
groasă, de lână, ca să-i țină de cald pe timpul călătoriei, 
mai ales noaptea - atunci se simţea cu adevărat frigul. 

Preţ de o clipă, ea se întrebă dacă n-ar fi fost mai bine să 
se răzgândească, să nu mai meargă, dar simţea atracţia, 
chemarea spiritului ei de aventură. li spuse că, după cum 
probabil ştia deja, nu are lenjerie groasă, iar bărbatul se 
oferi să-i cumpere el, să-i împrumute banii. Femeia putea 
să i-i dea înapoi mai târziu. 

IX 


Să fi fost oare posibil? Oare chiar se apropia de adevăr? 
Oare era posibil ca necunoscutul s-o fi luat pe Elena cu 
maşina cu o zi înainte să fie descoperit cadavrul? Să fi fost 
un client? Hulda îşi imagina scena ca şi cum ar fi fost ea 
însăşi de faţă. Îşi putea închipui cât de singură şi 
abandonată trebuie că se simţise Elena, silită să se 
prostitueze într-o ţară străină. Poate că era chiar primul ei 
client. Poate că, atunci când venise momentul, tânăra 
spusese nu. Era oare posibil ca refuzul să o fi costat viaţa? 

La gândul acela, Hulda simţi cum o cuprind o furie şi o 
ură provocate de neputinţă. Trebuia să aibă grijă. Ce 
scrisese odată Episcopul Vidalin? Furia aprinde un infern 
în ochi - un sentiment pe care ea îl cunoştea cât se poate 
de bine. 

Hotărând că noua informaţie era un pretext bun pentru 
un telefon dat lui Bjartur, Hulda îl sună şi îl întrebă dacă 
Elena vorbise vreodată despre vreun client - dacă rostise 
vreun nume sau vreo ocupaţie, de exemplu. Bjartur era 
dornic să ajute dar îi răspunse că, din păcate, Elena nu-i 
împărtăşea amănunte din viaţa ei. j 

Următorul pas era să meargă în vizită la Aki, afaceristul 
bănuit că avea în subordine un cerc de prostituție. 
Găsindu-i adresa, Hulda merse cu maşina până în zona 
exclusivistă din vestul oraşului, unde locuia individul. Casa 
lui se dovedi a fi o vilă cu un singur etaj şi o grădină bine 
întreţinută. Ramurile copacilor erau încă goale, însă parcă 
aveau un aer nerăbdător, gata să scoată la iveală primii 
boboci ai primăverii. Asupra clădirii nepretenţioase din 
cartierul scump plutea o aură de pace, ca şi cum n-ar fi 
fost nimeni acasă, impresie care-i fu întărită atunci când 
văzu că pe alee nu era nicio maşină. Incercă să sune la 
sonerie, dar nu primi niciun răspuns, aşa că hotări să 
aştepte o vreme în maşină, în caz că proprietarul s-ar fi 
întors. Era cel mai bun pont pe care-l primise până acum şi 
voia să-i pregătească o ambuscadă lui Aki în persoană, să-l 

bombardeze cu întrebări înainte ca el să aibă ocazia să-şi 
pună la punct răspunsurile. In plus, nu avea unde 
altundeva să se ducă. Dădu puţin cu spatele şi parcă 
vechea Skoda la o distanţă discretă, într-un loc de unde 
vedea bine casa. 

Pierduse şirul orelor petrecute în maşină de-a lungul 
carierei - era reconfortant, ca orice obicei pe care-l ai de 
multă vreme -, dar înainte să treacă două ore se pomeni că 
nu mai avea stare şi voia să-şi dezmorţească picioarele. 
Era mai bine să reziste încă puţin, îşi spuse. Sau să bată la 
uşă, poate-poate...? La urma urmei, poate că era înăuntru; 
poate că fusese acasă toată ziua. 

În timp ce-şi cântărea variantele, o maşină 4x4 opri pe 
alee. Din ea cobori un bărbat slab, cu aspect tineresc, păr 
tuns scurt şi gesturi smucite, hotărâte. Hulda îl privi cum 
intră în casă şi lăsă câteva minute să treacă înainte s-o ia 
pe urmele lui şi să bată la uşă. Bărbatul deschise, purtând 
încă jacheta şi pantofii de exterior. 

Părea surprins de vizită şi aşteptă, nemişcat, precaut, ca 
ea să-i spună ce doreşte. 

— Áki? 

Hulda făcu tot posibilul ca glasul să-i pară calm şi 
cumpătat. 

El încuviinţă dând din cap, iar buzele îi desenară un 
zâmbet fermecător. 

— Putem vorbi puţin? 

— Depinde. Despre ce? 

Avea un glas blând, cu o notă de fermitate în substrat. 

— Mă numesc Hulda Hermannsdóttir. Sunt de la poliţie. 

Băgă mâna în buzunar, sperând că legitimaţia era acolo. 

— De la poliţie, repetă el gânditor. Înţeleg. Mai bine 
intraţi. S-a întâmplat ceva? 

Îi veni să spună că da, amintindu-şi de fotografiile făcute 
cadavrului Elenei pe plajă, dar se opri la timp. 

— Nu, nimic. Vreau doar să-ţi pun câteva întrebări, dacă 
e în regulă. 

Era politicoasă pe cât îi permiteau circumstanţele, 
nedorind să-i dea lui Áki vreun motiv să-şi sune avocatul. 

Deocamdată era mai bine ca lucrurile să rămână simple. 
Ar fi fost greu să-şi justifice vizita în baza dovezilor pe care 
le obținuse până atunci. Voia doar să-l împungă puţin, să 
vadă ce se întâmplă, să încerce să înţeleagă ce fel de om 
era. 

El o invită să se aşeze în living - poate că una dintre 
multele încăperi cu această destinaţie, pentru că pe 
dinăuntru clădirea părea mai mare decât din exterior. 
Decorul era modern şi minimalist, cromatica fiind 
dominată de alb, negru şi oţel. Hulda se aşeză pe o 
canapea neagră dintr-un material lucios, rece la atingere, 
iar Aki se cocoţă în faţa ei pe un taburet care făcea parte 
din acelaşi set cu un fotoliu arătos. 

— Sunt cam presat de timp, de fapt, fu primul lucru pe 
care-l spuse el, parcă vrând să-şi marcheze teritoriul, să 
lanseze mesajul că Hulda se afla acolo pe terenul lui. 

— Şi eu, replică ea, conştientă că zilele ei ca ofiţer de 
poliţie erau numărate. Voiam să-ţi pun câteva întrebări 
despre o tânără din Rusia... 

Făcu o scurtă pauză, lăsând tăcerea să se prelungească 
preţ de câteva clipe, răstimp în care îi studie reacţia lui Aki 
şi i se păru că observă semne cum că ştia despre ce e 
vorba. El îşi feri o clipă privirea, apoi se uită din nou în 
ochii ei. 

— Din Rusia? 

— A venit în Islanda ca să ceară azil politic, explică 
Hulda, hotărând să se arunce direct în subiect, fără vreun 
avertisment prealabil. Dar e foarte posibil să fi fost, de 
fapt, o victimă a traficului de carne vie. 

Asta era teoria la care lucra, deci putea la fel de bine să 
o aducă în discuţie ca pe un dat. 

— Mă tem că nu ştiu despre ce vorbeşti, Hulda. 

Ochii îi rămaseră fixati într-ai ei. 

— Nu înţeleg deloc. Ai senzaţia că o cunosc pe femeia 
asta? 

O cunosc, la prezent. Era un semn că nu ştia nimic 
despre Elena şi ce se întâmplase cu ea, sau că era vinovat 
şi încerca s-o inducă în eroare? 

— E moartă, spuse Hulda abrupt. O chema Elena. 
Cadavrul ei a fost descoperit într-un golf în 
Vatnsleysustrond. 

Lui Áki nu-i tresări niciun muşchi pe chip. 

Dar nici nu păru gata să o dea pe Hulda afară. Rămase 
pe poziţii: stăpân pe sine, cu o aparenţă respectabilă, 
îmbrăcat în blugi, cămaşă albă, o jachetă neagră, de piele, 
şi pantofi negri, lucioşi. Întreaga lui înfăţişare - la fel ca 
maşina şi casa - arăta bogăţie. 

— Frumoasă casă, apropo, remarcă Hulda, studiind 
împrejurimile. Cu ce te ocupi? 

— Mersi. Cu toate că soţia mea merită laudele. Ne place 
să fim înconjurați de lucruri superbe. 

Hulda zâmbi. „Superbe” nu era chiar primul cuvânt 
care-i venea în minte când se uita la mobilier şi decoraţiuni 
- „lipsite de suflet” ar fi fost expresia mai potrivită. 

Însă nu zise nimic, doar îl aşteptă să-i răspundă la 
întrebare. 

— Sunt angrosist, spuse el după o clipă, fără îndoială 
mândru de acest lucru, sau în orice caz dispus să lase 
impresia asta. 

— Ce vinzi? 

— Ce vrei să cumperi? 

Zâmbetul i se lăţi pe chip, apoi continuă, ceva mai 
serios: 

— Poate că n-ar trebui să fac glume din astea în faţa 
unei polițiste. Fac import cu una-alta: alcool, mobilă, 
electrocasnice, orice se poate vinde cu o marjă de profit 
bună. Sper că încă nu-i ilegal să fii capitalist. 

— Bineînţeles că nu. Asta-i tot? 

— Dacă asta-i tot? 

— O cunoşteai pe Elena, oricât de puţin? Pot să-ţi arăt o 
poză cu ea. 

— Nu-i nevoie. Te asigur că nu o cunoşteam. Nu i-am 
mai auzit niciodată numele, nu m-am întâlnit cu niciun rus 
care căuta azil şi nu fac niciun fel de afaceri cu Rusia - 
punct. Şi am o căsnicie fericită, deci nu am motive să 
apelez la cocote, dacă asta sugerezi. 

Emana încă un calm aproape supranatural. 

— Nu, nici pe departe, îl asigură Hulda. 

Deveni conştientă de un sentiment tot mai puternic de 
nelinişte, în ciuda ambianţei opulente. Măsuţa pentru 
cafea, din sticlă, dintre ei lucea ca o oglindă, camera era 
aerisită şi spațioasă, soarele după-amiezii târzii trimitea 
raze de lumină prin ferestre. Áki lăsa impresia că e un 
membru respectabil al societăţii, politicos, îngrijit, chiar 
chipeş, şi totuşi instinctul îi spunea că tocmai încrucişează 
sabia cu un adversar redutabil - şi asta pe terenul lui. 

Cu toate că tăcerea nu dură mai mult de câteva secunde, 
răstimpul păru să se scurgă cu o lentoare infinită. 

— De fapt, ce voiam să te întreb... 

În chip neobişnuit pentru ea, Hulda era şovăielnică. Se 
sili să continue: 

— Ce voiam să te întreb e dacă tu ai adus-o în ţară. 

Áki nu păru nici pe departe tulburat. 

— Poftim întrebare! Mă întrebi dacă am adus o 
prostituată în ţară? 

— Da. Sau mai multe prostituate. 

— În clipa asta chiar că nu mai înţeleg nimic. 

Glasul lui căpătase acum un oarecare tăiş, iar Hulda se 
simţi brusc, fără voia ei, cuprinsă de un fior de gheaţă, în 
ciuda faptului că în încăpere era cald. 

— Mă refer la trafic de persoane, continuă ea cu 
încăpățânare. Prostituţie organizată. Am informaţii cum că 
Elena era amestecată în aşa ceva. 

— Interesant. Şi, mai exact, de ce crezi că eu aş fi 
implicat în genul ăsta de afaceri? 

Glasul lui Áki redevenise catifelat. 

— Nu cred nimic, spuse Hulda în grabă, nedorind să-l 
acuze în mod direct de vreo activitate ilegală din moment 
ce nu avea dovezi concludente. 

— Dar asta insinuezi, spuse el şi zâmbi din nou. 

— Nu, doar te întreb dacă ştii ceva despre fată sau 
despre genul ăsta de activitate. 

— Iar eu ţi-am răspuns deja că nu. Sincer să fiu, mi se 
pare cam exagerat ca un ofiţer de poliţie să bată la uşa 

unui cetăţean respectabil ca mine, cineva care şi-a plătit 
mereu taxele cu vârf şi îndesat, şi să-l acuze cu sânge rece 
de faptul că ar conduce o nu ştiu ce organizaţie vicioasă. 
Nu eşti de acord? 

Işi păstra încă în chip ciudat calmul, iar glasul îi era 
neutru. Hulda se întrebă dacă un om nevinovat n-ar fi 
trebuit să fie mai ofensat, mai furios. 

— Nu te-am acuzat de nimic, iar dacă nu ştii nimic 
despre Elena... 

— De ce ai venit aici? întrebă el din senin, luând-o prin 
surprindere. Cum ţi-a trecut prin minte să vii la mine? 

Nu-i putea spune sub nicio formă că sursa ei din poliţie 
îl consideră un jucător important în industria sexului. 

După câteva clipe de tăcere stânjenitoare, spuse: 

— Un pont anonim. 

— Un pont anonim? Ponturile nu sunt mereu de 
încredere, nu-i aşa? 

Işi folosi şi mai mult avantajul: 

— Ai vreo dovadă pe care să o pot contracara? E greu să 
te aperi împotriva unor acuzaţii confecţionate pe loc. 
Trebuie să ştii - se aplecă puţin spre ea - că am de păstrat 
o reputaţie. În afaceri, o bună reputaţie înseamnă totul. 

— Înţeleg. Şi pot să te asigur că această discuţie va 
rămâne între noi. Cum e limpede că nu ştii nimic despre 
caz, nu mai e nimic de spus. 

Hulda îşi dorea cu disperare să iasă din casă, să iasă în 
după-amiaza însorită de primăvară, deşi comportamentul 
lui Aki nu fusese absolut deloc ameninţător - chiar din 
contră, de fapt. 

Brusc se simţi strânsă cu uşa. Palmele îi transpirau şi 
era tot mai neliniştită, dându-şi seama că rolurile se 
inversaseră. Deseori încercase să intre în mintea 
suspecţilor, nu atât din compasiune pentru necazul lor cât 
ca să-şi îmbunătăţească tehnica de interogare. Cu timpul 
căpătase impresia că devenise destul de pricepută. O dată 
mersese până într-acolo încât se încuiase de bunăvoie într- 
o celulă ca să vadă care era senzaţia în carceră şi cât ar fi 
fost în stare să reziste. Înainte să încuie uşa, colegul ei o 

întrebase dacă e sigură, iar ea încuviinţase dând din cap, 
chiar dacă simţea picături reci de sudoare cum îi înţepau 
pielea. El închisese uşa, lăsând-o pe Hulda singură între 
patru pereţi. Lângă uşa securizată era o fereastră îngustă 
şi deasupra patului o alta, ceva mai mare, cu geam sablat, 
al cărei unic scop era să permită intrarea câtorva raze de 
lumină. Constatând că începuse să respire nefiresc de 
repede, Hulda închisese ochii ca să-şi distragă atenţia de 
la faptul că era prinsă într-un spaţiu restrâns. Dar, în loc s- 
o ajute, gestul îi accentuă sentimentul de claustrofobie 
atât de mult încât se sperie că avea să leşine. Dar ştia că, 
spre deosebire de prizonierii adevăraţi, ea nu avea de 
făcut decât să bată în uşă ca să i se dea drumul. Gâfâind, 
în pragul isteriei, rezistase cât izbutise de mult înainte să 
sară în picioare şi să bată în uşă. Când colegul ei nu-i 
răspunsese imediat, fusese pe punctul să strige, se 
aruncase în uşă şi lovise în ea cu toată puterea. Dar în 
clipa aceea, din fericire, se deschisese. Avea impresia că 
fusese încuiată ore întregi, dar colegul ei aruncă o privire 
la ceas şi zise: 

— Ai rezistat doar un minut. 

Acum, sentimentul de claustrofobie nu era la fel de 
intens, dar cumva întâlnirea din livingul lui Aki îi 
declanşase amintirea aceea. 

Se ridică în picioare. 

— Mi-a părut bine de cunoştinţă. Mersi că ai acceptat să 
ne întâlnim aşa, pe neanunţate. 

Áki se ridică şi el în picioare. 

— Plăcerea e de partea mea, Hulda. Contactează-mă 
dacă te mai pot ajuta în anchetele tale. 

Întinse mâna, iar Hulda i-o strânse în semn de rămas- 
bun. 

— Bineînţeles, te sun dacă aflu ceva, zise el şi râse. Cu 
toate că vânzarea angro e rareori atât de incitantă. Hulda - 
Hulda Hermannsdóttir, parcă aşa ai spus că te cheamă? 
întrebă el, iar de data asta ameninţarea din glas îi era 
limpede. 

X 


Sosise ziua excursiei. Ea rămase deoparte, privindu-l 
cum împachetează doi rucsaci, dintre care unul pentru ea. 

— Chiar am nevoie de toate astea? întrebă când îşi dădu 
seama că excursia aceea avea să fie mult mai dură decât 
crezuse. 

Dând din cap, el îi spuse că n-ar fi putut să plece cu mai 
puţin echipament. Bagajul conținea un sac de dormit care 
avea să-i ţină în viață în timpul nopților înghețate, 
mâncare, un fular gros, o pereche de mănuşi care păreau 
prea mari pentru ea, o căciulă de lână şi o sticlă goală. 
Când îl întrebă dacă putea s-o umple cu apă, el râse. Nu 
uita că suntem în Islanda: aici avem apă de băut din 
belşug. O să rămânem peste noapte la o cabană de pe 
munte şi apa din izvorul de acolo e mult mai curată decât 
orice curge la robinet. 

Chiar când crezu că nu mai era loc de nimic altceva, el îi 
adăugă o lanternă şi nişte baterii, apoi o anunţă că 
probabil asta era tot. Ea ridică anevoie rucsacul, icnind şi 
exclamând că era mult prea greu. 

— Aiurea, zise el. Nici n-o să-ţi dai seama că-l ai în spate. 
O să ai nevoie şi de astea... 

Se intinse după o pereche de bețe de mers şi i le prinse 
pe exteriorul rucsacului. 

După ce încărcară ambii rucsaci în maşină, el o întrebă 
dacă ştia să schieze. Ea clătină din cap, zărind o geană de 
lumină, o posibilă cale de scăpare. Nu schiase în viaţa ei, îi 
spuse, şi era prea târziu să înceapă acum. Poate că mai 
bine era să nu meargă în excursie. El râse şi zise că nici 
prin cap nu-i trecea s-o dezamăgească aşa. Apoi dispăru şi 
se întoarse cu o pereche de schiuri, două bețe şi o funie 
groasă. 

Îl întrebă tulburată dacă avea de gând să schieze fără 
ea. 

Era o măsură de precauţie, explică el: dacă se întâmpla 
ceva, putea să plece după ajutor pe schiuri. Văzând că ea 

privea funia, adăugă că era necesară în cazul în care se 
împotmolea maşina. 

— Te aştepţi să se întâmple una ca asta? întrebă ea şi i 
se puse un nod în gât. 

— Nu, nici vorbă, o încurajă el. 

Iar ea îl crezu. 

Se aşeză pe scaunul din dreapta şoferului, iar el răsuci 
cheia în contact, apoi brusc păru să-şi amintească ceva. li 
zise să aştepte o clipă şi dădu fuga înăuntru, lăsând 
motorul pornit. Ea îl privi în oglinda retrovizoare, iar când 
îl văzu întorcându-se cu două târnăcoape inima îi rată o 
bătaie. El le vări în portbagaj şi se întoarse la volan. 

— Alea erau... târnăcoape? 

Vocea îi tremură puțin, deşi se strădui din răsputeri să 
ascundă fiorul care-i îngheţase inima când le văzuse. 

— Da, târnăcoape pentru gheaţă - câte unul pentru 
fiecare. 

— De ce naiba ne trebuie târnăcoape pentru gheaţă? 
întrebă ea. Nu vreau să risc. Nu sunt obișnuită cu 
sporturile extreme. 

— Nu-ţi face griji, sunt doar o măsură de precauţie. Mai 
bine să fim pregătiţi pentru orice situaţie. N-o să fie 
periculos, e doar o aventură. 

Doar o aventură. 

XI 


Hulda îşi amintea limpede ziua în care murise Jón. 

Ea lucrase până târziu, cum făcea de multe ori. Investiga 
un atac violent din centrul capitalei. Nu conducea în mod 
oficial cazul, dar ea dusese greul anchetei. Incidentele de 
genul acela erau destul de frecvente în weekend, când 
barurile rămâneau deschise până târziu. Când se 
închideau, toată lumea se revărsa pe străzi, creând o 
atmosferă carnavalescă în fiecare noapte de vineri şi 
sâmbătă. Cu atât de mulţi oameni beţi pe stradă, poliţia 
era nevoită deseori să intervină, iar uneori cazurile erau 
grave şi însemnau cazuri penale. 

Era o seară de joi, iar Hulda îşi petrecuse restul 
săptămânii interogând martori şi încercând să stabilească 
cine îl atacase pe tânărul respectiv, care era încă în spital. 

Era aproape miezul-nopţii când se întorsese acasă la ei, 
pe Alftanes. 

Locuinţa era o casă, dar nu mai era un cămin. 

Cei doi abia dacă-şi mai vorbeau. 

Tot ce ţinea de casă era rece şi mohorât, de la copacii de 
afară până la atmosfera dinăuntru, mobila, până şi patul. 
Ea şi Jon nu mai dormeau în aceeaşi cameră. 

Intră în casă şi îl găsi pe Jón zăcând pe podeaua din 
living, nemişcat, mort. 

Când, după o vreme, sosise ambulanta, într-o primă fază 
paramedicii se prefăcuseră că mai exista o şansă, rostind 
întruna fraze lipsite de sens în încercarea de a o linişti, dar 
bineînţeles că era prea târziu. Se stinsese mai devreme în 
ziua aceea. 

— Avea probleme cu inima. 

Atât zisese Hulda. Doi colegi de la poliţie, tineri, 
veniseră şi ei. Îi cunoştea pe amândoi, deşi nu erau 
prieteni. Nu avea prieteni printre poliţişti. Plecase la spital 
cu ambulanta, ca să fie alături de Jon. 

Din seara aceea, rămăsese singură pe lume. 

XII 


Nu era foarte sigură de ce o invitase în excursie. 

În majoritatea timpului era simpatic, cu toate că avea în 
el ceva aprig, care pe ea o tulbura întrucâtva. Dar el îi 
spusese că erau prieteni, iar ea chiar avea nevoie de un 
prieten în ţara aceea stranie. 

Însă avea sentimentul că el voia mai mult decât doar 
prietenia ei, că nutrea sentimente puternice pentru ea, 
însă ştia că nu are să se întâmple nimic între ei. 

Aproape că-i refuzase invitaţia să meargă în excursie în 
afara oraşului, însă până la urmă hotărî să profite de 
ocazia de a se bucura puţin de viață. Era destul de 
încrezătoare că el n-avea să facă nicio mişcare. Incercă să 
se convingă că nu voia decât să-i facă ei o favoare. 

La urma urmei, care era cel mai rău lucru care se putea 
întâmpla? 

XIII 


Mama îşi pierduse slujba - nu că ar fi fost vreo surpriză. 
Şeful ei fusese de la bun început suspicios în legătură cu 
faptul că era mamă singură, spunându-i în faţă că prefera 
să angajeze femei fără copii: erau mult mai de încredere şi 
se concentrau la ce aveau de făcut. 

Apoi, într-o zi, o anunţase să nu se mai deranjeze să vină 
a doua zi. Ea protestase că avea dreptul la o perioadă de 
preaviz mai lungă, dar el refuzase, spunându-i că nu-i 
datora nicio coroană în plus faţă de ce îi plătise deja. Zilele 
următoare fuseseră un coşmar, pentru că îngrijorarea îi 
era contagioasă iar fiica ei devenise şi mai capricioasă 
decât de obicei. Calculase cât puteau supravieţui cu micile 
ei economii, pentru cât timp mai aveau mâncare, cât mai 
dura până să fie dată afară din apartamentul unde stătea 
în chirie. Răspunsurile nu arătau bine, indiferent de câte 
ori îşi făcea calculele. 

Aşa îşi înghiţise orgoliul şi se mutase înapoi la părinţii 
ei, de astă dată cu nepoata lor cu tot. Bătrânii ajunseră 
repede s-o răsfeţe pe micuță, deşi faţă de fiica lor se 
purtară la început cu răceală. Fetiţa se apropie mai ales de 
bunicul ei, care-i citea şi se juca împreună cu ea, însă 
lucrul ăsta parcă făcu legătura fragilă dintre mamă şi fiică 
să se tocească, să se destrame treptat, până în ziua 
cumplită când fiica ei încetă să-i mai spună Mamma. 

XIV 


Încă era destul de luminat când porniră. După ce ieşiră 
din oraş, traficul se rarefie până când, în cele din urmă, 
cotiră pe un drum lăturalnic care părea doar rareori 
folosit. Un lanţ de mijlocul căruia atârna un semn fusese 
tras de-a curmezişul, parcă cu scopul de a opri vehiculele 
să treacă pe acolo. 

Ea se uită la el şi îl întrebă dacă drumul era închis. 

Dând din cap, el trase de volan, ieşi de pe drum, apoi 
reveni pe el, ocolind lanţul. 

— E sigur? întrebă ea impacientată. Avem voie să 
mergem pe aici dacă e închis? 

El răspunse că drumul nu era tocmai închis. Semnul era 
acolo doar ca să te avertizeze că nu era practicabil. 

Din nou, ea avu acel sentiment insidios ca de nenorocire, 
ca şi cum ar fi fost o idee proastă să accepte excursia 
aceea. 

— Impracticabil? 

Îi privi fix chipul. 

— Nu-ţi face griji, spuse el lovind uşor volanul şi 
zâmbind spre ea. Dă-i frumuseţii ăsteia de maşină ocazia 
să-ţi arate ce poate să facă. 

Prin contrast cu lumea întunecoasă, de iarnă, din 
exterior, în maşină era cald, radiatorul pompa constant aer 
fierbinte. Se gândi la maşina părinţilor ei, de acasă. Aerul 
condiționat nu funcţionase niciodată. 

Privi peisajul, întinderea neţărmurită, fără copaci, şi se 
simţi fermecată, dar şi puțin înspăimântată. Totul era atât 
de alb, cât cuprindeai cu ochii, în afară de câte un punct 
negru ici şi colo - pietre, poate, sau smocuri de iarbă. O 
lumină  albăstruie, slabă, atârna deasupra munților. 
Frumuseţea era copleşitoare. Era şi atât de linişte! Deşi nu 
porniseră la drum de mult timp, parcă ar fi fost singuri pe 
lume. Izolarea era incitantă, dar în acelaşi timp o înfricoşa. 
Peisajul i se părea cumva crud şi necruţător, mai ales 
acum, iarna. Naturii nu-i păsa dacă trăieşti sau mori. Era 

groaznic de simplu să te rătăceşti pe-acolo. 

Brusc fu smulsă din gânduri când maşină derapă în 
stratul gros de zăpadă, iar preț de o clipă cumplită ea 
crezu că urmau să iasă de pe drum şi să se răstoarne. Cu 
inima bătându-i nebuneşte, se pregăti de impact. Insă 
temerile i se dovediră inutile, pentru că maşina işi reveni. 

De la radio se auzea un şuvoi de cuvinte pe care nu le 
înțelegea. I se părea că e vorba despre o listă monotonă de 
informații. 

În cele din urmă, curiozitatea o împinse să întrebe ce 
spunea crainicul. 

— E buletinul meteo, răspunse însoţitorul ei. 

— Şi cum o să fie vremea? 

— Nu prea bună, răspunse el. Anunţă ninsori puternice. 

— N-ar trebui... 

Ezită, apoi îşi duse ideea până la capăt: 

— N-ar trebui să ne întoarcem, în cazul ăsta? 

— Nici gând, răspunse el. Vremea rea doar o să facă 
totul mai palpitant. 

XV 


Când îi sună telefonul, Hulda stătea lângă chioşcul cu 
hot-dogi de pe Tryggvagata, unde lua o gustare rapidă în 
soarele de seară. Chioşcul respectiv fusese o atracție 
importantă a bucătăriei islandeze timp de zeci de ani. Cu 
mult înainte ca în ţară să fie introdus conceptul de „a lua 
la pachet”, hot-dogii de aici căpătaseră statutul de 
mâncare națională. Mai târziu, chioşcul primise 
recunoaştere internațională când un fost preşedinte 
american se oprise acolo să mănânce un hot-dog în timpul 
unei vizite. 

Nu putea să se abțină să se gândească la discuția cu Áki, 
deşi era limpede că nu avea nicio legătură cu individul cu 
maşina 4x4 pe care i-l descrisese Dóra şi care o luase pe 
Elena. 

Păcat, pentru că ar fi fost foarte util să stabilească o 
legătură cu Elena şi să înainteze cu investigația. 

Încercă să răspundă la telefon fără să-i scape hot-dogul 
sau să-şi dea cola, muştar, ketchup sau remuladă pe haină, 
un număr de jonglerie pe care-l perfecţionase printr-un 
îndelung exerciţiu. Hulda era clienta gheretei de ani 
întregi. Fusese mereu un loc popular însă, de curând, 
coada devenise sensibil mai lungă, datorită creşterii mari a 
numărului de turişti. O mulţime de străini se învârteau 
acum în jurul ei, fie aşteptând să fie serviţi, fie chinuindu- 
se să mănânce fără să dea pe ei conţinutul hot-dogului. 

— Hulda - aici Albert Albertsson. 

Glasul avocatului era melodios ca de obicei, inspirând 
încredere de la primul cuvânt, iar preţ de o clipă Hulda se 
lăsă să creadă că avea veşti bune pentru ea - doar un om 
cu o astfel de voce nu putea fi purtătorul unor veşti 
proaste! 

— Bună, Albert. 

— Cum merge cu... ancheta? 

— Rezonabil, mersi. 

— Foarte bine. M-am gândit să te sun pentru că am dat 

de nişte hârtii care au legătură cu Elena. Erau în „dulapul 
cu dosare” de acasă. 

Hulda avu senzaţia că simte o notă ironică atunci când 
Albert vorbi despre dulapul cu dosare şi, amintindu-şi 
haosul din biroul lui, bănui că găsise hârtiile pe fundul 
unuia dintre teancuri. Dar erau veşti bune: hârtiile puteau 
oferi mai multe indicii, iar în clipa aceea avea nevoie de 
indicii. 

— Excelent, zise ea. 

— Trebuie să mă duc mâine până la închisoarea Litla- 
Hraun ca să mă întâlnesc cu un client, dar pot să iau 
hârtiile la birou după-amiază. Vrei să vii atunci? 

Hulda se gândi preţ de o clipă. 

— Nu, o să vin să le iau acum, dacă e-n regulă. Ziceai că 
eşti acasă? 

— Da, sunt, dar mă pregăteam să ies - deja am întârziat, 
de fapt. Deşi, dacă te grăbeşti atât de mult, bănuiesc că-ţi 
poate da frate-miu hârtiile. Locuieşte cu mine. O să las 
plicul la el. 

— Excelent. Unde stai? 

li dădu adresa şi întrebă din nou cum mergea ancheta şi 
dacă ea credea cu adevărat că Elena fusese ucisă. 

— Sunt convinsă, îi spuse Hulda şi închise. 

Seara abia începuse. Nu era chiar atât de urgent să 
pună mâna pe hârtii pe cât îl lăsase să înţeleagă, dar 
simţea o nevoie disperată să se ţină ocupată. Orice era mai 
bine decât să meargă acasă singură şi să încerce în zadar 
să doarmă, ştiind că e cu încă o zi mai aproape de 
pensionare, cu încă o zi mai aproape de vidul dureros al 
lipsei de activităţi impuse care era singurul lucru care o 
aştepta. 

XVI 


Brusc ea începu să tremure, în ciuda căldurii din 
maşină. Simţi instinctiv că nu ar fi trebuit să fie acolo, că 
făcuse o greşeală venind. Nu se întâmplase nimic concret 
care să-i declanşeze sentimentul, şi totuşi se pomeni 
respirând nefiresc de repede. Poate că era din pricina 
pustiului inuman, a întinderii peisajului, a întunecimii 
zdrobitoare a zăpezii. 

— Îţi place să locuieşti aici? îl întrebă ea, ca să lupte 
împotriva panicii care începuse să-şi arate capul. 

— Normal, răspunse el. Cel puţin, aşa cred. Cu toate 
astea, vremea poate fi cam ciudată şi nu avem parte de 
prea multe zile de vară, dar cumva îmi plac frigul, 
zăpada... Poate că poți înţelege asta, fiind rusoaică. 

Ea doar încuviință dând din cap. 

— Cred că o să înveţi să-ţi placă, adăugă el cu glas 
prietenos. 

Se purta frumos cu ea. N-avea motive să se teamă de el. 

Sigur, de fapt, se temea pentru viitorul ei, pentru 
obținerea permisiunii de a rămâne în Islanda şi pentru ce 
s-ar fi întâmplat dacă nu ar fi primit-o. 

Încercă să se liniştească, să respire normal. Îşi putea 
face griji în privința viitorului şi în ziua următoare, atunci 
era hotărâtă să se bucure de excursie. Totul urma să fie în 
regulă. 

XVII 


Era vară târzie, la mai mult de un an după moartea lui 
Jón. 

Hulda stătea în cel mai înalt punct de pe Esja, muntele 
alungit, cu vârf turtit, care se ridica în partea nordică a 
golfului Faxaflói de lângă Reykjavík. Urcuşul nu era dificil 
- era obişnuită cu ascensiuni mai grele pe podişuri - dar ei 
îi plăcuse mereu. Era suficient de aproape de oraş încât să 
poată merge acolo după serviciu în nopţile lungi, albe, de 
primăvară şi vară, iar plimbarea în ritm susținut pe panta 
muntelui dura mult sub o oră. 

Nu se simţise în apele ei deloc în ziua aceea la serviciu 
şi hotărâse să urce muntele de una singură. Sigur, mai 
erau şi alţi amatori de drumeţie acolo, însă ea se afla în 
lumea ei personală, inspirând aerul proaspăt de munte şi 
bucurându-se de priveliştile incredibile din acel loc care 
părea că acoperă întregul colţ sud-vestic al Islandei, de la 
întinderea urbană a Reykjavikului, din partea cealaltă a 
golfului, până la peninsula Reykjanes aflată dincolo de el, 
spre sud, şi o porţiune uriaşă de podiş nelocuit şi banchize 
de gheaţă spre est. 

Se făcea târziu şi ştia că ar trebui să pornească în jos în 
curând, dar voia să amâne momentul cât mai mult. Aici se 
simţea în elementul ei. Aici aproape că putea să uite de 
orice altceva. Aproape. 

Dar ştia că atunci când avea să ajungă acasă şi să 
adoarmă, coşmarurile urmau să-i apară din nou şi urma să 
fie bântuită de aceeaşi întrebare: Ar fi trebuit să ştiu? 

XVIII 


Zări în oglinda retrovizoare sclipirea soarelui de seară - 
sau poate că era încă soarele de după-amiază care trăgea 
cu ochiul printre nori. În Islanda se însera repede în 
perioada aceea a anului, cu toate că mai aveau un pic de 
timp înainte să se lase întunericul. 

Zăpada care acoperea drumul deveni tot mai înaltă până 
când, în cele din urmă, sosi momentul de care îi fusese 
teamă: maşina se impotmoli într-un troian. Roţile se 
învârteau, motorul urla. El scoase cheia din contact şi îi 
spuse să nu-şi facă griji - putea să profite de ocazie să iasă 
şi să-şi dezmorţească picioarele. Fu o uşurare să scape din 
interiorul supraîncălzit, cu aer stătut, şi să-şi umple 
plămânii cu guri mari de aer curat, rece, de munte. Făcuse 
bine să-i aducă haine potrivit de groase, astfel că simţea 
frigul intens mai degrabă ca pe ceva care o înviora, nu îi 
provoca neplăcere. 

Făcu câţiva paşi nesiguri încoace şi-ncolo, rămânând în 
apropierea maşinii, la început ezitând să iasă de pe drum, 
temându-se de cum ar fi putut fi terenul sub suprafața 
netedă, albă. Văzând asta, el rânji spre ea şi îi făcu un 
semn care însemna că nu avea de ce să se ingrijoreze în 
privinţa terenului. Zăpada îi scrâşnea sub tălpi, iar urmele 
lăsate erau singurele care ştirbeau perfecțiunea omătului. 
Zăpada era a ei şi numai a ei. De jur-împrejur, cât vedeai 
cu ochii, nu era nici ţipenie de om, doar peisajul gol care 
se întindea la orizont. Erau complet singuri. Dar 
îngrijorarea ei iniţială se risipise. Care era cel mai rău 
lucru care s-ar fi putut întâmpla? 

Privi cum el scoate nişte aer din roți ca să le scadă 
presiunea şi să crească suprafaţa de contact, apoi cum 
sare înapoi în locul şoferului şi începe să scoată uşor 
maşina 4x4 din nămeți, centimetru cu centimetru, până 
când, în cele din urmă, o eliberă cu totul. Aproape în 
aceeaşi clipă, primii fulgi de zăpadă, ca nişte pufi, începură 
să plutească în aer şi să aterizeze cu blândeţe pe mânecile 

XIX 


În ziua în care bunicul fetiţei a ridicat pentru prima oară 
problema, Reykjavik era scăldat în lumina nesperată a 
soarelui. Mama stătea într-un loc ferit din curtea din 
spatele casei, privindu-şi fetiţa cum se joacă. Copila era o 
splendoare în razele de lumină, fericită şi absorbită de 
jocul ei. Poate că nu era corect să spui despre un astfel de 
copil că era nefericit, însă, ce-i drept, numai rareori părea 
mulţumită, ca atunci. 

Propunerea o cutremură pe mamă, mai ales că venea de 
la tatăl ei, dintre toţi oamenii - tatăl ei, care legase o 
relaţie atât de apropiată cu nepoţica. Auzindu-i glasul, ea 
crezu că poate nu era convins, că nu făcea decât să repete 
cuvintele bunicii, care de la bun început nu făcuse decât să 
se opună. Era cât se poate de clară opinia ei cum că 
naşterea unui copil din flori, indiferent cât de drăgălaş, se 
dovedea că nu era de dorit. Aducea ruşine asupra întregii 
familii - nu numai asupra mamei, ci şi asupra părinţilor 
acesteia. 

Cum stăteau ei în locul acela însorit din curte, bunicul 
sugerase cu şovăială în glas să o trimită pe fată la cămin, 
poate chiar s-o dea spre adopţie. Ştia un cuplu în est care 
puteau să-i ofere orice-şi dorea, asigurându-i o viaţă mult 
mai bună decât ar fi aşteptat-o acolo, la Reykjavik. Oameni 
buni, spusese el, însă fără convingere în glas. Poate că nu 
erau buni, sau poate că ideea în sine nu era bună. În orice 
caz, fiica lui îl ascultă, conştientă cât de greu i-ar fi fost să- 
l refuze pe bărbatul care le oferise un acoperiş deasupra 
capului. Nu se putea întreţine şi pe ea, şi pe fiica ei de una 
singură. Eşuase în prima tentativă şi mai avea nevoie de 
timp ca să pună bani deoparte înainte să încerce din nou. 

În timp ce din ochi începuseră să-i izvorască lacrimi, 
făgădui să se mai gândească. 

XX 


Casa avocatului, aflată în suburbia  înfrunzită 
Grafarvogur, îi amintea Huldei de căsuţa ei de pe Álftanes. 
Deşi era un cu totul alt fel de cartier, casa în sine avea 
ceva care-i declanşa nostalgia - poate aerul intim, de 
epocă. Nu că în zilele acelea ar fi fost nevoie de prea multe 
ca să i-o declanşeze. De când fusese anunţată că avea să 
fie pusă pe liber, mintea îi fugea în trecut neobişnuit de 
frecvent. Relaţia înfloritoare cu Petur agitase şi ea 
lucrurile, făcând-o neplăcut de conştientă de tot ce nu-i 
spusese încă. 

Apăsă butonul soneriei şi aşteptă. 

Deşi bărbatul care răspunse era o variantă mult mai 
scundă şi îndesată a lui Albert, asemănarea de familie era 
inconfundabilă. Arăta mult mai în vârstă decât fratele lui, 
poate chiar cu vreo zece ani, bănui Hulda, şi avea un 
pântece mult mai rotund. 

— Tu trebuie să fii Hulda, spuse fratele şi zâmbi. 

Glasul lui cu inflexiuni calde, ca de crainic radio, 
dezvăluia relaţia pe care o avea el cu Albert. 

— Aşa e. 

— Intră. 

O conduse într-un living ticsit cu piese de mobilier 
disparate, majoritatea fără îndoială de prost-gust, în opinia 
Huldei, care, totuşi, nu avea un fler deosebit pentru aşa 
ceva. Locul de onoare îl ocupa un televizor vechi şi 
pătrăţos în faţa căruia era plantat un balansoar care părea 
extrem de confortabil. 

— Sunt Baldur Albertsson, fratele lui Albert. 

Albert şi Baldur. Părinţii lor cu siguranţă nu răsfoiseră 
prea mult prin cartea cu nume pentru copii înainte să le 
aleagă, îşi zise Hulda. În următoarea clipă o lovi faptul că 
ar fi trebuit să observe asta de la bun început: fratele lui 
Albert semăna leit cu bărbatul descris de Dora, cel care 
venise cu maşina 4x4 - scund şi gras. I se tăie răsuflarea, 
dar în acelaşi timp încercă să se adune. Care erau şansele 

ca fratele avocatului să fie bărbatul pe care-l căuta ea? De 
acord, avea o legătură cu cazul, însă numai indirectă. Şi, 
oricum, descrierea vagă pe care o făcuse Dora se putea 
potrivi unui număr mare de bărbaţi. Totuşi, nu strica să 
profite de ocazie şi să-i pună câteva întrebări. Se jucă 
puţin cu gândul de a-l întreba direct dacă o luase vreodată 
pe Elena de la cămin, dar ceva îi spuse că ar fi sărit calul. 
Mai bine s-o lase pe Dora să-l identifice mai întâi şi abia pe 
urmă să-l pună în faţa faptului împlinit. j 

Amintindu-şi cât de tulburată se simţise în casa lui Aki, 
Hulda reflectă la diferenţa de atmosferă. În ciuda faptului 
că i se năşteau anumite suspiciuni, Baldur Albertsson 
continua să lase impresia că e o fiinţă afabilă, deloc 
amenințătoare. 

— Înţeleg că Albert nu-i acasă, spuse ea încercând să 
facă conversaţie. 

— Nu, e la o întâlnire. Mereu pe drumuri. 

— Şi tu eşti avocat? 

Baldur chicoti politicos. Era un sunet îndelung exersat. 
Fără îndoială, era o întrebare pe care o auzea des. 

— Doamne sfinte, nu! Ăla e domeniul lui Albert - primul 
şi singurul avocat din familie. Eu... eu sunt între două 
joburi, deocamdată. 

— Înţeleg, spuse Hulda şi aşteptă, ştiind din experienţă 
că întrebările directe erau de multe ori inutile. 

— Albert e foarte generos şi îmi dă voie să stau la el, 
continuă Baldur, apoi, după o scurtă pauză, se corectă: „Să 
stau” e probabil o exprimare greşită - aici locuiesc, de doi 
ani chiar, de când mi-am pierdut slujba. A fost casa 
părinţilor noştri, dar Albert a cumpărat-o de la ei când au 
vrut să se mute într-un spaţiu mai mic. 

Hulda se gândi o clipă înainte să răspundă, încercând să 
găsească o replică diplomată. 

— Pare un aranjament bun... asta dacă vă înţelegeţi 
bine. 

— A, da, n-a fost niciodată nicio problemă. 

Schimbând subiectul, o întrebă: 

— Vrei o cafea? 

Hulda încuviinţă dând din cap. Nu avea de gând să lase 
să-i scape printre degete ocazia de a-l cunoaşte mai bine 
pe individul acela, cât timp exista o şansă, chiar şi infimă, 
să fie implicat în caz. În orice caz, el îi lăsa impresia că 
avea nevoie mai mare de companie decât de cafea. 

Urmă o pauză lungă până când se întoarse cu cafeaua, 
care, după tot acel răstimp, se dovedi imposibil de băut. 
Nu conta, aşa avea scuza perfectă să stea mai mult de 
vorbă. 

În timp ce aştepta, Hulda folosise răgazul acela ca să 
caute în încăpere o poză cu Baldur. Avea nevoie de o 
imagine pe care să i-o arate Dorei şi se gândise să 
folosească telefonul ca să pozeze orice fotografie ar fi 
găsit, deşi calitatea probabil n-ar fi fost prea grozavă, mai 
ales pentru că mobilul ei era o rablă. Spre frustrarea ei, nu 
văzu nicio fotografie. Se întrebă dacă nu cumva ar fi reuşit 
să-i facă pe neaşteptate o poză fără să-i stârnească 
bănuielile, dar ştia că manevra ar fi presupus o agilitate pe 
care ea nu o avea. Îşi împleticea degetele de fiecare dată 
când trebuia să tasteze ceva pe telefon, iar o poză ar fi 
însemnat să apese rapid pe prea multe butoane. 

Se aşezară de o parte şi de alta a mesei mari din 
sufragerie, iar Hulda se gândi cât de mult ar fi preferat să 
petreacă momentul acela cu Pétur. Pe de altă parte, poate 
că nu era prea târziu: în perioada aceea a anului nu exista 
o deosebire reală între zi şi noapte; noaptea nu era decât o 
stare de spirit. Gândul la Petur o făcu să conştientizeze că, 
poate, se săturase de slujbă, de fapt. Nu suna deloc rău să 
aibă pentru sine nenumărate seri libere, fără să fie 
distrasă, direct sau indirect, de serviciu. Avea o 
predispoziţie extrem de puternică să-şi continue munca 
acasă, chiar când n-ar fi fost nevoie. Mintea îi funcţiona 
mereu la supraturaţie. Nu izbutise niciodată să se 
dezlipească de cazurile ei, să se detaşeze definitiv. Pentru 
Jon ăsta fusese mereu un motiv de neplăcere, însă Hulda 
pur şi simplu aşa era făcută. 

— Cafeaua e delicioasă, minţi ea. Dar nu pot să stau 
mult. Mai trebuie să ajung undeva. 

Mai luă o înghiţitură. 

— Am încercat odată, zise Baldur. Vreau să spun, să 
intru în poliţie. N-am reuşit. 

Îşi atinse burdihanul. 

— N-am fost niciodată în formă, iar acum e prea târziu 
să fac ceva în sensul ăsta. Albert a fost mereu cel slab. 

În cuvintele lui Baldur nu era nici urmă de resentiment, 
însă era a doua oară când îşi lăuda fratele, punându-se pe 
sine într-o lumină proastă: mai devreme spusese cum 
Albert era prima persoană din familie cu pregătire de 
avocat. Admiraţia pentru fratele lui părea reală, lipsită de 
orice urmă de invidie. 

— E mai mare sau mai mic decât tine? întrebă Hulda cu 
tact, deşi răspunsul era evident. 

— E cu zece ani mai tânăr, după cum sunt sigur că-ţi dai 
seama. Nu a fost în plan - a fost o surpriză plăcută pentru 
părinţii noştri. 

— Se ocupă de multe astfel de cazuri? 

— Ce fel de cazuri? 

— Să reprezinte azilanţi. 

— Da, aşa cred. Pentru el, drepturile omului sunt mai 
importante decât banii. 

— Dar presupun că e plătit. 

— Da, bineînţeles, dar face asta mai ales pentru oameni. 
Chiar vrea să ajute. 

— Tu ce ai făcut? 

Hulda riscă şi mai luă o înghiţitură de cafea, însă era 
atât de amară încât împinse discret ceaşca mai departe de 
ea. 

— Ce am făcut? g 

— Da, cu ce te-ai ocupat înainte să te muţi aici? Inainte 
să-ți pierzi slujba. 

În clipa aceea, telefonul Huldei întrerupse conversaţia, 
sunând şi vibrând zgomotos pe masă, lângă ceaşcă. Oftă în 
sinea ei când văzu că era Magnus, ultima persoană cu care 
voia să vorbească în clipa aceea. Preţ de o clipă cumpăni 
dacă să răspundă sau nu, apoi hotări că nu era urgent. 
Neştiind cum să oprească soneria în timp ce telefonul 

suna, sau dacă măcar era posibil să o facă, respinse apelul, 
profitând de ocazie ca, în timp ce umbla stângace pe 
telefon, să-i activeze camera foto. Meşteri un pic la el, dar 
speră ca Baldur să nu se fi prins. Apăsă pe „fotografiază”, 
iar declicul parcă răsună cu ecou în interiorul încăperii. Îi 
aruncă bărbatului o privire prin care îşi cerea scuze şi zise: 
_ — mi pare rău, sunt o catastrofă cu telefonul ăsta. 
Incercam să-l dau pe mut. 

— Ştiu la ce te referi. Nici eu nu mă pricep cu al meu, 
spuse Baldur. 

În aparenţă, nu-şi dăduse seama că fusese fotografiat - 
asta dacă măcar înţelesese ce făcuse Hulda. 

— Am fost îngrijitor timp de câţiva ani, continuă el, 
răspunzând întrebării de mai înainte, însă au vrut să dea 
oameni afară, iar eu am fost unul dintre primii puşi pe 
liber. În afară de asta, am schimbat multe joburi, nu am 
rămas niciodată într-un singur loc prea mult timp. În mare 
parte am făcut muncă fizică, înţelegi la ce mă refer. 

Hulda trebuia să recunoască în sinea ei că nu şi-l putea 
închipui pe Baldur în rolul ucigaşului. Părea genul care n- 
ar fi făcut rău nici unei muşte. Şi, cu toate că aparențele 
pot fi înşelătoare, bănuia că ştie să judece firea oamenilor 
după atâta vreme petrecută în poliţie, timp în care avusese 
de-a face cu tot felul de persoane, de ambele părţi ale legii. 
Insă judecata ei nu era infailibilă. O mai dezamăgise o 
dată... lar aceea fusese cea mai mare greşeală a ei, care-i 
schimbase definitiv viaţa. 

Şi chiar dacă ar fi avut dreptate să creadă că Baldur nu 
ar fi fost vreodată capabil să omoare cu sânge rece o 
femeie, rămânea o şansă oricât de mică să fi avut de-a face 
cu moartea Elenei. Se putea la fel de bine ca, undeva, în 
trecut, să fi acceptat o slujbă dubioasă, dar bine plătită şi 
să se fi amestecat cu cine nu trebuie. 

— Fratele tău avea nişte documente pentru mine, îi 
aminti ea politicos. 

Baldur se pleoşti. Era limpede că sperase că ea avea să 
mai rămână puţin, să stea de vorbă la o cafea proastă. 

— Sigur. 


e 111 œ 


Se ridică şi ieşi din cameră, întorcându-se aproape 
imediat cu un plic maro. 

— Poftim. Nu ştiu ce e înăuntru, dar sper să-ţi fie de 
folos. Albert ar trebui să ştie, doar a fost poliţist. 

Hulda rezistă tentaţiei să-l corecteze: Albert nu fusese 
niciodată poliţist, doar lucrase pentru poliţie în calitate de 
avocat. 

— Hmm, spuse ea neutru, apoi îşi împinse scaunul în 
spate şi se ridică, verificându-şi ostentativ ceasul ca să lase 
de înţeles că trebuia să plece. 

— Ai lucrat cu el? întrebă Baldur, în încercarea evidentă 
de a prelungi puţin conversaţia. 

— Nu direct, dar mi-l amintesc. Era destul de apreciat, 
spuse ea, cu toate că nu ştia dacă spusese sau nu un 
adevăr. 

Baldur zâmbi. 

— Mă bucur să aud asta. 

Părea un suflet cinstit, prietenos. Chiar şi după o 
întâlnire atât de scurtă, Huldei i se părea greu de crezut că 
el putea avea vreo legătură cu cazul, însă Dora era cea 
care avea să lămurească lucrurile. 

Hulda îşi luă rămas-bun, silindu-se să aştepte până afară 
ca să se uite în plic, deşi curiozitatea o devora în asemenea 
măsură încât îi venea să-l sfâşie pe loc. 

Fu o mare dezamăgire să descopere că documentele - 
răsfoindu-le rapid constată că era vorba despre zece pagini 
- erau scrise în rusă. Le parcurse rapid de mai multe ori în 
speranţa că o să înţeleagă ceva, însă degeaba. Unele erau 
scrise de mână, altele erau scrise la calculator şi scoase la 
imprimantă, iar restul erau în mod limpede documente 
oficiale, cu toate că nu avea nici cea mai vagă idee ce 
informaţii conţineau. 

Îşi scoase telefonul şi se gândi să sune un traducător 
autorizat, dar mai putea aştepta până a doua zi. În loc de 
asta, avea să meargă la Njardvik şi să-i arate Dorei 
fotografia lui Baldur, să vadă ce putea obţine. 

Ba nu, documentele erau prioritare. Hulda era gata să 
sune ca să obţină un traducător din rusă când telefonul îi 

tiui, semn că primise un sms. Era de la Magnus. La naiba, 
trebuie să-l sune înapoi. În mesaj scria „Trebuie să vorbim 
la birou acum!”, iar semnul de exclamare făcea cât o mie 
de cuvinte. Nu avusese niciodată prea mult timp de 
Magnus, mai ales în condiţiile actuale, şi obişnuia să se 
plângă de el colegilor atunci când era convinsă că şi ei 
aveau aceeaşi părere. Şi pierduse şirul dăţilor când îl 
blestemase în şoaptă pentru incompetenţa de care dădea 
dovadă în poziţia de şef. Dar, când trăgea linie, încă era 
şeful ei, iar mesajul acela avusese efectul scontat. Punând 
deocamdată la păstrare ideea de a traduce documentele 
sau de a merge în vizită la Dóra, se grăbi să se supună 
ordinului. Era chemată ca să i se ţină o mustrare, asta era 
clar. O experienţă complet nouă pentru ea. 

XXI 


Ninsoarea se oprise după acele prime rafale scurte, însă 
cerul era acoperit cu nori plumburii care promiteau că mai 
urmează şi altele. 

Brusc, fără vreun avertisment, el coti brusc, ieşind de pe 
drum şi luând-o pe câmp, spre un lanţ îndepărtat de munți. 
Ea tresări şi se ghemui, gata de impact, agățându-se de 
mânerul portierei. 

— Asta e un drum? întrebă, alarmată. 

El clătină din cap. 

— Nu, răspunse. Acum mergem pe crusta zăpezii. Aici 
începe adevărata distracţie. 

Zâmbi larg, parcă vrând să sublinieze faptul că e în 
toane bune. 

După ce rămaseră o vreme în tăcere, ea se hazardă să 
întrebe dacă exista riscul să afecteze terenul. Aveau voie 
să circule aşa? Ceva din peisajul neatins îi atingea o 
coardă sensibilă. Parcă ar fi trecut printr-o sălbăticie 
nelocuită unde niciun om nu mai pusese piciorul. Parcă n- 
ar fi avut dreptul să se afle acolo. 

— Nu fi proastă, să răsti el. Normal că e voie. 

Fu luată prin surprindere de tonul lui, nu ştia cum să 
reacționeze, dar, pe de altă parte, nici nu-l cunoştea prea 
bine. Oare era posibil să aibă o latură mai întunecată, care 
aştepta la pândă sub exteriorul prietenos? 

Încercă să-şi îndepărteze tulburarea. 

— Vrei să-ncerci? întrebă el brusc. 

— Cum? 

— Vrei să-ncerci? repetă el. Să conduci. 

— Nu pot. N-am condus niciodată o maşină 4x4 şi n-am 
condus niciodată pe teren accidentat, în zăpadă atât de 
adâncă. 

— Mă faci să râd. Hai, încearcă, spuse el şi zâmbi, de 
parcă n-ar fi fost decât o discuţie amicală. 

Ea clătină din cap neîncrezătoare. 

Reacţia lui fu să frâneze şi să oprească motorul, chiar în 

mijlocul pustietăţii, cu şoseaua mult în spatele lor, având 
munții, care în aparenţă erau obiectivul lor, încă şi mai 
departe în faţă. 

— Asta e punctul din care preiei tu, spuse el cu blândeţe 
şi, fără să mai adauge ceva, sări jos din maşină, o ocoli şi 
deschise portiera din dreapta şoferului. E o joacă de copii. 
E foarte simplu. Ti-am promis o aventură, ţii minte? 

Plină de emoții, cobori de la locul ei, işi croi drum cu 
grijă prin zăpada adâncă până ajunse pe partea şoferului şi 
se urcă la volan. Din fericire, maşina avea cutie de viteze 
manuală, de genul celor cu care era obişnuită, aşa că porni 
motorul, trecu cu grijă în viteza întâi şi începu să se 
târască, tăindu-şi încet calea prin zăpadă. 

— Poţi să mergi mai repede de-atăât, o tachină el. 

Ea trecu temătoare în viteza a doua, apăsând accelerația 
puţin mai ferm. 

— Acolo, în dreapta. E mai bine pe-acolo, o îndrumă el 
privind imaginea confuză de pe afişajul aparatului de 
navigare prin satelit, care era fixat pe parbriz. Acum, 
repede! Trebuie să evităm smocurile alea de iarbă. 

Ea trase volanul brusc spre dreapta. Starea terenului nu 
permitea multe greşeli şi, preț de o clipă, se sperie că 
maşina nu o s-o asculte şi o să se răstoarne. Inima îi bătea 
să-i spargă pieptul, dar maşina ocoli fără incidente. 

— E un coşmar să te impotmoleşti în smocurile astea, 
explică el, apoi aruncă din nou o privire spre afişaj. Acum 
trecem peste un râu, anunţă şi izbucni în râs. 

— Trecem peste un rău? Vorbeşti serios? E un râu sub 
noi? 

Inima începu să-i bată puternic din nou. 

— Da, sub gheaţă e numai apă. 

— Eşti convins că suntem în siguranţă? 

— Păi... 

Făcu o pauză de efect. 

— Nu putem decât să sperăm că gheaţa n-o să cedeze 
chiar în clipa asta. 

Ea strânse instinctiv volanul, iar hohotul lui de râs 
batjocoritor nu-i alină cu nimic teama. 

XXII 


Ferma se afla pe un povârniş de munte în apropiere de 
coastă, într-un district slab populat nu departe de 
întinderile de nisip dintre calota glaciară Vatnajökull şi 
ocean. Din curtea în care mama stătea ţinându-şi fata de 
mână se vedea o panoramă care-ţi tăia răsuflarea: munţi, 
ghețari, câmpii nisipoase şi apa oceanului. Nu mai vizitase 
niciodată sud-estul îndepărtat al ţării şi, cu toate că nu 
putea nega că peisajul era superb, nu pentru privelişte se 
afla ea acolo. Venise să-şi ia rămas-bun de la fiica ei. S-o 
dea spre adopţie, s-o lase printre străini în locul acela 
izolat. 

În ciuda eforturilor curajoase de a-şi ţine lacrimile în 
frâu, tatăl ei simţise limpede că nu avea nicio tragere de 
inimă să facă gestul acela. Lăudase generozitatea cuplului 
şi insistase că pentru fetiţă avea să fie extrem de sănătos 
să crească la ţară, înconjurată de natură şi de aerul 
proaspăt al oceanului. Copila avea să se adapteze repede, 
o asigurase el pe mamă: trecuse deja printr-o schimbare 
mare în viaţă şi, cu toate că era nedrept să i se ceară să 
mai treacă atât de repede prin încă una, cel mai bine era 
să ducă lucrul acela la bun sfârşit. La urma urmei, ce viitor 
avea ea în oraş? Niciunul dintre ei nu avea vreun ban pus 
deoparte şi nu i-ar fi aşteptat decât un zbucium cumplit şi 
o luptă necontenită de a pune mâncare pe masă. Genul 
acela de viaţă le făcea rău copiilor, iar nepoata lui merita 
ceva mai bun de atât. Intre tată şi fiică rămase în 
suspensie, nerostit, faptul că cele două persoane din est 
erau dispuse să ofere familiei o sumă de bani 
compensatorie şi că suma aceea era absolut 
disproporţionată pe lângă banii cheltuiţi pentru creşterea 
de până atunci a copilei. Deşi nu era nevoie ca vreunul 
dintre ei s-o spună, ştiau amândoi că, de fapt, o vindeau pe 
fetiţă - pentru o sumă atât de importantă încât avea să 
conteze cu adevărat în viaţa lor. Bani pătaţi de sânge, asta 
erau. Mama fetiţei să hotărâse deja să nu se atingă de 

nicio leţcaie. Tatăl ei n-avea decât să facă ce-l tăia capul - 
să-i folosească să-şi plătească datoriile, dacă asta voia. 
Dar, oricât de tare îi displăcea să conştientizeze acest 
lucru, adevărul era că şi ea avea de câştigat, direct sau 
indirect, câtă vreme locuia cu ai ei. 

Rămase în urmă, ţinând strâns mâna fetiţei, în vreme ce 
tatăl ei porni încet spre casă. Proprietarii trebuie că-şi 
dăduseră seama că ajunseseră - nu mai era nimeni prin 
împrejurimi. 

Observă că fiica ei tremura. Poate din pricina vântului 
îngheţat care cobora de pe munte, în ciuda vremii 
frumoase. Sau poate că fetiţa simţea că urma să se 
întâmple ceva groaznic, o schimbare uriaşă. 

Cum de m-am lăsat convinsă? Asta era singura întrebare 
care-i trecea femeii prin minte în timp ce-şi privea tatăl 
apropiindu-se de uşă. 

Ridicând-o pe fetiţă în braţe, femeia o strânse cu putere 
la piept, încercând s-o oprească din tremurat. Merseseră 
mult până acolo, şi cu avionul, şi cu maşina. Un tânăr, 
probabil unul dintre ajutoarele de la fermă, îi luase de la 
aeroport. Stătea încă în maşină. Fără îndoială primise 
ordine să nu se amestece în întâlnirea delicată care urma 
să aibă loc. 

Uşa se deschise şi în prag apăru un bărbat puţin trecut 
de vârsta mijlocie care-i salută călduros. De acum încolo 
nu mai era cale de întoarcere. Pe obrajii mamei se 
rostogoleau lacrimi. Fetiţa, văzând asta, începu să 
scâncească şi ea. Cei doi bărbaţi, care erau vechi prieteni, 
le aruncară o priviră şi îşi continuară discuţia. Mama şi 
copila erau nişte simple figurante care nu aveau de jucat 
decât un rol mic în imaginea de ansamblu. Cât de ironic că 
bunica fetiţei, catalizatorul acelei decizii, nu fusese 
capabilă să îndure să vină cu ei. 

Mama simţi cât de repede şi sigur o calmează 
îmbrăţişarea ei pe fetiţă şi îi opreşte tremuratul. Apoi îşi 
dădu seama că se simţea cu adevărat mama fetiţei, că nu 
era doar femeia din spatele geamului, şi speră - poate 
împotriva oricăror sorţi - ca şi fetiţa să simtă la fel faţă de 


e 117 œ» 


ea. 

Se auzi un strigăt. Tatăl ei le chema, invitându-le să 
intre în casă. După ce făcu poticnit câţiva paşi spre casă, 
înlemni. Proprietarii casei ieşiseră amândoi în pragul uşii, 
afişând zâmbete menite să arate bunătate, însă bunătatea 
lor nu îi lăsă mamei impresia că ar fi reală. Parcă ar fi 
zâmbit numai ca să-i câştige încrederea. 

Atunci, brusc, se hotări: nu avea de gând să pună 
piciorul în casa aceea, nu avea de gând s-o lase pe micuța 
Hulda la ei. 

— Plec acasă, anunţă cu glas limpede şi rămase uimită 
de cât de fermă îi sunase vocea. 

Tatăl ei se holbă la ea fără să scoată un sunet. 

— Plec acasă, repetă ea, iar Hulda vine cu mine. 

El se apropie, le îmbrăţişă pe amândouă şi spuse: 

— Mi se pare corect, e alegerea ta. 

Zâmbea. 

Mama îşi strânse cu putere fetiţa, jurând să nu-i mai dea 
drumul niciodată. 

XXIII 


Hulda stătea de câteva minute în maşină, în dreptul 
secţiei de poliţie, nereuşind să-şi adune curajul să intre, 
fiindu-i groază de întâlnirea iminentă cu Magnus. Nu că ar 
fi regretat ceva. Fusese decizia corectă să studieze mai 
îndeaproape moartea Elenei şi nu avea deloc de gând să 
renunţe la anchetă fără luptă. Fusese necesar să-l viziteze 
pe Áki deşi, privind retrospectiv, poate că ar fi trebuit să 
se grăbească mai puţin şi să strângă mai multe informaţii 
despre el înainte. Însă asta era vina termenului-limită scurt 
pe care şi-l stabilise ca să rezolve cazul. 

Îşi dădu seama că, aproape fără să gândească, îşi 
scosese telefonul şi formase numărul lui Pétur. Îi răspunse 
imediat. 

— Hulda! spuse el vesel. Am aşteptat să mă suni. 

Parcă ar fi fost bine-dispus tot timpul, mereu cu o 
atitudine pozitivă şi o stare luminoasă. Da, chiar îl plăcea - 
cum ar fi putut să nu-l placă? 

— Serios? zise ea şi îi păru imediat rău de răspunsul 
acela grosolan pe care i-l stârnise mirarea mai degrabă 
decât dorinţa de a fi necioplită. 

— Da, m-am gândit că poate ne întâlnim din nou în seara 
asta. Voiam să mă ofer să gătesc eu, acasă la mine. 

— Ar fi minunat, răspunse Hulda, lăsându-se păcălită o 
clipă de seara luminoasă şi uitând că trecuse cu mult de 
ora cinei. Vreau să spun... ar fi fost grozav. 

— Haide oricum. Pot să gătesc ceva acum. Am toate 
ingredientele, inclusiv o bucată excelentă de oaie - pot s-o 
pun pe grătar cât te aştept. 

Apoi, de parcă abia atunci şi-ar fi dat seama, adăugă: 

— Asta dacă nu cumva ai mâncat deja. 

— Poftim? Nu, nu, de fapt, n-am mâncat. 

Hot-dogul nu se punea la socoteală. 

— Eu, ăăă, de-abia aştept. 

Îşi dădu seama că rămăsese fără suflu, stresată de 
conversaţia iminentă cu Magnus, şi speră că Petur n-o să 

observe şi n-o să înceapă să-i pună întrebări stânjenitoare. 

Recunoştea faţă de sine însăşi că simţea în interior o 
licărire caldă la gândul că merge în vizită la el. Avea 
nevoie disperată să vorbească cu cineva: despre Elena şi 
despre caz, despre renunţarea la serviciu... Şi mai erau şi 
celelalte lucruri pe care trebuia să i le spună. 

— Excelent. Eşti pe drum? În cât timp ajungi? 

— Trebuie să trec pe la birou mai întâi. Nu durează 
mult. 

Cel puţin, aşa spera. 


Coridorul care ducea la biroul lui Magnus nu păruse 
niciodată atât de fără sfârşit. Uşa era deschisă şi, chiar 
când ridică mâna ca să bată uşor în geam şi să-l 
atenţioneze că sosise, el ridică privirea. Sprâncenele i se 
uniseră într-o încruntătură amenințătoare, iar Hulda îşi 
dădu imediat seama că întâlnirea urma să fie dificilă. Avea 
sentimentul neliniştitor că numai din cauza ei venise la 
birou în seara aceea splendidă de primăvară. Ce naiba 
greşise? Oare ar fi trebuit să obţină oficial permisiunea de 
a redeschide ancheta? Sau se plânsese Áki din pricina ei? 
Nu-i era greu să-şi închipuie că un om ca el are prieteni 
influenţi şi sus-puşi. 

— Stai jos, lătră Magnus. 

În mod normal, tonul lui ar fi făcut-o să se simtă 
ofensată, însă de data asta era atât de tulburată încât se 
lăsă doar să cadă pe scaunul din faţa lui şi aşteptă. Nici 
măcar nu deschisese gura încă. 

— Ai trecut pe la Áki Ákason în seara asta? 

Ea încuviinţă dând din cap. N-avea rost să încerce să 
nege. 

— Pentru numele lui Dumnezeu, ce ţi-a venit? 

Iritarea lui Magnus părea să se fi transformat în furie. 

Hulda tresări. Mai degrabă se aşteptase să primească o 
palmă pe mână decât să-l vadă explodând aşa. 

— Cum adică? Am acţionat în baza... în baza... 

El o întrerupse: 

— Da, te rog chiar, zi odată, dă-mi o explicaţie. N-am 

chef să te dau afară când oricum ieşi la pensie. 

Hulda se adună. 

— Am primit un pont cum că Áki ar fi implicat în trafic 
de droguri sau în prostituție, ceva de genul ăsta. 

— Şi de unde ai primit pontul ăsta? 

Huldei nici prin gând nu-i trecea s-o implice pe Karen. 

— O sursă. Nu pot să dezvălui cine, dar... de obicei m- 
am putut baza... pe el. 

Să-i fi dat Karen o informaţie greşită? Oare fusese în 
vizită la un om de afaceri onest şi îl acuzase că face parte 
dintr-o reţea de crimă organizată? Ar fi fost o încurcătură 
de zile mari... 

— Şi de ce, mă rog, te-ai apucat tu să investighezi o 
reţea de trafic de droguri? întrebă Magnus cu un glas 
profund dispreţuitor. 

— Mi-ai zis să-mi aleg un caz. 

— Să-ţi alegi un caz? repetă Magnus nedumerit. 

— Da, să lucrez la un caz până trebuie să plec. 

— Aha, am înţeles dar... Nici măcar o secundă nu mi-a 
trecut prin minte că o s-o iei în serios. Era doar o sugestie 
făcută într-o doară. Am crezut că o să mergi acasă să te 
relaxezi, să joci golf sau orice faci tu ca să te distrezi. 

— Fac drumeţii pe munte. 

— Bine, atunci, credeam că o să te apuci de drumeţii sau 
ceva de genul ăsta. Ce mama dracului crezi că faci 
investigând un caz fără să-mi spui şi mie? 

— Am avut impresia că am permisiunea ta. 

Vocea Huldei era mai echilibrată acum, pulsul îi scăzuse. 
Îşi aduna armele. 

— Şi ce caz ţi-ai luat? 

— Femeia din Rusia care a murit. Cea care a fost găsită 
pe Vatnsleysustrond. 

— Am înţeles. Parcă a fost cazul lui Alexander, nu? A 
fost rezolvat acum o sută de ani. 

— Nu sunt chiar aşa de sigură. Ancheta lui a fost 
penibilă. 

— Cum adică? întrebă Magnus tăios. 

— Haide, Magnus, ştii la fel de bine ca mine că metodele 

lui Alexander sunt cel puţin inconsecvente. 

Hulda rămase uluită de propriul ei tupeu. Era ceva ce-şi 
dorise mereu să spună, dar nu îndrăznise niciodată. Dar, 
pe de altă parte, acum nu mai avea nimic de pierdut. 

Magnus nu răspunse imediat, apoi în cele din urmă cedă 
punctul: 

— Poate că nu e cel mai bun anchetator al nostru, dar... 

— Nu contează. Trebuie să ai încredere în mine. Cred că 
e ceva aici, ceva ce am trecut cu vederea. Dacă a fost 
omorâtă, e de datoria noastră să aflăm. 

— Nu... Nu... Cazul e închis, spuse Magnus, însă Hulda îi 
simţi ezitarea din glas. 

— Nu poţi să mă dai afară pur şi simplu. Sigur am şi eu 
nişte drepturi după toţi anii ăştia. 

El rămase tăcut o clipă, apoi întrebă din senin: 

— Şi Aki unde intră în povestea asta? 

— Există o şansă ca rusoaica să fi fost adusă aici ca să se 
prostitueze. Imi pare rău dacă mi s-a dat o informaţie 
greşită. Nu voiam să deranjez un om nevinovat. 

— Un om nevinovat? repetă Magnus şi izbucni într-un 
râs deloc vesel. E vinovat până-n gât. Asta e şi problema, 
fir-ar să fie. 

— Cum adică? 

— Conduce o reţea importantă de trafic de carne vie. 

— Deci nu el s-a plâns de mine? 

— Ai înnebunit de tot? Doamne sfinte, nu, n-am auzit nici 
pâs de la el. Nu, tocmai ai reuşit să pui în pericol luni 
întregi de muncă grea. Il ţinem sub supraveghere şi, din 
câte ştim, n-avea nici cea mai vagă idee până azi. Şi asta 
numai datorită ţie. 

Hulda rămase îngrozită. 

— Vrei să spui că eu...? 

— Da, tu... Oamenii noştri monitorizau perimetrul şi te- 
au văzut intrând, dar era deja prea târziu. Răul fusese 
făcut. Acum nu mai avem de unde să ştim ce pune la cale - 
poate îşi avertizează complicii, distruge dovezi... Echipa e 
chiar acum într-o şedinţă de criză şi încearcă să hotărască 
dacă să-şi reducă din pierderi şi să-l aresteze în clipa asta. 

Problema e că aveau nevoie de mai mult timp să strângă 
dovezi împotriva lui. E un balamuc total. Şi vina o să cadă 
asupra ta. Ceea ce înseamnă că eu o să mi-o iau. 

— Nu ştiu ce să spun. Pur şi simplu habar n-am avut. 

— Bineînţeles că n-ai avut habar, fir-ar a dracului! 
Pentru că nu te-ai obosit să te consulţi cu cineva mai 
înainte. Cu tine e mereu aceeaşi problemă - nu ştii deloc 
să colaborezi! 

Magnus lovi cu pumnul în birou. 

— De fiecare dată aceeaşi nenorocită de poveste. 

Hulda se burzului: 

— N-am avut mereu de ales, să ştii. Tu şi amicii tăi n-aţi 
fost chiar dornici să „colaboraţi” de-a lungul timpului. 
Uneori am fost nevoită să mă târăsc singură prin cazuri 
pentru că n-a vrut nimeni să lucreze cu mine. Voi, băieţii, 
faceţi front comun şi mă lăsaţi pe dinafară. Nu, nu mă 
plâng - e prea târziu pentru asta şi, oricum, nu-mi stă în 
fire -, dar vreau să ştii cum a fost, înainte ca următoarea 
femeie să treacă prin acelaşi rahat. 

Magnus păru năucit de reacţia ei. 

— Nu m-am purtat cu tine altfel decât cu oricine 
altcineva din departament. Refuz să stau aici şi să ascult 
aşa ceva. 

Hulda dădu din umeri. 

— Ştii că nu-i adevărat, Magnus. Dar eu plec, aşa că nu 
mai e problema mea. 

— Cred că şedinţa asta a durat destul. Cazul e închis. 

De data asta Hulda fu cea care lovi cu pumnul în masă. 
Continua să se surprindă singură, iar toată furia acumulată 
ţâşnea acum la suprafaţă: 

— Nu! Mai am nevoie de timp ca să termin asta. Măcar 
atât îmi datorezi, nu ţi se pare? 

Magnus rămase încremenit de izbucnirea ei, fără vreo 
expresie pe chip. 

— Mai am nevoie de câteva zile, poate o săptămână. O 
să te ţin la curent, ca să nu mai fie vreun pericol să-i calc 
pe colegi pe picioare. A fost ceva complet neintenţionat, 
cum îţi dai foarte bine seama. 

El rămase pe gânduri, înainte să spună, fără tragere de 
inimă: 

— Bine. Îţi dau o zi. 

— O zi? Nu-mi ajunge sub nicio formă. 

— Va trebui să-ţi ajungă, fir-ar să fie! M-am săturat până 
peste cap de tine! Trebuie doar să te scoli în creierii 
dimineţii. Facem un târg: mâine te las în pace, bine? Dar 
poimâine vii aici şi îţi eliberezi biroul. După aia poţi să 
începi să te obişnuieşti cu ieşirea la pensie. 

XXIV 


Lumina slăbea. 

După ce condusese un timp, se obişnuise cât de cât să se 
descurce cu zăpada. Maşina 4x4 răspundea bine la 
comenzile din volan, iar crusta îngheţată rezista sub 
greutatea lor. Viscolul promis nu-şi făcuse încă apariţia, 
deşi câţiva fulgi începuseră să cadă, suficient cât să fie 
nevoie să pornească ştergătoarele. 

Până la urmă, el avusese dreptate: făcea parte din 
pachet, din aventura la care se înscrisese şi ea. Acum îi 
părea rău că încercase să evite provocarea. 

După ce ea condusese o bună bucată de timp, el 
preluase din nou volanul şi pornise într-un ritm alert, până 
când în fața lor se iți un munte, moment în care ridică 
piciorul de pe acceleraţie şi aşteptă ca maşina să se 
oprească singură. 

— E bine aşa. Lăsăm maşina aici. 

leşi din maşină într-un mic vârtej de zăpadă şi studie 
împrejurimile. 

— Urcăm acolo, pe munte? întrebă ea neîncrezătoare, 
privind cu teamă tancurile negre, golaşe, care se ițeau de 
sub un strat alb. 

El clătină din cap. 

— Nu, nu până sus, doar până în valea de după colină. 
Drumul o să fie cam greu, însă. 

Întunericul se apropia înspăimântător de repede, iar ea 
nu spera decât să ajungă la destinaţie cât era încă amurg. 
Noaptea probabil era de nepătruns în zona aceea unde nu 
răzbătea nicio licărire îndepărtată de la vreun oraş şi unde 
nu era nimic altceva decât munţi zăpadă. 

— O să... o să mai fie şi alţi oameni prin împrejurimi? 

— Nu se mai aventurează nimeni până aici, răspunse el 
sec. 

Începuse să descarce maşina şi rucsacii lor erau deja 
întinşi în zăpadă lângă restul echipamentului. El băgă 
mâna într-un rucsac şi scoase de acolo un pulovăr gros, un 

lopapeysa tradițional, tricotat de mână din lână islandeză, 
cu zig-zagul alb, maro şi cenuşiu distinctiv în jurul 
gulerului. 

— Poftim. Pune-l pe tine sau o să îngheți, spuse el şi-şi 
arătă dinții. 

În lumina amurgului, era greu să-ţi dai seama dacă 
zâmbea larg sau rânjea malițios. 

Ea se supuse fără să protesteze, scoțându-şi pufoaica 
groasă. Simţi un fior pe şira spinării. Probabil că din 
pricina frigului, îşi spuse, dar când se gândi mai bine 
poate... poate că era de frică. 

El îi dădu rucsacul şi, dezechilibrându-se puţin sub 
greutatea lui, ea şi-l puse în spate. El o ajută cu chingile, 
apoi îi fixă târnăcopul pe lateral. 

Nu făcuseră mai mult de câţiva paşi înainte ca ea să-şi 
dea seama că uitase să-şi pună mănuşile. În numai câteva 
clipe pierduse orice senzaţie din degete şi trebui să-l roage 
s-o ajute să-şi scoată mănuşile din rucsac. După ce făcu 
asta porniră mai departe, croindu-şi anevoie drum prin 
stratul tot mai gros de zăpadă până când, într-un târziu, el 
se opri. 

— O să încercăm să urcăm aici. Crezi că te descurci? 

In fața ei văzu versantul abrupt, alb, care se ridica spre 
înălțimi nevăzute. Vârful îi era obturat de lumina slabă şi 
de fulgii care o înțepau în ochi. 

— Crezi că te descurci? întrebă el din nou. 

Ea dădu aprobator din cap, neîncrezătoare, şi îl aşteptă 
să o ia înainte. 

— Tu prima, anunţă el după un scurt moment de linişte. 

Nu-i veni să-şi creadă urechilor. Sub nicio formă nu avea 
de gând să înfrunte povârnişul acela singură şi fără ajutor. 

— Eu? De ce? 

— Nu ştiu cât de solidă e zăpada acolo sus. Dacă are loc 
vreo avalanşă, pot să te scot eu. 

Ea rămase pe loc, înțepenită de spaimă, întrebându-se 
dacă el glumea, dar temându-se că vorbea cât se poate de 
serios. 

li dădu beţele pe care până atunci ea le avusese prinse 

de rucsac şi o îndemnă să-i dea bice. 

Văzând că n-are incotro, ea porni la drum, urcând cu 
extrem de multă grijă. La început unghiul de înclinare nu 
era prea mare, dar pe măsură ce ajungea mai sus creştea 
abrupt. Încercă să se concentreze la fiecare pas în parte, 
să țină privirea în jos, să încerce să nu-şi piardă echilibrul. 
Din când în când se uita în sus, dar solul alb şi zăpada care 
cădea se contopeau în una şi aceeaşi imagine şi nu putea 
nici în ruptul capului să vadă unde se termina panta. 
Devenea tot mai greu să ridice picioarele şi încă şi mai 
dificil să găsească un punct de sprijin. În curând începu să 
alunece înapoi la fiecare pas, uneori trebuindu-i mai multe 
încercări ca să câştige doar câţiva centimetri. Incercă să-şi 
construiască singură puncte de sprijin lovind zăpada cu 
vârful bocancilor, însă cu rezultate modeste, până când, 
într-un moment de teamă ameţitoare, simţi cum îşi pierde 
echilibrul şi alunecă până la jumătatea drumului pe care-l 
străbătuse. 

XXV 


Câţiva nori brăzdau cerul deasupra brazilor înalţi din 
grădina lui Pétur, de parcă ar fi fost zugrăviți cu mişcări 
ample de pensulă pe bolta albastră a cerului, iar soarele se 
îndrepta, într-un târziu, spre apus. De obicei, era o 
perioadă din an care Huldei îi dădea vitalitate, însă nu şi 
azi. Azi era cu desăvârşire secătuită de puteri după 
întâlnirea cu Magnus, prea obosită să mai lucreze la 
investigaţie. Elena trebuia să mai aştepte până de 
dimineaţă. 

Pétur deschise uşa înainte ca ea să apuce să bată. Fără 
îndoială se uitase după ea de la fereastra din bucătărie. 
Încercă să nu-i arate cât era de obosită. 

— Hulda! Intră. 

Era cald ca întotdeauna, ca un doctor care vorbeşte cu 
pacientul lui preferat. O conduse în livingul care servea şi 
drept sufragerie, unde masa fusese deja pusă şi unde, ca 
piesă de rezistenţă, trona o friptură de oaie care părea 
extrem de suculentă, proaspăt luată de pe grătar. Mirosea 
atât de bine încât Hulda îşi dădu seama că îi era o foame 
de lup. Pétur desfăcuse şi o sticlă de vin, cum Hulda şi 
sperase. Cu atât mai bine că fusese prevăzătoare, lăsându- 
şi maşina acasă şi luând un taxi până aici. 

— Arată bine, zise ea. 

El îi oferi un scaun, iar Hulda se aşeză recunoscătoare, 
simțind cum oboseala i se scurge din mâini şi picioare. 
Pétur dispăru în bucătărie. Se simţi puţin ciudat să rămână 
acolo, simțind că nu face parte din ambianţă, ca şi cum ar 
fi intrat cu forţa. Totuşi, o parte din ea se simţea ca şi cum 
ar fi ajuns acasă. Poate din cauza grădinii pe care o vedea 
pe fereastra livingului şi care-i amintea puţin de vechea ei 
grădină de pe Alftanes. 

Locuinţa lui Pétur era caldă dar, mai mult decât atât, 
avea un aer intim, de casă. Da, se putea vedea cu uşurinţă 
trăind acolo, bucurându-se de compania lui Pétur, gătind 
împreună cu el, bând vin până târziu în noapte... 

— Ai avut o zi lungă? întrebă Pétur când se întoarse cu 
un castron cu legume. La mine a fost destul de liniştită. O 
să-ţi placă atunci când o să ieşi la pensie - o femeie în 
formă aşa ca tine, cu atâtea interese în afara serviciului... 

— Aşa cred, răspunse Hulda mohorâtă. Da, s-ar putea 
spune că am avut o zi destul de... solicitantă. 

Pétur se aşeză. 

— Serveşte-te cât e cald. De obicei e foarte bună făcută 
aşa, pe grătar. E o schimbare foarte plăcută când mai ai pe 
cineva pentru care să găteşti. 

— Mersi. 

Luă o înghiţitură. Aroma era excepţională: Pétur era fără 
doar şi poate un bucătar excelent. Cu siguranţă asta 
însemna o bilă albă pentru el. 

— Ce s-a întâmplat? întrebă el. 

— Cum? 

— Azi. S-a întâmplat ceva, îmi dau seama. 

Hulda  cumpăni cât de multe informaţii să-i 
împărtăşească. Problema nu era să discute cazul, pentru 
că avea totală încredere în discreţia lui Pétur, dar nu prea 
îi venea să-i povestească despre întâlnirea cu Magnus - 
parţial din pricină că-i era ruşine de încurcătura pe care o 
crease, chiar dacă nu din rea-intenţie. 

După o tăcere care dură câteva minute, dar cumva nu 
deveni stânjenitoare, se surprinse spunând: 

— Am avut o întâlnire cu şeful meu. Vrea să renunţ la 
anchetă. 

— Imediat? 

— Da. 

— De ce? Şi chiar o să renunţi? 

— Am interogat o persoană de care n-ar fi trebuit să mă 
ating. E o poveste lungă dar, practic, ancheta mea s-a 
suprapus cu o altă investigaţie. Habar n-aveam că era în 
desfăşurare, deşi trebuie să recunosc că parţial a fost vina 
mea, pentru că nu l-am ţinut la curent pe şeful meu. Nu 
avea nici cea mai vagă idee ce fac. 

Oftă. 

— Inspectorul care s-a ocupat înainte de caz e turbat şi 

el. Sinceră să fiu, am cam intrat în bucluc. 

— Sigur o să se rezolve. Sunt convins de asta. 

Ca de obicei, Pétur era imperturbabil. 

— Şi, la cum te cunosc, n-o să renunţi fără luptă. 

Hulda izbucni în râs. 

— Nu, am reuşit să mai obţin o zi de la el. Ultima mea zi. 

— Atunci ai face bine să profiţi de ea. 

— Poţi s-o mai spui o dată. 

Ridică paharul şi luă prima înghiţitură. 

— Cu alte cuvinte, s-o iau uşor cu vinul ăsta excelent. 

— Şi, după se termină ziua de mâine, o să fii liberă. 
Felicitări! 

— Chiar ştii să priveşti partea plină a paharului. 

— N-ar trebui să sărbătorim faptul că ieşi la pensie? 

— Dacă vrei, zise Hulda cu glas moale. Asta e deja o 
sărbătorire în toată regula. E absolut delicios. 

— Am putea să urcăm pe Esja, sugeră Pétur. Ce zici? Am 
fost de nu ştiu câte ori până sus, dar nu mă plictisesc 
niciodată. Nu toată lumea are norocul să aibă muntele în 
curtea din spate. lar priveliştea asupra oraşului într-o zi 
senină... 

— Nu trebuie să mă convingi - mergem, răspunse Hulda 
şi, pentru prima dată de mult timp, descoperi că realmente 
aşteaptă ceva cu nerăbdare. 

Preţ de numai o clipă cochetă cu ideea de a o abandona 
pe Elena şi a se pune pe sine pe primul loc, îndeplinindu-i 
visul lui Magnus şi ieşind la pensie imediat. Era cât pe ce 
să propună să urce pe Esja a doua zi. 

Cuvintele îi dansară pe vârful limbii. 

Dar când deschise gura spuse: 

— Bun, rămâne poimâine. O să mai am nevoie de o zi 
pentru anchetă. 

Şi imediat avu o premoniţie puternică, tulburătoare, că 


luase decizia greşită. 


Pentru a doua seară la rând, exagerară cu vinul roşu. 
Huldei îi era groază de dimineaţa zilei următoare, era 
îngrijorată că iar o să doarmă prea mult şi o să fie prea 

mahmură ca să realizeze ceva util. Însă lui Pétur părea să-i 
placă să o aibă în vizită, iar ea trebuia să recunoască faptul 
că îi plăcea compania lui. Era trecut cu mult de miezul 
nopţii. Ceasurile se scurseseră într-o clipită, subiectele de 
conversaţie le veniseră extrem de uşor. Nevrând să pună 
capăt serii minunate, Hulda stătea ghemuită pe canapeaua 
lui de piele. 

Acum erau unul lângă celălalt, păstrând totuşi o distanţă 
cuviincioasă. Era limpede că Petur avea grijă să nu se 
apropie prea mult: ştia ce face. 

— Ieri mi-ai spus că nu l-ai cunoscut niciodată pe tatăl 
tău, zise el. 

Hulda încuviinţă dând din cap. 

— Mama ta s-a căsătorit vreodată? Sau te-a crescut 
singură? 

— Nu, nu s-a căsătorit. Am locuit cu bunicii mei, 
răspunse Hulda. Eu şi bunicul eram prieteni foarte buni - 
faţă de el eram cel mai apropiată. Cred că în anumite 
privinţe ne asemănăm mult. Bănuiesc că a fost ca o punte 
către partea aceea de familie. De mama n-am fost 
niciodată atât de apropiată, însă datorită bunicului am 
simţit că locul meu e acolo, dacă înţelegi la ce mă refer. 
Nu mi-am cunoscut niciodată rudele din partea tatei. Fără 
bunicul meu, nu cred că aş fi avut o copilărie prea fericită. 

Pétur aprobă dând din cap, iar Hulda simţi că înţelesese. 

— Mi-ar fi plăcut să-l cunosc pe tata, continuă ea cu glas 
scăzut, îndurerat, brusc venindu-i să plângă. 

Era din pricina vinului. Ştia că e ameţită, dar îi plăcea 
prea mult ca să se oprească. 

— Cum a fost să creşti cu o mamă singură în vremurile 
acelea? întrebă Petur, schimbând politicos subiectul fără 
să se îndepărteze prea mult de la firul iniţial al discuţiei. 
Ştiu că acum e ceva care s-a banalizat, dar îmi amintesc 
cum vorbea lumea despre unul dintre prietenii mei de la 
şcoală care nu avea tată - vreau să spun, care nu-şi 
cunoştea tatăl. 

— A fost greu, recunoscu Hulda, apoi se întinse spre 
sticlă şi umplu din nou paharele goale. Foarte greu. Mama 

schimba întruna joburile, din câte îmi amintesc. Pe atunci 
nu era ceva obişnuit ca femeia să pună pâinea pe masă, 
după cum ştii, şi nu putea să lucreze mereu cât şi-ar fi 
dorit din cauza mea. A fost o adevărată luptă. Nu o duceam 
deloc bine - nu cred că exagerez dacă zic asta. Faptul că 
aveam un acoperiş deasupra capului nu se datora decât 
norocului că puteam locui cu bunicii mei. Aveam mereu 
mâncare pe masă, dar nu aveam bani pentru nimic altceva. 
Niciunul dintre noi nu-şi putea permite vreun moft. În 
copilărie mi s-a părut greu, cum sigur poţi să-ţi închipui. 

— Păi, sincer să fiu, nu prea pot să-mi imaginez, zise 
Petur cu glas tărăgănat. Tatăl meu a fost doctor, ca mine, 
deci noi am dus-o mereu bine. Din fericire. Cel mai rău 
lucru la sărăcie e efectul pe care-l are asupra copiilor. 

— De fapt... 

Hulda se opri, simțindu-se puţin cherchelită din pricina 
vinului şi întrebându-se cât de înţelept era să-şi ducă ideea 
la bun sfârşit. Cât de multe ar fi fost bine să-i spună 
acestui bărbat? Oare putea avea încredere în el? Pe de altă 
parte, poate că ar fi fost bine, chiar sănătos, să se mai 
deschidă din când în când în legătură cu trecutul ei. Ţinuse 
lucrurile în ea de prea mult timp. Poate că asta era ocazia 
pe care o aşteptase. Nu izbutise niciodată să discute 
chestiuni personale la serviciu. Niciunul dintre colegii ei 
mai tineri nu era interesat să asculte suişurile şi 
coborâşurile din viaţa unei femei de şaizeci şi patru de ani. 
Mai mult, îşi putea număra prietenii, prietenii adevărați, 
pe degetele de la o mână, şi asta într-o zi bună. Hotări să 
rişte: 

— De fapt, lucrurile ar fi putut merge cu totul altfel. 

— Serios? întrebă Pétur. 

Răspunsul veni prompt, fără ca glasul să-i patineze 
câtuşi de puţin, astfel că Hulda se întrebă printre aburii 
alcoolului dacă nu cumva dăduse peste cap mai multe 
pahare decât el. 

— Mama m-a dus la un cămin când eram mică de tot - 
un soi de casă de copii, aproape ca un orfelinat. Am auzit 
povestea de la bunicul. Mama nu mi-a suflat nicio vorbă 

despre asta. Pe atunci era considerat gestul corect şi 
cuviincios pentru mamele necăsătorite. Din aluziile 
bunicului am dedus că el şi bunica au presat-o să facă asta 
şi că, mai târziu, lui a ajuns să-i pară rău. Mi-a zis că am 
fost despărțită de mama la scurt timp după ce m-am 
născut, îţi aminteşti genul ăla de case? 

— Nu personal, dar am auzit de ele, bineînţeles. 

— Se pare că mama mă vizita în mod regulat, ceea ce e 
firesc, cred. Bunicul a zis că era mândru de ea. Imediat ce 
a reuşit să strângă destui bani, s-a dus şi m-a recuperat. 
Avea tot dreptul, deşi cred că bebeluşii din căminele 
acelea erau de obicei daţi la casa de copii, în plasament 
sau adoptați. 

— Ai stat mult acolo? întrebă Petur. 

— Aproape doi ani. Şi, ca şi cum n-ar fi fost îndeajuns de 
rău, în tot acel timp mama n-a avut voie să mă atingă sau 
să mă ţină în braţe nici măcar o dată. Cred că părinţii 
aveau voie să-şi vadă copiii numai printr-un geam. 
Personalul considera că dacă părinţii ar fi avut voie să aibă 
contact cu ei, copiilor le-ar fi fost prea greu atunci când 
aceştia plecau. 

— Bănuiesc că nu-ţi aminteşti...? 

Petur lăsă întrebarea neterminată. 

— Nu, nu-mi amintesc nimic din perioada aceea, zise 
Hulda. Eram mult prea mică. Dar am vizitat o dată clădirea 
unde a fost căminul. Vorbim despre acum o mie de ani. Am 
avut un sentiment atât de ciudat să intru pe uşa aceea... O 
senzaţie copleşitoare de deja vu. Geamul dispăruse, dar 
am văzut poze cu el. În timp ce mergeam pe coridor m-am 
oprit instinctiv lângă o uşă închisă şi am rugat-o pe femeia 
care-mi prezenta locul să-mi spună dacă acolo dormeau 
copiii. A dat din cap şi mi-a zis că da, iar în clipa cânda 
deschis uşa, m-a lovit. Mi-am dat seama, pur şi simplu mi- 
am dat seama că dormisem în camera aceea. Nu trebuie să 
mă crezi, dar a fost o experienţă ieşită din comun. 

— Te cred, spuse Petur. 

Ca de fiecare dată, răspunsese fără ezitare şi spusese 
exact ce trebuia. 

— Am o singură amintire reală din copilăria mică, 
continuă Hulda. Au fost planuri să fiu dată în adopţie - asta 
după ce mă luase mama înapoi şi locuiam la bunici. Un 
cuplu era interesat să mă înfieze. Din nou, am aflat de asta 
de la bunicul, nu de la mama, dar n-am niciun motiv să mă 
îndoiesc de ce mi-a spus, iar de data asta chiar îmi 
amintesc câte ceva din episodul acela. Ţin minte zborul - 
cred că am zburat spre est. Sunt destul de sigură că aşa e 
pentru că oamenii aceia locuiau între nisipurile glaciare 
din districtul Skaftafell şi pe atunci era chinul de pe lume 
să ajungi acolo. N-am uitat niciodată călătoria aceea, deşi 
eram doar un copil. Nu ieşeam niciodată din Reykjavik, 
deci bănuiesc că mi-au rămas o parte dintre amintiri 
pentru că a fost aşa de neobişnuit. 

— Spune-mi... ezită Petur, parcă nesigur dacă să-şi ducă 
ideea până la capăt. Poate e o întrebare nepotrivită... 

— Dă-i drumul, zise Hulda şi îi păru rău imediat. 

— Ei bine... Dacă ai avea de ales, ştiind ce ştii acum, ai fi 
preferat să creşti cu mama ta? 

Intrebarea o luă prin surprindere pe Hulda, poate 
tocmai pentru că de multe ori, aproape inconştient, îşi 
pusese aceeaşi întrebare, fără să ajungă la un răspuns 
concludent. Oare copilăria ei fusese fericită? Nu tocmai. 
Poate chiar deloc. Dar nu avea de unde şti dacă lucrurile 
ar fi fost mai bune dacă ar fi crescut-o nişte străini. Oare 
ar fi contat banii? Oare sărăcia din copilărie, lupta 
necontenită pentru supravieţuire îşi lăsaseră amprenta 
asupra ei? 

__ Se gândi iar la anii de început, căutând amintiri vesele. 
Intr-una dintre ele se vedea stând în dormitor şi ascultând 
o poveste. Nu-şi amintea despre ce era povestea, dar 
amintirea era vie şi caldă. Persoana de lângă ea fusese 
bunicul, nu mama. Îşi aminti şi de un drum, pe când avea 
opt sau nouă ani, până la magazinul din colţ, care era 
închis deja de mulţi ani. Mersese acolo să-şi cheltuiască 
propriii bani, o mică avere pe care o strânsese lucrând 
pentru bunicul ei peste vară, când îl ajutase la bricolaj în 
micul apartament. Totul era legat de bunicul ei, nu de 

mama ei, şi totuşi mama ei se purtase mereu atât de 
frumos cu ea... 

Nu se grăbi să răspundă. 

— Trebuie să recunosc, fie vorba între noi, şi o s-o pun 
pe seama vinului dacă mai târziu o să regret că purtăm 
discuţia asta, că aş fi avut o copilărie mai fericită, deşi e 
imposibil de zis dacă adopţia ar fi ajutat. Ce cred eu, lucrul 
de care sunt sigură, e că viaţa mea ar fi fost mai bună dacă 
aş fi putut sta cu mama de la bun început. Ştiu că, teoretic, 
copiii nu-şi amintesc nimic din primii ani de viaţă, dar una 
e să-ţi aminteşti şi alta e să simţi. Cred că am rămas cu 
nesiguranța aceea şi asta m-a afectat toată viaţa. Cred şi 
că biata mama s-a simţit vinovată din clipa în care m-a 
lăsat acolo până-n ziua în care a închis ochii. Iar vina poate 
fi o povară grea. 

— Îmi pare rău, Hulda, n-am vrut să... să fiu indiscret. 

— Nu contează. M-am săturat să fiu hipersensibilă faţă 
de trecut. Ce e făcut e bun făcut. N-are sens să plângi 
după ceea ce nu mai poţi schimba. Deşi, inevitabil, ajungi 
să regreţi nişte lucruri care aşteaptă mereu să te ia prin 
surprindere în vis. 

Hulda lăsă să se aştearnă tăcerea, în timp ce privirea îi 
străbătu livingul arătos. Se gândi, nu pentru prima oară, 
că Petur nu ştiuse niciodată ce înseamnă să nu ai cu ce 
trăi. 

El deschise gura să spună ceva, dar Hulda i-o luă 
înainte: 

— Mă întrebi mereu despre mine. 

Zâmbi ca să-i arate că nu era o critică. 

— Acum hai să vorbim despre tine. Tu şi soţia ta aţi 
construit casa asta? 

— Da, de fapt, da. A fost o locuinţă minunată. Poziţia e 
bună, desigur, e într-o zonă frumoasă. La un moment dat 
am fost pe punctul s-o vindem, dar sunt extrem de bucuros 
că nu am făcut-o. Sunt foarte ataşat de ea. Adăposteşte 
atâtea amintiri - şi bune, şi rele, desigur - şi am de gând să 
rămân aici, deşi e mult prea mare. 

După o clipă, adăugă: 

— Prea mare pentru o singură persoană, adică. 

— De ce? 

— Poftim? 

— De ce aţi fost pe punctul s-o vindeţi? 

Instinctele ei de anchetator intraseră în alertă şi se 
aruncase negreşit asupra acelei mici ezitări. 

Pétur nu răspunse pe dată. Se ridică şi mai luă o sticlă, 
apoi se aşeză din nou pe canapea, tot la o distanţă 
cuviincioasă. 

— La un moment, cam în urmă cu cincisprezece ani, 
părea că ne îndreptăm spre divorţ. 

Hulda îşi dădu seama că îi era greu să vorbească despre 
subiectul acela. 

Aşteptă în linişte. 

După o pauză lungă şi încă o înghiţitură de vin, Pétur 
explică: 

— A avut o aventură. Dura deja de câţiva ani, iar eu nu 
aveam nici cea mai vagă idee. Când am descoperit din 
întâmplare, ea s-a mutat. Am cerut divorţul şi aproape 
finalizaserăm totul când ea a venit la mine şi m-a implorat 
să-i mai dau o şansă. 

— "Ţi-a fost uşor s-o ierţi? 

— Da, de fapt. Poate pentru că era vorba despre ea, şi 
pentru că o iubisem în toţi anii aceia. Asta nu s-a schimbat 
niciodată. Pe de altă parte însă, cred că pur şi simplu aşa 
îmi stă în fire. Mereu mi-a fost uşor să-i iert pe alţii. Nu 
ştiu de ce. 

Auzind asta, Hulda se gândi că poate nu erau chiar atât 
de potriviţi pe cât crezuse. Pentru că ei nu-i era uşor să 
ierte. j 

— Spuneai că ai locuit cândva pe Alftanes? întrebă el, 
schimbând subiectul. Ai avut o casă acolo? 

— Da, era... 

Se opri ca să-şi aleagă cuvintele cu grijă. 

— Era un loc superb, chiar lângă mare. Încă mi-e dor de 
sunetul valurilor. Dar tu? Ai locuit vreodată lângă mare? 

— La un moment dat. Tatăl meu lucra ca doctor în est, 
dar eu sunt băiat de oraş, de fapt. Am crescut mai degrabă 

în mugetul traficului decât al valurilor. Ai vândut când a 
murit soţul tău? 

— Da, nu-mi permiteam s-o întreţin. 

— Ai zis că a murit destul de tânăr, nu? 

— Avea cincizeci şi doi de ani. 

— Cumplit, absolut cumplit. 

Hulda încuviinţă dând din cap. 

În ciuda subiectelor sumbre despre care discutau, 
livingul părea un refugiu plin de linişte. Afară, noaptea era 
pe cât de întunecată putea fi în luna mai. Insă în clipa 
aceea îi sună telefonul, spărgând pacea cu zgomotul lui 
puternic, invaziv. Aruncându-i lui Pétur o privire prin care 
îşi cerea scuze, Hulda cotrobăi în adâncurile genţii sale. E 
puţin zis că rămase surprinsă văzând cine o sună, mai ales 
că era trecut de miezul nopţii. Era asistenta care îl călcase 
cu maşina pe pedofilul acela, femeia pe care Hulda o 
scăpase prefăcându-se nu-i auzise niciodată mărturisirea. 
Sperase să nu mai audă vreodată de incidentul acela. 

Respinse apelul. 

— Scuze, n-am niciun moment de linişte. 

— Că bine zici. 

Petur zâmbi. 

Hulda puse telefonul pe masă, lângă noua sticlă de vin 
roşu. Era limpede că încă nu terminaseră - mai rămăsese 
destul vin. 

Telefonul îi sună din nou. 

— Fir-ar să fie, mormăi Hulda, mai tare decât 
intenţionase. 

— Răspunde, o îndemnă Pétur cu amabilitate. Nu mă 
deranjează. 

Însă Hulda nu-şi dorea absolut deloc să stea de vorbă cu 
fiinţa aceea vitregită de soartă, care probabil încă nu-şi 
revenise după infracţiunea comisă şi căuta cu disperare să- 
şi elibereze conştiinţa  descărcându-se singurei alte 
persoane care cunoştea adevărul. Hulda nu avea de gând 
să-i fie duhovnic, cu atât mai puţin în momentul acela. Se 
bucura de compania lui Petur şi nu avea niciun motiv să 
strice atmosfera. 

— Nu, nu-i nimic urgent. De fapt, nu înţeleg de ce sună 
la ora asta. E lipsă de bun-simţ. 

Hulda respinse din nou apelul, iar de astă dată îşi 
închise telefonul. 

— Aşa, poate că acum o să fim lăsaţi în pace. 

— Mai vrei vin? întrebă Petur, cu ochii la paharul ei pe 
jumătate gol. 

— Nu te refuz, mulţumesc. Însă ar fi bine să fie ultimul. 
Îţi aduc aminte că mâine lucrez. 

Pétur îi umplu paharul. Urmă o tăcere destul de lungă. 
Hulda nu avea nimic de spus. Era prea obosită, iar alcoolul 
n-o ajuta. 

— A fost decizia ta să nu ai copii? întrebă Pétur, cam pe 
neaşteptate. 

Dar poate că era o continuare firească a discuţiei despre 
soţul Huldei. 

Întrebarea o luă pe nepregătite, deşi ar fi trebuit să-şi 
dea seama că, mai devreme sau mai târziu, urma să fie 
nevoită să-i spună lui Petur - cel puţin dacă relaţia lor 
continua în acest fel. 

Dură puţin până să-şi dea seama cum să răspundă, iar 
Pétur aşteptă cu răbdarea lui caracteristică. Nu părea să 
lase prea multe lucruri să-l tulbure. 

— Am avut o fiică, spuse ea în cele din urmă, alegând 
răspunsul simplu. 

— Îmi pare rău, am crezut... 

Petur era surprins şi puţin confuz. 

— Mi s-a părut că ai zis... Aveam impresia că tu şi soţul 
tău nu aţi avut copii. 

— Asta pentru că am evitat înadins subiectul. Iartă-mă - 
încă mi se pare greu să vorbesc despre asta. 

Auzind cum vocea îi cedează, Hulda se strădui să nu-şi 
lase chipul să se schimonosească. 

— A murit. _ 

— Am rămas fără cuvinte, zise Pétur şovăitor. Îmi pare 
foarte rău să aud asta. 

— S-a sinucis. 

Hulda simţi cum lacrimile încep să-i curgă pe obraji. Era 

adevărat că nu obişnuia să vorbească despre subiectul 
acela. Deşi se gândea în fiecare zi la fiica ei, abia dacă 
vorbea vreodată despre ea. 

Pétur nu scoase niciun sunet. 

— Era atât de mică, abia făcuse treisprezece ani. După 
aceea n-am mai încercat să avem copii. Jon avea cincizeci 
de ani, eu eram cu zece ani mai mică. 

— Dumnezeule... Ai trecut printr-un adevărat malaxor, 
Hulda. 

— Nu pot să vorbesc despre asta, îmi pare rău. Oricum, 
asta s-a întâmplat. Apoi a murit Jón şi de atunci sunt 
singură. 

— Aspectul ăsta ar putea fi pe cale să se schimbe, zise 
Petur. 

Hulda încercă să zâmbească, dar brusc se simţi 
copleşită de oboseală. Era destul. Trebuia să plece acasă. 

Pétur parcă intui cum se simţea ea. 

— Gata pentru seara asta? 

Hulda dădu din umeri. 

— Da, poate. M-am simţit foarte bine, Pétur. 

— Repetăm mâine seară? 

— Da, răspunse ea fără să ezite. Ar fi minunat. 

— Poate mergem undeva la masă? Să-ţi sărbătorim 
ieşirea la pensie. Fac cinste cu cina la Hotelul Holt. Cum 
sună? 

Era o ofertă foarte generoasă. 

— Doamne, da, ar fi superb. Nici nu mai ştiu de când n- 
am fost acolo. Cred că de vreo douăzeci sau treizeci de ani. 

Restaurantul de la Hotelul Holt era unul dintre cele mai 
simandicoase localuri din Reykjavik, iar Hulda îşi amintea, 
de fapt, foarte bine ultima dată când mersese acolo. 
Fusese o cină aniversară, cu soţul şi fiica ei. Un eveniment 
fericit. Costisitor, dar memorabil. 

— Nu pot să te forţez să mănânci ce gătesc eu chiar în 
fiecare seară. Bun, deci rămâne stabilit. 

Hulda se ridică şi Petur făcu la fel, pupând-o scurt pe 
obraz. 

— Oaia a fost excelentă, zise ea. Mi-aş dori să ştiu să fac 

şi eu carnea pe grătar aşa. 

Când intrară în hol, Petur întrebă pe neaşteptate: 

— Cum o chema? 

Hulda fu luată prin surprindere. Deşi înţelesese la ce se 
referă, ca să câştige timp alese să se prefacă: 

— Poftim? 

— Cum o chema pe fiica ta? 

Glasul îi era blând. Era interesat cu adevărat. 

Hulda îşi dădu brusc seama că trecuseră ani întregi de 
când nu-i mai rostise numele cu voce tare şi se simţi 
ruşinată. 

— Dimma. O chema Dimma. E neobişnuit, ştiu. 

Însemna „întuneric”. 

I 


Hulda se răsuci în pat pe cealaltă parte, nedorind să se 
ridice. Işi îngropă capul în pernă şi încercă să aţipească 
din nou, însă răul fusese făcut: era prea târziu să mai 
adoarmă. Pe vremuri reuşea să se bucure de câte un somn 
bun, însă, cu vârsta, acest lucru devenise tot mai inefabil. 

Cu toate astea, când se uită la ceasul deşteptător, 
descoperi spre nefericirea ei că dormise până la fel de 
târziu ca în ziua precedentă - cu alte cuvinte, până prea 
târziu. 

Trebuia să folosească fiecare clipă din zi dacă voia să 
ducă la capăt ancheta dar, imediat ce se ridică în capul 
oaselor, o lovi o durere de cap ameţitoare. Deşi seara cu 
Pétur fusese minunată, n-ar fi trebuit să bea atât de mult. 
Îşi ieşise din mână. În mod normal bea doar câte un pahar 
de vin la câte o masă. Totuşi, nu avea de ales decât să 
ignore mahmureala şi să se concentreze asupra cazului, cu 
toate că îşi pierdea interesul cu repeziciune. În afară de 
sentimentul datoriei faţă de rusoaica moartă, singurul 
lucru care o mai motiva acum era pura încăpățânare. Pur 
şi simplu nu suporta gândul să-l lase pe Magnus să câştige. 
După ce îl bătuse la cap să-i mai acorde încă douăzeci şi 
patru de ore pentru anchetă, trebuia să facă tot ce putea 
înainte să-i dea raportul în seara aceea şi să-şi ia rămas- 
bun definitiv de la poliţie. 

işi dădu seama că lucrul pe care îl aştepta cu adevărat 
cu nerăbdare era următoarea întâlnire cu Petur. Număra 
orele până la cina de la Hotelul Holt. 

II 


Încercă să se ridice în picioare pe zăpada alunecoasă, 
însă având în spate greutatea rucsacului, care o 
dezechilibra, lucrul ăsta era mai uşor de zis decât de făcut. 

— Vino jos! o chemă el. 

Ea se supuse, cobori târâş restul drumului şi mulţumi 
cerului că ajunsese jos teafără. 

— Dă-mi beţele, zise el. O să ne punem crampoanele şi o 
să te poți folosi de târnăcopul pentru gheaţă. 

Mai bine echipată de astă dată, înfruntă din nou 
povârnişul, cu inima în gât. 

Urcarea era tot anevoioasă însă acum, datorită 
crampoanelor, reuşea să-şi găsească puncte de sprijin mai 
bune în zăpadă. Înaintă centimetru cu centimetru, 
rugându-se să nu-şi piardă iar echilibrul. Ţinea privirea 
fixată la pământul din faţa ei, îngrozită ca nu cumva Să se 
răstoarne pe spate în punctul cel mai abrupt. Făcând câte 
un pas laborios după altul, observă la un moment dat că 
depune mai puţin efort şi işi dădu seama că partea cea mai 
rea trecuse şi că drumul rămas părea să devină mai uşor. 
Cu genunchii tremurându-i de bucurie, se lăsă să cadă în 
zăpadă şi aşteptă, simțindu-se epuizată fizic şi mintal. 
Panta era atât de abruptă încât nici măcar nu putea să 
vadă dacă el începuse urcarea, darămite cât de mult 
urcase, însă îi era teamă să-l strige, cu gândul la ce-i 
spusese - pe jumătate în glumă, ce-i drept - despre 
pericolul stârnirii unei avalanşe. De ce naiba îl lăsase s-o 
atragă în nebunia asta? 

III 


Trecuse cu mult de ora micului-dejun şi, oricum, Huldei i 
se făcea rău numai dacă se gândea la mâncare. Hotări în 
schimb să ia rapid o gură de aer proaspăt şi merse până la 
supermarketul din colţ. Afară era mai mohorât decât în 
ziua dinainte, cerul era acoperit de un strat gros de nori 
cenuşii iar vântul sufla neobişnuit de tare pentru perioada 
aceea. Oare primăvara chiar venise şi plecase într-o 
singură zi? 

Vremea îi tulbură Huldei dispoziţia. De regulă nu lăsa 
climatul islandez imprevizibil s-o afecteze, dar se pomeni 
dorindu-şi ca, dintre toate zilele, ziua aceea, ultima zi din 
vechea ei viaţă, să fi început mai promiţător. 

Toată noaptea o bântuiseră vise despre Dimma, însă în 
ciuda acestui lucru reuşise în sfârşit să se odihnească. Deşi 
visele fuseseră încărcate de tristeţe, măcar scăpase de 
coşmarul recurent care nu-i dăduse pace de ani întregi. 
Poate că era doar o coincidenţă, însă bănuia că faptul că 
vorbise despre Dimma - mai cu seamă unui ascultător bun, 
cum era Pétur - avusese un efect benefic. Poate că într-o 
bună zi avea să se simtă capabilă să i se destăinuie în 
legătură cu fiica ei, să-i spună poveşti despre ea, să-i spună 
ce fată dulce şi minunată fusese. 

Hulda  hălădui fără o ţintă anume pe culoarele 
supermarketului, nevăzând nimic care s-o tenteze, până 
când în cele din urmă ieşi cu singurele articole care o 
trăseseră de mânecă: o sticlă de cola şi un pachet de 
napolitane cu ciocolată Prins Póló. Napolitanele Prins Póló 
o purtară înapoi în timp, amintindu-i de vremea când 
Islanda făcea comerţ cu Europa de Est, ciocolată poloneză 
la schimb pentru peşte islandez. Cât de mult se schimbase 
lumea! 

După ce se aduna, prima misiune a zilei urma să fie să 
meargă în peninsula Reykjanes ca să încerce să împuşte 
doi iepuri - mai mulţi, dacă reuşea - dintr-o lovitură. 
Trebuia să stea de vorbă cu fata din Siria, dacă nu cumva 

era prea târziu. Cum fata fusese arestată cu o zi înainte, 
Hulda bănuia că era ţinută într-o celulă a poliţiei de la 
aeroport, cu toate că la fel de posibil era să fi fost deja 
deportată, trimisă acasă cu un zbor de dimineaţa devreme, 
ceea ce însemna că Hulda ratase ocazia s-o interogheze. 
Pentru Dumnezeu, de ce nu aranjase un interogatoriu cu 
ea, sau măcar să-şi fi pus alarma de dimineaţă? 
Confruntată cu iminenta ieşire la pensie, devenea complet 
nechibzuită. 

Urma să fie nevoită să se oprească şi la căminul pentru 
azilanţi din Njardvik, ca să-i arate Dórei fotografia pe care 
i-o făcuse pe furiş lui Baldur Albertsson. Dacă Dóra nu era 
acolo, putea să-i trimită poza pe e-mail, însă ar fi preferat 
să vadă cu ochii ei reacţia. Poate că era o încercare 
hazardată, însă în punctul acela Hulda simţea că trebuie să 
păstreze deschisă orice variantă. 

li trecu prin minte că ar merita să profite de ocazie şi să 
examineze golful unde murise Elena sau, mai bine zis, 
unde îi fusese găsit cadavrul - varianta în care victima îşi 
pierduse viaţa altundeva rămânea o posibilitate pe care s-o 
ia în calcul. 

Hulda era la volan şi tocmai ieşea din oraş când îşi dădu 
seama că probabil nu era potrivit să conducă atunci, cu tot 
alcoolul pe care probabil încă îl avea în sânge. Nu se mai 
aflase în postura aceea de ani întregi. La următoarea 
intersecţie se întoarse la 180 de grade şi porni spre casă, 
de unde chemă un taxi. 

Se simţi uşurată să se poată tolăni pe banchetă şi să se 
relaxeze în timp ce conducea altcineva, mai ales pentru că 
taxiul era o maşină nouă, de lux, care torcea de-a lungul 
şoselei cu două benzi de pe Reykjanes cu o uşurinţă şi o 
viteză la ani-lumină faţă de rabla ei. 

In faţa ochilor îi apărură câmpurile de lavă negre, cărora 
parcă le era imposibil să se deruleze prin dreptul 
geamurilor, maiestuoase în simplitatea lor, însă monotone 
ca un refren repetat la nesfârşit. Îşi aminti că citise despre 
formarea lor, anumite porţiuni erau dinainte ca Islanda să 
fie populată în anii 800, altele fuseseră create de erupțiile 

mai recente. Deasupra terenului plat, stratul de nori 
devenea tot mai greu şi mai negru pe măsură ce se 
îndepărtau de Reykjavik, până când picăturile de ploaie 
începură să se spargă răzlețe pe parbriz. 

Combinația de lavă şi ploaie avu un efect liniştitor 
asupra Huldei, care îşi lăsă pleoapele să cadă, nu ca să 
aţipească ci ca să se pregătească să înfrunte sarcinile zilei. 
O serie de imagini îi trecură prin minte, însă Elena nu mai 
ocupa prim-planul, se retrăsese în spatele siluetei tot mai 
conturate a Dimmei şi, acum, a lui Pétur. 

Constată că zăbovea cu gândul asupra lui Petur mai 
mult decât se aşteptase, ca şi cum brusc acceptase 
inevitabilul. Da, vârsta se insinuase asupra ei, o luase prin 
surprindere, nemiloasă, dar schimbările care veneau odată 
cu ea puteau fi şi pozitive. Poate că, la urma urmei, merita 
să fie mulţumită, să rămână trează până târziu în timpul 
săptămânii şi să bea vin cu un doctor chipeş fără să aibă 
mustrări de conştiinţă. Merita o schimbare ca să uite din 
când în când coşmarul. Merita să nu mai primească ordine 
de la un şef bun de nimic care n-ar fi trebuit niciodată să 
fie promovat deasupra ei. 

Pierdută în aceste gânduri aţipi fără să vrea şi dormi 
până când şoferul o anunţă că se apropiau de destinaţie. Îi 
luă câteva clipe să-şi dea seama unde se află: secţia de 
poliţie din Keflavik. 

Nu-i stătea în fire să adoarmă în miezul zilei, cu atât mai 
puţin într-un taxi. Probabil era ceva în aer - în ziua aceea 
totul părea cu susul în jos. Hulda avea presentimentul urât 
că urma să se întâmple ceva, dar nu ştia ce anume. 

IV 


Acum întunericul se lăsase de-a binelea. După ce el i se 
alăturase în vârful povârnişului merseseră impreună pe 
teren plat o vreme, înainte să facă o pauză scurtă ca să-şi 
fixeze lanternele pe cap. Acum putea vedea limpede unde 
pune piciorul, însă orice în afara conului îngust de lumină 
era învăluit în întuneric. Când întrebă dacă erau pe- 
aproape de locul unde trebuiau să înnopteze, el clătină din 
cap. 

— Mai avem de mers, zise. 

Zăpada era atât de desăvârşită şi scânteia în lumina 
lanternelor de pe cap încât părea un sacrilegiu să calci pe 
ea şi să spargi crusta aceea perfectă. Ea nu mai simţise 
niciodată o asemenea conexiune cu natura. Cătuşele 
îngheţate păreau să arunce un farmec misterios asupra 
împrejurimilor. Se concentră asupra frumuseţii sălbatice 
din jur şi se strădui să uite rezervele pe care le avusese în 
privinţa excursiei. 

În scurt timp, suprafaţa dură, îngheţată făcu loc unui 
strat mai adânc, mai moale. Ea se opri o clipă şi îşi stinse 
lanterna, aşteptând ca ochii să i se obişnuiască în 
întuneric. Contururile vagi ale nămeţilor abia se zăreau în 
jurul lor, iar ea îşi dădu seama mai puternic decât oricând 
că, fără călăuza ei, s-ar rătăci fără scăpare. Habar n-avea 
să dibuiască drumul spre cabana către care se îndreptau şi 
nici să refacă traseul până la maşină. Fără el, cu siguranţă 
ar fi murit înghețată. 

Se cutremură la gândul acela. 

Îşi aprinse din nou lanterna, lăsă capul în jos şi porni cu 
îndârjire pe urmele lui. Între ei se crease o distanţă şi, 
mărind pasul, ea încercă s-o acopere. Deveni necugetată în 
graba ei şi, în clipa următoare, pământul îi cedă sub 
picioare. Simţi cum se cufundă în zăpada moale şi intră în 
panică la gândul că alunecase într-o groapă din care n- 
avea să mai poată ieşi vreodată. Se dovedi că nu era chiar 
atât de adâncă pe cât se temuse, dar se dovedi imposibil să 

iasă de una singură din grămada de zăpadă, mai ales că o 
trăgea în jos rucsacul. Strigă, mai întâi cu glas tremurat, 
apoi mai puternic, până când el o auzi şi, întorcându-se, îi 
sări în ajutor şi o scoase de-acolo. Ea porni mai departe, pe 
urmele lui, auzind din când în când sunetul apei care 
curgea pe sub zăpadă. Gâlgăitul ei era un element familiar, 
liniştitor, în tăcerea neomenească a munților. 

Brusc, el se opri şi începu să intoarcă dintr-o parte în 
alta capul, parcă vrând să-şi dea seama de relieful 
înconjurător. Ea abia putea distinge în depărtare silueta 
întunecată a unui munte al cărui povârniș brăzdat de 
viroage avea contururile acoperite de un strat alb. 

Îşi încordă auzul, însă gâlgâitul râului dispăruse. Acum 
nu mai era decât tăcere. 

V 


— Se pare că ai noroc, spuse sergentul de serviciu, care 
se prezentase drept Oliver. 

Era înalt, fără niciun pic de carne în plus pe trupul 
slăbănog şi deşirat. 

— Mare noroc. Pentru că sirianca e încă aici. Voiam s-o 
punem într-un avion de dimineaţă, dar avocatul ei a făcut 
scandal. Ştii cum e. 

— Avocatul ei nu cumva e Albert Albertsson? întrebă 
Hulda. 

— Albert? Nu, nu-l cunosc. Avocatul care se ocupă de 
cazul siriencei e femeie. 

— Cum o cheamă? 

— Nu-mi amintesc cum îi cheamă pe niciunul dintre 
avocaţii ăştia. 

— Nu, mă refer la azilantă. 

— Hmm. 

Oliver se încruntă. 

— Cum o chema, oare...? Amena, cred. Da, Amena. 

— De ce o deportaţi? 

— Un oficial a luat o decizie. N-are nicio legătură cu 
mine. Eu trebuie doar s-o văd urcată în avion. 

— Pot să vorbesc cu ea? 

Oliver dădu din umeri. 

— Nu văd de ce nu. Da’ nu ştiu dacă o să vrea ea să vă 
vedeţi. Nu promit nimic. Deloc surprinzător, în clipa asta 
poliţiştii islandezi nu-s chiar persoanele ei preferate. De ce 
vrei să vorbeşti cu ea? 

Probabil era cu treizeci de ani mai tânăr decât Hulda, 
însă nimic din vocea sau gesturile lui nu trădau nici cel 
mai mic respect pentru vârsta ei înaintată. Aşa se întâmpla 
des în ultima vreme şi de fiecare dată lucrul ăsta o enerva, 
felul cum tânăra generaţie prelua frâiele, făcând-o pe ea 
redundantă, de parcă experienţa ei n-ar mai fi avut nicio 
valoare. 

Hulda oftă pierzându-şi răbdarea. 

— Are legătură cu un caz pe care-l investighez - o 
azilantă găsită moartă pe coastă, nu departe de aici. 

Oliver încuviinţă dând din cap. 

— Da, la Flekkuvik. Îmi amintesc. Eu şi partenerul meu 
am fost chemaţi la faţa locului când a fost găsit cadavrul. O 
străină, parcă. N-a mai răbdat să aştepte. 

— Era rusoaică. 

— Aşa, da, ea. 

— Ce-ţi aminteşti de la locul respectiv? întrebă Hulda. 

Oliver se încruntă. 

— Nimic deosebit. Era doar un caz de suicid ca multe 
altele, ştii. Plutea acolo, în apa mică, era limpede că-i 
moartă. N-aveam ce face. De ce te interesează chestia 
asta? 

Hulda rezistă tentaţiei să-i spună să-şi vadă de treaba 
lui. 

— Informaţii noi. N-am voie să dau detalii. 

Se aplecă spre el şi îi şopti pe un ton confidenţial: 

— E o chestiune cam delicată. 

El nu făcu decât să dea iar din umeri. Era limpede că nu- 
l interesa prea mult cazul, iar Hulda căpătă impresia că 
individul nu avea încredere în capacităţile unei babe ca ea 
să gestioneze o investigaţie a poliţiei. 

— Bine, o să te las să vorbeşti cu ea, dacă insişti, spuse 
el în cele din urmă de parcă ar fi vorbit cu un copil 
neastâmpărat. 

Hulda trebui să-şi înghită o replică usturătoare. 

— Dar ambele camere de interogatoriu sunt folosite în 
momentul ăsta, continuă el. Te deranjează dacă vorbiţi în 
celula ei? 

Asta o făcu pe Hulda să se oprească. Era gata să-i 
mulţumească politicos şi să iasă, abandonând pista aceea, 
dar apoi se gândi mai bine. 

— Da, fie, bănuiesc că e bine şi aşa. 

Măcar să încerce să realizeze ceva valoros în ultimele ei 
ceasuri petrecute în cadrul poliţiei. 

— Mă întorc imediat. 

Bărbatul se făcu nevăzut şi reveni aproape imediat. 

— Vino cu mine. 

O conduse până la o celulă, deschise uşa, apoi o încuie 
în urma ei. Un fior îi străbătu Huldei tot corpul când fu 
încuiată acolo. Ori de câte ori făcea vreo boacănă în 
copilărie, bunica ei o trimitea în dulapul din magazie să se 
gândească la păcatele ei. Dulapul era întunecos şi 
înghesuit şi, ca să fie şi mai rău, bunica ei încuia mereu 
uşa. Nici mama, nici bunicul ei nu îndrăzniseră să-i ia 
partea în chestiunea dulapului pentru copii neascultători. 
Poate că li se părea că nu e aşa de rău, dar pentru Hulda 
fusese un chin care îi lăsase pe viaţă fobia de a fi închisă în 
spaţii mici. Într-o încercare de a se gândi la altceva, privi 
împrejur căutând ceva pozitiv asupra căruia să se 
concentreze: seara pe care urma s-o petreacă alături de 
Pétur era potrivită. Îşi spuse că trebuie să fie puternică, de 
dragul ei şi al Elenei. 

Sirianca era o tânără slabă şi palidă, care stătea 
cocoşată şi amărâtă. 

— Bună, eu sunt Hulda. 

Fata nu avu nicio reacţie, deşi Hulda vorbise în engleză. 
Stătea pe un pat prins cu şuruburi în perete. In celulă nu 
era niciun scaun şi, bănuind că n-ar fi fost înţelept să se 
aşeze încă lângă ea, Hulda rămase lângă uşă, respectându- 
i spaţiul personal. 

— Hulda, repetă ea, limpede şi rar. Pe tine te cheamă 
Amena, nu-i aşa? 

Fata ridică ochii, îi susţinu privirea Huldei preţ de o 
clipă, apoi cobori ochii înapoi la podea, ţinând braţele 
încrucişate protector la piept. Era extrem de tânără, nu 
avea nici treizeci de ani, poate mai degrabă douăzeci şi 
cinci, şi era anxioasă, chiar temătoare. 

Hulda continuă: 

— Sunt de la poliţie. j 

Chiar când începea să se întrebe dacă nu cumva Oliver îi 
dăduse informaţii greşite în privinţa cunoştinţelor de 
engleză ale femeii, Amena răspunse morocănos: 

— Ştiu. 

— Trebuie să vorbesc cu tine, să-ţi pun câteva întrebări. 

— Nu. 

— De ce nu? 

— Vrei să mă dat afară din ţară. 

— Asta n-are nicio legătură cu mine, o asigură Hulda 
vorbind în continuare rar şi cu blândeţe. Anchetez un caz 
şi cred că mă poţi ajuta. 

— Tu păcălit la mine. Vrei să mă trimiţi acasă. 

Amena îi aruncă o privire urâtă Huldei. Se vedea că 
fierbe de o mânie neputincioasă. 

— Nu, n-are nicio legătură cu tine, o asigură Hulda din 
nou. E vorba despre o fată din Rusia care a murit. O chema 
Elena. 

Auzind acestea, Amena se învioră brusc. 

— Elena? întrebă ea în cele din urmă, apoi adăugă cu 
vehemenţă: Stiam eu. În sfârşit! 

— Cum adică? 

— Când ea murit, părut ceva ciudat. Eu zis la poliţist. 

— Poliţist? Era un bărbat? Îl chema Alexander? 

— Bărbat, da. La el nu păsat, spuse Amena. 

Deşi engleza îi era stricată, era cât se poate de capabilă 
să-şi facă înţeles mesajul. 

Din nou, Hulda îl blestemă în gând pe Alexander pentru 
incompetenţa şi prejudecățile lui. Oare ce altceva mai 
„uitase” să scrie în raport? Cazul fusese, teoretic, rezolvat, 
însă ea simţea că bâjbâie pe întuneric. 

— De ce crezi că a fost ceva ciudat la moartea ei? 

— Ea primit permisiune rămânere. Rămânere în Islanda. 
Ea primit da. 

Sirianca vorbea cu emfază. 

Hulda aprobă dând din cap, în semn că înţelege. 

Fata continuă: 

— Nimeni care primit da nu face asta. Nu sărit în mare. 
Ea foarte fericită, stat parter, la recepţie, vorbit toată 
seara la telefon. Foarte fericită. Cu toţii foarte fericiţi. Era 
o fată de treabă. Suflet cald. Sinceră. Avut viaţă grea în 
Rusia. Dar apoi... a doua zi ea moartă. Pur şi simplu 
moartă. 

Hulda încuviinţă dând din cap, dar nu se încredea în 

descrierea pe care o făcuse fata, bănuind că perspectiva 
veselă asupra Elenei era influenţată într-o oarecare 
măsură de prietenia lor şi de felul cum bănuia tânăra din 
Siria că te simţi atunci când primeşti azil. 

Spaţiul închis începea să-şi facă efectul asupra Huldei, 
afectându-i capacitatea de concentrare. Incepuse să 
transpire, mâinile îi erau alunecoase şi inima îi bătea 
nefiresc de repede. Trebuia să încheie conversaţia repede 
şi să iasă de-acolo. 

— Posibil să fi fost adusă în Islanda să se prostitueze? 
întrebă ea. 

Întrebarea păru s-o ia pe Amena complet prin 
surprindere. 

— Ce? Prostituat? Elena? Nu. Nu, nu, nu. Nu posibil. 

Îşi căuta cu disperare cuvintele, parcă vrând să alunge 
mica sămânță de îndoială pe care i-o plantase Hulda în 
minte. 

— Nu, nu, sunt sigură. Elena nu fost prostituată. 

— Un bărbat a fost văzut luând-o cu maşina. Era scund 
şi gras şi conducea un 4x4 - o maşină mare. Mă gândeam 
că poate era client... 

— Nu, nu. Poate avocatul ei. El condus maşină mare. 

Amena se gândi o clipă şi adăugă: 

— Dar el nu gras. Nu amintesc nume. Nu e avocatul meu 
- avocatul meu e femeie. 

— Ai vreo idee cine putea fi bărbatul cu maşina mare? E 
posibil să fi fost cineva pe care-l cunoştea Elena? 

Amena clătină din cap. 

— Nu, nu cred. 

Hulda hotărî să pună capăt conversaţiei. Senzaţia de 
claustrofobie devenise atât de puternică încât o făcuse 
leoarcă de transpiraţie şi o epuizase psihic. Dar înainte să 
apuce să rostească vreun cuvânt, Amena îi zădărnici 
planurile: 

— Ascultă, trebuie să mă ajuţi! Eu ajut la tine. Nu pot 
merge acasă. Nu pot! 

Disperarea pură din glasul ei îi stârni Huldei în mod 
instinctiv un val de milă. 

— Păi, nu cred că... Dar o să-i spun poliţistului de 
serviciu. Ok? 

— Roagă-l să mă ajute! Spune-i că eu ajutat la tine. Te 
rog! 

Hulda dădu iar din cap, apoi, schimbând subiectul, 
întrebă: 

— Ai idee ce a păţit, de fapt, Elena? Avea cineva vreun 
motiv s-o omoare şi, dacă da, cine? 

— Nu, răspunse Amena imediat. N-am idee. Ea cunoscut 
doar avocatul ăsta. Ea nu avut duşmani. Fată foarte bună. 

— Am înţeles. Mulţumesc că ai stat de vorbă cu mine. 
Sper să-ţi rezolvi problemele. Mă bucur că am cunoscut pe 
cineva care o ştia pe Elena. E foarte trist ce a păţit. Eraţi 
apropiate? Eraţi cele mai bune prietene? 

— Cele mai bune prietene? 

Amena clătină din cap. 

— Nu, dar eram prietene bune. Prietena ei cea mai bună 
era Katja. 

— Katja? 

— Da, şi ea tot rusoaică. 

— Rusoaică? 

Hulda rămase atât de uluită că pe moment uită de 
senzaţia de sufocare. 

— Erau două fete din Rusia? 

— Da. Ele venit aici împreună. Katja şi Elena. 

La dracu’, îşi zise Hulda. Katja probabil plecase din ţară 
în urmă cu luni întregi, lucru deranjant, pentru că Hulda ar 
fi vrut fără doar şi poate să stea de vorbă cu ea. Trebuia să 
se apropie mai mult de victimă, să înţeleagă mai bine ce-i 
trecuse prin minte, în ce cercuri se învârtea, dacă îi era 
teamă de cineva şi dacă fusese într-adevăr adusă ca să 
lucreze în industria sexului. 

— Ştii unde e Katja? întrebă ea, bănuind că răspunsul 
avea să fie negativ. A primit şi ea permis de şedere? 

— Nu ştiu. Nimeni nu ştiu. 

— Cum adică? 

Hulda simţi cum inima începe să-i bată mai repede, însă 
acum de entuziasm, nu de panică. 

— Ea dispărut. 

— A dispărut? Cum adică? 

— Da, dispărut. Sau fugit. Se ascunde, poate. Sau ieşit 
din ţară. Nu ştiu. 

— Când s-a întâmplat asta? 

Fata se încruntă. 

— Înainte ca Elena murit. Nişte săptămâni înainte. Poate 
o lună. Nu-s sigură. 

— Nu ţi-ai făcut griji? Cum a reacţionat poliţia? 

— Da... da, sigur. Dar ea doar fugit. Ar fi trebuit să făcut 
la fel... Şi nimeni nu găsit la ea, cred. 

— Dar Elena cum a primit vestea? Parcă spuneai că erau 
cele mai bune prietene. 

— Păi... La început ea este furioasă. Ea crede Katja 
proastă. Crede că amândouă primesc permis să stea. Dar 
apoi... 

Amena afişă o expresie gravă pe chip. 

— Apoi ea îngrijorat. Foarte îngrijorat. 

— S-a găsit vreo explicaţie pentru dispariţia ei? întrebă 
Hulda, fără să aştepte, de fapt, un răspuns. 

Amena clătină din cap. 

— Ea doar plecat, ea nu vrut să fi spus la ea să plecat 
din ţară. Oamenii de aici e... 

Căută cuvântul potrivit. 

— Disperati. Da, cu toţii suntem disperaţi. 

— Katja cum era? 

— Simpatică. Prietenoasă. Foarte frumoasă. 

— E posibil ca ea, nu Elena, să se fi prostituat? 

— Nu. Nu, nu cred. 

— Am înţeles. 

Hulda fusese întru totul absorbită de interogatoriu, dar 
acum senzaţia de claustrofobie o cuprinse cu puteri 
proaspete. 

Îi mulţumi Amenei pentru ajutor, bătu la uşă şi aşteptă, 
tresărind din pricina surescitării, ca Oliver să deschidă şi 
să-i dea drumul afară. 

— Tu amintit, zise Amena, spărgând tăcerea. Tu vei 
ajuta la mine. 

Hulda încuviinţă dând din cap: 

— O să fac tot ce pot. 

În clipa aceea, uşa se deschise. 

— Ai obţinut ce-ai vrut? întrebă Oliver fără vreun interes 
real. 

— Noi doi trebuie să vorbim. Acum, se răsti Hulda, 
folosind tonul unui ofiţer superior care se adresează unui 
subaltern. l 

Aruncă o singură privire peste umăr înainte, ca Oliver să 
închidă la loc celula şi o văzu preţ de o clipă pe fata din 
Siria în cadrul uşii. Expresia de pe figura ei era 
întruchiparea disperării. 

VI 


Râul ieşise la suprafaţă, iar ei mergeau acum de-a lungul 
malurilor, prin mijlocul văii strâmte înconjurate de munți. 

— Uite, zise el deodată şi făcu un semn în întunericul din 
Jur. Acolo e cabana. 

Ea miji ochii în direcţia în care arătase el, încercând să 
vadă ceva prin ninsoarea uşoară, dar numai când se 
apropiară mai mult reuşi să distingă un punct mic, negru, 
care treptat începu să capete formă pe fundalul alb, 
devenind în cele din urmă un acoperiş în pantă deasupra 
unor pereţi din lemn închis la culoare. O cabană mică, 
departe de civilizaţie. 

Când ajunseră la ea, descoperiră că geamurile şi uşa 
erau acoperite de zăpadă. El îndepărtă troianul din faţa 
uşii, care se dovedi îngheţată. Izbuti s-o deschidă numai 
după ce se opinti îndelung. Când intrară, ea îşi scoase 
rucsacul, bucuroasă să se elibereze de greutatea lui. Era 
întuneric beznă, însă lanternele de pe cap luminau 
interiorul oriunde cădea fasciculul lor, dezvăluind paturi 
cât pentru patru persoane, dacă nu chiar mai multe. Se 
aşeză pe una dintre saltelele subțiri ca să-şi tragă sufletul. 

Cabana era extrem de primitivă. Înăuntru nu erau decât 
o masă mică, câteva scaune şi paturile. Probabil că ideea 
era să ofere călătorilor doar strictul necesar - doar cât să 
supraviețuiască sălbăticiei islandeze -, nu vreun fel de 
confort. 

— Poţi aduce nişte apă? 

El îi întinse sticla goală. 

— Apă? 

— Da. Du-te până la râu. 

Deşi înfricoşată la gândul că trebuia să se întoarcă în 
noaptea de afară, de astă dată singură, ea se supuse, 
înarmată numai cu lanterna de cap. Cabana se afla pe o 
pantă, iar coborârea până la râu era abruptă. Înaintă încet, 
cu paşi mici, pentru că suprafeţele erau alunecoase şi nu 
mai purta crampoanele: şi le scoseseră după ce depăşiseră 

partea cea mai dificilă a traseului. Ultimul lucru pe care şi- 
l] dorea era să se împiedice şi să alunece până în zăpada 
rece şi umedă de la poalele pantei. 

Când ajunse în siguranţă pe malul râului, cufundă sticla 
în apa îngheţată şi aşteptă să se umple, apoi mai zăbovi un 
moment, bând pe ascuns prima gură. Apa era curată, 
limpede şi îngrozitor de rece, provenea chiar din ghețar. 
Era minunat de răcoritoare după drumul acela lung. 

Se întoarse în cabană şi işi scoase haina. Incă era 
transpirată după ce urcase înapoi de la râu. Insoțitorul ei 
era ocupat să aprindă lumânările: îi explicase că în cabană 
nu exista curent sau apă caldă. Ea îl ajută şi în curând zece 
flăcărui tremurânde începură să lupte cu întunericul, însă 
nu răspândeau prea multă căldură. 

— Mai bine te imbraci la loc, zise el, altfel o să-ţi intre 
frigul în oase. Aici e la fel de frig ca afară. 

Ea încuviință dând din cap, dar nu se supuse imediat. 
Nu-i venea să-şi pună din nou geaca greoaie, nu încă. 

El scoase un aragaz de campanie pe care-l numise 
sprittprimus în islandeză, spunând că nu ştie cum să 
traducă denumirea, il aprinse şi încălzi nişte fasole la 
conservă. Ea îşi înfulecă hulpav porția. Mâncarea era 
delicioasă alături de apa rece de la râu şi o încălzi pe 
dinăuntru, însă efectul nu dură mult. Treptat, frigul începu 
să-i pătrundă în oase din pricină că stătea pe loc. Cabana 
nefiind încălzită, ar fi putut la fel de bine să stea afară, în 
zăpadă. 

Până se îmbrăcă din nou cu haina era prea târziu, frigul 
îşi înfipsese ghearele în ea. Cu dinţii clănțănindu-i, începu 
să străbată micul spațiu în lung şi-n lat, străduindu-se să-şi 
pună din nou în mişcare sângele din degetele de la mâini şi 
de la picioare. 

— O să-ţi fierb nişte apă, zise el. Vrei un ceai? 

Ea încuviinţă dând din cap. 

Fiecare înghiţitură de ceai îi trimitea un mic val de 
căldură prin trupul îngheţat, dar apoi tremuratul începea 
din nou. 

Deodată, el se ridică în picioare şi se întinse după 

rucsac. 

— Am... începu el şovăitor, de parcă ar fi fost jenat. Am 
ceva pentru tine. 

Ea nu era sigură cum să reacționeze. Glasul lui era 
prietenos. Simţea că nu are de ce să se teamă de el. Oare îi 
adusese un cadou? De ce? Ea nu avea nimic pentru el. 

Deschise rucsacul şi începu să cotrobăie prin el, căutând 
ceva, aproape cu frenezie. 

— Scuze... E pe-aici pe undeva... Scuze. 

Ea aşteptă, cu oarecare nerăbdare. 

Într-un târziu, el îi întinse o cutie mică învelită în ceea 
ce, în întunericul acela, părea a fi hârtie de cadouri aurie. 

— Uite, e pentru tine, aproape că se bâlbâi el. E o 
chestie mică pe care am găsit-o, o nimica toată. 

De ce?, îi veni ei să întrebe, dar nu rosti niciun cuvânt. 

— Mulţumesc, şopti ea şi primi cutia. 

Cu stângăcie, desfăcu ambalajul cu degetele ei reci. 
Înăuntru era o cutie mică, neagră, în mod limpede ceva de 
la un magazin de bijuterii. 

— S-o deschid? întrebă ea în speranţa că răspunsul avea 
să fie nu. 

— Da, da, deschide-o. 

Înăuntru văzu o pereche de cercei şi un inel mic. 

Ce naiba trebuia să însemne asta? 

Ea nu zise nimic, doar continuă să se uite la cadouri. 
Spera să nu fie un inel de logodnă sau aşa ceva. Dar, 
bineînţeles, n-avea cum... 

Ridică ochii. El o privea. 

— Scuze, e doar ceva ce am văzut la mall, când 
cumpăram chestii pentru excursie. Mi-am zis că poate ai 
nevoie de ceva drăguţ, ştii tu. Poţi să-l duci înapoi la 
magazin dacă vrei, să-ţi iei altceva, o brățară, pantofi, 
orice... ştii tu. 

— Mersi, răspunse ea, după care se lăsă o tăcere 
stânjenitoare. 

— Pornim mâine dimineaţă devreme, spuse el 
schimbând repede subiectul. Ar fi bine să ne odihnim. 

VII 


— Sper că ai aflat ceva util, zise Oliver, zâmbindu-i 
Huldei cu superioritate. Dacă nu mai ai nevoie de altceva, 
am nişte treabă de care trebuie să mă apuc. 

Neluând în seamă apropoul, Hulda întrebă: 

— Ştii ceva despre o rusoaică dispărută de la căminul 
azilanţilor anul trecut? 

— Dispărută? Păi... da, acum că tot ai adus vorba, ţin 
minte că am solicitat oficial informaţii despre o azilantă 
care dispăruse. O fată. Dar nu-mi amintesc de unde era. 

— Poţi să cauţi? 

Oliver îşi dădu ochii peste cap. 

— Da, bănuiesc că da. Dă-mi numărul tău de telefon şi, 
când am un răgaz, te anunţ. 

O trată cu acelaşi zâmbet enervant de superior. 

— N-ai putea să cauţi acum? lătră Hulda pe un ton atât 
de autoritar încât el tresări. 

— Acum? Aăă, da, bine, aşa cred... 

Se aşeză în faţa computerului cu aerul unui schingiuit. 

După ce apăsă câteva taste şi dădu câteva clickuri, 
anunţă: 

— Da, era rusoaică. 

— Katja? întrebă Hulda. 

El se zgâi la ecran. 

— Da, corect. 

— Ce s-a întâmplat? 

— Lasă-mă şi pe mine să citesc, răspunse el iritat. 

Hulda oftă. 

— Da, se pare că am pierdut-o, confirmă în cele din 
urmă. 

— Aţi pierdut-o? repetă Hulda, scandalizată de felul cum 
îşi alesese cuvintele. 

— Da, nu s-a mai întors la cămin. Se mai întâmplă, dar 
nu prea des. Uneori e o neînțelegere la mijloc, alteori 
încearcă să fugă, uitând că trăim pe o insulă. De fiecare 
dată îşi fac din nou apariţia. 


< 160 » 


După o clipă, adăugă: 

— Aproape de fiecare dată. 

— Dar ea nu? 

— Nu, se pare că nu. Cel puţin nu încă. Dar o s-o găsim. 

— A trecut mai bine de un an. Chiar mai crezi asta? 

— Păi, nu eu mă ocupam de caz, deci n-am de unde să 
ştiu. 

— Şi atunci cine se presupune că se ocupă? întrebă 
Hulda nerăbdătoare. 

Oliver clătină din cap. 

— Nu pare că se ocupă nimeni de el, nu direct. Dosarul e 
încă deschis. Sigur o să apară la un moment dat. 

Hulda dădu aprobator din cap. 

— Am înţeles. 

— Poate că a plecat din ţară, sugeră el cu o expresie 
plină de speranţă pe chip. Pe mare? Cine ştie? E o variantă 
de a rezolva problema, ca să zic aşa. 

Rânji. 

— A căutat-o cineva? 

— Nu în vreun mod sistematic, din câte văd. Am întrebat 
în stânga şi-n dreapta, dar nu am avut nicio pistă reală. 

— Nu-mi spune: nimeni nu s-a sinchisit prea tare s-o 
găsească pentru că existau alte lucruri mai presante de 
rezolvat? , 

— S-ar putea spune şi aşa, răspunse Oliver, neavând 
măcar bunul-simţ să pară jenat. 

Deşi, spre cinstea lui, măcar începuse s-o ia mai în 
serios. Poate că fusese cam dură cu Oliver. De obicei nu 
era atât de nepoliticoasă, dar ultimele două zile o puseseră 
la grea încercare. 

— Crezi că ai putea să mă duci cu maşina până undeva? 
întrebă ea, mai politicos decât înainte. 

Încă era obosită şi conştientă de o pulsaţie surdă în 
spatele ochilor. 

— Unde? 

— Până la golful unde a fost descoperit cadavrul Elenei. 
Cum ai zis că se cheamă? Flekkuvik? 

Oliver păru gata s-o refuze, dar Hulda îşi întări 

rugămintea cu o grimasă feroce, ca să arate că n-ar fi 
acceptat un „nu”. Până la urmă el acceptă, fără cea mai 
mică tragere de inimă. 

— Ok, atunci să pornim. 

VIII 


El se urcă în patul aflat chiar deasupra. Deşi apropierea 
o făcea să nu se simtă deloc în largul ei, nu prea avea ce să 
facă în sensul ăsta. 

Ea îşi pusese o lumânare pe scaunul de lângă pat ca să 
aibă parte de puţină lumină. Lanternele de cap erau pe 
masă, unde le lăsaseră după ce le stinseseră, insistând că 
trebuiau să economisească bateria. Intră anevoie în sacul 
ei de dormit, lucru deloc uşor fiind încotoşmănată cu un 
pulovăr gros şi lenjerie de lână, şi se cufundă în el cât 
reuşi de mult. Apoi stinse lumânarea şi se lăsă întunericul, 
risipit, după o clipă, numai de conturul vag, cenuşiu, al 
ferestrelor. 

Doamne, îi era atât de frig, cumplit de frig! Fiorii parcă i 
se răspândeau prin tot corpul. Incercă să tragă fermoarul 
sacului de dormit, să-l aibă lipit de ea ca să nu iasă 
căldura, şi în cele din urmă îşi vâri şi capul înăuntru, 
închizând sacul cât să aibă numai un spaţiu mic pentru nas 
şi gură. Nici aşa nu reuşi să se încălzească. 

În mod normal adormea repede, dar nu acolo, în 
împrejurimile acelea străine. Zăcu, aşteptând s-o cuprindă 
somnul, încercând în zadar să-şi învingă senzaţia de 
sufocare. 

IX 


La zece minute după ce ieşiseră din Keflavík se 
înscriseră pe drumul spre Vatnsleysuströnd. 

— E la cinci minute de-aici, de-a lungul coastei, zise 
Oliver şi oftă. Şi după asta trebuie să faci o mică drumeţie 
până jos, la apă, dacă ţii neapărat. 

— O să facem împreună drumeţia, vrei să spui, zise 
Hulda ca şi cum ar fi fost cel mai firesc lucru din lume. Vii 
cu mine ca să-mi arăţi locul. 

Auzind asta, Oliver aprobă resemnat din cap. 

Trase pe dreapta lângă o cărare care părea să ducă până 
jos, la mal. Fusese blocată cu o grămadă de pietre. 

— Mai departe nu putem merge cu maşina, anunţă el. N- 
avem cum să ocolim bariera. 

Golful era mai departe decât se aşteptase Hulda, iar 
vremea era şi ea urâtă. Oare chiar avea de gând să se 
supună la acest supliciu? 

— Cât o să ne ia să ajungem acolo pe jos? întrebă ea 
reticentă. 

Oliver o măsură cu privirea, având pe chip o expresie 
care-i trăda gândurile: oare cât de repede se putea mişca o 
bătrână ca ea? 

— Un sfert de oră dus, un sfert de oră întors, cam aşa, 
estimă el, apoi, aruncând o privire la ceas, adăugă: Uite ce 
e, chiar n-am timp de chestia asta şi, oricum, nu e ca şi 
cum ar fi ceva de văzut acolo. 

Reacţia lui înclină definitiv balanţa. O enerva atât de 
mult - deşi, la drept vorbind, poate că aici era parţial şi 
vina mahmurelii ei - încât hotări că avea să facă pe dracu- 
n patru numai să-l târască până jos, la apă. 

— Va trebui să ne descurcăm cum putem, zise ea scurt, 
apoi cobori din maşină şi porni pe cărare. 

O privire peste umăr îi arătă că Oliver o urma, chiar 
dacă reticent. Încă picura, iar vântul sufla cu putere acolo, 
lângă coastă, însă Huldei i se păru că are un efect 
revigorant. Cu puţin noroc, urma să destrame pânzele de 

păianjen şi, odată cu ele, rămăşiţele durerii de cap pe care 
o simţea. Apropierea de mare îi îmbunătăţea dispoziţia. Cu 
fiecare pas pe care-l făcea simţea cum slăbeşte tensiunea. 
Continuară anevoie de-a lungul cărării pline de pietre, 
ţinând capul plecat ca să înfrunte vântul, înconjurați de-o 
parte şi de alta de câmpul de lavă tapetat cu muşchi care 
avea o frumuseţe deosebită. In afară de câte o pasăre care 
se întâmpla să le zboare pe deasupra capetelor, ea şi 
Oliver erau singurele siluete care se mişcau din tot 
peisajul. N-ai fi zis niciodată că aproape de locul acela se 
aflau nişte ferme, pentru că zona era suficient de retrasă 
încât te puteai simţi destul de stingher odată ajuns acolo. 
În timp ce mergeau, Hulda se întrebă ce naiba căutase 
Elena într-un loc atât de singuratic: venise acolo de 
bunăvoie şi murise dintr-un accident? Îşi luase singură 
viaţa sau fusese ademenită acolo şi ucisă de o persoană 
necunoscută? 

— N-aţi găsit vreo maşină aici, nu? întrebă Hulda, 
ridicând vocea ca să se facă auzită peste zgomotul 
vântului. 

— Ce? Nu, mârâi Oliver. 

Umerii lui lăsaţi în jos şi expresia acră de pe chip 
transmiteau fără urmă de îndoială mesajul că avea lucruri 
mai importante de rezolvat decât să se plimbe de-a lungul 
malului cu o babă de la poliţia din Reykjavik. 

Probabil erau la mai bine de douăzeci de kilometri de 
căminul din Njardvik, reflectă Hulda - nu era tocmai o 
distanţă de străbătut pe jos. În direcţia asta, ca şi în altele, 
raportul lui Alexander lăsase de dorit, nereuşind să spună 
exact unde fusese găsit cadavrul. Cineva trebuie că o luase 
pe Elena cu maşina - era o ipoteză raţională. Şi cu 
siguranţă era semnificativ faptul că ultima porţiune de 
până la mal era imposibil de străbătut cu vreun vehicul, cu 
toate că Alexander omisese şi acest amănunt. 

— Pe cărarea asta traficul a fost interzis de curând? 
întrebă Hulda. 

— A, nu, acum o mie de ani. Acum nimeni nu locuieşte 
aici. În locul ăsta nu e nimic, doar două clădiri abandonate. 

— Deci e puţin probabil să fi târât cineva un cadavru pe 
aici până la plajă? 

— Ai înnebunit? Trebuie să fi murit în golf. Dacă mă 
întrebi pe mine, a fost un accident sau şi-a luat singură 
zilele. Îţi pierzi vremea încercând să rezolvi o crimă care n- 
a fost comisă niciodată, adăugă el cu francheţe. Există mai 
mult decât suficiente cazuri urgente de care să ne ocupăm. 

Peisajul era mohorât şi neprimitor. Numai câte-o plantă 
rezistentă se mai agăța de viaţă din loc în loc, şi câte-un 
copac scheletic. 

Nu le luă mult să ajungă la clădiri, care erau în mod cert 
abandonate. Una dintre ele, o casă cu două etaje, nu era 
decât o cochilie goală: acoperişul triunghiular era încă 
intact, însă blocurile de ciment cenuşii ale pereţilor 
fuseseră dezgolite de stihii, iar ferestrele şi uşile erau nişte 
găuri larg deschise, astfel că puteai vedea drept prin casă. 
Cealaltă clădire era mai mică, avea un singur etaj, un 
acoperiş roşu şi pereţi zugrăviți cu un strat de vopsea albă 
care se decojea. După ce trecură de ele, Hulda făcu o 
pauză ca să se uite împrejur, neobservând vreo locuinţă 
omenească. Nici maşina de poliţie, parcată lângă şosea, nu 
se vedea. În acel moment, mai mult ca niciodată, se simţi 
convinsă că Elena fusese ucisă în locul acesta uitat de 
Dumnezeu, în absenţa oricăror martori. Ce naiba făceai 
aici, Elena? se întrebă iar în sinea ei. Și cu cine erai? 

Dacă locul era singuratic şi neprimitor atunci, în luna 
mai, oare cum o fi fost când venise Elena acolo în miezul 
iernii? Ce fusese în mintea ei? Oare avea vreo idee ce urma 
să se întâmple? Era important să nu uite că tocmai aflase 
că avea voie să rămână în Islanda. Probabil că se simţise în 
al nouălea cer şi poate că asta o făcuse mai puţin 
prevăzătoare decât de obicei, nesimţind vreun risc din 
partea persoanei care o însoțea, până când... 

— Numai întâmplător am găsit cadavrul atât de curând, 
spuse Oliver întrerupându-i şirul gândurilor. Nu multă 
lume vine încoace, cu atât mai puţin iarna, însă a dat peste 
ea un grup de oameni plecaţi în drumeţie. Au sunat la 
poliţie, iar eu şi partenerul meu am venit la locul faptei. 

Abia termină de vorbit că golful le apăru înaintea 
ochilor. 

Deşi nu era mare, avea o frumuseţe austeră, iar apa crea 
o atmosferă liniştită, în ciuda vântului care se stârnise. 
Hulda avu pe moment o senzaţie de bine, imaginea şi 
mirosul mării o aruncară o clipă înapoi în casa lor veche de 
pe Álftanes, în sânul familiei, în zilele dinainte ca dezastrul 
să lovească. Apoi senzaţia trecu şi gândurile i se întoarseră 
la Elena, care probabil cu mai mult de un an înainte 
stătuse în acelaşi loc, văzuse aceeaşi privelişte, poate chiar 
trăise aceeaşi senzaţie de pace. 

— Au găsit-o cu faţa în jos, pe plajă. Avea răni la cap, dar 
n-avem cum să ştim cu precizie ce i le-a provocat. Probabil 
a căzut, s-a lovit la cap şi şi-a pierdut cunoştinţa. Cauza 
morţii e înecul. 

Hulda începu să-şi croiască drum cu mare grijă pe 
deasupra pietrelor alunecoase spre marginea apei, simțind 
nevoia să se apropie cât mai mult de Elena, deşi trupul ei 
nu mai era de mult acolo. j 

— Pentru Dumnezeu, ai grijă! strigă Oliver. Nu te car 
înapoi la maşină dacă-ţi rupi un picior. 

Hulda se opri. Probabil că înaintase suficient de mult. Și- 
o imagina pe Elena zăcând acolo în apa mică. Oceanul era 
nemilos: le dădea viaţă islandezilor, însă cerea un preţ 
cumplit. Privi pe deasupra golfului Faxaflói spre povârnişul 
mare, acoperit cu zăpadă, al Muntelui Esja. Inima îi 
sângera nu numai pentru Elena, ci şi pentru sine însăşi. li 
era dor de vechea ei viaţă, de vremurile bune şi, cu toate 
că în Petur câştigase un prieten nou, se simţea cumplit de 
singură pe lume. Sentimentul nu fusese niciodată mai 
puternic decât în clipa aceea. 

X 


__— Ei bine, a fost o mare pierdere de vreme, bombăni 
Oliver când se întoarseră la maşină. 

— N-aş fi aşa de sigură, zise Hulda. 

— Unde ţi-ai lăsat maşina? La secţie? 

— N-am... venit cu maşina, recunoscu ea uşor jenată, 
încercând să dea de înţeles că era un mod perfect normal 
de a lucra. 

I se păru că observă un rânjet viclean pe chipul lui 
Oliver. 

— Să te duc până la Reykjavik? se oferi el fără vreun 
mare entuziasm. Nu-i aşa departe, dacă tot am venit până 
aici. 

— Mersi, dar trebuie să mă opresc la căminul din 
Njardvik. Ar fi minunat dacă m-ai putea duce acolo. 

— S-a făcut, zise el. 

Deşi ploaia contenise pe moment, norii încă atârnau la 
mică înălţime peste Keflavík, amenințând în orice clipă cu 
noi averse. 

— Mulţumesc foarte mult pentru ajutor, spuse Hulda 
când ajunseră la destinaţie şi cobori repede din maşină. 

Privi cum Oliver se îndepărtează. 

Ultima locuinţă a Elenei. 

În puţinul timp care trecuse de când hotărâse să 
ancheteze moartea Elenei, Hulda începuse să simtă o 
conexiune tot mai puternică între ea şi tânără. Iar acum, în 
timp ce stătea în dreptul căminului, sub neaşteptata 
rupere de nori de primăvară, sentimentul era mai puternic 
ca niciodată. Nu putea renunţa acum, nu când toate 
instinctele îi spuneau că se apropie de adevăr. Însă îi era 
teamă că o zi, ultima ei zi, nu avea să fie de-ajuns. 

Se dovedi că avea noroc. Dora era la biroul de la 
recepţie, citind absorbită un ziar. 

— Bună din nou, zise Hulda. 

Dóra ridică privirea. 

— A, salutare. Te-ai întors? 

— Da. Vreau să vorbim ceva rapid. Ai vreo veste nouă? 

— Veste nouă? Nu, aici nu avem niciodată vreo veste 
nouă. 

Dóra zâmbi şi închise ziarul. 

— Oameni noi - da, dar mereu e aceeaşi rutină. Sau te 
refereai la, ştii tu, ceva care să aibă legătură cu Elena? 

— De fapt, da. 

— Nu, nicio veste aici. Cum îţi merge treaba aia cu 
ancheta? 

— Binişor, dar încet, răspunse Hulda. Uite ce, am putea 
sta jos câteva minute şi să discutăm? 

— Sigur, ia-ţi un scaun, e un taburet lângă telefon. 

Dóra făcu semn spre o masă de lângă biroul de la 
recepţie pe care se afla un telefon fix, de modă veche, iar 
lângă el un exemplar din cartea de telefoane, cu coperţi 
legate, o imagine rară pe vremea asta. 

— De fapt, mă gândeam la un loc ceva mai retras, zise 
Hulda. 

— A, niciunul dintre locatari nu înţelege islandeză. Şi aş 
prefera să nu rămână goală recepţia, pe cât posibil. 
Oricum, am despicat în patru chestia asta, bănuiesc că n-o 
să dureze mult. 

— Nu, n-ar trebui, cedă Hulda. 

Îşi aduse taburetul şi se aşeză faţă în faţă cu Dóra. 

— Spune-mi despre Katja. 

— Katja? Cea care şi-a luat tălpăşiţa? 

— Exact. 

— Da, îmi amintesc de ea. Rusoaică, la fel ca Elena. Erau 
prietene bune, cred. Apoi, într-o zi, pur şi simplu a 
dispărut. 

— Dispariţia ei a fost investigată? 

— Bănuiesc că da. Un poliţist a venit pe-aici să pună 
întrebări, dar n-am putut să-i spun nimic. M-am gândit că 
poate fusese reţinută pe undeva, dar n-a mai apărut 
niciodată. Nu ştiu dacă au găsit-o, dar aici cu siguranţă nu 
s-a întors. 

— E încă dată dispărută. 

— A, am înţeles. Eu m-am înţeles mereu bine cu ea. Sper 

că e ok, oriunde ar fi. 

— A stabilit cineva vreo legătură între dispariţia ei şi 
moartea Elenei? 

— Păi, asta a fost la ceva timp mai târziu. 

Dóra păru să cadă pe gânduri. 

— Dar nu, nu cred. Şi nu i-am spus asta prietenului tău 
când m-a interogat în legătură cu Elena. 

— Lui Alexander? 

— Da. N-aş putea spune că era chiar dornic să afle 
amănunte. Nu părea prea interesat de caz. Mi se pare că 
tu eşti mult mai energică. 

Dóra zâmbi. 

— Dacă m-ar ucide cineva, cu siguranţă aş prefera să te 
ocupi tu de caz. 

Hulda nu zâmbi auzind gluma macabră. 

— Ieri mi-ai spus că Elena s-a urcat într-o maşină 4x4 cu 
un străin, zise ea. 

— Înî, confirmă Dora. 

— Un tip scurt, gras şi urât, mi-ai zis. 

— Aşa-i. 

— Ei bine, ieri seară am făcut cunoştinţă cu un bărbat 
care e legat în mod indirect de caz, deci e posibil s-o fi 
întâlnit pe Elena la un moment dat. Are acces şi la o 
maşină 4x4. 

Hulda îşi aminti de comentariul D6rei cum că toate 
maşinile 4x4 i se pare că arată la fel. Poate din pricină că 
văzuse acelaşi vehicul de mai multe ori; poate că Baldur o 
luase pe Elena cu maşina fratelui lui, Albert. Avea să afle 
în curând. Hulda începu să scotocească în poşetă după 
telefon. Negăsindu-l imediat, o lovi gândul cumplit că-l 
uitase acasă, pentru că îşi dădu seama că nu-l căutase 
toată dimineaţa. 

— Scuze, mormăi ea. Stai o secundă. 

A, iată-l! Hulda oftă uşurată. 

— Chestia e că am o poză cu el pe-aici pe undeva. Stai să 
văd... 

Nu se întâmplă nimic. Se descărcase bateria? Fir-ar. 

— Se întâmplă să ai un încărcător pentru aşa ceva? o 

întrebă ea pe Dóra. Care se potriveşte aici... 

Arătă spre mufă. 

— Pot să mă uit? 

Dora luă telefonul, apăsă pe un buton, iar aparatul 
scoase pe neaşteptate un sunet. 

— Îl aveai închis. Poftim. 

În clipa aceea, Hulda îşi aminti vag că oprise telefonul 
cu o noapte înainte. 

— Scuze, spuse ea şi se înroşi la faţă. 

Totul îi mergea pe dos în ziua aceea. 

În timp ce căuta imaginea, telefonul începu să bipăie 
ascuţit, arătând că primise un sms. Apoi o făcu din nou şi 
din nou. 

— Ce naiba se-ntâmplă? se întrebă Hulda cu voce tare, 
mai mult pentru sine decât pentru Dora. 

Sms-urile i se deschiseră unul după altul pe ecran. 


SUNĂ-MĂ ACUM 

SUNĂ-MĂ IMEDIAT! 

VINO LA SECȚIE ÎN CLIPA ASTA! 
HULDA, SUNĂ-MĂ ÎN CLIPA ASTA! 


Sms-urile erau de la şeful ei, Magnus. Avea unul şi de la 
Alexander: „Hulda, poţi să mă suni? Vreau să vorbim 
despre anchetă. Chiar nu-i nevoie s-o redeschizi.” Hotări 
să nu-i răspundă lui Alexander, şi nici să-l sune. 

Dar nu putea ignora mesajele lui Magnus. Ce naiba se 
întâmpla? 

Nu că i-ar fi păsat. 

— O clipă, Dora. Trebuie să dau un telefon rapid. 

Cu inima bătându-i să-i spargă pieptul, Hulda alese 
numărul lui Magnus, dar mai zăbovi un moment. Oare 
chiar voia să stea de vorbă cu el? Exista vreo şansă să aibă 
veşti bune pentru ea? Şi, dacă nu, atunci ce voia? Timp de 
luni întregi el abia dacă-i adresase vreun cuvânt, doar o 
lăsase să-şi vadă de cazuri fără să afişeze nici cel mai vag 
interes pentru ele. Dar acum că o concediase - sau pe- 
aproape -, brusc era disperat să ia legătura cu ea. Oare 

călcase pe cineva pe bătături? 

Se pregăti de impact şi apăsă pe butonul de apelare. 

Magnus răspunse la al doilea apel. Lucrul ăsta era în 
sine neobişnuit. 

— Hulda, unde dracu” ai fost? Futu-i mama mă-sii! 

Îl văzuse de multe ori pierzându-şi cumpătul dar, 
auzindu-i glasul, îşi dădu seama că nu-l mai văzuse 
niciodată furios de-adevăratelea. 

Trase aer adânc în piept. 

— Am fost cu maşina la Reykjanes ca să văd unde a fost 
găsit cadavrul Elenei şi să urmăresc două piste. M-ai rugat 
să continui ancheta azi. 

— Te-am rugat? Ţi-am dat voie, vrei să spui. E o 
diferenţă. Şi ai spus cumva piste? Umbli după cai verzi pe 
pereţi, Hulda! Nimeni n-a omorât-o pe rusoaica aia. 

— De fapt, erau două rusoaice, interveni Hulda. 

— Două? Cum adică? Mă rog, n-are nicio importanţă. 
Vino aici în clipa asta, auzi? 

— S-a întâmplat ceva? 

— Ba bine că nu! Mişcă-ţi fundul încoace în secunda 
asta. Trebuie să vorbim. 

Închise. Hulda simţea că se purtase de multe ori nedrept 
cu ea, dar niciodată nu fusese atât de nepoliticos. Se 
întâmplase ceva grav. 

Rămase la biroul de la recepţie, simțindu-se ca după 
bombardament. Faptul că nu ştia ce se întâmplase o 
înnebunea. Nu se putea gândi decât că era ceva care avea 
legătură cu Áki. Oare zădărnicise fără să vrea toată 
ancheta colegilor? Dacă da, de ce nu-i putea spune asta la 
telefon? 

După ce-şi găsi în sfârşit glasul, cu faţa arzându-i, Hulda 
spuse: 

— Mă tem că trebuie s-o şterg. 

Dora încuviinţă dând din cap. 

— Da, mi s-a părut mie. Nu părea prea fericit, oricine 
era! 

Hulda se sili să zâmbească. 

— Nu. 

— Dar ce voiai să mă întrebi? 

— Ce? A, da, bineînţeles. 

Hulda cobori privirea spre telefon şi în cele din urmă 
găsi fotografia lui Baldur Albertsson. 

— E puţin neclară, dar e posibil să fie acesta bărbatul cu 
maşina 4x4? 

Dora se uită scurt la telefon, după care dădu convinsă 
din cap. 

Hulda se uită fix la ea, luată cu totul prin surprindere. 

— El e, spuse Dora. Fără nicio urmă de îndoială. 

XI 


Se trezi gâfâind. _ 

Îi era imposibil să respire, se sufoca. Îi luă câteva clipe 
să-şi dea seama unde se afla: înfăşurată ca într-un cocon 
într-un sac de dormit, în interiorul unei cabane îngheţate, 
în toiul nopții. 

Fra atât de frig încât i se înfundase nasul, ăsta era 
motivul pentru care îi era greu să respire. Preţ de o clipă 
se simţi prinsă în sacul de dormit ca într-o capcană şi se 
zbătu cu disperare să mărească deschizătura, simțind că e 
în pragul isteriei. Trebuia să-şi elibereze capul ca să poată 
lua câteva guri de aer. 

Într-un târziu, reuşi. 

Se ridică puţin în capul oaselor şi încercă să se 
liniştească, să încetinească bătăile nebuneşti ale inimii. 

Haina ei, pe care o folosea pe post de pernă, făcuse nişte 
cute neconfortabile. O impături la loc, ca să fie cât se 
putea de moale, apoi se întinse la loc, trăgându-şi sacul de 
dormit până sub bărbie, lăsându-şi de astă dată capul 
descoperit şi concentrându-se să adoarmă la loc. 

XII 


Hulda nu se uită la suma pe care i-o ceru taxiul înapoi 
spre Reykjavik: poliţia avea de unde să plătească. Îşi zise 
că ar fi putut să-l sune pe Oliver şi să-i accepte oferta, însă 
asta ar fi însemnat să piardă şi mai mult timp, iar ea se 
grăbea. 

Spre imensa ei uşurare, şoferul nu părea dornic de 
vorbă, lăsând-o să gândească în voie. Pe la jumătatea 
drumului îşi dădu seama că nu-şi respectase cuvântul dat 
Amenei: îi promisese că o să-i spună lui Oliver că ajutase 
poliţia, dar uitase să-i comunice acest lucru, fiind prea 
consumată de propriile probleme. Îşi plânsese singură de 
milă toată ziua, dar acum se simţi vinovată. Biata Amena 
nu avea mulţi aliaţi în ţară, iar Hulda ar fi putut face ceva 
ca s-o ajute, i-ar fi putut face un mic serviciu. Se 
concentrase numai s-o salveze pe Elena, chiar dacă pentru 
ea era prea târziu, însă Amena era încă în viaţă, iar Hulda 
avea ocazia să-şi îndrepte greşeala. Hotări să-l sune pe 
Oliver mai târziu, nu chiar în clipa aceea. 

Cerul se însenina. Cu puţin noroc, aveau să lase ploaia 
mocănească în urmă, pe Reykjanes. 

Cu nervii încă zdruncinaţi de conversaţia la telefon cu 
Magnus, nu avea nicio şansă să tragă un pui de somn pe 
drum. Adrenalina îi pompa în vene şi mintea îi era la 
turație maximă. Nu avea nicio idee ce o aştepta dar, 
pregătindu-se de ce era mai rău, îşi zise că ar fi bine să-l 
sune pe Pétur. 

— Hulda, ce plăcere neaşteptată! zise el cu voioşia 
caracteristică. Ce faci? 

— Ocupată, de fapt, spuse ea. 

Se bucură să audă un glas prietenos şi să ştie că găsise 
în el pe cineva în care putea avea încredere, cineva cu care 
putea cu adevărat să vorbească. Era un sentiment care-i 
încălzea inima. 

— Abia aştept seara asta. Am rezervat o masă. 

— Da, în legătură cu asta... avem cum să amânăm până 

mâine? Nu sunt sigură cum o să mi se desfăşoare ziua. 

— A, am înţeles. 

Dezamăgirea din glasul lui era limpede. 

— Nicio prolemă. 

— Aş putea să te sun când mă eliberez? Am putea ieşi la 
masă atunci. 

— Da, sună bine. Dar nu putem amâna pe mâine: trebuie 
poimâine. 

— Poftim? 

— Cina de la Hotelul Holt. Nu o putem amâna pe mâine 
pentru că mergem să urcăm pe Esja. Ai uitat? 

— A, da, bineînţeles, aşa e. 

Gândul acela stârni în ea un val de fericire şi nerăbdare, 
atât faţă de drumeţie cât şi faţă de faptul că putea petrece 
timp cu Petur. 

— Ne auzim mai încolo, atunci, spuse Petur. 

— Da, sper să nu întârzii prea mult, răspunse Hulda, 
bucuroasă că el reacţionase atât de bine la schimbarea de 
ultim moment. 

Încheiară convorbirea şi Hulda rămase iarăşi singură cu 
gândurile ei. Pe de-o parte ar fi vrut să-i comunice 
taximetristului o altă destinaţie, să se eschiveze de la 
întâlnirea cu Magnus. Faptul că nu ştia deloc de ce vrea s- 
o vadă nu făcea decât să înrăutăţească lucrurile. Ar fi vrut 
să meargă acasă, să se relaxeze, să-şi recapete cumpătul şi 
să nu mai calce niciodată pragul secţiei. Să nu mai fie silită 
să aibă de-a face cu şeful ei bun de nimic, să nu mai fie 
nevoită să-i asculte mustrările. Însă asta ar fi însemnat s-o 
abandoneze pe Elena în voia sorții, şi poate să-l lase pe 
ucigaşul ei să scape nepedepsit. 

Ştia prea bine că aceea nu era o variantă. Ea era o 
persoană care ducea la bun sfârşit ce-şi propunea, aşa 
fusese dintotdeauna. Aşa că rămase în tăcere în timp ce 
taxiul înghiţea kilometrii şi câmpurile de lavă de pe 
Reykjanes făceau loc suburbiilor din Reykjavik, un amestec 
de blocuri şi case cu grădini unde poate că nişte familii se 
bucurau de un grătar, acum că vremea se îndrepta. Genul 
de viaţă pe care Hulda o pierduse. 

Imediat ce intră în clădirea secţiei, pregătindu-se mental 
pentru furtuna iminentă, o lovi un gând: ceva se 
schimbase. Puteai tăia apăsarea din atmosferă cu un cuţit. 
Se îndreptă direct spre biroul lui Magnus, fără să se uite 
nici în stânga, nici în dreapta, evitând privirile colegilor. 
De astă dată, însă, el nu era acolo. Descumpănită şi 
stânjenită, Hulda se uită împrejur înainte să hotărască să 
încerce la mâna lui dreaptă, care ocupa biroul mai mic, de 
alături. Încă un tânăr a cărui urcare în rang fusese mai 
meteorică decât ar fi visat vreodată Hulda să fie posibil. 

Fu scutită de efortul de a spune ce voia. El începu să 
vorbească din clipa în care o văzu şi era limpede după 
expresia de pe figura lui că n-o invidia pentru întâlnirea 
care urma să aibă loc. 

— Maggi te aşteaptă în sala de consiliu. 

Îi spuse care dintre ele clătinând din cap, parcă 
sugerându-i că lupta în care avea să se angajeze era deja 
pierdută. 

Hulda porni să-şi înfrunte sfârşitul cu o lentoare ca de 
vis, asemenea unui prizonier condamnat aflat în drum spre 
eşafod, încă neavând nici cea mai vagă idee despre ce era 
vorba. 

Magnus era singur în încăpere. Privindu-i figura, era 
dureros de limpede că era prost-dispus. Înainte ca Hulda 
să-l poată saluta, el întrebă scurt: 

— Ai vorbit cu cineva? 

— Să fi vorbit cu cineva? repetă ea, confuză. 

— Despre ce s-a întâmplat aseară. 

— Habar n-am ce s-a întâmplat, mă tem, spuse ea. 

— Bine. Stai jos. _ 

Hulda se aşeză la masă, vizavi de Magnus. În faţa lui 
erau nişte hârtii, însă Hulda nu mai vedea ca odinioară şi 
nu reuşi să descifreze ce scria pe ele. 

— Emma Margeirsdóttir, spuse el rar, după o pauză 
lungă, cu privirea aţintită la documente. 

Huldei îi îngheţă sângele în vine când auzi numele. 

— Ştii cine e, nu-i aşa? 

— Dumnezeule, a păţit ceva? întrebă Hulda, cu vocea 

gata să i se spargă. 

— Ai cunoscut-o, nu-i aşa? 

— Da, bineînţeles. Doar ştii asta. Ţi-am spus deja. 

— Aşa e. 

Dădu aprobator din cap şi lăsă să se instaleze liniştea. Şi 
o lăsă să se prelungească. Era clar că spera s-o prindă pe 
Hulda folosindu-i propriile tactici, însă ea n-avea de gând 
să cadă în plasă. Era hotărâtă să-l forţeze pe el să facă 
următoarea mişcare. 

Într-un târziu, Magnús cedă primul. 

— Ai interogat-o, nu-i aşa? 

— Corect. 

— Şi mi-ai spus, dacă bine ţin minte, că în urma 
interogatoriului n-ai aflat nimic interesant. 

Hulda încuviinţă dând din cap, simțind cum începe să 
transpire. Nu era obişnuită să fie ea persoana interogată, 
iar discuţia aceea nu putea fi numită altfel decât un 
interogatoriu. 

— „Rezolvarea cazului nu se întrevede nici pe departe” - 
astea-s cuvintele pe care le-ai folosit, nu? 

Din nou, ea îl aprobă. Magnus o aşteptă să răspundă şi, 
de astă dată, Hulda nu mai rezistă presiunii. 

— Da, aşa e. 

După încă o pauză, Magnus zise pe un ton ceva mai 
blând decât înainte: 

— Să ştii că mă cam surprinzi, Hulda. 

— De ce? 

— Credeam că eşti una dintre cele mai bune polițiste. De 
fapt, ştiu că eşti. Ai dovedit asta în repetate rânduri de-a 
lungul timpului. 

Hulda aşteptă, neştiind sigur cum să reacționeze la unul 
dintre puţinele complimente pe care i le făcuse vreodată. 

— Problema e că femeia a mărturisit. 

— Mărturisit? 

Huldei nu-i venea să-şi creadă urechilor. Să fie oare 
posibil? După tot ce se întâmplase, după ce Hulda îşi 
pusese gâtul în ştreang ca s-o cruţe. 

— Da. Am arestat-o azi-noapte şi a recunoscut că l-a 


e 178 » 


călcat pe individul ăla, pe nenorocitul ăla de pedofil. 
Fireşte, are toată compasiunea mea, dar cert este că l-a 
omorât - dinadins. Ce ai de spus despre asta? 

— E incredibil, spuse Hulda încercând - şi fără îndoială 
nereuşind - să adopte un ton convingător. 

— Da, e incredibil. Dar avea un motiv puternic în spate, 
după cum bine ştim amândoi. 

— Da, avea. 

Hulda făcu un efort să respire calm. 

— Pe ea o paşte închisoarea. Iar fiul ei - ei bine, cu el ce 
se întâmplă? E greu, Hulda, nu eşti de acord? 

— Ba da, bineînţeles. Chiar nu ştiu ce să spun... 

— N-ai cum să nu simţi compasiune pentru ea. 

— Păi, bănuiesc... 

— Ţi s-a dus buhul că asta faci, Hulda, că le acorzi 
oamenilor prezumția de nevinovăție. Că eviţi să judeci. 
Sunt conştient de asta, deşi, din păcate, n-am apucat 
niciodată să ne cunoaştem pe cât de bine s-ar fi putut. 

Din păcate. Câtă ipocrizie! 

— Te-ai purtat blând cu ea? 

— Cum adică? 

— În timpul interogatoriului. 

— Nu, nici pe departe. Am luat-o chiar destul de tare, 
date fiind condiţiile. 

— Şi niciun rezultat? 

— Nu. 

— Problema e, Hulda, că există o parte pe care n-o prea 
înţeleg, spuse el încruntându-se şi folosind tonul superior 
pe care-l folosise de atâtea ori înainte. Vezi tu, Emma 
susţine că ţi-a mărturisit în timpul conversaţiei voastre... 

Magnus parcă ar fi aruncat o grenadă în mijlocul 
camerei. Hulda simţi că i se înmoaie genunchii. Oare avea 
cum să scape din situaţia aceea? Cât de multe spusese 
Emma? De ce o trădase aşa? li era imposibil să înţeleagă. 

Sau juca Magnus la cacealma? 

Oare încerca să pescuiască adevărul? 

Oare încerca s-o păcălească pe Hulda, s-o facă să-şi 
recunoască abaterea de la regulament? 

Problema era că nu reuşea să-l citească, nu ştia cum să 
joace următoarea mutare. Să dea cărţile pe faţă sau să-l 
mintă mai departe şi să nege? 

Hulda îşi acordă un răgaz înainte să răspundă. 

— Ei bine, spuse ea în cele din urmă, ca să-ţi spun 
sincer, nu s-a exprimat foarte clar. Sigur, era tulburată din 
pricina pozelor pe care le-am găsit cu fiul ei. E posibil să fi 
avut impresia că a mărturisit ceva, dar eu nu cu impresia 
asta am rămas după discuţia cu ea. 

Îşi tamponă transpiraţia de pe frunte. 

— Am înţeles. 

Chipul lui Magnus rămase impasibil. _ 

Era chiar bun, îşi dădu seama Hulda. Îl subestimase. 

— Deci între voi două a fost o neînțelegere. Aşa se 
explică? 

Hulda avu sentimentul că prin fiecare răspuns nu făcea 
decât să-şi sape singură o groapă şi mai adâncă. Nu se 
simţea în largul ei în aceeaşi încăpere cu Magnus, îi crea 
senzaţia că e prinsă în capcană. 

— Asta trebuie să fi fost. Eşti absolut convins că a făcut- 
o, că l-a călcat cu maşina, adică? Asta indiferent de ce a 
mărturisit. 

— Ce vrei să spui? întrebă el rar, părând mai degrabă 
curios decât surprins. 

— Poate că doar vrea să atragă atenţia, mai ales dacă ti- 
a spus că a mărturisit deja. 

Hulda continuă să pistoneze cu îndrăzneală, cu toate că 
deja nu-şi mai dorea decât să renunţe şi să recunoască 
totul. 

— Cu siguranţă ea l-a călcat cu maşina şi a fugit de la 
locul accidentului, în privinţa asta nu cred că există vreo 
urmă de îndoială. Dar nu asta e problema principală. 

— Dar? 

— Mi-a mai spus ceva... 

Auzind asta, Hulda simţi că inima începe să-i bată atât 
de repede încât crezu că leşină, iar Magnus prelungi 
momentul, parcă făcându-i plăcere s-o vadă cum se 
perpeleşte. 


< 180 » 


— Emma mi-a spus că ai contactat-o mai târziu în seara 
aceea, după interogatoriu. E adevărat? 

— Nu-mi amintesc. Da, poate, ca să verific nişte 
amănunte pentru raport. 

— Hulda, ea susţine că ai sunat-o să-i spui să nu-şi facă 
griji în privinţa mărturisirii. Că ai asigurat-o că informaţia 
n-o să ajungă mai departe. 

Iar acum ridică tonul şi se schimonosi la faţă. 

— E posibil aşa ceva, Hulda? Există chiar şi cea mai 
mică posibilitate să spună adevărul? 

Ce să răspundă la aşa ceva? Să-şi distrugă toată cariera 
în ajunul pensionării, numai dintr-un gest de bunătate care 
se întorsese împotriva ei? Sau să continue să nege? La 
urma urmei, era cuvântul Emmei împotriva cuvântului ei. 

Ca să câştige timp, alese să nu spună nimic. 

— Ştii ce cred eu, Hulda? Cred că ţi-a părut rău de ea. 
Nimănui nu-i e milă de un pedofil - nici mie, nici ţie -, dar 
asta nu înseamnă că putem lua legea în mâinile noastre. 
Dacă mă întrebi pe mine, cred că faptul că ai simţit 
compasiune pentru femeia asta te-a făcut să întreci o 
limită. Lucru pe care-l pot înţelege, cumva. 

Făcu o scurtă pauză, dar Hulda se încăpăţână să rămână 
mută. 

— Ar aştepta-o închisoarea, mama şi fiul ar fi separați... 
Înţeleg. La urma urmei, tu ţi-ai pierdut fiica. 

— N-o târî pe fiica mea în chestia asta! răcni Hulda. Ce 
mama dracului ştii tu despre ea? Habar n-ai nimic despre 
mine şi familia mea şi nici nu te-a interesat vreodată! 

Izbucnirea o luă pe Hulda prin surprindere, însă cel 
puţin avu efectul să-l prindă pe Magnus pe picior greşit. Ar 
fi fost foarte bine pentru el să n-o mai târască pe Dimma în 
povestea aia. Altfel, Hulda nu mai răspundea de sine. 

— Îmi pare rău, Hulda. Încercam doar să mă pun în locul 
tău. 

Era tot mai limpede că Emma dăduse totul pe goarnă, în 
ciuda intenţiilor bune ale Huldei. Trădarea femeii era atât 
de imposibil de înţeles încât Hulda se simţea rănită fie şi 
numai gândindu-se la asta. Da, Emma fusese supusă unei 

presiuni foarte mari, dar asta nu era suficient ca să-i scuze 
comportamentul. Probabil îşi ieşise cu totul din minţi când 
fusese interogată de Magnus. 

Numai atunci Hulda îşi aminti de ce închisese telefonul 
cu o seară înainte. De ce naiba băuse vinul ăla? 
Mahmureala n-o ajuta deloc să facă faţă presiunii din 
clipele acelea. Nu-i ieşise nimic cum trebuie, iar asta 
tocmai în ziua în care ar fi trebuit să fie în deplinătatea 
puterilor. Poate că vârsta chiar o prindea din urmă, îşi 
zise, dar apoi alungă furioasă gândul. Ştia că e un poliţist 
la fel de bun ca până atunci. 

Emma o sunase târziu în noapte. Asta ar fi trebuit să-i 
pornească toate semnalele de alarmă, sugerându-i - cum 
se întâmpla acum - că avea un motiv urgent pentru care 
încerca s-o contacteze. Dumnezeule, cât de rău îi părea 
acum! Poată că Emma voia să se consulte cu ea înainte să 
se predea. Dumnezeule mare... 

— E o chestiune extrem de gravă, Hulda, spuse Magnus 
după o pauză de efect. 

Ea încă nu-şi putea da seama cum să reacționeze şi care 
puteau fi consecinţele acţiunilor ei. Doar nu avea de gând 
s-o dea afară şi s-o umilească în ultima ei zi de serviciu! 

— Vrei să spui că a mărturisit acum? întrebă Hulda, 
conştientă că prin întrebarea aceea îşi recunoştea 
greşeala, dar fără să-şi admită vina în mod direct. Chiar 
contează despre ce am vorbit sau cum a interpretat ea 
discuţia? 

Îşi reprimă pornirea ruşinoasă de a se milogi: Te rog, fii 
îngăduitor. După toţi anii ăştia, după cariera mea 
îndelungată, plină de succes, n-am putea trece cu vederea 
greşeala asta măruntă? j 

— Aici ai pus punctul pe i, Hulda. In mod normal nu cred 
că aş fi făcut mare scandal din cauza asta, din moment ce 
oricum eşti pe picior de plecare şi e o perioadă grea pentru 
tine. Aş fi pus-o pe seama unei judecăți eronate şi n-ar fi 
păţit nimeni nimic. 

In mod normal? Ce încerca să-i spună? 

— Dar lucrurile se înrăutăţesc. Emma s-a dus azi-noapte 

la Spitalul Naţional. Din câte înţeleg a lucrat în sistemul de 
sănătate şi acum e angajată la un azil. 

— La Spitalul Naţional? 

— Da, se pare că n-a fost prea greu. Pază nu prea e, ea 
cunoaşte bine interiorul şi, de fiecare dată când a dat 
peste o uşă încuiată, a reuşit să o facă să se deschidă 
fluturându-şi legitimaţia de la serviciu. 

Bănuind încotro se îndreptau toate astea, Hulda simţi că 
i se face rău. _ 

— N-a durat mult să dea de pavilionul pedofilului. Il 
ţineau în comă indusă, dar înţeleg că începuse să-şi revină. 

Magnus făcu o pauză şi observă, fără îndoială, expresia 
îngrozită de pe chipul Huldei, apoi îşi reluă istorisirea: 

— A luat o pernă şi i-a pus-o pe faţă. 

Hulda era prea terifiată să întrebe ce se întâmplase 
după aceea. Aşteptă într-o stare de agonie, între speranţă 
şi frică. 

— E mort. 

— L-a omorât? întrebă Hulda nevenindu-i să creadă, cu 
toate că deja bănuise. 

— L-a omorât, Hulda. Şi apoi s-a predat imediat. Ne-a 
spus toată afurisita de poveste. Cum l-a călcat cu maşina 
ca răsplată pentru ce i-a făcut fiului ei. Cum avusese de 
gând să-l omoare încă de atunci, nu doar ca să se răzbune, 
ci ca să se asigure că n-o să facă acelaşi lucru copilului 
altcuiva. Ai fost s-o interoghezi la serviciu, nu-i aşa? Şi ai 
văzut prin felul cum nega. Mi-a zis că ai ameninţat-o cu 
omor de gradul trei şi că, în cele din urmă, a cedat şi a 
recunoscut ce făcuse. A mai zis şi că... 

Magnus privi în documentele din faţa lui şi se opri 
asupra declaraţiei Emmei: 

— Că e bucuroasă că poate scăpa de povara de pe inimă. 
N-avea cum să trăiască liniştită ştiind ce făcuse. După 
vizita ta se aştepta să fie arestată din clipă-n clipă, dar mai 
târziu în seara aceea ai sunat-o şi ia-i spus că o s-o laşi în 
pace. A fost uluită - recunoscătoare, bineînţeles, dar în 
acelaşi timp dezamăgită. Vina o apăsa atât de tare încât a 
hotărât că n-are de ales, că trebuie să mărturisească. Aşa 

că te-a sunat. 

Hulda tresări. Apelul acela venit târziu în noapte. 

— Dar n-ai răspuns. 

Hulda clătină din cap, zdrobită. 

— Nu, eram ocupată, şopti ea. 

De ce naiba nu răspunsese? 

Magnus răsuci mai departe cuțitul. 

— Aseară nu se simţea deloc bine şi nu putea gândi 
raţional. Simţea că nu mai are niciun viitor, că n-o aşteaptă 
decât întuneric, aşa că la fel de bine putea să ducă la capăt 
ce începuse. Să realizeze ceva care să merite. Vezi tu, ai fi 
putut s-o opreşti aseară, Hulda. 

Ea încuviinţă dând din cap. Gâtul îi era prea uscat ca să 
poată scoate vreo vorbă. 

— Asta pe lângă abaterea grosolană de la regulament 
atunci când ai ales s-o acoperi. E mai mult decât abatere 
de la regulament, cum eşti pe deplin conştientă, Hulda: ai 
încălcat legea, ai obstrucţionat aplicarea legii. 

Dar am fost bine intenţionată, îşi zise în sinea ei. Nu 
doar legea stabileşte ce e bine şi ce e rău. Uneori trebuie 
să te uiţi la imaginea de ansamblu. Nu-şi făcea iluzii. 
Conştientiza cât de periculos era ca o persoană în poziţia 
ei să gândească astfel. Doar depusese un jurământ să 
vegheze ca legea să fie aplicată. Dar nu era prima oară 
când îşi încălcase jurământul sub pretextul că, în anumite 
condiţii, un astfel de comportament se justifica. Singura 
diferenţă era că, de astă dată, fusese descoperită. Un om 
murise, şi asta parţial din vina ei. Brusc i se făcu groaznic 
de rău, însă nu reuşi să simtă vreun fel de remuşcare 
pentru moartea pedofilului. Poate că ar fi fost prea mult să 
spună că merita să moară, dar era sigură că lumea era un 
loc mai bun şi mai sigur în absenţa lui. 

— N-am putea...? 

Se întrerupse, nereuşind să ducă fraza la capăt. Pentru a 
doua oară în viaţă, lumea i se descompunea în jurul ei. 
Întâi moartea Dimmei, iar acum asta. Reputația ei, 
istoricul impecabil de la serviciu, toate urmau să se ducă 
pe apa sâmbetei. Şi, ce era mai rău: exista posibilitatea să 

fie pusă sub acuzaţie. Putea, oare, rezista să ajungă la 
zdup după îndelungata ei carieră în poliţie? Să meargă la 
închisoare...? Şi cu Petur cum rămânea, el ce avea să zică? 
Se temea cumplit că viitorul, faţă de care începuse târziu 
să arate o oarecare formă de interes, era pe cale să-i scape 
printre degete. 

Magnus nu se mişca şi nu scotea niciun sunet. O privea 
fix pe Hulda. Liniştea deveni atât de apăsătoare încât ei îi 
venea să urle. Se simţea prea epuizată să facă orice 
altceva. 

— Nici nu-ţi dai seama cât de greu îmi e, Hulda, spuse el 
în cele din urmă. Cât de dezamăgit sunt. Te-am respectat 
mereu. 

Deşi era sceptică în privinţa asta, nu-l contrazise. 

— Eşti un model pentru mulţi dintre noi. Şi ai deschis 
drumul pentru mulţi alţii, ca de exemplu pentru Karen. M- 
ai pus într-o postură imposibilă, Hulda. 

Nu era sigură cum să ia toate astea. Era Magnus sincer? 
Ea spera că da, însă asta ar fi însemnat că ea, Hulda, citise 
greşit situaţia în toţi anii aceia, că subestimase respectul 
pe care-l insufla colegilor ei. 

Îşi lăsă capul în jos, înfrântă. O părăsise orice dorinţă de 
luptă. 

— Sunt furios, nu mă înţelege greşit, dar n-o să pierd 
vremea zbierând la tine. Situaţia e mult prea gravă pentru 
asta. Mai mult decât orice, mi se rupe inima, continuă el şi, 
spre surprinderea Huldei, chiar părea sincer. De multe ori 
ţi-am ţinut partea când s-a dorit să fii înlocuită sau 
transferată la un alt departament. Eşti înceată, dar 
insistentă, de modă veche, şi nu toată lumea apreciază 
asta. Însă obţii rezultate. 

Nu era sigură dacă să-l creadă sau nu; nu simţise 
niciodată vreo susţinere reală din partea lui Magnus, nici 
măcar o dată. Dar obținuse, fără îndoială, rezultate de-a 
lungul timpului şi condusese ancheta în nişte cazuri de 
foarte mare importanţă. Îşi amintea în mod special de două 
dintre ele: o persoană murise în apropiere de coasta sudică 
a Islandei, unde patru prieteni intenţionaseră să petreacă 

un weekend liniştit; şi întâmplările înfiorătoare care 
avuseseră loc la o fermă din partea de est a ţării în 
Crăciunul lui 1987 - Crăciunul când murise Dimma. 
Ambele cazuri avuseseră un impact emoţional puternic 
asupra ei, iar întâmplările o bântuiau deseori. 

— Mulţumesc, îngăimă pentru Magnus, atât de încet 
încât abia dacă se auzi ceva. 

— O să încercăm să rezolvăm chestia asta în tăcere, 
Hulda, pentru binele amândurora. Nu le-am suflat nicio 
vorbă colegilor tăi. Ar fi păcat să-ţi închei cariera căzută în 
dizgrație, deşi aproape sigur o să iasă totul la iveală mai 
târziu, dacă vei fi pusă sub acuzaţie. Dar asta o să vedem 
la momentul potrivit. Chestiunea o să ajungă pe biroul 
procurorului general luni şi, după aceea, eu n-o să mai am 
nimic de-a face cu ea. Trebuie să înţelegi că n-am cum s-o 
fac să dispară, Hulda. Dar o să încercăm să limităm 
pagubele. 

Ea dădu din cap, recunoscătoare, smerită. Nu-i trecu 
prin minte să nege, să mintă în continuare. Jocul se 
sfârşise. 

— Bineînţeles, va trebui să-ţi încetezi imediat activităţile 
- nu mai e loc de-ntors. Ţi-ai eliberat biroul? 

Ea clătină din cap, cu gândul aiurea. 

— Atunci o să pun pe cineva să se ocupe şi să-ţi trimită 
lucrurile la apartament, bine? 

— Bine. 

— Apropo, ce s-a întâmplat cu azilanta din Rusia? 

Hulda se străduia din răsputeri să nu aibă o cădere. Nu- 
şi putea încheia cariera aşa, la şaizeci şi patru de ani, 
plângând şuvoaie de lacrimi în ultima ei zi la serviciu. Îşi 
drese vocea şi zise cu glas răguşit: 

— Încă lucrez la asta. Erau două fete. 

— Da, parcă mi-ai zis ceva la telefon mai devreme. La ce 
te refereai? 

— Mai era o fată din Rusia, pe nume Katja, care a 
dispărut acum mai bine de un an. Apoi a murit Elena. Erau 
cele mai bune prietene. Mă îndoiesc că Alexander a făcut 
legătura. 

— Şi există cu adevărat o legătură? 

— Nu ştiu, dar merită verificat. 

— Ai dreptate. 

Se gândi o clipă, apoi zise: 

— Ai putea scrie un raport şi apoi să mi-l trimiţi pe mail 
când poţi? O să verific eu însumi când am timp. 

Tonul vocii îl trădă. Hulda nu-l crezu nicio clipă, dar 
aprecie gestul. 

— Da, sigur, aşa o să fac. 

El se ridică în picioare, întinse mâna, iar ea i-o strânse 
fără să rostească vreun cuvânt. 

— A fost un privilegiu să lucrez cu tine, Hulda. Ai fost o 
polițistă extraordinară. 

Făcu o pauză, apoi adăugă: 

— Mare păcat că a trebuit să se termine aşa. 

XIII 


Se trezi brusc din somn, simțind că era miezul nopții. 

La început crezu că frigul o trezise, şi era adevărat că 
îngheţa, nu doar la cap, ci în tot corpul. Abia atunci îşi 
dădu seama că fermoarul sacului de dormit fusese 
desfăcut. 

Tovarăşul ei de călătorie se mutase din patul de 
deasupra şi se suise în al ei, iar acum era întins lângă ea. 
O mână Îi coborâse în chiloţii ei. 

Innebunită de spaimă, încercă să-l împingă la o parte, 
dar îi era atât de frig că trupul nu-i răspunse la comenzi. O 
trase spre el, sărutând-o, în timp ce ea se lupta din toate 
puterile să-l împingă. 

— Potoleşte-te, mârâi el. Ştiam amândoi foarte bine ce-o 
să se întâmple - ce voiam să fac când te-am invitat să 
plecăm peste weekend. Am văzut cum te uiţi la mine, nu 
face acum pe ruşinoasa, fir-ai a dracu 'să fii. 

Auzindu-i vorbele, rămase năucă. 

În următoarea secundă începu să strige din toți 
rărunchii, mai tare decât strigase vreodată în viaţa ei. 

El nici măcar nu se chinui să-i astupe gura cu mâna. 

XIV 


Hulda stătea afară, în dreptul secţiei de poliţie de pe 
Hverfisgata, încremenită. Câţiva colegi o salutară când 
trecură pe lângă ea, dar nu fu în stare să le răspundă. Doar 
stătea acolo, holbându-se în gol. 

Viaţa ei parcă se oprise brusc. Nu putea privi înainte, 
nu-şi putea imagina ce avea să aducă ziua de mâine. Avea 
nevoie disperată să stea de vorbă cu Petur, dar nu reuşea 
să-şi adune curajul să-l sune. Nu încă. 

În cele din urmă îşi găsi o rezervă de voinţă ca să 
înceapă să se mişte şi ocoli încet clădirea, continuând să 
meargă în direcţia apei. Deşi soarele se eliberase din 
spatele norilor, când ajunse pe strada de pe coastă o 
întâmpină o briză rece. Traversă fără să ia în seamă 
traficul şi se aşeză pe o bancă, de unde privi peste golf 
spre panorama desenată de munţi. Nu se sătura niciodată 
de priveliştea aceea. Pe vremuri cucerise toate vârfurile 
acelea: Esja, Skardsheidi, Akrafjall. Frumuseţea care-ţi 
tăia răsuflarea avu un efect calmant asupra ei, o linişti şi o 
purtă în trecut spre unele dintre cele mai fericite clipe din 
viaţa ei. Dar îi aminti şi de Elena, adusă de ape la țărm. 
Marea a dat şi marea a luat. 

O dată în plus, Hulda simţi greutatea zdrobitoare a 
singurătăţii ei. 

Avea atât de multe pe conştiinţă... 

Gândurile i se întoarseră la Elena. Era ea, oare, cheia? 
Calea prin care Hulda îşi putea găsi un fel de izbăvire? 
Prin care-şi putea recăpăta onoarea, într-o oarecare 
măsură? Putea salva ceva din dezastrul care era viaţa ei 
rezolvând cazul acela? Ar fi reuşit măcar să fie mai 
împăcată cu sine? 

Apele tulburi ale golfului Faxafloi nu-i ofereau niciun 
răspuns, dar poate că-i aduseră o fărâmă de speranţă. Il 
asigurase pe Magnus că abandonase ancheta, însă care 
erau şansele ca el să afle că lucra în continuare la caz în 
restul zilei? Că folosea din plin ultimele câteva ore ca 

poliţist? Existau două piste pe care trebuia să le mai 
verifice. Cui făcea rău dacă-şi vedea de treabă? Ar fi 
însemnat să fie nevoită să mintă, să pretindă că era încă în 
poliţie, însă era puţin probabil să pună cineva la îndoială 
acest lucru. 

Da, trebuia să continue. Doar în ziua aceea. Era ultima 
ei şansă. Avea să-i dea ceva la care să se gândească, până 
seara, când poate reuşea să-şi adune curajul să dea ochii 
cu Petur. 

XV 


— Nu te aude nimeni, zise bărbatul râzând în timp ce se 
lupta cu izmenele ei, încercând să le tragă jos. 

In clipa aceea ea parcă găsi undeva o rezervă ascunsă 
de forţă, în ciuda frigului paralizant, şi reuşi să-l împingă 
atât de tare încât el căzu din pat pe podea. 

Ea sări jos, orbecăind pe întuneric, conştientă că singura 
ei şansă de a scăpa din cabană era să fugă prin zăpadă şi 
să găsească o ascunzătoare în peisajul întins, gol. Pe cât 
de nerealistă i se părea ideea, trebuia să încerce. In 
momentul acela zări sclipirea slabă a târnăcopului de 
gheaţă pe care el i-l dezlegase de pe rucsac şi-l lăsase 
lângă uşă. 

Printr-o minune, reuşi să ajungă acolo înaintea lui. 

XVI 


Hulda bătu la uşa lui Albert. Spera să stea de vorbă cu 
fratele lui, să afle dacă o dusese undeva pe Elena cu 
maşina 4x4. Spre surprinderea ei, avocatul deschise chiar 
el uşa, cu toate că încă nu era nici patru după-amiaza. 

— Hulda? întrebă el puţin luat prin surprindere. 

— Albert, am trecut pe la tine la nimereală... 

— Da, aşa e, am venit şi eu acasă mai devreme pentru că 
nu era prea mare agitaţie. 

Părea ruşinat şi puţin evaziv, ca şi cum lucrurile nu-i 
mergeau prea bine. 

— N-ai primit documentele? Baldur mi-a zis că ai trecut 
ieri să le iei. 

— A, da, le am. Dar sunt toate în rusă, aşa că n-am reuşit 
să aflu mare lucru din ele deocamdată. 

— Da, mă gândeam eu că sunt în rusă, dar nu ştii 
niciodată, poate că e ceva util acolo. Să sperăm că-i putem 
face dreptate bietei femei. A fost clienta mea, la urma 
urmei. 

— De fapt, speram să schimb două vorbe cu fratele tău. 

— Cu fratele meu? 

În mod evident, era ultimul lucru pe care se aştepta 
Albert să-l audă. 

— Da... Mi-a... Hmm... A zis ceva în treacăt ieri, minţi ea 
stângace, blestemându-se că nu inventase o scuză mai 
bună, dar pe de altă parte nu se aşteptase să dea de 
Albert. Voiam să-mi explice mai bine la ce se referă. 

— Ce naiba ţi-a zis? Ceva care are legătură cu Elena? 

— Nu... De fapt, da... Nu direct. E cam greu de explicat. 

— Atunci în legătură cu mine? 

Albert ridicase puţin tonul. 

— Poftim? Nu, bineînţeles că nu, nimic de genul ăsta. E 
acasă? 

— Nu, nu e. A reuşit să-şi găsească de lucru să văruiască 
o casă, deci o să mai întârzie. 

— L-ai putea ruga să mă sune când se întoarce? 

Albert parcă nu ştia sigur cum să reacționeze, dar în 
cele din urmă zise: 

— Da, da, sigur. Aşa o să fac. Te sun la secţie. 

— Nu, sună-mă pe mobil, doar ai numărul meu, se grăbi 
Hulda să spună şi zâmbi. 

Albert îi răspunse scurt la zâmbet, apoi închise repede 
uşa. 

XVII 


Din moment ce acum nu mai avea acces la un traducător 
autorizat din partea poliţiei, următorul pas firesc era să 
verifice dacă nu cumva o putea ajuta Bjartur. Hulda se sui 
înapoi în maşină şi porni spre casa interpretului, aflată în 
partea de vest a oraşului. Urma să fie ultima ei oprire, 
dacă nu cumva descoperea ceva important în documente. 
Deşi o parte a fiinţei ei se agăța de această speranţă, îşi 
dădea seama tot mai puternic că avea să se bucure să 
renunţe şi să lase totul baltă. 

Îi sună telefonul şi trase pe dreapta ca să răspundă. Era 
tot Magnus. 

— Hulda, zise el pe un ton grav. 

— Da. 

Se pregăti să încaseze lovitura. 

— Nu voiam să te mai împovărez cu ceva azi, dar am 
uitat să-ţi spun ceva: l-au arestat pe Aki de dimineaţă. 

— Serios? 

Simţi cum se înveseleşte puţin. 

— Pentru că e şeful unei reţele de prostituție? 

— Printre altele, dar partea proastă e că au fost siliţi să 
grăbească toată operaţiunea şi a ieşit o treabă cam de 
mântuială - toate astea numai pentru că l-ai interogat fără 
să-mi ceri permisiunea. 

Hulda înjură în şoaptă. 

— Şi există riscul să se fi ocupat să distrugă dovezi între 
timp, ceea ce e nasol. Să fii pregătită să te sune să te 
întrebe ce ai discutat cu el. O să vrea să afle dacă ţi-a spus 
ceva, în baza căror informaţii ai acţionat... 

Hulda oftă. 

— Da, bine... Deşi nu am nimic nou să le spun. 

— Atunci mă tem că va trebui să suporţi balamucul. 
Toată chestia asta a fost un fiasco, dar nu lăsa asta să te 
afecteze. 

Mai mult decât a făcut-o deja, completă ea în gând în 
timp ce închise apelul. Se simţea cu adevărat vinovată 

pentru că era posibil să le fi distrus în totalitate ancheta 
colegilor, ştiind cât de mult efort depuseseră. 

Ura să facă greşeli. 

Ura din tot sufletul să facă greşeli. 

Când era mică şi îşi făcea temele, bunica ei îi privea 
mereu peste umăr, verificând fiecare răspuns, fiecare 
compunere, indiferent dacă era vorba de gramatică, 
matematică, geografie, istorie... lar Hulda considera că 
reproşurile ei fuseseră deseori şi dure, şi nedrepte. Bunica 
ei îi repetase la nesfârşit că trebuie să facă mai bine, că se 
mişcă prea încet, că trebuie să fie mai bună decât băieţii 
ca să aibă vreo şansă de succes în viaţă. De multe ori 
aceste vorbe o făcuseră să izbucnească în lacrimi. 

Doar la maturitate învățase conceptul de critică 
constructivă, lucru complet străin pentru bunica ei. 

lar acum, din nou, simţi ruşinea provocată de faptul că 
făcuse o greşeală. 

Putea mai bine de-atât. 

XVIII 


De astă dată, Hulda nu pierdu vremea să se îndrepte 
spre casă ci ocoli direct până la garajul lui Bjartur şi bătu 
la uşă. Observă un semn îngrijit la fereastră: „Bjartur 
Hartmansson, interpret şi traducător”. 

El deschise uşa repede şi păru surprins s-o vadă pe 
Hulda. 

— Bună. 

— Bună, Bjartur, tot eu sunt, spuse ea parcă cerându-şi 
scuze, dându-şi seama că luptă cu morile de vânt, că 
pornise în misiunea de a rezolva un caz care era aproape 
cu siguranţă o cauză pierdută. 

— Ca să vezi, spuse el şi zâmbi, scărpinându-şi claia de 
păr des. Se pare că devin bun prieten cu poliţia. 

Hulda se întrebă într-o doară cât de în vârstă era el. Nu 
se chinuise să-l caute pe internet dar bănuia că, în ciuda 
înfăţişării tinereşti, trebuie că se apropia de patruzeci de 
ani. Femeia - probabil mama lui - care-i deschisese Huldei 
uşa cu ocazia primei vizite păruse de vreo şaptezeci de ani. 

— Ocupat? întrebă ea pe ton prietenos. 

— Da, sigur, păi... nu prea mult pe parte de traducere, 
dar am destule tururi ghidate pentru ruşi. Jur că numai 
turiştii ţin Islanda pe linia de plutire în ultima vreme. Dar 
azi e linişte. Eu doar... scriu, ştii tu, lucrez la cartea mea. 

Creşterea turismului de după colapsul sistemului bancar 
islandez - şi de după prăbuşirea coroanei islandeze - ajuta 
cu siguranţă la aducerea ţării înapoi pe făgaşul ei, pentru 
că turiştii aduceau valută străină prețioasă. Perspectiva 
era un pic mai luminoasă decât înainte, însă criza 
financiară aruncase o umbră întinsă, iar Hulda, distrasă pe 
moment, se gândi că turismul nu avea să-i sporească ei 
finanţele. Slujba ei nu era plătită aşa de bine, iar acum nu 
mai avea de aşteptat decât un venit fix, adică pensia dată 
de guvern. 

— Intră, spuse Bjartur şi îi întrerupse şirul gândurilor. 
Încă e cam dezordine, mă tem. N-am apucat să cumpăr un 

scaun pentru musafiri, aşa că va trebui să stai în pat. 

Se înroşi la faţă. 

— Vreau să spun, va trebui să te aşezi pe pat. 

Hulda găsi un spaţiu liber unde să ia loc, în timp ce 
Bjartur îşi ocupă scaunul extrem de uzat. Aerul din cameră 
era neplăcut, îmbâcsit. Sosirea neaşteptată a Huldei nu-i 
lăsase ocazia să deschidă o fereastră. 

— Locuieşti aici, în garaj? întrebă ea curioasă. 

— Da, de fapt. Dorm şi trăiesc aici. E mai intim, vezi tu. 
Casa e a mamei şi a tatei, dar nu mai puteam să locuiesc 
cu ei. Devenise prea mult să stăm acolo unii peste alţii. Din 
păcate nu există subsol, m-aş fi mutat acolo, dar m-au lăsat 
să rearanjez în garaj. 

Hulda dădu să întrebe de ce nu se mutase pur şi simplu 
într-un alt apartament dar se abţinu, ca nu cumva să sune 
nepoliticos. 

Bjartur păru să ghicească întrebarea nerostită: 

— N-are sens să-mi iau un apartament, nu încă. E mult 
prea scump, indiferent dacă e în chirie sau îl cumpăr. 
Preţurile caselor au explodat, iar eu nu am un venit fix. 
Trăiesc cam de pe-o zi pe alta - traduceri, tururi... Uneori 
nu-mi mai văd capul, mai ales vara, dar de multe ori n-am 
destul de lucru. Însă reuşesc să pun câte ceva deoparte. 
Până la urmă o să fie totul bine. lar mama şi tata 
îmbătrânesc, aşa că la un moment dat o să vrea să se mute 
într-un loc mai mic. 

Sau o să moară, citi Hulda în expresia de pe figura lui. 

— Voiam să-ţi cer un mic serviciu, spuse ea. 

— Da? Ce anume? 

Îi întinse plicul cu hârtii pe care i-l dăduse Albert. 

— Conţine nişte acte pe care le-a scos la iveală avocatul 
Elenei. Nu ştiu dacă e ceva interesant acolo, dar „să nu 
lăsăm nicio piatră neîntoarsă” şi tot restul. 

Zâmbi, parcă neluând în serios ce spusese. 

— Am înţeles. Apropo, cum merge ancheta? Văd că încă 
lucrezi la caz. 

— Da... sigur, nu am de gând să renunţ, minţi ea. | 

Adevărul era că ar fi renunţat cu bucurie pe loc. În ziua 

aceea, dintre toate zilele, când încă nu-şi revenise după 
veştile pe care i le dăduse Magnus, continuarea anchetei 
era ultimul lucru de care avea chef, cu toate că era 
singurul lucru care-i mai rămăsese. 

Nu avea cum să scape de faptul că un om murise din 
cauza ei. E drept, fusese un individ care molesta copii, iar 
lucrul ăsta îi făcea conştiinţa să se împace mai bine cu 
situaţia. Unele infracţiuni pur şi simplu nu puteau fi 
iertate. 

Şi existau mari şanse să le fi sabotat colegilor 
investigația cu privire la activităţile lui Aki. Cariera ei de 
inspector era o ruină fumegândă. Nici nu era de mirare că 
nu era capabilă să lucreze. Totuşi, în ciuda acestor lucruri, 
persevera, era prea căpoasă ca să renunţe când era 
angajată într-o ultimă cursă contracronometru. 

— Sigur că o să mă uit pe ele pentru tine, spuse Bjartur 
şi roti scaunul cât să ajungă cu faţa la birou, unde scoase 
hârtiile din plic şi le răsfiră înaintea ochilor. Lasă-mă 
câteva minute să le parcurg. 

— Sigur. 

O intuiţie de moment o făcu să adauge: 

— Ai putea fi atent mai cu seamă dacă apare pe undeva 
numele Katja? 

— Katja? întrebă el studiind încă paginile. 

— Da, din câte am înţeles a fost o prietenă a ei. 

— Bine. 

— N-o cunoşteai? N-ai făcut interpretariat pentru ea? 

— Nu. 

— Problema e că a dispărut. 

— A dispărut? 

— Păi, ori asta, ori s-a făcut nevăzută prin magie. Şi ea 
era o azilantă din Rusia şi mi-a trecut prin cap că e posibil 
ca între cele două cazuri să existe o legătură. 

— Bine. Deocamdată nimic. Primul document e un fel de 
certificat de rezidenţă fiscală din Rusia. Probabil l-a luat 
aici ca să-şi dovedească identitatea. 

— Aha, am înţeles, spuse Hulda puţin dezamăgită. 

Ştia că e în căutarea acului în carul cu fân, însă 

documentele acelea erau ultima ei şansă. 

— Te rog să le citeşti cu grijă, adăugă ea pe cel mai 
pozitiv ton posibil. 

— Sigur. 

Bjartur continuă să citească fără să scoată o vorbă, 
stând cu spatele la Hulda, în vreme ce ea stătea cocoţată 
incomod pe marginea patului, aşteptând chinuită de 
suspans. Tăcerea continuă nesfârşit de mult până când în 
cele din urmă Bjartur avu un fel de reacţie. 

— Hopa, zise el şi era limpede din tonul vocii că 
descoperise ceva neaşteptat. Hopa, repetă. 

— Ce e? 

Hulda se ridică şi îi privi peste umăr. Bjartur citea 
ultima coală de hârtie, care era scrisă de mână. 

— Ai găsit ceva? se interesă ea nerăbdătoare. 

— Păi... n-aş vrea să... însă... 

— Ce e? întrebă ea pe un ton mai dur. Ce scrie? 

— Vorbeşte despre o călătorie la ţară cu o prietenă 
căreia îi spune K. E posibil să fi fost Katja? 

— Da, e posibil, e posibil, răspunse Hulda simțind cum i 
se tensionează tot corpul de entuziasm. 

În sfârşit! 

— Şi cineva... nu ştiu dacă e bărbat sau femeie... 

— Haide, spune... 

— A folosit tot o iniţială. Dar, din context, pare să fi fost 
şi un bărbat cu ele. 

— Care e inițiala? 

— A. 

XIX 


El izbucni în râs. 

— Lasă târnăcopul jos şi o să stăm de vorbă. Oricum, n- 
ai curaj să-l foloseşti. 

Înnebunită de groază, ea se ghemui şi se lipi de uşă, 
ținând târnăcopul cu o singură mână în fața ei, iar cu 
cealaltă bâjbâind după clanţă. 

El nu părea deloc tulburat şi făcu un pas în faţă. Apoi, 
dintr-o singură mişcare, se aruncase asupra ei şi îi 
smulsese târnăcopul din mână. 

Preţ de o clipă, rămase destul de nemişcat. 

Ea era paralizată de spaimă, deşi toate instinctele îi 
țipau să plece de acolo. 

Atunci el se năpusti asupra ei 

O lovise oare târnăcopul în cap? Pentru o fracțiune de 
secundă rămase complet năucă de uimire, încă prea 
amorțită din pricina frigului încât să înregistreze ce se 
întâmplase. 

Apoi, ducând o mână la cap, simţi cum i se scurgea 
sângele fierbinte. 

XX 


— A? 

— Da. 

— Doar nu vrei să spui... 

— La asta m-am gândit şi eu imediat, spuse Bjartur dând 
aprobator din cap, cu o expresie consternată pe chip. 

Hulda întrebă cu voce tare: 

— Albert? 

— Da. 

— Dar poate... poate că a fost ceva complet inofensiv. 
Poate că are legătură cu pregătirea cazurilor. E posibil să 
fi fost şi avocatul Katjei? 

Bjartur dădu din umeri. 

— Nu pare inofensiv. Ea vorbeşte aici despre un soi de 
agresiune - bucata asta parcă e un pasaj dintr-un jurnal. 
Poate că a vrut să lase în scris, în caz că se întâmpla ceva. 
Mă rog, bănuiesc că Elena a scris asta. Vorbea foarte 
puţină engleză aşa că, bineînţeles, ar fi scris în rusă. 

— Vrei să spui că Albert a dat peste nişte însemnări fără 
să ştie ce reprezintă şi mi le-a dat pur şi simplu? 

— E ironic, spuse Bjartur. Să ştii că mă simt ca într-un 
roman poliţist. Citeam multe în tinereţe. 

Zâmbi larg, parcă savurând rolul de asistent de 
anchetator. 

— Doamne sfinte... murmură Hulda. 

Acum încotro s-o apuce? Era posibil ca Albert însuşi, nu 
fratele lui, să aibă ceva de ascuns? 

— Lasă-mă să termin de citit, spuse Bjartur. 

Işi aplecă din nou capul deasupra paginii, încuviinţând 
pe măsură ce parcurgea textul. 

— Da, da... 

Chiar îşi intra în rol. 

— Ştii ce? întrebă el şi ridică ochii din hârtie. Cred că 
ştiu unde s-au dus. E destul de departe, cam la vreo oră şi 
jumătate de mers cu maşina faţă de Reykjavik. 

li spuse Huldei despre o vale despre care ea nu mai 

auzise, dar e drept că o pasionau mai mult munţii - văile 
nu-i stârneau acelaşi entuziasm. 

Bjartur continuă: 

— Dar e ciudat, pentru că menţionează o casă, însă din 
câte ştiu valea nu e locuită. 

— Poţi să mi-o arăţi pe hartă? întrebă Hulda. 

— Pot mai mult: pot chiar să te duc acolo, se oferi el 
îndatoritor. N-am nimic altceva de făcut. 

_ — Da, bine. Mersi. O să vorbesc cu Albert după aceea. 
Imi poţi traduce documentul, cuvânt cu cuvânt? 

— Da, o să-ţi spun ce scrie acolo cât suntem în maşină. 
Ăăă, am putea merge cu a ta? Eu nu, ăăă, nu prea am 
benzină destulă cât să ajungem. 

Viaţa de traducător înseamnă să te descurci de pe-o zi 
pe alta, îşi zise Hulda, simțind un val de milă pentru el. 


Se urcă la volanul bătrânei şi credincioasei Skoda. 
Bjartur se sui în locul de lângă şofer, de unde jucă rolul de 
navigator, spunându-i printre indicații ce conţinea 
documentul scris de mână. Elena plecase într-o excursie în 
valea aceea în compania altor două persoane, o femeie al 
cărei nume începea cu litera K şi un bărbat al cărui nume 
începea cu litera A. Petrecuseră noaptea într-o cabană de 
vară, dar weekendul se sfârşise prematur când bărbatul o 
agresase fizic pe cealaltă femeie. 

Deşi Huldei îi venea greu să creadă că Albert putea fi 
implicat în aşa ceva, nici nu putea exclude posibilitatea 
întru totul. Oare era cu putinţă să le fi ucis pe amândouă 
femeile, şi pe Katja, şi pe Elena? Şi fratele lui unde intra în 
toată povestea? 

Când telefonul începu să-i sune, înălţă o rugăciune 
aprinsă ca nu cumva să fie iar Magnus. Încă era în stare de 
şoc după cele două conversații pe care le purtaseră şi încă 
nu reuşise să pună totul cap la cap. l-ar fi prins foarte bine 
să mai aibă la dispoziţie o zi în care să încheie cazul, o zi în 
care să se simtă ea însăşi. Şi - se pomeni zicându-şi, deşi 
nu-i făcea nicio plăcere s-o recunoască - poate că nu i-ar fi 
stricat nici să fie cu vreo zece ani mai tânără. 

Trase pe dreapta, scoase telefonul şi răspunse, deşi nu 
recunoscu numărul. 

— Hulda? Bună, sunt Baldur, Baldur Albertsson. Fratele 
lui Albert. 

— Poftim? A, da. Bună. 

Momentul era straniu de potrivit. 

— Albert mi-a zis că vrei să vorbeşti cu mine... 

Părea neliniştit. 

— Da, aşa e. Despre Elena, fata din Rusia pe care o 
reprezenta fratele tău. 

— Da... 

— Ai cunoscut-o? 

— Eu? Nu... 

Şovăi, iar Hulda aşteptă. 

— Nu... dar, adică, vreau să spun, am întâlnit-o o dată 
sau de două ori. De ce întrebi? 

— Poţi să-mi spui unde te-ai întâlnit cu ea? 

— Am luat-o de la Njardvik de câteva ori. 

— Serios? De ce? 

— Ca să-i fac un serviciu lui frate-miu. Trebuia să se 
vadă cu ea, dar n-avea timp s-o ia cu maşina. Era prins cu 
nişte întâlniri sau ceva de genul. Am împrumutat jeepul şi 
m-am dus s-o iau. Nu-i mare lucru. Am trecut drumul la 
cheltuieli - ştii tu, timpul şi costul benzinei. Nu-i o 
problemă, nu? Totul a fost cinstit deşi, la rigoare, nu Albert 
a fost la volan. Îl mai ajut când sunt liber - măcar atât să 
fac pentru că mă lasă să locuiesc cu el. Îmi place să ajut, 
dacă pot. 

Baldur părea să respire sacadat şi şuierător. 

Oare asta era tot? Oare Baldur doar îi făcuse un simplu 
serviciu fratelui său? 

— Mersi, Baldur. Nu-i o problemă. Voiam doar să verific 
ca să te scot de pe lista mea. Cineva te-a văzut luând-o de 
la Njardvik şi trebuia să ştiu de ce, asta-i tot. Nu-ţi face 
griji, nu s-a întâmplat nimic. 

— Bine, mulţumesc, spuse el. Eu... ideea e că nu sunt 
obişnuit să fiu amestecat în anchetele poliţiei. 

— Da. Mai bine. 

— Poţi s-o mai spui o dată. 

Hulda tot trebuia să afle dacă Albert o reprezentase şi 
pe cealaltă rusoaică, pe Katja. 

— Apropo, întrebă ea pe cel mai nonşalant ton de care 
era în stare, fratele tău e cu tine, Baldur? Am nişte 
întrebări şi pentru el. 

La celălalt capăt se lăsă tăcerea. 

— Păi... nu, nu-i aici. 

După o scurtă ezitare, Baldur adăugă: 

— De fapt, nu ştiu unde e. 

— Bine, Baldur, nicio problemă. Mulţumesc că ai sunat. 

Încercă să-l sune pe Albert pe mobil. Simţea că e tot mai 
urgent să dea de el, se temea că, dacă într-adevăr el era 
ucigaşul, poate că avea să încerce să iasă din ţară sau aşa 
ceva. 

Nu primi niciun răspuns. 

Când închise, gândurile îi zburară imediat la fata din 
Siria, Amena. Ceva nu-i dădea pace într-un cotlon al minţii. 
Ceva ce-i scăpase Amenei... un amănunt semnificativ pe 
care Hulda nu-l luase în seamă prima dată. La naiba! Pe 
vremuri îşi luase notițe cu mai multă conştiinciozitate şi 
memoria îi era şi ea mai bună. Era ceva ce... ceva ce 
spusese ea... Hulda îşi rechemă în minte imaginea tinerei 
din celulă. Prostituţie, da: Amena negase vehement cum că 
Elena ar fi fost implicată în prostituție. Negase cu 
convingere. De asemenea, o atenţionase pe Hulda de 
existenţa celeilalte fete din Rusia, Katja. Şi îi spusese 
despre permisul de şedere - îi spusese că Elena primise 
dreptul să rămână... da, asta era... era ceva care avea 
legătură cu asta. Dar ce naiba era? Amintirea încă o 
ocolea, rămânând, chinuitoare, puţin mai departe decât 
putea ea ajunge. 

— Îmi cer scuze, dar aş putea să-ţi împrumut telefonul o 
clipă? întrebă Bjartur întrerupându-i şirul gândurilor 
înainte să pornească din nou maşina. Am uitat să le spun 
alor mei că am plecat. Şi, în fine, pe al meu nu mai am 
credit. 

Se făcu din nou roşu la faţă. 

Formă numărul şi aşteptă. 

— Salut, tata, ascultă... da, ştiu... mama să-şi facă 
singură... Nu, tata, nu pot acum... O ajut pe o doamnă de 
la poliţie... Lucrăm la un caz... 

Îşi dădu ochii peste cap şi ieşi din maşină, încă vorbind. 

Hulda îşi aminti de zilele când lumea ar fi spus despre 
ea că e „tânără”, nu „doamnă”. 

Cât lipsi el, Hulda profită de ocazie, porni radioul şi se 
rezemă câteva momente de spătarul scaunului. Fusese o zi 
lungă şi încă nu se terminase. Însă cerul era albastru şi, 
după dimineaţa lipsită de speranţă, seara era acum 
frumoasă şi însorită. Hulda îşi zise că luna mai era fără 
îndoială cea mai bună perioadă din an în patria ei nordică 
şi friguroasă. 

După câteva minute, Bjartur se întoarse în maşină. 

— Scuze, acum putem să plecăm. 

Zâmbi. 

— Mai avem doar vreo jumătate de oră. 

Plecaseră deja de o oră, iar Hulda începu să simtă că o 
roade foamea. Mâncase doar napolitanele Prins Póló de 
dimineaţă. Începea şi să obosească. S-ar fi bucurat foarte 
tare dacă drumul nu urma să se dovedească o mare 
pierdere de vreme. Îşi promisese că o să abandoneze cazul 
la sfârşitul zilei, dar oare avea să reuşească să se ţină de 
cuvânt? Încă avea un sentiment neplăcut că nu reuşea să 
dea de Albert. Trebuia neapărat să stea de vorbă cu el. 

Sau poate ar fi fost mai bine să asculte ordinele primite, 
să ducă toate dovezile strânse până atunci la Magnus şi să- 
l lase pe el să termine cazul? N-ar fi fost de glumă să-i 
spună lui Magnus că-l bănuia de crimă pe vechiul lor 
coleg, Albert. Băieţii aveau obiceiul să se susţină unul pe 
celălalt, iar Albert fusese acceptat ca parte din gaşcă, 
chiar dacă era avocat, nu anchetator. 

Blestemă în şoaptă. Poate că era mai bine doar să lase 
totul baltă. Să ajungă la destinaţie şi apoi să lase totul 
baltă. 

Îi era dor de Pétur şi, brusc, îşi dădu seama că până la 
urmă era aproape fericită că iese la pensie, că era 

entuziasmată la gândul că o să-şi petreacă vârsta de aur 
împreună cu el. Puteau face multe lucruri împreună, să 
călătorească prin Islanda, chiar şi în străinătate, şi să se 
bucure de viaţă în compania celuilalt. Ea putea să se ţină 
de drumeţii, acum împreună cu Petur, dar şi să descopere 
noi pasiuni. Era încă în formă şi trebuia să se păstreze 
activă. Poate avea să se apuce chiar de golf, hobbyul 
preferat al atât de multor colegi de-ai ei. Avea numai 
şaizeci şi patru de ani şi multe lucruri pe care să le aştepte 
cu nerăbdare. Cu ajutorul lui Petur poate că avea să lase în 
urmă întunericul din trecutul ei. Nu mai văzuse lucrurile 
atât de limpede de multă vreme. 

Abia aştepta să ajungă acasă, să se culce şi apoi să 
înceapă o nouă viaţă când soarele avea să urce pe cera 
doua zi. O nouă viaţă alături de Petur. 

XXI 


După o clipă, el bâjbâi după una dintre lanternele de cap 
de pe masă şi o aprinse. Apoi se uită la ea, încercând să se 
împace cu ceea ce făcuse. O iubise pe femeia asta, iar 
acum ea zăcea moartă la picioarele lui. O omorâse. Totul 
era extrem de bizar, cumva. 

Trebuia să salveze ce mai putea din situaţie. Să 
gândească logic. Să facă în aşa fel încât să nu curgă prea 
mult sânge pe podeaua cabanei. 

Să gândească. Cel mai important era faptul că nimeni nu 
mai ştia de călătoria lor. Şi nimănui nu i-ar fi trecut 
vreodată prin minte să-i caute aici sau să caute dovezi ale 
crimei în cabană. 

Era încă întuneric, ceea ce însemna că mai avea încă 
destul timp. Nu trebuia decât să se calmeze şi să acţioneze 
metodic. 

Era prima dată când omorâse pe cineva şi, la drept 
vorbind, fusese tulburător de simplu. 

XXII 


— Cred că suntem pe drumul cel bun, spuse Bjartur. 
Asta e valea pe care a menţionat-o Elena, cu toate că nu 
ştiu să existe vreo clădire pe-aici. Dar e drept că n-am mai 
fost în zonă de mult timp. 

Apoi adăugă: 

— Eşti sigură că ar trebui să mergem aici? Nu sunt prea 
obişnuit să... ştii tu, să umblu pe urmele unui criminal... 

— Nu ne putem întoarce dacă am mers atât de departe, 
zise Hulda. O să fie bine. Nu cred nicio clipă că suntem în 
vreun pericol. Asta e direcţia bună? Mergem tot înainte 
prin vale? 

Drumul se transformase într-o cărare cu pietriş şi 
devenea tot mai prost cu fiecare kilometru străbătut. 

— Da, e corect. 

În timp ce-şi continuară drumul hurducăind prin vale, 
Hulda mai îndreptă câte-un gând răzleţ la Skoda ei, 
îngrijorată că era posibil ca maşina să nu facă faţă 
gropilor, însă alte temeri mai mari i se îngrămădeau în cap 
şi îi cereau atenţie: moartea de la spital; mama aflată în 
drum spre închisoare; potenţialele consecinţe ale acelui 
incident tragic pentru Hulda însăşi; felul cum distrusese 
totul într-o singură şi deosebit de cumplită săptămână. 
Elena îi dispărea tot mai mult din câmpul vizual, împinsă la 
o parte de celelalte griji. 

Era o seară superbă, soarele nu se înălţase prea mult pe 
cerul lipsit de nori şi un grup de puieţi proaspăt plantați 
arunca umbre lungi pe iarba palidă din vale. Povârnişurile 
nu înverziseră încă, pentru că aici primăvara nu se 
instalase încă la fel de bine ca la oraş. Preţ de o clipă, când 
privi împrejur la spaţiile întinse şi la cerul albastru, 
neţărmurit, Hulda avu senzaţia că e liberă, că potenţialul 
ei nu are limite. Dar apoi oboseala îşi spuse din nou 
cuvântul. Ar fi dat orice să se bucure de vreme altundeva - 
de preferat în timp ce îngrijea grădina lui Pétur din 
Fossvogur. 

— Poate că ar trebui să încheiem pe azi, mormăi ea după 
alte cinci minute parcurse pe drumul care le zdruncina 
fiecare oscior din corp. 

— Da, de acord, spuse Bjartur. Ai un loc mai bun unde să 
întorci la vreo sută de metri mai în faţă. 

În clipa următoare el strigă victorios: 

— O casă! Uite, e o clădire acolo! E nouă. Nu era ultima 
dată când am trecut pe-aici. 

Hulda încetini şi privi în direcţia în care arăta Bjartur cu 
degetul. 

— Mergem să verificăm? propuse el. Pun pariu că e casa 
la care se referă Elena. 

— Absolut, răspunse Hulda. 

Era cam exagerat să spui că era o „casă”. Apropiindu-se, 
constatară că era o colibă sau o cabană primitivă, aflată 
lângă ceea ce părea un şantier. Deşi nu văzură pe nimeni 
la lucru, era limpede că se turnau fundaţiile unei case mai 
mari. Hulda parcă în faţa cabanei şi, din obişnuinţă, studie 
împrejurimile cu băgare de seamă înainte să se dea jos din 
maşină. Ar fi fost imposibil să se ascundă cineva în peisajul 
acela deschis, acoperit de iarbă, în noaptea albă de vară. 
Nu existau nici măcar bolovani. Singura ascunzătoare 
posibilă era chiar casa. 

Hulda îi întâlni privirea lui Bjartur. 

— Aici n-avem ce vedea. 

— N-ar trebui măcar să aruncăm o privire rapidă 
înăuntru? întrebă el. 

— N-avem mandat, obiectă ea, deşi se simţea extrem de 
ispitită să le dea încolo de reguli. 

La urma urmei, ce avea de pierdut? Mai ales acum, că 
veniseră până aici. 

— Ne putem uita pe geam, sugeră Bjartur. 

Hulda dădu din umeri. Doar nu putea să-l oprească. 

El dădu înconjur micii cabane, privind înăuntru pe geam. 
Apoi, pe neaşteptate, încercă clanţa, iar uşa se deschise. 

— E descuiată! strigă el şi, înainte ca Hulda să poată 
reacţiona, păşi înăuntru. 

— Ei, acum ce mai contează? mormăi Hulda şi porni 

agale pe urmele lui spunându-şi că, dacă ar fi aflat cineva, 
tot n-ar fi putut s-o dea afară de două ori. 

Când intră în cabană simţi cum inima începe să-i bată 
mai tare de nerăbdare, cum adrenalina îi pulsează prin 
vene, iar creierul ei parcă se trezi brusc din toropeală: 
într-o străfulgerare îşi aminti vorbele misterioase ale 
Amenei, care nu-i dăduseră pace în ultimele câteva ore. Cu 
o seară înainte să moară, Elena vorbise mult timp la 
telefon în holul căminului. Dar Hulda îşi amintea acum 
limpede că  recepţionerul îi spusese că apelurile 
internaţionale erau blocate. lar Elena nu vorbea decât 
rusă. Oare era posibil să fi vorbit cu Bjartur? 

Bjartur. 

Unde se dusese? Nu-l vedea nicăieri în micuța cabană. 
Înainte să se poată întoarce, simţi o lovitură puternică în 
cap. 

XXIII 


Dură o vreme să curețe cabana, munca fiindu-i 
îngreunată de întuneric, şi nici după aceea nu era clar 
dacă avea să fie nevoie să revină cât mai repede, cu 
produse mai puternice, ca să elimine orice urmă ar mai fi 
rămas. Se simţea curios de detaşat, ca şi cum un alt bărbat 
ar fi lovit-o pe femeie în cap cu târnăcopul şi lui îi revenise 
doar sarcina să curețe. Într-un fel, îi părea rău de Katja, 
însă în acelaşi timp era extrem de nervos pe ea că se 
comportase atât de prosteşte. Nu meritase să moară dar, 
în condiţiile date, reacţia lui fusese singura posibilă. 

O privire aruncată registrului de oaspeţi al cabanei îi 
confirmă că în perioada aceea a anului treceau zile, chiar 
săptămâni, până venea cineva acolo, aşa că putea să scape 
dacă se întorcea în seara aceea să curețe mai bine. 

Dar, în clipa aceea, prioritatea era să scape de cadavru. 

O pusese în sacul ei de dormit, apoi îl trăsese până la 
maşină, convins că ninsoarea avea să-i acopere urmele 
destul de repede. In ceasurile întunecate dinaintea 
răsăritului, în toiul iernii, departe de civilizaţie, avea 
încredere că poate acţiona fără să-l vadă sau să-l întrerupă 
cineva. Problema era cum să scape de cadavru. Toate 
soluțiile care-i treceau prin cap implicau riscuri, unele mai 
mari decât altele. 

Până la urmă se hotări să plece cu maşina în inima văii, 
spre cea mai apropiată întindere de gheaţă. Ştia un şir de 
crevase ideale pentru ce intenționa să facă. Ultima 
porțiune de drum nu putea fi parcursă cu maşina, dar în 
condiţiile acelea de îngheț şi ninsoare ar fi fost chiar mai în 
siguranță să meargă cu schiurile. Aşa ceva n-ar fi fost 
niciodată posibil vara, când ghețarii colcăiau de turişti, 
însă în perioada aceea merita să rişte. Hotări să pornească 
într-acolo şi hotări că acolo avea s-o facă pe Katja să 
dispară pentru totdeauna. 

XXIV 


Preţ de prea mult timp, Hulda nu voise să vadă adevărul. 
Trăise cu urmările devastatoare ale acestui lucru de un 
sfert de veac. Nu ştia cu exactitate când îşi dăduse seama 
ce se întâmpla, dar până atunci era deja prea târziu. Punea 
lucrul ăsta parţial pe seama dorinţei de a nega, parţial pe 
faptul că fusese oarbă la ce se întâmpla chiar sub nasul ei. 
Ironia cumplită a faptului îi era cât se poate de limpede, 
doar se mândrea cu ascuţimea minţii ei, se considera unul 
dintre cei mai buni anchetatori din poliţie, tocmai pentru 
că nimic nu-i scăpa, pentru că avea flerul de a vedea 
dincolo de minciuni şi înşelăciuni cu mult înaintea colegilor 
ei. 

Dar când infracţiunea fusese comisă chiar în casa ei, nu 
observase nimic. 

Sau nu voise să observe. 

Fusese aproape de neconceput să se confrunte cu 
adevărul. Îl iubise pe Jón aproape toată viaţa ei de adult. 
Se căsătoriseră de tineri, iar el se purtase mereu frumos 
cu ea, fusese un soţ cinstit, de încredere. Iubirea lor 
înflorise, cel puţin o vreme, şi fusese o iubire adevărată. Îşi 
amintea de primul an în care îşi făcuseră reciproc curte, 
cum parcă îi fugise covorul de sub picioare văzându-l pe 
bărbatul acela chipeş, suav, care părea atât de rafinat şi 
umblat prin lume. Aşa că îi fusese extrem de uşor să treacă 
cu vederea anumite indicii, să se convingă că însemnau cu 
totul altceva. 

Amândoi fuseseră extrem de fericiţi când se născuse 
Dimma, extrem de mândri. Dar, când împlinise zece ani, 
comportamentul fiicei lor suferise o schimbare, fata 
devenise capricioasă şi retrasă, trecuse prin mai multe 
episoade de depresie. Însă Hulda tot nu reacţionase. Îşi 
acordase luxul de a trăi în ignoranță, convingându-se că 
era imposibil ca motivul să se afle în casă. 

Fireşte, Hulda încercase să stea de vorbă cu fiica ei. O 
întrebase de ce se simte aşa de rău, ce se întâmplase care 

să o supere aşa de tare, însă Dimma se încăpăţânase să nu 
comunice, refuzase să răspundă, se arătase hotărâtă să 
sufere în tăcere. În unele clipe de disperare, Hulda chiar 
se întrebase, în chip caraghios, dacă nu cumva şi-o 
făcuseră cu mâna lor când aleseseră un nume aşa 
neobişnuit pentru fiica lor: Dimma, adică „întuneric”. 
Parcă o condamnaseră din naştere, cu toate că aleseseră 
numele doar pentru rezonanţa lui elegantă, poetică. În 
momentele în care analiza lucrurile la rece alunga astfel 
de gânduri ca pe nişte aiureli. 

Privind retrospectiv, Hulda regreta că nu pusese mai 
multă presiune pe Dimma, că nu-i ceruse insistent un 
răspuns. Copila fusese prinsă într-o dilemă fără scăpare şi 
cu fiecare zi se cufundase tot mai mult în abis. 

În săptămânile dinainte ca Dimma să-şi ia viaţa la numai 
treisprezece ani, Hulda dormise foarte prost, de parcă ar fi 
anticipat nenorocirea. Dar nici aşa nu reuşise să intervină 
cu forţa care poate că i-ar fi salvat Dimmei viaţa. 

În clipa în care Dimma murise, în clipa în care văzuse 
reacţia lui Jon, adevărul se prăvălise cu toată puterea 
asupra ei. Lumea întreagă i se transformase peste noapte. 
Dar, cine ştie de ce, continuaseră să se prefacă, să 
locuiască în aceeaşi casă, să se afişeze uniţi în faţa lumii 
exterioare, deşi căsnicia lor se încheiase în clipa aceea. 
Poate că îşi dorise să evite consecinţele unei confruntări 
directe cu Jón, temându-se că nelegiuirea lui cumplită ar fi 
putut s-o întineze şi pe ea prin asociere. Gurile rele ar fi 
şoptit că Hulda ar fi trebuit să-şi dea seama, că ar fi putut 
să facă ceva, că l-ar fi putut opri şi că i-ar fi putut salva 
viaţa fiicei ei. Că i-ar fi putut salva viaţa Dimmei. Cel mai 
cumplit era că în acuzele acela putea exista un sâmbure de 
adevăr. Aşa că nu-i spusese niciun cuvânt bărbatului pe 
care cândva îl îndrăgise. Nu-l întrebase niciodată ce-i 
făcuse fiicei pe care ea o iubise mai mult decât viaţa însăşi. 
Nu încercase să afle de cât timp durau abuzurile. Dar de 
un lucru era sigură: sinuciderea Dimmei fusese o 
consecinţă directă a acelor abuzuri. Poate că Dimma îşi 
luase singură viaţa, însă răspunderea pentru moartea ei 

era numai pe umerii lui Jon. 

_ Când Dimma murise, ceva murise şi în interiorul Huldei. 
În adâncurile suferinţei ei, când durerea părea imposibil 
de suportat, în zilele când se simţea vinovată pentru ce se 
întâmplase - zile nenumărate, nopţi nenumărate, fără 
somn - singurul lucru care o ţinea pe picioare era ura ei 
acerbă pentru Jón. 

Nu mai vorbiseră niciodată despre fiica lor, nici măcar 
nu-i pomeneau numele unul în faţa celuilalt. Hulda nu 
reuşea să vorbească despre ea în prezenţa acelui străin, în 
prezenţa acelui... monstru. lar Jon simţise că nu mai 
trebuie să vorbească niciodată despre Dimma când îl putea 
auzi Hulda. 

XXV 


Huldei îi luă vreme să-şi revină în simţiri. La început nu- 
şi aminti ce se întâmplase, unde era sau cine era cu ea. 
Dar când întâmplările îi reveniră în memorie şi încercă să 
deschidă ochii, deveni conştientă de o durere de cap 
atroce. 

Zăcea undeva. Deasupra ei era cerul luminos al nopţii, 
dar şi... ăla era cumva pământ? Unde se afla? 

Închise din nou ochii. Dumnezeule, parcă-i despica 
cineva capul! O lovise - Bjartur o lovise în cap. 
Întredeschise ochii şi descoperi, spre uluiala şi groaza ei, 
că zăcea în şanţul de fundaţie al şantierului din vale. 

Iar apoi îl zări pe Bjartur ţinând în mână o lopată. 

Încercă să strige dar, imediat ce o deschise, gura i se 
umplu de nisip. Îl scuipă şi reuşi să îngaime printre buzele 
uscate: 

— Ce faci? 

Bjartur zâmbi cu un calm înspăimântător. 

— Sincer să fiu, nu mă aşteptam să-ţi revii, spuse el rar. 
Poţi să strigi cât vrei: aici suntem singuri. Proprietatea e a 
unui prieten de-al meu. L-am ajutat să-şi construiască o 
casă de vacanţă aici. 

Ea se strădui în zadar să se ridice în capul oaselor. 

— Te-am legat, oricum, pentru orice eventualitate, 
adăugă el şi aruncă o lopată de pământ peste ea. N 

Pământul îi ateriză cu putere pe faţă şi piept. Işi 
închisese instinctiv ochii, iar când îi deschise la loc 
începură s-o usture din pricina mizeriei. 

— Ce mama dracului crezi că faci? înjură ea. 

Teama făcuse loc furiei şi mirării. 

— Te îngrop în fundaţie, mă asigur că dispari. Sub casă. 

Cu mintea lucrându-i disperată, Hulda încercă să tragă 
de timp. 

— Îmi dai... îmi dai o gură de apă? 

— Apă? 

Se gândi puţin. 

— Nu, n-are rost. E vina ta, să ştii. N-ar fi trebuit 
niciodată să-ţi bagi nasul, să mă întrebi despre Katja. 
Nimeni n-a văzut legătura dintre Katja şi Elena... şi mine. 
Nu pot să risc. Sigur mă înţelegi. 

— Adică o să mă omori? 

— O să... o să te îngrop. După aia probabil că o să mori. 

Cu inima bătându-i să-i spargă pieptul, Hulda făcu o 
tentativă disperată să se elibereze, dar constată că nu 
putea decât să se zvârcolească de pe-o parte pe alta. 
Bjartur îi apăsă vârful lopeţii pe piept. 

— Stai locului! 

— Aşa... aşa ai scăpat şi de Katja? întrebă Hulda. 

Orice, numai să-l ţină de vorbă. 

— Oarecum. Dar ea... ea e altundeva. 

— Unde? 

— Nu cred că te priveşte pe tine. Pe de altă parte, nu 
prea cred că o să spui nimănui. E într-un loc mai rece 
decât cel în care eşti tu. 

Rânji. 

— Şi ea a plecat într-o excursie la ţară cu mine, deşi 
condiţiile erau foarte diferite. Vezi tu, o iubeam, iar ea ştia 
asta. Am crezut că excursia o să fie începutul relaţiei, dar 
ea a fost de altă părere şi... ei bine, ce-i făcut e bun făcut. 

Hulda se sili să-şi domolească respiraţia, să reziste 
valului de panică astfel încât să-şi poată folosi creierul. 
Trebuia să se gândească la o soluţie de scăpare. Să-l facă 
din vorbe. Pentru asta trebuia să câştige timp, să lege o 
conversaţie cu el. Orice, numai să alunge gândul că putea 
fi îngropată de vie. 

— Ai omorât-o pe Elena, nu-i aşa? întrebă ea stăpânindu- 
şi glasul. Aţi vorbit mult la telefon în seara dinainte ca ea 
să moară. Nu mi-ai spus niciodată despre asta. 

— Elena. Ea şi-a dat seama, zise Bjartur. 

Începuse să arunce din nou pământ peste Hulda, dar se 
opri din nou, sprijinind o clipă vârful sapei în pământ. 

— Elena era singura persoană care ştia că eu şi Katja 
suntem prieteni apropiaţi. Mă tot bătea la cap să afle ce 
păţise. La început am minţit şi i-am spus că am ajutat-o pe 

Katja să fenteze autorităţile, că se ascundea undeva la 
ţară. Apoi m-a sunat în seara în care... în care a murit. M-a 
ameninţat că se duce la poliţie. Am încercat s-o conving să 
nu meargă. Trebuia s-o opresc, nu înţelegi? 

Hulda încuviinţă dând din cap. 

— Am invitat-o la o plimbare pe malul mării mai târziu în 
seara aia. N-avea niciun motiv să-i fie frică de mine. 


e 217 œ» 


XXVI 


— Trebuie s-o văd pe Katja! zise Elena la telefon. 
Trebuie! 

— Ei bine, nu se poate, răspunse Bjartun. 

Stătea în garajul lui, sau mai bine zis în garajul 
părinților lui. Fusese o lună dificilă, cu prea puţine 
proiecte, şi nu avusese chef să lucreze nici la cartea lui. 
Incidentul din podişuri ii apăsa mintea. Își tot derula în cap 
momentul când fusese nevoit s-o omoare pe femeia pe care 
o iubea. Katja, care venise în ţară ca să caute azil politic, 
pe care o cunoscuse când fusese numit interpretul ei. 
Incepuseră foarte bine, sau cel puțin aşa crezuse el. Şi era 
atât de frumoasă... Cum Katja nu vorbea nici boabă de 
engleză, apelase de multe ori la ajutorul lui şi, uneori, 
ajunseseră să stea de vorbă toată seara. Amândoi erau 
interesați de natură şi literatura rusă. Lui nu-i fusese 
niciodată uşor să discute cu femeile, cel puţin nu cu 
femeile din Islanda, iar acum că avea peste patruzeci de 
ani se resemnase cu gândul că o să rămână singur, dar 
apoi în viaţa lui apăruse Katja. Avusese fantezii cum Că o 
să se căsătorească, lucru care ei îi conferea automat 
dreptul să primească permis de şedere. Poate că ar fi 
reuşit să se mute din casa alor lui, sau să-i trimită la un 
azil de bătrâni şi să se mute în casă alături de Katja. In 
imaginaţia lui planificase deja viitorul pentru amândoi şi 
doar aştepta momentul potrivit, convins că şi Katja simţea 
la fel. Că-l iubea. Apoi ea spusese ca într-o doară că ar 
vrea să iasă din oraş la un moment dat. El o crezuse 
imediat pe cuvânt, conştient că aceea era şansa lui. Voia s- 
o ducă în inima ţării, la o cabană din munți. lar acolo, unde 
aveau să fie doar ei doi, rupti de lumea exterioară, relația 
lor putea începe. 

Insă lucrurile luaseră o turnură diferită. Ajunsese să fie 
nevoit s-o ucidă. Sigur, nu voise asta dar, uneori, n-aveai 
de ales. La fel ca în cazul Elenei. Fusese obligat s-o omoare 
şi pe ea. Intreba mereu de Katja iar el trebuia să mintă, să 

pretindă că o ajutase să se ascundă, că fata aflase că era 
puțin probabil să primească permisul de şedere şi intrase 
în panică. Sigur, nici asta nu era adevărat, dar trebuise să 
inventeze un motiv plauzibil pentru fuga Katjei. Elena nu 
pusese la îndoială povestea. 

Se rugase ca Elena să fie deportată în scurt timp ca să 
nu mai trebuiască s-o vadă vreodată - şi ca soarta Katjei să 
nu iasă niciodată la lumină. Poliţiştii organizaseră o 
căutare, dar nimeni nu ştiuse de excursia lor în munţi şi 
nimeni - cu excepţia Elenei - nu ştia că el şi Katja se 
înțeleseseră atât de bine. În fine, se înţeleseseră atât de 
bine până în noaptea aceea din cabană. 

Dar apoi venise ziua când il sunase Elena. Din câte 
înțelesese cu puţinele ei cunoştinţe de engleză, i se 
spusese că dosarul cu solicitarea ei fusese acceptat. Faptul 
că-l sunase să-i dea vestea îi stârnise o panică nebună: 
Elena voia s-o vadă pe Katja, să-i dea vestea bună şi s-o 
convingă să se predea ca să înceapă o nouă viaţă împreună 
în Islanda. 

— Trebuie neapărat s-o văd, insistă Elena. Iar tu eşti 
singura persoană care mă poate ajuta. Doar spune-mi unde 
e - nu mai zic nimănui. Vreau doar s-o văd, să vorbesc cu 
ea. 

— Nu putem risca, spuse el. 

La celălalt capăt se lăsă liniştea. 

— Atunci mă duc la poliție, îl anunţă Elena. 

— La poliţie? 

— Da. Mă duc să le spun că ai ajutat-o să fugă. Dacă 
poliţiştii te iau la întrebări va trebui să le spui adevărul. Și 
atunci ea chiar s-ar putea să aibă o şansă, nu înţelegi? O 
şansă să primească un permis de şedere. Dar mai întâi 
trebuie să se predea! 

Se lăsă din nou tăcerea. Convorbirea dura de atât de 
mult timp încât nervii lui Bjartur erau franjuri. Obosise 
făcând atâta efort să mintă. lar acum i se făcuse şi teamă. 

Nu putea să meargă la închisoare. Pur şi simplu nu 
putea. Crima nu trebuia să iasă la lumină. Cadavrul ei 
zăcea ascuns în siguranţă pe fundul unei gropi dintr-un 

ghețar şi făcuse tot posibilul să elimine orice urmă 
incriminatoare din cabană. În plus, nimeni, niciun suflet, 
nu avea idee că fuseseră acolo. Scăpase basma curată, sau 
cel puţin aşa credea, până işi vârâse nasul javra aia de 
Elena şi hotărâse să strice ea totul. 

— Bine, spuse el într-un târziu. 

— Bine? repetă Elena, evident uluită. Vrei să mă duc la 
poliție? 

— Nu, o să-ți spun unde e. Sau... n-ai vrea mai bine să vii 
cu mine în seara asta şi s-o vezi? 

— Ce? Vorbeşti serios? Da, normal că aş vrea. 

— Sunt sigur că totul o să fie bine. E o zi mare, veştile 
sunt grozave... Te duc acolo. 

În timp ce vorbea, rotiţele din mintea lui se învârteau, 
ocupate să găsească locul ideal: micul golf izolat 
Flekkuvik, aflat cam la jumătatea drumului dintre 
Reykjavik şi Keflavik. Fra o zonă pe care o cunoştea bine. 
Lucrând ca ghid turistic, se familiarizase cu geografia unei 
bune părți din ţara lui, fie din experienţe directe, fie din 
cărți. Avantajul acestui golf anume era că, deşi se afla la 
numai un sfert de oră de mers cu maşina de Njardvtk, nu îl 
puteai vedea nici din case şi nici de pe drum. Avea 
certitudinea că urma să fie singurele persoane de-acolo 
pentru că nici măcar nu era accesibil cu maşina: ultimele 
câteva sute de metri trebuia să le străbată pe jos. 

— Poţi să vii să mă iei? întrebă Elena. 

— Hmm... nu de la cămin. Nu pot să risc să mă vadă 
cineva - din cauză că e ascunsă Katja, mă înţelegi. 

Îi zise de un magazin la care se putea ajunge pe jos de la 
cămin şi o rugă să se întâlnească acolo. 


— Ce departe e, se plânse Elena şi dinţii îi clănţăniră din 
pricina frigului. 

Cu toate că pe pământ nu era nici urmă de zăpadă, afară 
era un frig cumplit, iar ea nu se îmbrăcase corespunzător. 
Totuşi, n-avea încotro. Bjartur o conduse pe cărarea care 
ducea spre golf. În faţa lor se înălțau două clădiri, greu de 
distins în penumbră. 

— E în casa de-acolo, cea mai apropiată de apă, spuse el 
în cele din urmă. 

— Serios? Katja e acolo? 

— Nimănui nu i-ar trece prin minte s-o caute acolo. 

— Incredibil. Vrei să spui că a fost acolo în tot acest 
timp? 

— Întâi a stat la mine, spuse Bjartur şi lăsă glasul să-i 
capete o notă mai caldă. 

Preţ de o clipă aproape că-şi crezu propriile cuvinte, 
amintindu-şi de fantezia în care ei doi se căsătoreau şi o 
lua cu sine în casa lui. 

— Dar era prea riscant, continuă el. Îi am pe ai mei, care 
stau cu mine. Până la urmă ar fi descoperit-o. 

— Inteleg, spuse Elena. 

Pe întuneric, nu reuşi să citească expresia de pe chipul 
fetei. Oare era convinsă? 

— Sunt sigură că o să fie şi ea eligibilă pentru un permis 
de şedere, la fel ca mine, zise Elena după un moment de 
tăcere. Situaţiile noastre nu sunt aşa de diferite. 

— Aşa e, spuse Bjartur. Aşa e. 

— Dar... păcat că a fugit aşa. A fost ideea ta? 

Tonul îi era acuzator. 

— Dacă a fost ideea mea? Normal că nu. 

Bjartur adoptă un ton jignit. 

— Eu am incercat s-o facă să se răzgândească. 

— Ea ştie? Că venim, adică. 

— Nu. N-are telefon. 

Elena rămase tăcută. 

Numai când se apropiară de casă vorbi din nou. 

— Ştii ce, ceva mi separe că nu-i în ordine, Bjartur. 
Nimeni n-ar putea locui aici. N-ai nici geamuri la ferestre. 
Clădirile astea sunt goale. 

— Nu fi caraghioasă! Îţi spun sigur că e aici. 

Elena se întoarse să-l privească, iar acum el văzu că ea 
mijise ochii, bănuitoare. 

— Mă minţi cumva? 

Singură cu el în frig şi întuneric, ea păru să se 
încordeze brusc, temătoare. 

Bjartur se opri. Vântul abia dacă sufla, iar murmurul 
valurilor era hipnotizant. O studie cu privirea. Nu-i mai 
putea scăpa. 

— Minţi? De ce minţi? 

Ridică tonul, iar glasul îi sună ascuţit şi gâtuit: 

— Unde-i Katja? 

Începu să facă paşi în spate, îndepărtându-se de el. 
Bjartur nu se mişcă. 

Apoi ea se intoarse şi o rupse la fugă în noapte. 

Nu-i luă mult s-o prindă. Când o ajunse din urmă o trânti 
la pământ, apucă o piatră din apropiere şi o pocni în cap, 
făcând-o să-şi piardă cunoştinţa. Murise? Probabil că nu. I 
se păru că-i simte pulsul. 

Bjartur o ridică şi îi duse corpul inert până la golf, 
împiedicându-se o dată sau de două ori de pietre, în 
întunericul acela. Apoi o întinse cu grijă pe Elena cu faţa în 
jos, cu capul în apa sărată, şi o tinu acolo. 

XXVII 


— Vrei să spui că în hârtiile pe care ţi le-am adus nu era 
nimic? întrebă Hulda în timp ce mintea îi gonea furibundă, 
hotărâtă să facă tot ce-i stătea în puteri să tragă de 
conversaţie. 

Bjartur râse. 

— Nimic interesant. Sigur, a trebuit să gândesc repede 
când mi-ai zis de Katja, să găsesc o scuză ca să te atrag în 
afara oraşului. Trebuia să scap de tine. N-am de ales. 

Hulda blestemă în sinea ei. Ziua aceea se transformase 
într-una de coşmar. Toate greşelile ei se întorseseră s-o 
bântuie: mărturisirea Emmei, bărbatul ucis la spital, 
arestarea lui Áki. N-ar fi trebuit nici măcar să se dea jos 
din pat. În mod normal, îşi zise, ar fi simţit mult mai 
repede pericolul în care se aflase, dar îngrijorarea îi tocise 
instinctele. 

— Te rog, dă-mi nişte apă, gâfâi ea, deşi n-avea niciun 
rost să-i ceară ceva omului aceluia. 

— Mai târziu, zise el, însă Hulda era convinsă că nici el 
nu credea ce spune. 

— Amândouă se prostituau? întrebă ea. 

Bjartur izbucni în râs. 

— Normal că nu. Niciuna dintre ele nu se prostitua. Erau 
fete bune, mai ales Katja. Era minunată. 

— Dar... 

Abia acum, mult prea târziu, înţelegea Hulda cum o 
dusese Bjartur de nas, cum o trimisese într-o direcţie 
greşită încă de la începutul anchetei. 

— M-am speriat aşa tare când mi-ai apărut în prag, 
continuă el. Lăsasem toată povestea asta în urmă, am 
crezut că poliţia închisese cazul acum o mie de ani. Nu mă 
gândeam decât cum să găsesc o metodă să-ţi îndepărtez 
atenţia de la mine. Apoi am avut o revelaţie: urma să-ți 
spun că Elena făcea trotuarul. Şi a funcţionat destul de 
bine, nu-i aşa? Te-am păcălit. 

Hulda clipi intens. Avea ochii plini de pământ. Când şi-i 

curăţă, văzu că Bjartur zâmbea absent. 

Simţea cum groaza îi cuprinde inima, dar nu trebuia s-o 
lase s-o paralizeze. Preţ de o clipă simţi că e din nou copil, 
că e încuiată de bunica ei în dulăpiorul neascultătorilor. 

Inchise scurt ochii şi se concentră asupra cântecului 
păsărilor. Sigur urma s-o ajute cineva. Deşi era trecut de 
miezul nopţii, sigur era cineva prin preajmă. Sau poate că 
Bjartur o să se răzgândească, poate că încerca doar s-o 
sperie... Speranţele i se destrămau cu fiecare clipă care 
trecea. 

— N-o să scapi, spuse în cele din urmă, dar până şi ei i 
se păru că nu sunase convingător. _ 

— Am scăpat deja cu două crime. Încep să mă pricep. Şi 
o să mă asigur că nu eşti găsită niciodată. Turnăm fundaţia 
de ciment săptămâna asta. 

— Dar... 

Mintea Huldei zbură la telefonul ei mobil. Sigur era 
posibil s-o poată urmări cineva, să dea de urma ei, să afle 
unde fusese, chiar dacă era prea târziu s-o mai salveze. 

Din nou, Bjartur păru să-i citească gândurile. 

— De telefonul tău m-am ocupat acum ore întregi. Mai 
ţii minte cum mi l-ai împrumutat şi m-am prefăcut că-l sun 
pe tata? Am scos bateria. 

— Mai am maşina. 

— Asta e o bătaie de cap mai mare, de acord, dar o să 
scap de ea. O s-o arunc de pe o stâncă în mare şi apoi o să 
ajung cumva în oraş. Oricum, n-o să intereseze pe nimeni 
unde am umblat, pentru că n-am fost niciodată suspect în 
cazul ăsta. Nu-ţi face griji, o să scap. 

Continuă să mânuiască lopata. 

XXVIII 


Întunericul are avantajul că în el nu există umbre. 

Hulda închise ochii. 

Hotări să nu se mai zbată. Să renunţe la luptă. 

Senzaţia sufocantă de claustrofobie era cumplită, 
imposibil de descris, şi, totuşi, simţi că asupra ei se 
pogoară un fel de pace, odată ce se resemnă în calea 
inevitabilului, odată ce conştientiză că nu venea nimeni s-o 
salveze, că acelea erau ultimele ei momente de viaţă. N- 
avea să fie nevoită să suporte vreodată umilinţa de a fi 
acuzată de abateri profesionale. In caz că ea murea, 
Magnus urma să renunţe la toate procedurile împotriva ei, 
era convinsă de asta. Gândurile îi fugiră la Petur. El avea 
s-o aştepte. Poate că încercase s-o sune. Şi avea să fie 
nevoit s-o aştepte veşnic. 

Acum avea faţa acoperită aproape cu totul de pământ. 

Mai presus de orice, moartea era o cale de scăpare 
milostivă, un sfârşit al coşmarurilor. Izbăvirea mult-dorită. 
Pacea. În ultimii douăzeci de ani şi mai bine, Hulda 
încercase să răscumpere ce făcuse, să răscumpere fapta 
care-i atârna atât de greu pe suflet, arătând înţelegere şi 
compasiune celor vinovaţi. Uneori, asta însemnase să 
depăşească o limită, ca în cazul Emmei. Femeia comisese o 
infracţiune, călcase un pedofil cu maşina, dar Hulda 
înţelesese asta foarte bine. 

Nu ştia cât timp mai are la dispoziţie. Poate că doar 
câteva secunde. 

În clipa aceea aproape că-şi dori să creadă într-o putere 
superioară. Mersese în mod regulat la biserică în copilărie, 
cu bunicii, dar mai târziu, după moartea fiicei ei, ultimele 
rămăşiţe ale credinţei o părăsiseră. 

Gândurile i se întoarseră la Jón şi Dimma. 

Cândva nu iubise pe nimeni pe lume mai mult decât pe 
ei doi, pe soţul şi pe fiica ei. Dar când aflase că Jón o 
supusese pe Dimma unor cruzimi de nerostit, iubirea se 
transformase în ură. Dintr-o singură lovitură cumplită îi 

pierduse pe amândoi: Dimma îşi luase singură viaţa, Jón se 
transformase într-un monstru. Ura ei crescuse şi se 
intensificase de la o zi la alta, până când se umflase şi 
devenise un ocean de mânie incontrolabilă. Ce făcuse el 
era de neiertat, şi totuşi el era în viaţă şi Dimma nu. De 
fiecare dată când îl vedea, Hulda se gândea la Dimma. 
Fiica ei era moartă, greşise atât de mult faţă de ea, şi 
totuşi Hulda se simţea plină de o iubire maternă mai 
puternică decât în anii când Dimma fusese în viaţă. 

Trebuise să-l şteargă pe Jón din viaţa ei. Insă divorţul n- 
ar fi fost îndeajuns şi n-avea nicio dorinţă să târască 
familia printr-o anchetă publică de agresiune sexuală. Nici 
nu se putea pune problema. Nu, voia ca totul să fie în 
ordine la suprafaţă, dar Jón trebuia să dispară, şi trebuia 
să plătească pentru fărădelegile lui odioase. 

Întâmplător, se dovedise chiar uşor. 

Jón avea probleme cu inima, însă cu medicamentele 
potrivite ar fi putut trăi până la o vârstă înaintată. 

Hulda îi înlocuise pastilele cu unele fără niciun efect şi 
apoi aşteptase, sperând să se întâmple ceva, că - într-o 
bună zi - Jón o să adoarmă şi n-o să se mai trezească 
niciodată. 

Bineînţeles, ştia că era greşit ce face. Nu doar că era 
greşit, că era o crimă, pur şi simplu. Şi totuşi îndepărtase 
acele sentimente, concentrându-se la scopul ei, la 
eliminarea lui Jón. Şi, poate, la a-şi găsi puţină linişte. 
Dorinţa de dreptate era copleşitoare. Trebuia să răzbune 
moartea fiicei ei. Dar, mai mult decât atât, nu suporta 
gândul ca Jón să fie lăsat să trăiască în continuare. 

După ce stabili planul, nu mai avu vreun dubiu. Dubiile 
veniseră mai târziu; prea târziu. N 

În cele din urmă să săturase să mai aştepte. Într-o zi se 
întorsese acasă la prânz, ştiind că Jón o să fie acolo. Se 
luase intenționat la ceartă cu el şi insistase fără milă, 
aducându-l într-o asemenea stare că suferise un atac de 
cord masiv. 

Căzuse pe podeaua sufrageriei, nereuşind să vorbească, 
nereuşind să strige, dar încă în viaţă. Se uitase la ea, 

implorând-o cu privirea. N-avea de unde şti ce făcuse ea, 
iar Hulda nu simţise nevoia să-i explice. Doar rămăsese în 
picioare şi-l privise cum moare, gândindu-se la Dimma. Nu 
simţise nimic, nici remuşcări, dar nici bucurie. Şi apoi, 
după ce el murise, o străbătuse un sentiment de uşurare că 
totul se terminase, în sfârşit. 

Hulda ştiuse că putea în sfârşit să meargă mai departe. 
Nimic nu avea să mai fie normal, desigur, dar făcuse ce 
trebuia. 

Omorâse un om care comisese o fărădelege mai cruntă 
decât omorul. 

Îl lăsase să zacă pe podea şi se întorsese la serviciu. 

Mai târziu venise acasă şi „descoperise” cadavrul, apoi 
sunase la ambulanţă. Şi cu asta basta. 

Un om care are probleme cu inima moare înainte de 
vreme. Nu-i ceva neobişnuit. Fiica lui se omorâse cu puţin 
timp înainte. Tot contextul se dovedise prea mult pentru el. 
Nu existase nici cea mai vagă bănuială cu privire la 
motivul pentru care îşi luase Dimma viaţa - cu atât mai 
puţin avea să i se pară cuiva neobişnuită moartea lui Jon. 
Cu toţii îi arătau compasiune soţiei care, mai mult, era 
ofiţer de poliţie. Bineînţeles, nu avu loc nicio investigaţie. 
Şi, bineînţeles, Hulda scăpase, dar de atunci nu trecuse 
noapte în care Jón să n-o viziteze în vis. Comisese un omor 
şi scăpase basma curată, însă descoperise că nu putea trăi 
cu asta pe conştiinţă. 

Aşa că poate era o pedeapsă meritată ca viaţa ei să se 
încheie într-o manieră atât de crudă, îşi zise acum. 

Hulda încercă să nu intre în panică, cu toate că 
pământul îi bloca acum căile respiratorii, făcând-o să se 
înece. Aşteptă inevitabilul, gândindu-se la fata ei. Sigur, 
Dimma nu-i părăsise niciodată gândurile, dar acum îi putea 
vedea limpede chipul şi simţi un val de iubire neţărmurită, 
amestecată cu un sentiment cumplit de vină. 

Dimma... 

Bjartur părea să se fi oprit din mânuirea lopeţii. Ca să-şi 
tragă sufletul, poate. Sau poate că Hulda rostise numele 
fiicei ei cu voce tare şi îl luase prin surprindere pe 

moment? 
Apoi el începu să arunce din nou pământ în şanţ. 
Păsările cântau. 
Nu ştiau că e noapte. 

EPILOG 


— Mă bucur să văd că v-aţi adunat atât de mulţi în 
această zi minunată ca să ne luăm rămas-bun de la Hulda 
Hermanssdttir, spuse preotul. Sigur, nu e o 
înmormântare propriu-zisă pentru că, după cum ştim cu 
toţii, Hulda nu a fost încă găsită. Ne rugăm din tot sufletul 
să fie undeva, în lume, încă printre noi, încă bucurându-se 
de viaţă. Ne rugăm doar să fi plecat, din motive numai de 
ea ştiute. Deci poate că ar trebui să privim acest moment 
mai degrabă ca pe o ocazie de a sărbători viaţa Huldei, 
deşi, bineînţeles, este o ocazie tristă din multe puncte de 
vedere. Nimeni nu ştie exact ce s-a întâmplat în ultima zi 
de serviciu a Huldei sau de ce a dispărut fără urmă, chiar 
când era pe cale să înceapă o lungă şi fericită pensionare, 
răsplata pentru toţi anii în care a lucrat cu dedicare în 
poliţie. E de la sine înţeles că nu toată lumea primeşte cu 
braţele deschise această piatră de hotar: unii se tem de 
ziua asta, alţii abia o aşteaptă. Nu ştim ce părere avea 
Hulda despre ieşirea la pensie şi nici ce i-a trecut prin 
minte în ultima zi, cum nu ştim nici unde se află acum 
trupul ei, însă de un lucru putem fi siguri, şi anume că 
poate odihni aici, împăcată cu Dumnezeu şi cu semenii ei. 

Hulda a avut o carieră distinsă în poliţie, a urcat rapid în 
ierarhie şi s-a bucurat de respectul subalternilor şi 
superiorilor deopotrivă. Mare parte din carieră şi-a 
dedicat-o anchetării unor infracţiuni grave, ca să asigure 
liniştea şi siguranţa concetăţenilor ei. În ultimii ani a fost 
implicată în soluţionarea multor cazuri importante, s-a 
aflat de multe ori în prim-planul investigaţiei, alteori a 
lucrat în culise, ferindu-se de lumina reflectoarelor cu 
modestia ei caracteristică. 

Mulţi dintre colegii Huldei au mers dincolo de chemarea 
datoriei în eforturile lor de a o căuta în această primăvară, 
în ciuda faptului că nimeni aproape că nu avea niciun 
indiciu cu privire la locul în care a dispărut. Ştiu că Hulda 
ar fi fost profund mişcată de generozitatea altruistă a 

eforturilor lor, care reprezintă o dovadă a afecțiunii pe 
care o simțeau faţă de ea. Prietenii ei au refuzat să 
renunţe la căutarea neîncetată până nu s-a pierdut şi 
ultima speranţă că ar mai putea fi găsită. Mare parte din 
timp şi-au petrecut-o căutând în podişurile unde s-ar putea 
spune că Hulda se simţise la ea acasă. Cum fără îndoială 
ştiţi cu toţii, cea mai mare pasiune a Huldei era să se 
plimbe prin munţi. După cum spunea chiar ea, era o 
adevărată capră de munte. Am pierdut şirul vârfurilor pe 
care le-a cucerit - probabil că şi ea le pierduse şirul. 
Haideţi să ne-o imaginăm, aşadar, în ajunul pensionării, 
pornind la drum pe unul dintre munţii ei preferaţi ca să 
marcheze momentul, o călătorie care s-a dovedit a fi şi 
ultima. Şi haideţi să ne alinăm sufletele la gândul că 
odihneşte acum în inima sălbăticiei islandeze pe care o 
iubea atât de mult. 

Hulda şi-a petrecut primii doi ani din viaţă la o casă de 
copii din Reykjavik din pricina situaţiei dificile a familiei ei. 
Astfel de lucruri nu erau neobişnuite pe vremea aceea, 
însă personalul dedicat a avut grijă de ea. La vârsta de doi 
ani a început să locuiască alături de mama sa şi, mai 
târziu, ele două s-au mutat în casa bunicilor materni, 
formând o familie mare, iar Hulda a păstrat mereu o 
legătură puternică, apropiată cu mama ei, cu bunicul şi cu 
bunica ei. Această copilărie fericită, plină de iubire, a 
ajutat-o pe Hulda mai târziu în viaţă: a fost mereu deschisă 
şi luminoasă şi s-a înţeles bine cu toată lumea. Hulda nu şi- 
a cunoscut niciodată tatăl, care era american. 

Însă doi oameni mai mult decât oricare au ocupat locul 
cel mai important în inima Huldei. Unul a fost soţul ei, Jón, 
pe care l-a cunoscut în tinereţe şi cu care s-a căsătorit la 
scurt timp după aceea. O decizie fericită. S-a spus despre 
ei că au fost adevărate suflete pereche. Hulda şi Jón au 
rămas împreună şi prin bune, şi prin rele, au avut multe 
interese în comun şi s-au completat reciproc, după cum le 
şade bine unor buni tovarăşi de viaţă. Prietenii lor depun 
mărturie pentru faptul că nu şi-au aruncat niciodată vreo 
vorbă grea. Şi-au făcut casa lângă mare, pe Alftanes, care 

pe atunci era încă o zonă rurală, şi poate că acolo s-a 
aprins pasiunea Huldei pentru peisajul islandez. 

Tot acolo s-a născut lumina ochilor lor, fiica lor, Dimma. 
Dimma a fost o fată populară la şcoală şi o elevă model, o 
fetiţă care promitea multe şi, deloc surprinzător, Hulda şi 
Jón erau extrem de mândri de ea. Aşa că moartea ei 
tragică la numai treisprezece ani a fost o lovitură 
devastatoare pentru părinţii ei. Au înfruntat-o cu stoicism 
şi curaj, de neseparat, ca întotdeauna, fără îndoială 
trăgându-şi liniştea unul din celălalt. Au trăit mai departe 
pe Álftanes şi în cele din urmă s-au întors la serviciu: 
Hulda la poliţie, Jón la slujba sa în domeniul investiţiilor. 
Apoi, doi ani mai târziu, Hulda l-a pierdut pe Jón, iubirea 
vieţii ei. Câţiva ani mai înainte fusese diagnosticat cu o 
boală de inimă, dar nimeni nu se aşteptase să moară atât 
de tânăr. Din nou, Hulda a fost nevoită să se confrunte cu 
un şoc îngrozitor şi a răspuns cu un curaj de neclintit. S-a 
pus înapoi pe picioare, s-a luat la trântă cu viaţa şi a 
continuat să-şi pună amprenta într-o profesie solicitantă. 

Hulda nu i-a uitat niciodată pe Jon şi pe Dimma. Şi, după 
cum ştim, a rămas mereu fidelă credinţei sale creştine, 
convinsă că o să fie din nou alături de cei dragi ei în viaţa 
următoare. Noi, cei cărora ne e atât de dor de Hulda, 
tragem nădejde ştiind că ea odihneşte acum în braţele lui 
Jón şi Dimma, pe care i-a iubit mai mult decât viaţa însăşi. 

Dumnezeu să  binecuvânteze amintirea  Huldei 
Hermannsdóttir. 

RAGNAR JONASSON 


întuneric 


„Ea il privi în oglinda retrovizoare, iar când îl văzu 
întorcându-se cu două târnăcoape inima îl rată o bătaie. El le vări 
în portbagaj și se intoarse la volan. 

- Alea erau... târnăcoape? 

Vocea îi tremură puţin, deși se strădui din răsputeri să 
ascundă fiorulcare-i inghețase inima când le văzuse. 

- Da, târnăcoape pentru gheață — câte unul pentru fiecare. 

- De ce naiba ne trebuie târnăcoape pentru gheaţă? întrebă 
ea. Nuvreau sărisc. Nu sunt obișnuită cu sporturile extreme. 

- Nu-ţi face griji, sunt doar o măsură de precauţie. Mai bine 
să fim pregătiţi pentru orice situație. N-o să fie periculos, e doaro 
aventură. 


Doar o aventură” 
Ragnar Jónasson - Întunericul 


„Cu o mână de maestru, Jónasson ne oferă o perspectivă 


năucitoare asupra întunericului din oameni. 
Publishers" Weekly 


„Jónasson își țese poveștile pline de suspans cu o logică 


nemiloasă, până într-un punct culminant mai cumplit decât 
toți pașii care ne-au dus până acolo” Kirkus Revi 


„Cărţile lui Jónasson au revitalizat genul Nordic Noir.” 
Jake Kerridge, Sunday Express 

